
1. УБИЙСТВОТО НА ОВЧАРЯ 


Притъмня. От върховете на мрачните скали се спус- 
наха тежки облаци. Първите капки -- едри и звънки като 
градушка -- затрополиха по земята. Заваля топъл, ле- 
тен дъжд. 

Припрян звън на медни хлопатари се разнесе наблизо. 
Кооперативното стадо бързаше към кошарите зад Гър- 
ми дол. 

Бай Стоил -- овчарят на стопанството -- беше вир-вода. 
До подслоните имаше още няколкостотин метра и той се 
надяваше скоро да приюти стадото. Овцете, стреснати от 
бурята и натежали от влага, се притискаха една о друга 
и задъхани ситнеха. Вятърът ги блъскаше в гърдите, пре- 
пъваше крачките им. 

Тресна се. 

Овчарят неволно се огледа. Това проклето място не- 
напразно бе кръстено Гърми дол. Зададе ли се буря, 
все ще падне гръм, ще палне някоя стара дървесна ко- 
руба. Лани, как се случи, удари дядо Лазо -- най-стария 
овчар на стопанството. На място го остави. 

Бай Стоил викна сърдито на овцете и заудря най- 
близките с тежкия си кривак от печен дрян. Трябваше да 
минат дерето, преди да е придошло. 

Внезапно малкият Караман залая изплашено, изскимтя 
и се заплете в краката на овчаря. Старият ръждивочервен 
пес Мургаш дрезгаво забуха и се понесе като сянка на- 
горе из стръмнината. 


Бай Стоил се наведе озадачен. Погали Караман, който 
трепереше свит на кълбо, прекрачи го и се загледа натам, 
където изчезна Мургаш. 

Вълк!... Що ще тука по това време? Вълци слизаха 
през зимата, а сега... 

Скрит зад издадената скала, Мургаш се давеше от 
злоба. Друго ръмжене не се долавяше. После лаят му 
секна, сякаш гърлото му изведнаж бе затъкнато. Нещо 
изсвистя покрай бай Стоил и тежко тупна на крачка зад 
него. Обърна се -- Мургаш. С прехапан език. Неестествено 
извил глава към гърба си... 

Овчарят стисна кривака. 

Какъв ще е този звяр, че можа да умъртви без борба 
голямото овчарско куче? Отде се взе такава сила, че го 
запрати на двадесет крачки? Не се ли беше спотаил ня- 
кой зад издадената скала? 

Тук ставаше нещо необяснимо. 

Овчарят отстъпи крачка назад и пребледня. Як, чети- 
ридесетгодишен селянин, той неведнъж бе участвувал в 
традиционния пехливанлък по своя край и не можеше да 
се каже, че е слаб. Навремето, преди Девети, оцеля по 
чудо при разстрела на петимата ятаци от тяхното село. 
Цялата нощ изкара там -- в кървавата яма, сред труповете 
на другарите си, ранен в хълбока, полузарит в пръстта, 
която полицаите небрежно нахвърляха. Измъкна се при- 
зори и го укриха другоселци. А после -- в гората... 

Но това... Това беше нещо по-друго! Наведе се. Из- 
мъкна остър овчарски нож из навоите на левия си крак. 
Напрегна слух. 

Бурята завилня с нова сила, сякаш се стремеше да из- 
тръгне лъскавата стомана из шепата му... 


Телефонът звънна. 

Майор Врански вдигна слушалката. Русокосият, пълен 
сержант Васев се вгледа в неговото лице -- напрег- 
нато, малко удължено, с добри очи под надвисналите 
вежди. 

-- Пиши! -- късо заповяда майорът. Веждите му треп- 
наха едва забележимо. 

Васев грабна близката перодръжка и отвори бележ- 
ника на бюрото. 


-- Убит е Стоил Пеев-Ятака, овчар на стопанство- 
то... Местността Гърми дол. Съобщава Владимир Ке- 
речев -- овчар от същото ТКЗС. Край. 

След това, без да свали слушалката, продължи: 

-- А вие не напускайте мястото! Трупът да остане в 
същото положение... И да не се пипа! Чувате ли? Ние 
идваме веднага. Хайде... 

Черната вилка на телефона щракна отсечено. 

-- Сержант Васев, след десет минути готовност за 
отпътуване до Гърми дол. Оглед на местопроизшествието. 
Да се привлече за вещо лице доктор Григоров! Позвънете 
в дома му-- рано е още! 

-- За какво се касае, другарю майор?... Аз, докол- 
кото се досещам вече... 

Майор Врански рязко се изправи и се приближи до 
прозореца. Сержант Васев незабавно отдаде чест и се 
завъртя на токовете си. 

Беше проявил излишно любопитство. 


Джипката лъкатушеше, повлякла след себе си опашка 
от синкав дим и прах, Мекият коларски път прекосяваше 
местността успоредно с младата борова гора. Един остър 
завой бележеше нейната граница. Грамади пепеляви скали, 
високи и стръмни, разхвърляни хаотично, се възземаха. 
Отдалеч белият път напомняше светла бразда, описала 
контура на каменния масив, богат на всевъзможни фигури 
и пещери. 

Пред една скала, ниско полегнала над пътя, джипката 
спря. Просната зад зъберите се гърчеше тясна планинска 
пътечка и извеждаше до Гърми дол. 

От колата слязоха майор Врански, капитан Обретенов, 
доктор Григоров и сержант Васев. Шофьорът остана зад в0- 
лана. Той щракна десетина пъти със запалката си, смукна 
жадно от цигарата и надяна маската на безразличие и 
независимост, макар да изгаряше от любопитство. 

Заизкачваха се по пътечката. 

Васев мънкаше полугласно на капитан Обретенов своите 
догадки или се стараеше да изкопчи нещо повече от това, 
което сам беше записал в бележника на майор Врански. 
В отговор капитанът му подхвърляше остроти, Васев ги 
намираше за много духовити и пискливо се смееше. Док- 
тор Григоров слушаше разсеяно, замислен върху нещо 


з 


свое и невъзмутим --нито веднъж не се засмя, заради 
което сержантът все го гледаше накриво. 

Пред всички крачеше майорът -- висок, леко приведен 
и гъвкав като фехтовчик. На места пътеката изопваше 
лентата си стръмно и на човек му се струваше, че става 
вече непроходима, че всички трябва да се върнат назад 
и да потърсят нови подстъпи. Но майор Врански се по- 
засилваше две-три крачки ис пъргав отскок преодоляваше 
височината, като се залавяше за околните шубрачки. При- 
прян като дива коза, той начесто ги изпреварваше и спи- 
раше да ги дочака. До ушите му достигаше шумното 
пуфтене на кръгличкия сержант и кой знае защо това 
го дразнеше. Стиснал нервно устните си, той ги подкан- 
ваше с нетърпеливи погледи и отново се замисляше върху 
случката. 

„Дело на изпечен престъпник или... злодеяние на ху- 
лигани? Може би... Напоследък се одързостиха. Докато 
ние залагаме на всеопрощението, на благата дума, те 
размахват ками и ние им отговаряме с малки глобички и 
снизходително мъмрене. Затова стават все по-нагли. Пре- 
стъпници стават! Не са много, наистина, но в кюпа с мед 
и една капка отрова горчи!“ 

Плю настрани. Имаше чувството, че му нагорчава. 
„Строгост!...-- хапеше възмутено устните си той. -- Не- 
умолима строгост и нетърпимост ! Максимални наказания !... 
Да убиеш човек като тебе, с душа като твоята, с усмивка 
като твоята, твой другар, брат твой да убиеш!... Каква 
гнусота! А в същото това време из космичните бездни 
летят кораби с хора на борда си! Нетърпимост |! -- повта- 
ряше с настървение той. -- Страстна нетърпимост!...“ 

Десният му крак се заплете в някакво жилаво коре- 
нище и той смешно приклекна с разперени ръце. Васев 
се ухили и мълчешком побутна капитан Обретенов да 
гледа, но като че ли предугадил, майор Врански внезапно 
се обърна и усмивката на сержанта замръзна. 

-- Васев! Взехте ли фотоапарата ? 

-- Тъй вярно, ето го! -- сержантът беше презрамчил 
апарата като екскурзиант. Под краката му се откърти 
камък. Той загуби за миг опора, но капитан Обретенов го 
подкрепи. 

-- Колко пози има? -- попита пак майорът. 

Васев разкопча калъфа и се вгледа. 

-- Сега ли проверявате, другарю сержант? 

-- Виноват, другарю майор, апаратът е на последна 
поза | 

Лицето на майора потъмня. Васев неловко преобръ- 
щаше в ръцете си калъфа и не смееше да го погледне. 

-- Знаете ли какво, сержант Васев -- тихо процеди 
майор Врански. -- Вие сте въплъщение на самата небреж- 
ност! Бегом до колата! Ще се върнете в града и до по- 
ловин час да сте при мене със зареден апарат ! 

-- Слушам!... 

Васев щеше да се втурне назад, ако не беше се застъ- 
пил капитан Обретенов. Той редовно носеше в такива 
случаи своя „Зоркий“ и спаси положението. Сержантът го 
погледна признателно. Лицето му беше поаленяло от сму- 
щение, от жегата и от бързото катерене. 

След този малък инцидент групата продължи да се 
изкачва, Сега вече никой не се смееше. 

Дърветата тук бяха по-редки. Повързяха пет минути 
и пред тях се откри долчето, където се бе разиграла 
снощната драма. Посрещна ги овчарят, който беше теле- 
фонирал -- един навъсен селянин с провиснали, опушени 
мустаци. Той пристъпи към тях и се спъна. Затъпка на 
място нерешителен и мълчалив. Майор Врански го на- 
ближи, поздрави с кратко кимане и се спуснаха в дол- 
чето. Капитан Обретенов се зае да фотографира всичко. 
И Васев щракна веднъж, после прибра апарата си и 
гузно се обърна към майора. Това беше неговата първа 
и последна снимка. 

-- Край, нали? -- ядовито го стрелна майорът. 

-- Тъй вярно... -- измънка сержантът. Извади от джеба 
си шарена като пешкир кърпа, свали фуражка и отри 
потната си глава. 

-- Тъй вярно !-- повтори недоволно неговият начал- 
ник и бавно се приближи до труповете на овчаря и 
кучето. : 

До Мургаш, на четири-пет крачки встрани, лежеше прос- 
нат възнак бай Стоил. Ръцете -- широко разперени, пест- 
ниците -- силно свити, дрехите -- леко раздърпани -- всичко 
говореше за една не много продължителна борба. Само 
главата беше някак си прекалено извита надясно и нагоре. 

-- Има синини по шията -- прошепна лекарят, -- дъго- 
видни драскотини, като от нокът на палец, но ненормално 
голям. Освен това прави впечатление неестествекото по- 
ложение на главата. 


п 


- Наистина -- каза замислено Обретенов и се изправи 
да фотографира горната половина на тялото. Майор Вран- 
ски беше вторачил поглед в убития и замислено пощип- 
ваше брадичката си. 

-- Най-вероятно е удушване -- рече той. 

-- От ръка с много голяма сила... и размери -- до- 
бави лекарят. 

Васев бе останал малко настрани от тях, все още овла- 
дян от лошото си настроение. Той си беше злопаметно 
човече и в ушите му не бяха заглъхнали ядовитите за- 
бележки на майор Врански. Упорито не искаше да се при- 
знае за виновен - в края на краищата от тези снимки едва 
ли ще има някаква полза. Капитан Обретенов иска да по- 
пълни колекцията си и те трябва да му пригласят на при- 
щевките. Пък и какво толкова има да се наблюдава ? Тук 
трябва да се действува! Да се разследва! Да беше оста- 
нало на него, на Васев, той незабавно щеше да започне 
с разпитите, с кръстосаните въпроси, с досиетата на близ- 
ките на убития, с арестите, с този съмнителен овчар на- 
пример... 

В този миг мислите му бяха прекъснати от един бле- 
стящ предмет в гъстата трева зад овчаря, до ниското 
криво дръвце. Той изтича и се наведе. 

-- Не пипай! -- викна му майор Врански и за секунда- 
две се намери до него. Хвана протегнатата му ръка, от- 
страни го и приклекна. Васев въздъхна обидено и демон- 
стративно обърна гръб, но никой не го забеляза. 

-- Овчарски нож... -- приближи овчарят и пак млъкна. 
Той изобщо не беше от разговорливите. 

-- Неговият нож -- каза Обретенов -- и при това окър- 
вавен на 8--9 сантиметра от върха. 

-- По-важното е да се разбере чия е кръвта по ножа! -- 
язвително подхвърли през рамо Васев. 

Майор Врански го погледна: 

-- Това вие ще установите, Васев! 

-- Аз?... 

-- Да, вие! -- Майорът се върна към трупа. Доктор 
Григоров се изправи ло него и му съобщи останалите си 
бележки. 

В това време капитан Обретенов тихо нареждаше на 
Васев да вземе ножа с носната си кърпичка, да го увие 
внимателно и да го отнесе в лабораторията, където ще 
установят групата на кръвта и отпечатъците по дръжката 

му. „Зная, зная“ -- пресичаше го сержантът и даваше да 
се разбере, че и без тези инструкции може да се справи 
отлично с всичко. Той се наведе с пъшкане и кръглото 
му лице отново се наля с кръв. 

-- Пъпнееш, Васев, пълнееш ! -- засмя се Обретенов. -- 
Вземай мерки! 

-- Вие не се безпокойте за мене толкова! -- сопна се 
сержантът и набърчи чело. 

Владимир Керечев стоеше безмълвен зад тях, облегнат 
на овчарската си тояга, но очите му живо трепкаха и 
не изпущаха нито майор Врански, който пъргаво при- 
клякаше, отдалечаваше се и отново се връщаше до трупа, 
нито дебелия, сърдит сержант, който начесто го оглеж- 
даше с подозрение. 

Васев се приближи: 

-- Тръгвам! 

-- И нека дойдат да вдигнат труповете. Докторе, моля 
погрижете се за незабавна аутопсия в болницата и още 
днес ми пратете протокола. Интересува ни кучето. При- 
чината за смъртта му е съвсем неясна. Мисля, че има връзка 
с убийството на овчаря. Нито следа от давене със звяр, 
нито рана, нито... 

-- Ще проверим и за отрова, макар че нямам такова 
впечатление -- добави доктор Григоров и тръгна към 
колата. 

-- Аз да си ходя -- нямам повече работа. 

Едва сега майор Врански спря по-продължителен по- 
глед върху това лице. То притежаваше някаква черта -- 
недоловима, но твърде често срещана и позната. Овчарят 
през цялото време се държеше като гузен, съзнателно 
укрил нещо, от което се бои. Справката, която получи за 
него майор Врански, установи, че Владимир Керечев е 
отскоро в стопанството на работа, безпартиен, по харак- 
тер мълчалив и затворен в себе си, неуслужлив и не твърде 
трудолюбив. 

-- Всъщност вие познавате убития, нали Керечев ? 

-- Само така... 

-- Как? 

-- Така... 

Васев нетърпеливо се размърда: 

-- Да тръгвам ли? 

Без да му отговори, майор Врански продължи да раз- 
питва: 

-- Кажете какво значи „само така“? 

-- Ами... Нали вършим една и съща работа. Оттам 
значи... 

-- Вие с него бяхте ли приятели? 

-- Бяхме... Не съвсем, ама бяхме де, нали вършим 
една и съща работа... 

Васев постоя още малко и като не посмя да попита 
пак, тръгна. Капитан Обретенов се помъчи да разтвори 
пръстите на бай Стоил. Това привлече вниманието на 
майора. Той прекъсна разпита. Владо скрито си пое дъх 
и погледна към пътечката, която идеше от кошарите. Чу- 
ваха се стъпки. 

-- Кичурче косми, другарю майор!... Ръждивочерве- 
никави... остри... -- каза Обретенов. 

-- Като на животно... -- разглеждаше ги внимателно 
майорът. 

-- Убитото куче има червеникава козина. 

-- Мда-а...-- замисли се майор Врански, -- кучето... 
Но защо са в ръката на овчаря?... 

Той прибра кичурчето косми между лисчетата на своя 
бележник. 

-- После ги занеси заедно с косми от кучето за ла- 
бораторен анализ и сравнение! 

Храстите се разтвориха и от тях се измъкна русокос 
мъж в брезентова полушубка, с патрондаш и двуцевка на 
рамо. Той се дръпна уплашен и зина от учудване. Овча- 
рят извади ръцете си от джебовете и неспокойно се раз- 
мърда. 

Майор Врански позна в новодошлия енергичния пред- 
седател на стопанството -- Анто. Като видя проснатия 
труп на земята, Анто бързо смъкна пушката си и се на- 
веде: 

-- Бай Стоил... нашият... 

-- Той! -- мрачно продума майор Врански. 

-- Убит!... Кой, другарю майор?!... А?... 

-- Тъкмо това се питаме и ние -- горчиво се усмихна 
майорът. 

Анто се обърна към овчаря и строго попита: 

-- Владо, ти какво правиш тука? 

-- Ами че... 

-- Той ни съобщи за произшествието -- рече майор 
Врански. 

Овчарят се мъчеше да натика ризата си в пояса: 

-- Ами такова... аз да си ходя, рекох... 

Майор Врански го изгледа замислено. 

-- Може. 

С нервни крачки, като подтичваше и се препъваше из 
храсталаците, овчарят изкачи обратната стръмнина на дол- 
чето и изчезна към кошарите. 

Когато се закри от погледите им, майор Врански по- 
пита: 

-- Бяха ли приятели те -- двамата? 

-- Ами, приятели!... Два остри камъка -- подхвана 
Анто. -- Завчера на събранието... 

Капитан Обретенов дойде при тях с документите на 
бай Стоил в ръце. Подаде ги: 

-- Ето какво намерих в джебовете му. Доста пари. 
Изглежда не е за обир... 

-- Бай Стоил изтегли вчера от касата триста лева. 
Акордеон щеше да купува на момчето си. Голям мерак 
му беше... 

-- Триста лева?... Тук няма толкова пари. Ето -- пет 
по десет и едно пет. Значи -- обир излиза. Липсват две- 
„ста четиридесет и пет лева... 

Майор Врански се засмя: 

-- Тя съвсем се забърка, Обретенов! --и като се 
обърна отново към Анто, попита: -- Какво стана „завчера 
на събранието“ ? 

-- А, да... Завчера на събранието награждавахме от- 
личниците. На бай Стоил управата подари джебен часов- 
ник с надпис „На най-добрия овчар“. Та Владо стана и 
се изказа, че ако не били другите овчари, дай Стоил нищо 
не би свършил, ама нали бил ятак... Свой човек, значи, 
вътрешен... 

Майор Врански се обърна към Обретенов: 

-- Ти намери ли часовник с надпис? 

-- Нито с надпис, ни без надпис. Не мислите ли, че 
се касае... 

Майор Врански отегчено го прекъсна: 

-- Мисля. Но не за това, за което ти си помисли. 
Изобщо -- хубаво е да помислим повечко, преди да ре- 
шаваме. 

Капитан Обретенов замълча. Почваше да се ядосва на 
своята прибързаност. Така не се изграждат хипотези. Че 
има престъпление, това беше очевидно. Но с колкото и 
нишки да разполагат -- всичките бяха объркани. Докато 
не се оправят, къде ще намериш края? 

Той се облегна на близкото дърво. 

-- Най-добрият ми овчар. Какъв човек беше!...-- 
тъжно прошепна Анто. 

-- Имаше ли врагове? -- попита майор Врански. -- 
С някого да се е карал, скоро или преди.... спорове, дел- 
би, обиди... 

Анто вдигна рамене: - 

-- Не, другарю майор, нали ви казвам -- такъв човек 
беше!... Само с Владо дето не се погаждаха дип. Той, 
Владо, си е малко завистлив и зъл... Ама да убие чо0- 
век-- не!... 

-- Владо е отскоро при вас? Да не избързваме с из- 
водите. 

-- То е така, ама... Не, страхлив е той! Де куражу 
Владо за такова нещо? 

-- Да-а...-- погледна часовника си майор Врански. -- А 
ние да бяхме тръгнали, Обретенов. Изпрати после старшина 
Лумпаров тука, докато вдигнат труповете! Колата ще шо- 
фираш ти. Довиждане, Анто. Може пак да те потърсим. 

-- То се знае, другарю майор, на разположение сме! 

Разделиха се. 

Анто постоя още минута-две, загледан в мъртвия овчар и 
като се сви зиморничаво в своята шаячена полушубка, спус- 
на се по пътеката за кошарите. Двуцевката, провиснала с 
дулото към земята, начесто се свличаше от рамото му. 

Слънцето, отдавна изгряло, вече опипваше с лъчите 
си мъртвия овчар, в неподвижните зеници на когото се 
отразяваха белите облачета -- последните остатъци от 
снощната страшна буря. 


2. КАТАСТРОФАТА СЪС „ЗИС-5“ 


Два дни след тази случка, по тесния криволичещ път 
в подножието на скалите пъплеше камион. 

Нощта беше безлунна -- в очите ти да бръкнат, няма 
да видиш. Фаровете на камиона протягаха надалече жълти 

снопове лъчи и моторът дотегливо и протяжно виеше 
дрезгавата си песен. Най-старият камион на стопанството, 
разнебитеният „Зис-5“ се връщаше с голямо закъснение 
от града. По пътя пукна гума и шофьорчето Личко си 
игра да я лепи до тъмно, че ив града се беше позаба- 
вил доста време... 

Пътят беше стръмен. Моторът работеше на малки 
обороти. Личко погледна часовника си нетърпеливо, без 
да пуща волана. Десет... Кога е закъснявал толкова? 
Този ден целият беше за него един такъв -- несретен. 
В нищо не му вървеше. Нито работата с гредите свърши, 
та ще трябва да ходи още веднаж, нито Софчето дойде 
на кино с него, макар че му обеща най-сериозно. И би- 
летите, разбира се, изгоряха. А хубави билети беше взел -- 
на ложа. По тридесет и пет стотинки... Но не е там 
работата. Излъга го --товае!... И на всичко отгоре 
тази гума. 

Личко се наведе през отворения прозорец на кабината 
и ядосан плю в тъмнината. „Добре че имам силни фарове! 
Кога съм се прибирал в единадесет часа? Сега остава и 
моторът да закъса...“ 

Колата наближаваше Гърми дол. 

Младият шофьор си припомни странното убийство на 
бай Стоил по-миналата нощ, точно в тази местност и по 
кожата му пропълзяха тръшки. Кракът му натежа на пе- 
дала за газта. Колата се дръпна и усили своя бяг. „По- 
скоро да мина оная, изгърбената скала. Зад нея е пътеч- 
ката за Гърми дол...“ Не че го е страх, не... но все 
пак -- мръсно местенце е тука, дявол да го вземе. Глухо 
и пусто. През зимата и вълци са слизали. А преди го- 
дини, разправят старите, някаква банда се подвизавала по 
тоя край. Пътници нападала и грабела. Това е било, раз- 
бира се, много отдавна, но все пак-- диво усое, дявол 
да го вземе!... 

Няколко клончета, надвесени над пътя, драснаха по 
кабината. Дясното стъкло, което беше свалено само на- 
половина, звънна и звукът му неприятно отекна в ушите 
на Личко. Той се облегна назад и даде още газ. „Тфу, 
проклета нощ! -- мънкаше той полугласно.-- И светулка 
няма да просветне...“ 

Когато фаровете ливнаха мътните си лъчи върху ска- 
лата, издигаща се на десетина крачки пред камиона, на 
Личко му се стори, че над нея се появи сянка и се сниши. 


2 Гигантът ГА 


Животно ли премина или човек дебнеше там? Дъхът му 
се пресече, когато видя един огромен скален къс да се 
раздвижва, да се накланя напред-назад, тикан от невидим, 
стоманен лост, да се откъсва от своето място и да връх- 
лита над главата му... 

„Знаех си аз!...“ -- Изскърцаха спирачките, Личко се 
понадигна от седалката, но последва силен удар. Метна 
го към дясната врата на камиона. Той усети, че цялата 
машина полегна на същата страна, вратата се отвори на- 
половина, а по главата му се посипа разбитото стъкло и 
загуби съзнание. 

Да е лежал така минута-две, час, а може би повече? 

Болките в рамото постепенно го изведоха от безпа- 
метното състояние. Гнетяща тежест правеше мускулите му 
слаби, безволеви. Като чужди му станаха тия крака, 
ръце... Какво се случи? Да си припомни... Да се до- 
сети... Защо е изтръпнала дясната му ръка? Поиска да 
си обясни всичко, но от усилието да мисли болката в 
главата му стана непоносима и той стисна клепачите си. 

В тишината някой ходеше... Плахи, предпазливи, тежки 
стъпки на човек! Приближават към камиона. Под тях се 
свличат дребни камъчета. Кой иде? Случаен свидетел ли 
се е притекъл на помощ? Как може да е видял в тази 
тъмница? Или трясъкът от катастрофата... Наблизо са 
кошарите. Личко си припомни онази неясна, размазана 
сянка над скалата... Тя ли срина връхлетелия камък?... 
И сега е слязла при него. Страшно! 

Реши да не се издава. Пък и нямаше сили да по- 
мръдне. Стъпките замряха до главата му. Чуваше се пре- 
секнато, шумно дишане. Човекът се бе надвесил и го 
наблюдаваше. После изглежда, че бръкна в джеба си. 
Търсеше нещо... Кибрит! Извади го, разклати го да види 
колко клечки има в кутията. Драсна. Пламъкът парна 
Личко по бузата. Плесна го през лицето една тежка, вми- 
рисана на пот и тютюн ръка. Леко го удари. Личко не 
шавна. Тогава човекът се разбърза, засуети се. Бръкна в 
джебовете му. Затършува, заобръща го... 

„Обира ме...“ -- рече си Личко, отпуснал тялото си. 
Едва се сдържаше вече. Надигна предпазливо клепки и 
се помъчи да познае сумтящото до него лице. Не го видя. 
Мракът не отместваше дланта си от очите му. Запомни 
само особения, неприятен мирис. Тежкия дъх... На какво? 
Не може да се сети... „Откачва ми часовника!... Ако 

мръдна, може и да ме убие! Значи, това е той -- сян- 
ката... Как да го запомня? Да мога после да го по- 
зная... Отива си!“ 

Стъпките бързо, почти бегом, се отдалечиха. Тихо. 
Личко с облекчение пое хладния, среднощен въздух. Изви 
се на лакът и изохка. Рамото го болеше. С усилие се 
измъкна от деформираната кабина. Подпря гръб на ка- 
миона и се ослуша. Непознатият се бе изгубил нататък по 
пътеката за Гърми дол. 

„Какъв тип... -- изпъшка момчето. Отблъсна се, при- 
стъпи и се олюля. Прилоша му. Приседна на камъка, а 
сърцето му блъскаше учестено. - И на бай Стоил... 
трябва да е същият тип!... Тип!“ В тази дума той вла- 
гаше всичката си болка, всичката си мъка, цялата своя 
омраза, целия си протест. 

Ветрецът го ободри. 

Направи няколко крачки пред колата си и вдигна по 
навик ръкава на лявата ръка, да види колко е часът. Но 
часовникът го нямаше. Изчезнал беше и портфейлът с 
парите и билетите от киното. „Опак ден!“ -- въздъхна 
Личко и като стисна с ръка рамото си, продължи с не- 
сигурни крачки по пътя. Ще върви до завоя.” Оттам се 
виждат вече светлинките... градът... 

Гъстият мрак се преплиташе в краката му. Лепнеше. 
Той пристъпяше пипнешком. Препъна се в крайпътните 
камъни, хлътна в една яма -- едва не счупи крака си. Но 
ето завоят! Нататък е по-лесно. Сега той не е сам... 
Светлините на града са верен водач. 

Младежът закрачи по-смело. Той се питаше: кой 
може да бъде нападателят? Жителите на малкото градче 
се знаеха помежду си като съкварталци. Прехвърли на- 
ум неколцина от по-лекомислените... На кого да се спре? 
Скитници и безделници в този край вече нямаше. По-го- 
лямата част от хората работеха в заводите за текстил и 
хартия, а другата--също немалка част--в Държав- 
ното земеделско стопанство. То беше отлично организи- 
рано. Първенец в окръга. Хората- се замогнаха. Накупиха 
си това-онова, къщи си струпаха, позагладиха бръчките. 
Кой ще ти поламти за пари или за един часовник да по- 
сегне на човек. Тогава?... Да е дошел от другаде? Знае. 
ли той?... 

Личко се отказа от разрешаването на тази загадка. 
Виеше му се свят, а и рамото го пронизваше. Една грижа 

имаше той сега-- да се добере до най-крайната къща на 
града, там да отпусне натежалото си тяло и да спи, да 
спи... ръката, с която стискаше рамото си отдавна влаж- 
нееше. Влажнееха и пръстите на другата му ръка. Топла, 
гъделичкаща лепкавина пъплеше по нея. „Кръв!...- 
сети се Личко. -- Значи, непрекъснато кърви!... Трябва да 
се бърза! Да се бърза...“ 

И той бързаше. 

Той мислеше, че бърза, а се люшкаше като насън и 
само минути го деляха от новото падане в несвяст. За- 
губил беше много кръв. 


3. ЧУДЕСНОТО ОТКРИТИЕ 
НА ДОКТОР ГРИГОРОВ 


Но да се върнем два месеца по-назад. 

В малкото планинско градче К. животът си течеше 
кротко и спокойно като водите на дълбока река, докато 
едно събитие не развълнува гладката повърхност. Едно съ- 
битие колкото куриозно, толкова и фантастично -- младият 
началник на хирургичното отделение доктор Стефан Гри- 
горов бе открил действието на някакви растителни хор- 
мони върху животинския свят. Те подтиквали тъканите 
към свръхбързо нарастване и ускорявали неколкократно 
развитието. По-осведомените твърдяха, че това откритие 
ще направи революция в областта на животновъдството. 

Все пак и най-осведомените не подозираха с цената 
на колко труд и безсъние, безбройни издирвания, погрешни 
постановки, провалени опити и купища въпросителни той 
бе стигнал до първите си успехи. 

Беше още рано сутринта, но улиците бяха изпълнени 
с работници. Те прииждаха от всички пресечки като не- 
изчерпаеми подкрепления и се вливаха в една широка, 
нестройна колона, в която всеки крачеше със своя стъпка, 
имаше свои мечти и желания. Цялата тази работническа 
армия се движеше в една посока и нито за минута не се 
отклоняваше от своя път. 

В това настъпателно утринно движение участвуваше и 
мълчаливият, вглъбен в мислите си лекар Григоров. Обик- 
новено той тръгваше за болницата около един час по- 
рано. Минаваше край редицата спретнати витрини -- кни- 
жарницата, където поспираше, за да хвърли бръз поглед 
върху вовите заглавия, цветарския магазин с клетката 
пъстри папагалчета по шест лева едното, новия гастроном, 
тотопункта на „Спартак“, облепен със снимките на 1(2- 
стливците от последния тираж, оглеждаше се в чистите 
стъкла на модерната сладкарничка, завиваше край пощата 
и навлизаше в сенчестата тишина на градската градина. 
В този ранен час детските люлки си почиваха и събираха 
сили да посрещнат лудориите на малките палавници. 

И днес той мина през площадката, залюля мимоходом 
първата люлка, пи от ниската чешмичка и седна на пей- 
ката. Пътят до болницата не му отнемаше повече от де- 
сетина минути. Понякога тези минути му се струваха 
съвсем къси и бързолетни -- не успяваше да угаси мис- 
лите си и ето -- пред него се изправяше болничният портал, 
с усмихнатия, добродушен байчо. 

Кръстосал крак върху крак, доктор Григоров с удо- 
волствие вдъхваше утринната свежест на градината. Мили, 
ранни спомени се рояха, оживяваха пред него, докосваха 
го със своя полузабравен аромат. Той не играеше на „тото“, 
но беше не по-малко щаслив от лицата на фотографиите -- 
имаше своите чудни хормони! В тях се крие неговото 
щастие. „Да ме почерпеше сега някой с цигара, бих за- 
димил с удоволствие...“ -- въздъхна той. 

А началото беше трудно. Мъчително. Началото идеше 
от студентската скамейка. Тогава се зароди идеята -- за 
съжаление още гола, още мъглява и нескрепена с доста- 
тъчно солидни знания. След една лекция по биология той 
почука на вратата на стария професор и като стъпяше от 
крак на крак, сякаш подът пареше през подметките му, 
се помъчи да обясни какво го е довело. Професорът се 
засмя и го помоли да седне по-близо до него. „Знаете ли, 
колега, аз също си блъсках главата с тези хормони. На- 
истина тогава търсех съвсем друг проблем, но все пак ми 
е особено приятно, че моите любими ауксини са ви раз- 
вълнували. За начало, ако не възразявате, бих ви предло- 
жил да повторите моите изследвания. Проверете влиянието 
на ауксините върху растежа на връхчето и кореновата 
система на кълнилите семена...“ 

Той проведе съответно заложените опити, повтори 
резултатите на професора и... не успяха да извлекат 
хормоните в чист вид. Примитивни средства, недостатъчно 
опит, оскъдна литература по въпроса... После продължи 
в кръжока по микробиология. Разпаленият студент така 
се беше увлякъл по своите „открития“, че на сесията тряб- 
ваше да бере срам заради ниския си успех. „Какъв нау- 
чен работник ще ми станеш, доктор Григоров -- саморазо- 
бличаваше се безжалостно той, -- когато с науката си още 
на „Вие“ ?... Може да станеш работник -- трудолюбив, 
упорит, настървен и влюбен в работата си, но това е 
съвсем малко. Трябва да се попълва и умственият багаж, 
и то не с посредствени сведения. Знания, знания, знания! 
Едва тогава ще се получи желаната комбинация -- научен 
работник! Иначе не ще откриеш Америка, драги!“ 

Откритието дойде много по-късно. Четири години тър- 
сене и лутане в свободните минути след тежката работа 
в болницата, когато другите почиват. 

Преди десет дни изпрати кратък доклад до Акаде- 
мията на науките заедно с едно пакетче препарати, снимки 
и илюстрации. 

Дали ще му отговорят скоро? Как ли ще погледнат 
на работата му? Ще го подкрепят ли или всичко ще 
остане без последствие?... 

-- Добро утро, доктор Григоров! 

Мелодично гласче разпръсна мислите му. По алеята 
зад него минаваше Лилия Траянова, лаборантка в болни- 
цата. Тя също предпочиташе пътя през градината, но, 
разбира се, не тръгваше един час по-рано, защото оби- 
чаше да се поизлежава сутрин и да си преповтаря хуба- 
вите сънища, каквито само младостта сънува. 

Доктор Григоров стана от пейката и я настигна. Тръг- 
наха редом. Той мълчеше и само се усмихваше, а тя -- 
приказлива и весела -- му разказваше някаква нескончаема 
история. 

-- Добро утро, байчо!-- чукна Лилия на прозорчето, 
когато влизаха през портала. 

Байчото приветливо й махна с ръка и открехна про- 
зорчето: 

-- Добрутро, доктор Григоров!... 

Така започваше работният ден на младия лекар. 

Наближаваше един часа следобед, когато доктор Гри- 
горов почука на една врата с табелка управител, 
открехна и спря нерешително на прага. Управителят на 
болницата говореше по телефона, затова го покани с очи 
и продължи да вика в слушалката: 

-- А, много добре е баща ви! Всичко яде вече, движи 
се свободно из стаята. Утре ще му вадим конците и за- 
повядайте да си го вземете! Само да не забравите за чер- 
пилката!... Хе, хе -- шегувам се, не е задължително... 
но все пак, хе, хе! И друго -- вижте какво, вие сте упра- 
вител на нармаг, нали? Ще ви моля за една малка 
услуга -- запазете ми един хладилник като дойдат. Моля? 
"Зная, зная, че не е редно... Кой ще разбере, нали така? 
Между нас... Моля? Аз ви ремонтирах стареца, вие ще 
ме снабдите с хладилник. Защо сме управители, нали да 
се поприглеждаме ? 

Доктор Григоров търпеливо чакаше прав до прозореца 
края на този нескончаем монолог и смръщено изучаваше 
с поглед възбуденото лице на управителя. Дразнеше го 
този самодоволен тон и особено безсрамната просия, на 
която стана неволен свидетел. За да не слуша повече, той 
се отправи към вратата, но управителят най-сетне остави 
слушалката: : 

-- Григоров!... Чакай де! Какво има? 

Младият лекар се върна и застана пред бюрото. Упра- 
вителят нямаше навик да кани подчинените си да сядат. 

-- Идвам за втори път със същата молба. 

-- За отпуската -- знам! Виж какво-- 43 по начало 
нямам нищо против, нали така? Обаче. 

Той направи малка пауза след това „обаче“ и се облегна 
назад с наслаждение. Креслото беше меко. В ръцете си 
въртеше едно никелирано неврологично чукче, което по- 
ложително му служеше само за да намира работа на ску- 
чаещите си пръсти. Доктор Григоров стоеше неподвижен 
и го гледаше право в очите с ясен и настойчив поглед. 

-- В хирургичното отделение -- продължи управите- 
лят -- винаги има премного работа. Излизането на някой 
от хирурзите в отпуск се понася трудно от отделението, 
респективно, от мене, нали така? Има тежко болни, спешни 
случаи... Ти си началник на хирургично отделение -- 
трябва. да си готов да жертвуваш личното заради обще- 
ственото, заради своя дълг... 

-- Може би ще кажете, че не бива изобщо да искам 
отпуск? 

-- Не, аз не бих го формулирал така. Ти си млад, 
семейство нямаш, енергичен, добър работник си, макар и 
безпартиен, нали така?...-- Управителят присви хитро 
очите си и добави: -- Защо не поставиш един нов почин, 
благороден бих казал, сега е модата на обществените 
начала, откажи се една година от своя отпуск! А? 
В името на човешкото здраве! А?... Ще станеш по-скоро 
прочут, отколкото с оная твоя работа, хе, хе!... 

-- Вижте какво ще ви кажа -- прекъсна го с досада 
доктор Григоров, --ако това е хумор--не струва! От- 
пускът ми е нужен сега. Вие знаете защо. Трябва ми сво- 
бодно време. Точно сега. 

Управителят се засмя с глас: 

-- Зная -- ауксините! Вълшебните хормончета... Гри- 
горов, искаш ли един приятелски съвет? Откажи се бе, 
братко! Да оставим това, че ефектът не оправдава очак- 
ванията... Аз искам да те попитам --не е ли неудобно 
един хуманен лекар да се занимава със селскостопански 
проблеми? 

-- Проблемът е общобиологичен. Приложението е вече 
друг въпрос. 

-- Добре, добре. Но защо толкова припираш -- твояг 
отпуск е заплануван за месец септември. 

Доктор Григоров отстъпи една крачка и се огледа. 
Как да предума този неотстъпчив човек? 

-- Писах до Академията на науките. Очаквам да ме 
повикат всеки момент! -- пусна последния си аргумент 
той. -- Искам да бъда готов дотогава. 

-- Хе! Академия... Науки... Не ставай наивен, дра- 
ги! Кой ще ни забележи мене и тебе в това затънтено 
градче? Провинция -- край! Ние с тебе нямаме високи 
претенции. Научни открития без столичните условия и ма- 
териалните средства на центъра не стават! Затова да си 
гледаме пряката работа, за която държавата ни плаща и 
толкоз! Иначе ще търпим маса разочарования, нали така? 

Доктор Григоров стискаше челюсти, за да не наруши 
приличния тон. На езика му пареха такива словца, че едва 
успяваше да се сдържи. Остана външно спокоен и попита: 

-- Значи, не разрешавате? - 

- Управителят вдигна рамене: „Виждаш, не мога нищо 
да направя!“ - : 

-- И по един друг въпрос. За лаборантката Траянова. 

-- Да? -- наклони се напред управителят. 

-- Ще ви помоля да наредите, когато имам спешни 
изследвания, поне един-два часа да работи по моята тема. 

Управителят прихна: 

-- Спешни?... Какви спешни изследвания можеш да 
имаш... 

В очите на младия лекар блеснаха мълнии и цинич- 
ният смях на управителя секна. Той се прокашли смутено: 

-- Мда, добре... Разрешавам само по един час, нали 
така? Последният. И при нужда незабавно да прекратява 
твоите... хм, спешни изследвания! 

-- Естествено -- хладно се съгласи доктор Григоров, 
кимна едва забележимо и напусна кабинета. 

Управителят остави внимателно чукчето на стъклото: 
пред себе си и оброни глава. Грижата за хладилника от- 
ново го налегна. 


В коридора доктор Григоров се срещна с Траянова. 
Тя го спря: 

-- Нареди ли се? 

-- Отпуск ми отказа, но за тебе разреши по един час, 
в края на работното време -- кратко я осведоми той. 

Лилия поривисто хвана ръката му: 

-- Вие не се безпокойте, доктор Григоров! Аз ще ви 
помагам в извънработно време и темата няма да изостане 
по вина на лаборантката! 

Нейният порив го смути и той успя само да измънка: 

-- Благодаря, Траянова... Може би няма да има нужда. 

Отмина. Тя се извърна и дълго гледа след него, до- 
като се закри в другия коридор. В погледа й се четеше 
нескрито възхищение. 


Когато се прибра в квартирата си, доктор Григоров 
първо надникна в пощенската кутия. Едва можа да забе- 
лежи през ключовата дупка, че в нея се белее хартия. 
Влезе в стаята си и нетърпеливо затърси ключето. Къде 
го е оставил последния път? Обикновено го закача на 
кривия пирон до вратата, заедно с ключа на зимника. Сега 
го нямаше на мястото му. Потърси в чекмеджето на ра- 
ботната си маса, на шкафчето до радиото, край прозо- 

реца, прехвърли една по една книгите от малката библио- 
тека, вдигна дори нощната лампа да види не е ли под 
нея. Никъде не го намери. 

Изправи се насред стаята, пъхнал дълбоко в джебо- 
вете ръце. Къде не е проверил още? Къде?... И в този 
момент пръстите му напипаха ключето в единия джеб. 
Той се засмя на глас. В джеба!... Разбира се -- вчера е 
забравил да го окачи на пирона. 

Отвори кутията и очите му грейнаха. Писмо! А горе 
на луксозния плик -- инициалите на Академията. Той умееше 
да се владее, имаше наистина железни нерви, но този път 
пръстите му бяха загубили цялата ловкост на хирурги- 
ческата ръка. Сякаш пликът беше от най-жилавата хар- 
тия, та не можеше да се разкъса. И ноктите му бяха ниско. 
изрязани... 

Най-после | 

От вълнение той приседна на стъпалата пред холната 
врата и зачете на глас: 


„Уважаеми доктор Григоров! 


Академичният съвет се запозна с предварителното 
съобщение по темата: „Ауксините и -якои експе- 
риментални данни върху приложението им в жи- 
вотанския свят“ и Ви кани на заседанието си от 
25 т. м., за да докладвате подробно своето научно 
откритие. 

Във връзка с това съобщете ни Вашето мнение 


С другарски поздрав! 
(академик Завялов)“ 


Обхвана го веселие -- беше сам и можеше да си по- 
зволи да бъде като влюбен юноша. Радостта, че пред 
него се открива зелена улица, го препълваше с енергия. 
Искаше му се да вдигне някаква голяма тежест, да из- 
върши най-трудната операция, да изтича до планинския 
масив, да... да... да се сбори с няколко души и да ги 
победи! Напираше да излее някъде този буен прилив от 
енергия и ликуваше, но, разбира се, без свидетели. 

И се затвори в стаята си. Заподсвирква вдъхновено: 
арията на тореадора, после триумфалния марш от „Аида“... 
Дългоочакваното писмо блестеше с белотата си пред 

очите му и го караше да премрежва поглед. Най-сетне 
той се подпря с ръце на прозоречната рамка и тихо под- 
хвана с плътния си, приятен бас песента, която отскоро 
му бе станала любима: 


Я люблю тебя, жизнь, 
и надеюсь, что зто взаимно... 


Когато седна да приготви отговора си, дойде линей- 
ката да го вземе по нареждане на управителя на бол- 
ницата. 

-- Спешен случай ли? -- попита той. 

-- Да, спешен -- засмя се шофьорът, -- пристигна ми- 
нистерски пратеник и управителят смени вече три бои. 
За вас е дошъл, изглежда... 

Срещата се състоя в кабинета на управителя. 

Те не бяха поговорили и половин час, а министерският 
пратеник изписа бележника си до края, като на няколко 
пъти прекъсва, за да обвини доктор Григоров в излишно 
скромничеке. 

-- И тъй, решаваме -- каза накрая пратеникът, -- 43 
ще запозная с тези предварителни данни и министер- 
ството, а вие се пригответе за заседанието на Академията 
на науките. Ще бъде не по-късно от другата седмица. 
Ще получите покана... 

-- Получих я! -- кимна докторът. 

-- Да ви прикрепим в помощ някой научен сътрудник ? 

Доктор Григоров се усмихна: 

-- Засега нямам нужда. 

Управителят на болницата присъствуваше на този раз- 
говор и понеже никой не искаше досега неговото мне- 
ние, мълчаливо кимаше с глава на думите на министерския 
пратеник. Той се размърда неспокойно на стола си (беше 
отстъпил мекото кресло на госта от столицата) и бояз- 
ливо възрази: 

-- Ето какво, другари -- страхувам се само, че теку- 
щата работа на доктор Григоров като хирург в повере- 
ната ми болница може да пострада от неговите... хм, 
безконечни опити, нали така? 

-- Безконечни? -- вдигна вежди пратеникът. 

-- Продължителни, искам да кажа!--бързо се по- 
прави управителят. 

-- Може би досега се е почувствувала моята липса в 
отделението ? -- язвително попита доктор Григоров. 

-- Не, но... това отклонява вниманието, нали така... 

-- Ето какво ще ви кажа, другарю управител! -- за- 
почна с недружелюбен тон министерският пратеник и до-: 
като завинти капачето на автоматичната си писалка, на- 
прави дълга, респектираща пауза. -- Вие не схващате ли 
какво огромно значение се отдава на работата с аукси- 
ните? Вместо да подкрепите младия лекар, да поощрите 
извънболничните му занимания, вместо да се погрижите 
за осигуряване на повече време и по-благоприятни условия 
за опитите, вие, изглежда, волю-неволю сеете трудности 
и спънки пред човека?... 

Управителят беше побледнял: 

-- О! Не мислете, моля ви се, че... Но с разширява- 
нето на експериментите ще се наложи откъсването му от 
пряката лечебна работа... 

-- Ако трябва, ще го замести друг. Може да направим 
известни размествания на хирурзите... Между впрочем, 
вие също сте лекар, нали? -- настъпваше пратеникът, на 
когото се струваше, че долавя признаци на консервати- 
зъм в лицето на кръгличкия управител с лъщивата, слу- 
жебна усмивчица. 

-- Да, разбира се...-- смънка управителят. 

-- И доколкото съм осведомен -- хирург по специал- 
ност? 

-- Е, да-- хирург... .- недоумяваше и се безпокоеше 
управителят. 

Доктор Григоров се покашля тихо и прекъсна този 
мъчителен разговор. 

- Ще ме извините --имам да проведа една срочна 
Консуйтация с интернистите... Ние с вас ще се видим 
преди да тръгнете, нали? 

-- Безусловно |! -- протегна ръка прагеникът. -- Вър- 
вете, доктор Григоров, ние с другаря управител ще си 
побъбрим още по някои въпроси. 

Окончателно разтревожен, управителят усърдно за- 
кима. Ръцете му опипваха бюрото, търсеха неврологиче- 
ското чукче. 

И младият лекар тактично се измъкна, преди още да 
е започнало „бъбренето“. 

Министерският пратеник се обърна с лице срещу упра- 
вителя и бавно баразииина капачето на автоматичната си 
писалка... 

Нощта запали електрическите лампи по улипите на 
града. Хлад на едва доловими струи заслиза от планината. 

Лилия Траянова спря електрическата центрофуга. Из- 
вади малките епруветки и отля капка върху предметното 
стъкло. Под всевиждащото око на микроскопа капката 
се превърна в малък свят на чудни форми -- дребните 
кръгчета на кръвните клетки, многоъгълните плоски епи- 
телии, разновидните кристали на калциевите оксалати, 
фосфати, трипелфосфати, жълтозелените иглици на тиро- 
зина, кафеникавите топчета левцин... 

В другата стая, зад стъклената врата звънна и се раз- 
троши стъклен съд. Лаборантката стреснато се изправи и 
отвори вратата. ; 

Доктор Григоров -- разкрачен до една от работните 
маси -- намръщено беше забил поглед в пода. Пред кра- 
ката му лежаха разпръснати късчета стъкло. Някаква 
течност образуваше малко, мокро петно. Той се усмихна 
виновно, приклекна и започна да събира стъкълцата. Един 
къдрав кичур коса постоянно му се пречкаше и го при- 
нуждаваше да отмята назад глава. 

-- Оставете, доктор Григоров -- предложи Лилия. -- 
Аз ще ги събера... Какво е това? --тя уплашено хвана 
ръката му. Неговата широка, мека длан бе топла. И по 
пръста му се спускаше капка кръв. Топла навярно като 
неговата длан... 

Той се посмути и издърпа ръката си. 

-- От последната проба. Строши се... Неочаквано. 

-- Кръв!... А ако хормоните проникнат в кръвта? -- 
погледна го отблизо в очите тя. 

Той отклони главата си: 

-- Едва ли е попаднала течност. 

-- Е все пак... Не е ли опасно? 

-- За всеки случай донеси ми, моля те, гама-олъ- 
чения противореактив ! ; 

Разтревожена Лилия изтича до ниската, покрита със 
стъкло масичка и взе едно черно шишенце, обвито с дебели, 
станиолови листа. Този реактив неутрализираше действието 
на ауксините Шишето тежеше като желязно кюлче в 
ръката й. Тя отвори металическото капаче и топна дълга 
стъклена пипета. : 

-- Каква опасност има за човека, ако ауксините по- 
паднат в кръвта му?... 

Докторът я погледна замислен и като на себе си про- 
изнесе: 

-- Голяма..: Много голяма! 

-- А вие така бавно... Как можете да бъдете спо- 
коен? -- ръцете на момичето се разтрепераха. Памучето 
падна на пода. Тя бързо натопи ново и усърдно затърка 
раната. Той се усмихна: 

-- Не бой се-- нали знаем, че противореактивът не- 
утрализира ауксините в секундата, когато се смеси с тях? 

-- А тази порция, която се е всмукала в организма? 

-- Дори и тя... след време, разбира се--не много 
уверено каза той. 

-- Значи все пак може да останат някакви следи?... 

Доктор Григоров почти не чуваше какво говори лабо- 
рантката. Той крадливо се вглеждаше в хубавичкото лице, 
побледняло от уплахата. Очите й светеха големи и влажни. 
Приятна му беше нейната близост, топлия допир на пръ- 
стите й... 

-- Човекът е уязвим от ауксините -- каза тя само за 
да продължи разговора. 

-- Да-- подхвана докторът, -- прави впечатление, че 
колкото едно животно е по-нисше, толкова по-големи раз- 
мери съответно придобива. С изкачването по стълбицата 
на развитието тази способност значително намалява. 

-- А човекът? 

-- И човекът. Доколкото моите предварителни из- 
числения ми позволяват да предвидя -- такъв човек би се 
превърнал в доста внушителна фигура. Да, да -- един ря- 
дък човешки екземпляр... Хм, нещо като свръхчовек... 

Внезапно той повиши тон: 

-- Впрочем, кой смята да прилага ауксините върху 
човека ? И откъде ти щукна такава идея в главата... Хм! 

Лилия се сепна смутена, изви се и тръгна към лабо- 
раторията. 

-- Човекът не е морско свинче! -- хладно я догони 
гласът му. Това беше стар негов маниер -- да се отдръпва 
нервно, когато му се стори, че е станал премил с тази 
красавица... Напоследък тя все повече го смущаваше. 
Той се пазеше да не открие смущението си, когато раз- 
говарят, когато остават сами, когато я изпраща вечер 
късно. Смяташе, че това би го унижило. Позволяваше 
си само едно -- дай се възхищава тайно, да я наблюдава 
когато работи, спуснала черните си коси около микро- 

скопа, да я докосва когато му подава епруветката и, си- 
гурен, че тя няма да забележи това, да не скъсява 
дистанцията, която сам си бе определил. 

Той гледаше разсеяно привързания от нея пръст и се 
ослушваше да чуе някакъв звук зад стъклената врата на 
лабораторията. „Обидила се е...--Пое въздух, изпълни 
широките си гърди и го изпусна тихо. -- Груб съм -- ми- 
слеше лекарят, груб и нетактичен. Един що-годе кава- 
лер не умея да бъда. За мене --само колби, реторти, 
ауксини и болни хора... Изсушена личност. А Лилия е 
великолепна жена... Всичко в нея допада --и къдравата, 
пухкава шапчица-коса, и големите дълбоки очи, в които 
можеш да се огледаш, и усмивката, и смеха, и фигу- 
рата... Всичко, всичко в нея привлича, мами, обещава.“ 

Но самият той какво да й обещае? Любов?...-- той 
се усмихна скептично: не върви! Просто така... не 
му отива. Неудобно. Такава една историйка... Нищо скрито 
не остава в този градец на длан. Още на другия ден 
мълвата ще плъзне след момичето... От хорските уста -- 
на челото й. „Тогава --флирт?... Трябва време. А вре- 
мето ми се свиди за такава игра. Любовта е егоистка, а 
моите ауксини са ревниви. Не може и това, и онова... 
Скъперник съм аз, Лилия, скъперник на минутките. Коя 
жена може да бъде очарована от такъв приятел?“ --сти- 
скаше той превързания пръст и не усещаше болката. -- 
„Докторът, ученият, откривателят са наистина интересни, 
но... като една чудесна партия за женитба.“ 

Погледна своя ръчен часовник -- девет през нощта. 
Късно. Момичето трябва да си ходи. Той няма право да 
я задържа толкова. Ще се справи и сам. 

Отвори вратата. Лилия се изправи сепната. Очите й се 
впиха в неговите с тревога и въпрос. Беше все така бледа 
и плаха. 

-- Траянова, девет часа е. Не бива повече да оставаш. 
Аз съм много признателен за помощта ти, но... Нямам 
право... 

-- Аз съм вечеряла, доктор Григоров -- напевно от- 
говори тя. 

-- Може би ще поизлезеш на въздух... С приятели... 

-- А вие? 

-- Е, аз... Не съм аз човек за развлечения. Моите 
ауксини... Пък и с кого да се разхождам? 

-- Да поизлезем заедно, ако нямате нищо против! -- 
смело предложи Лилия и застина. Какво ли ще каже той? 

Да, той няма нищо против. Може да отидат на ре- 
сторант. На музика и танци. Тя има удивителна снага. На- 
вярно танцува чудесно. Хубаво е да излязат заедно... 

-- Не-- каза той, -- извинявай, не мога... 

-- Да не ви боли пръстът? 

-- О, не, но... до 25-и остават малко дни. Трябва да се 
готвя. А ти наистина не бива да оставаш > толкова 
до късно. Та ние сме съвсем сами в лабораторията. Сред- 
нощ е. 

Лилия се засмя: 

- О, аз не се боя от вас, доктор Григоров! Вие не 
сте като другите. 

Да, той не е като другите... Упрек или комплимент? 
Лекарят се смути: 

-- Аз-- да. Но хората... Може да се пуснат слухове. 
Нали знаеш тукашните ? 

-- Вие сте прав -- каза тя след къса пауза. -- Не се 
съобразих, че лично на вас тези приказки и слухове... 

-- Не, какво на мене?... Не ме разбра, Лил... Трая- 
нова !-- обърка се и млъкна. 

Лаборантката отиде до закачалката. Надигна се на 
пръсти, за да окачи бялата манта и младият мъж пре- 
мрежи очите си: „Хубава е... хубава... сто пъти бих го 
повторил!... Хубава!“ 

-- Довиждане, доктор Григоров! 

Тя му подаде ръката си. 

Светлинката в зениците й бе угаснала. 


4. ДОВЕРИЕТО 


Доктор Григоров вдигна очи от папката. 

-- При най-добри условия чехълчето се дели, както 
знаем, през осем часа чрез прищъпване. Получават се две 
еднакви чехълчета. За двадесет и четири часа това прави 

едва осем екземпляра. Прилагаме ауксините и деленето 
става през пет минути!... Да изчислим търпеливо: за 
първия час получаваме две хиляди четиридесет и осем 
едноклетъчни. До края на втория -- вече 8 338 608 и само 
след един час още -- над тридесет и четири милиарда... 
Отказвам се да изчислявам пред вас колко ще бъдат за 
двадесет и четири часа. Всъщност при моите ограничени 
условия огромната гъстота на чехълчетата в оскъдното 
жизнено пространство ги възпираше от по-нататъшно раз- 
множаване. Те се събираха две по две, извършваха коню- 
гация, без и това да помогне. Накрая бяха принудени да 
се превърнат в цисти. Деленето спря. Нормално големи 
до три десети от милиметъра, те не увеличиха размерите 
си повече от пет милиметра. Незначително. В многокле- 
тъчния организъм обаче клетките имат широк простор за 
делене. Затова белите мишки, морските свинчета, зайците, 
котките и пр. имат гигантските размери, които виждаге 
на фотографиите. 

Той завърши доклада си и се облегна на катедрата. 
Отпи глътка вода -- чувствуваше мъчителна сухота. 

Академик Завялов, дребно, нисичко старче с болнзва 
физиономия, се надигна от мястото си и леко се наклони 
напред. В малката зала, по амфитеатрално наредените 
банки, оживено разговаряха помежду си десетина въз- 
растни мъже. Те настойчиво оглеждаха докладчика зад 
катедрата и сякаш скандализирани от младостта му, не- 
търпеливо предаваха от ръка на ръка пуснатите стъклени 
банки, снимки и таблици. 

-- Чухме доклада...-- тихо каза академик Завялов и 
думите му се изгубиха в гъстия шум на гласовете. Той 
почука припряно с пръстена си върху шишето за вода и 
повиши глас: -- Чухме доклада на доктор Стефан Григо- 
ров. Един удивителен, бих казал, доклад. С още по-уди- 
вителни по своето богатство перспективи. Много ми се 
иска да вярвам на автора, че в близко време на родното 
животновъдство ще бъде поднесен ценен дар -- ауксините, 
обработени по способа на Григоров. Ще бъде решен про- 
блемът за суровините от животински произход. Драги 
колеги, имате словото за дискусия по представения до- 
клад... Моля! 

Той остана прав. Огледа зашумелите отново профе- 
сори и академици. Разбра, че въпреки поканата, ще мине 
неизбежната пауза на тихите спорове, преди някой да 

открие изказванията, затова се отпусна уморено на мекия 
стол. „Интересна работа ни предложиха, мили теоретици 
мои -- с ирония оглеждаше той развълнуваните учени, -- 
малко мъчносмилаема ви се струва, нали? Един нищо и 
никакъв провинциален лекар и--хоп!... Откритие! И то 
какво откритие!... Юнак!... А сега да чуем къде ще 
поровите, какво ще отхвърлите, как ще помогнете!“ 

Доктор Григоров, развълнуван като пред държавен 
изпит, подреждаше листовете си в папката и очаквателно 
се взираше в членовете на научния съвет. Пресрещаше 
техните погледи и се мъчеше да разчете какво криеха -- 
любопитство, доброжелателност, насмешка или просто до- 

„ сада за загубеното време. Академик Завялов се наклони 
към него и дружелюбно му кимна: „ТГърпение и кураж!“ 
Младият откривател изпитваше дълбока симпатия към 
този мъничък, белокос добряк с уморени очи и благ по- 
глед. Но мълчанието почна да го тревожи. Не е ли бил 
ясен и убедителен? Навярно неговият стил -- обикновен и 
грапав -- не се е понравил на изисканите биолози и есте- 
ственици. Не гледаха ли на представените препарати с 
недоверие? Но нали това не са фокуси, а експериментално 
потвърдени данни. Данни с практическа стойност.. 

-- Професор Стефанов! 

От предната банка беше дал знак, че ще говори, про- 
фесорът по биология в столичния университет. „Така, 
така, приятелю, винаги пръв, винаги загрижен за истината, 
винаги справедлив в разискванията...“ --въртеше пръстена 
на пръста си академик Завялов и с удоволствие слушаше 
равния, плътен глас на своя любимец. 

-- Ауксините!... Познаваме ги като растителни хор- 
мони. Строеж -- близък до алфа-нафтоената киселина. 
Видово неспецифични. Следва, че въздействуват не само 
на растителния мир. Под тяхното влияние настъпва уско- 
рен растеж, растенията повишават своята плодовитост, 
стават устойчиви и непретенциозни към околната среда. 
А приложени в живогинския свят?... Доста оскъдни све- 
дения имаме, нали? 

Един съдържателен, стегнат доклад попълва празно- 
тите в знанията на биолозите. Един млад, смутен от свое- 
то дръзко откритие автор... И множество великолепно 
поднесени, доказателни препарати. Ето -- микрофотоснимка 
на най-простите едноклетъчни -- чехълчетата. Размери -- 
микроскопични. И до нея снимка на същите, уголемени до 

оризово зърно. Личат всичките любопитни подробности 
на полупрозрачната им анатомия. Дори само това ме кара 
да завидя на автора за редкия препарат. Може да 
се помисли, че това е просто увеличение на първата 
снимка. Но следва препаратът на бълха и до нея десето- 
кратното й увеличено копие. Бълха-великан! Колкото 
врабче!... Това не е вече снимка. Не може да се подо- 
зира фотомонтаж. Това не е мулаж от восък или нов вид 
пластмаса, а обикновена черна домашна бълха, но... кул- 
тивирана в среда на ауксини. 

-- Навярно най-хапливата бълха в света! -- обади се 
весело академик Завялов. Разнесе се сдържан смях. 

Доктор Григоров в душата си горещо му благодареше 
за разведряването на сгъстилата се преди малко атмо- 
сфера. Той слушаше утвърждаващите думи на професор 
Стефанов и се учудваше колко просто и респектиращо 
говори. Всички внимаваха какво ще каже той. Отново и 
отново искаха препаратите. Разглеждаха ги с удвоен 
интерес. 

-- Показаха ни -- продължи професор Стефанов -- пре- 
парирани морско свинче и неговия ауксинов двойник -- го- 
лям колкото най-едрия ангорски заек, който съм виждал 
досега. До- него -- леопард!... Но авторът казва --не-- 
това е котка, получила порция ауксини, приготвени в не- 
говата лаборатория. Следва ли да се повярва на това 
твърдение?... Следва, колеги! Каква изложба на могъ- 
ществото на тези непретенциозни хормони, които толкова 
пъти сме повтаряли в лекциите си мимоходом. Какво да 
му възразим? Че не е дал задоволителен отговор върху 
интимния механизъм на този свръхрастеж? Че не е за- 
снимал на кинолента и по този начин документирал уско- 
реното кариокинетично делене на клетките? Бихме полу- 
чили своеобразен мултипликационен филм! Или че не е 
изчерпателен в теоретичната си обосновка?... Можем! 
Но той мълчаливо ни поднася серия от неопровержими 
доказателства. И опитите продължават. Опитите трябва 
да продължат! Това е. 

Той завърши и по навик погледна към академик Завя- 
лов, който сякаш очакваше още. Така се бе унесъл в по- 
следните му думи, наклонил главата си настрани, полу- 
отворил уста. 

Посипаха се въпроси: 

-- Каква е необходимата дозировка на ауксините ? 


-- Забелязана ли е токсичност при продължителното 
им прилагане? 

-- Сигурен ли е авторът, че са извлечени в съвър- 
шено чист вид? 

-- Сложна ли е апаратурата ? 

-- Какви са методите за впръскване... 

С висок и ясен глас доктор Григоров отговаряше, без 
да се смути, и се стремеше по лицата им да отгатне дали 
остават удовлетворени. 

-- Не е ли опитвал авторът да приложи хормоните 
върху човек? -- внезапно попита професор Драмалиев и 
присвил устните си презрително, добави тихо: -- Или се 
е побоял да експериментира със себе си? 

„Хм, обади се и човекът с грандиозните идеи!--из- 
сумтя недоволен академик Завялов и се завъртя на стола 
си. -- Легни му ти, да експериментира с тебе...“ 

- Не! -- отсечено отвърна доктор Григоров. Припомни 
си колко остро бе отговорил на Лилия Траянова, когато 
бе го запитала почти същото. -- Докато не завърша ця- 
лостната работа по моята тема, аз нямам право да ги 
приложа дори върху себе си. И това не е страх, а научно- 
експериментална последователност. 

-- Правилно -- обади се професор Стефанов и в залата 
за миг зацари тишина. 

После стана академик Баев: 

-- Не е ли по-добре темата на доктор Григоров дасе 
даде на по-широк кръг научни работници, под ръковод- 
ството на академик Завялов или на мене... аз съм съгла- 
сен -- да бъде разработена докрай? 

Подкрепиха го професор Драмалиев и още двама учени, 
след което попитаха какво е мнението на самия автор. 
Доктор Григоров каза, че желае да завърши генералния 
си експеримент -- като приложи ауксините върху крава и 
тогава вече ще излезе на преден план въпросът по ма- 
совото извличане на хормоните. 

-- Тогава и ще си предложим услугите, Баев! -- иронич- 
но подхвърли академик Завялов и се надигна от мястото 
си. -- Колеги!... Няма ли други изказвания?... Аз съм ви 
особено признателен за живото участие в това важно за- 
седание !-- той погледна към професор Стефанов, сякаш 
това се отнасяше предимно за него. -- Позволете ми да 
считам откритието на доктор Григоров колосално по свое- 
то значение както за общата биологична наука, така и от 

икономическа гледна точка. Освен тези препарати авторът 
ни прожектира и кучето, колкото биволче на два месеца, 
после агнето-сукалче, увеличило ръста си над четири пъти 
за невероятно късия срок от три дни. Извод: работата по 
предлаганата на вниманието ни тема е отишла далече на- 
пред. Остава да се проведе заключителният опит с по- 
голямо домашно животно, за предпочитане коя да е здра- 
ва, млечна, млада крава. След около два месеца -- кон- 
тролен преглед-- да се премине на масов експеримент. 
И, разбира се, да се изготви след това документация за 
технологията на фабричното им извличане. 

Ние вярваме, че нашият млад колега на следващото 
заседание ще докладва окончателни резултати. Благодаря 
за удоволствието, което ни доставихте, доктор Григоров! -- 
обърна се накрая той към зачервения от смущение до- 
кладчик. 

Академик Баев изръкопляска тихо и погледна часов- 
ника си. Професор Драмалиев, намръщен и кой знае защо 
сърдит, се въртеше наляво-надясно, хващаше за ръкавите 
стоящите наблизо, говореше им нещо, ръкомахаше пред 
лицето им, но те, изглежда, не го слушаха твърде, защото 
ставаха един по един и се приближаваха до младия ле- 
кар, за да му стиснат ръката. 

-- Успех!... Успех!...--боботеше гласът на пра: 
фесор Стефанов и приятно галеше слуха на щастливия 
автор. 

След завръщането си в К. доктор Григоров се срещна 
с първия секретар на Градския комитет на партията. Бе- 
седата продължи два часа. Решено бе опитите да се пре- 
несат в кравефермата на стопанството. Осведомен още 
същия час по телефона, председателят Анто обеща да 
предостави най-млечната си крава -- рекордьорката Вихра. 

Когато излизаше от комитета, младият лекар си под- 
свиркваше весела мелодийка и радостен отвръщаше на 
всеки поздрав. 

На другия ден местният вестник „Време напред“ 
напечата кратка статия под надслов: „Широк път на 
доктор Григоров“. В централната преса се > появиха 
само бегли сведения за откритието. Въпреки това пощата 
на доктора чувствително нарасна. Много запитвания от 
ветеринари, селскостопански работници, негови колеги и 
любознателни граждани, най-разнообразни предложения... 
Канеха го да заложи опита си и в техните стопанства, 

молеха го да изпрати мостри от ауксините, искаха подроб- 
ности по методиката... - 

Отначало той пишеше дълги отговори, обясняваше, от- 
клоняваше деликатно поканите, благодареше за добрите 
пожелания, докато най-сетне махна с ръка и престана да 
си губи времето. Предстоеше му сериозна работа и беше 
още твърде рано да се шуми и рекламира. 


5. ТРЕВОГА НА ГРАНИЦАТА 


Граничното поделение имаше празник -- едно от ония 
редки, мили тържества, които войниците така обичаха, а 
командирите великодушно разрешаваха. Впрочем на тях 
самите това не беше безразлично. Уредена бе среща между 
гимназията в града и бойците. Имаше подбрана литера- 
турно-музикална програма, а накрая -- състезание по илю- 
зионизъм между ефрейтора Кръстан -- отличник по бойна 
и политическа подготовка, и пристигналия същата сутрин 
илюзионист. 

В салона беше шумно и празнично. Войниците поглеж- 
даха стройните момичета на сцената и неволно олравяха 
рубашките си, престягаха поясоци и изтихо въздъхваха. 
Хорови песни, дуети, рецитации, гимнастически упражне- 
ния от бойците, после отново декламации... Всичко беше 
забавно, но най-интересното си оставаше накрая -- илю- 
зионистите. 

Пръв излезе Кръстан-- едър, усмихнат, рус -- почти 
албинос, с големи сини очи и ловки движения. По сцената 
се движеше леко, стремително. Той се поклони ниско на 
публиката и като се изправи, на устните му димеше за- 
палена цигара. С кратко движение той я хвърли зад себе 
си, разпери пръсти, за да покаже, че не държи друга, 
скри лице в шепите си и хоп --в устата му запуши втора 
цигара. Той я пусна зад себе си, плесна с ръце, затича 
се и направи „салто“ във въздуха. Още не паднал на 
краката си-- между зъбите му светна третата цигара. 

Беше изпълнено ловко, бързо, ефектно. Пляскаха щедро, 
викаха от всички страни, в залата стана весело. Илюзио- 
нистът от града седеше на първия ред между две мур- 
гави ученички и кръстосал крака, наблюдаваше усмихнат 
конкурента си. 

-- Браво! -- пошепна той, но момичетата го чуха и по- 
гледнаха очаровани приветливата му усмивка. Този сим- 
патичен млад човек се възхищава искрено от против- 
ника си!... 

И склонните към романтични обобщения момичета почти 
едновременно въздъхнаха. 

Кръстан направи още няколко фокуса и се скри зад 
завесата. Гостите и другарите му го възнаградиха с про- 
дължителни овации. Сега не един боец му завиждаше 
на славата. След малко ще почнат танците. За него ще 
бъдат най-симпатичните девойки, най-милоликите гостенки 
ще го търсят с поглед и кокетно ще му се усмихват. 
Коя ще му откаже един танц?... 

Смълчаха се. 

На сцената се покланяше вече гостът-илюзионист с 
черния костюм и магическата пръчица в ръка. 


Глухо и пусто е стръмното дере, по което минава гра- 
ницата на това място. Диви глогини и високи шубраци се 
сплитат с криворасли дъбове и мятат гъсти сенки из 
усоето. По дъното на дерето лъщи тясна водна пътечка. 
При дъжд тя бързо прераства в мътен порой, влачи с 
рев надолу към полето камъни, корени и удавени горски 
ЖИВОТНИ. 

Случвало се бе на Мирчо и в дъждовно време да 
застъпи на този секретен пост. Тогава пороят бучи дотег- 
ливо и пълни ушите с еднообразния си тътен. Как да се 
вслушваш в нощните звуци? Как да ги разчиташ? Как 
да бдиш? Все ти се струва, че ако някой реши да пре- 
минава границата, от такова време по-хубаво не може да 
избере! В подобни минути вниманието трябва да се изо- 
стря тройно повече. 

А сега какво -- тихо-тихо -- чува се далечната музика 
откъм поделението. Забава има там сега!... Ех, пусти 
късмет! Втори път така му се случва. 

И Мирчо тъжно въздъхна. Не му върви в това отно- 
шение и това е! 

Съчка ли изпука?... Той трепна и се огледа. Затаи 
дъх. Една минута в напрегнато очакване и после отново 
спокойствие. Хм, така е... Тишина. В такова време дори 
костенурка да пошавне -- ще я усетиш! 

Залегнал в гъстия шубрак и покрит със защитното 
си наметало, маскиран с клонки и трева, Мирчо виждаше 
от това място цялото деренце като на макет. Сам той 
обаче оставаше невидим, ако не се движи и не шуми. 
Храстите го обгръщаха отвред и той се стопяваше в тях- 
ната зеленина. Когато му отмалееха лактите, бавно и без- 
шумно се извърташе на една страна. Само погледът му 
се задържаше неизменно втренчен в отсрещния бряг. Не- 
говият секретен пост Хо 3 беше издаден напред. Малко 
по-нагоре и назад по високото бе пост Хо 34, който се: 
заемаше само при тревога. Тогава двата поста имаха очна 
връзка помежду си. Точно в тая посока пред Мирчо се 
ширеха няколко големи, зелени листа от сладка папрат. 
Тия къдрави горски пера му пречеха да вижда ясно. На 
пост Хо 84 сега нямаше човек, но по навик ръката му се 
протегна да открие прозорче за наблюдение. 

И се вцепени. 

Без да мигне, втренчил очи в една точка, той напрегна 
слуха си. Музиката бе секнала. Откъм заставата долетя 
сигнал за тревога. 

Тревога! 

Трета по ред за тази седмица. Първата беше лъжлива. 
При другата щеше да се промъкне някакъв сух, дребен 
тип с черна мушама, която лъщеше на места. Заведе се 
престрелка. Ранен беше един граничар, а онзи се оттегли 
с празна кошница. Стреляше много точно дяволският... 
В заставата дълго се говореше за това произшествие. 

И ето сега -- трета тревога. Дали не пак заради съ- 
щия?... 

Войникът облиза засъхналите си устни. Плъзна поглед 
по брега. Колко често е бивал тука... Наряд след наряд. 
Осемнадесет месеца. Знаеше всяка драка, всяка тревичка, 
дръвче, клонче, всеки камък бе запаметен в напрегнатите 
часове на самотните дежурства. Можеше с един поглед 
на околността да каже къде е израсъл нов бурен, къде 
е повехнала тревата. Тревога!... Ами ако и този път из- 
лезе лъжлива? Кое му се иска повече? Ако е измамна -- 
след половин час се освобождава от наряд. От караул- 
ното -- право на забавата. Може да продължат. Кръстан 

ще прави фокуси... Впрочем той му ги знае всичките. 
И фокуса с картите за игра, и този с цигарата. С кутията, 
от която израства изкуственото цвете. Знае я той -- има 
двойно дъно... Не е много трудно. 

Все така му се случваше досега -- да остава настрани 
от истинските тревоги. Да слуша как другарите му с блес- 
нали очи разказват, спорят, ръкомахат... Така му се щеше 
да пипне поне един гад и сам с верния си автомат да 
го подкара към заставата. Наистина малко е страшно! 
Може всичко да стане. Но пък това е то граничарската 
служба. Всяка майка граничар ражда ли?... Само че 
все така ще се нареди --я дневален, я заради тези про- 
клети сливици ще го изпратят в лечебницата. Дойде ли 
зима и гърлото му се запуши... 

Мирчо се понадигна. Откъм съседния пост долови 
шум. Предпазлив и гъвкав като котка, някой от друга- 
рите му пълзешком заемаше пост Хо 32. „Усилват посто- 
вете!-- Той откъсна едно от листата на сладката папрат 
и топла усмивка се появи на устните му. -- Аха, Кръстан 
е... Здрасти, земльо!“ От неизречения поздрав малко му 
поолекна. Все пак друго е да си имаш зад гърба верен 
другар. В такава минута. А с Кръстан ни свързва дружба 
от детство. 


Кръстан се спотаи. Беше още под впечатлението на 
веселата забава. А пред очите му -- все гостът. Още е млад, 
но колко е ловък. Приятен човек! С обноски, усмихнат, 
любезен... Момиченцата не снемаха очички от него. 

По навик погледна към пост Хо 3. Кой ли е застъпил 
там? Едно кичурче папрат се залюшка ритмично и при- 
влече вниманието му. Ни вятър, ни полъх. А зеленото 
кичурче потрепва -- веднаж-дваж,.. веднаж-дваж... Кръ- 
стан се засмя -- сигналът на Мирчо! Неговият земляк го 
приветствуваше по своему. ! 

Той протегна ръка да заклати в отговор близкия бу- 
рен, но изведнаж бързо я дръпна. Шум от стъпки. Някой 
идеше отсреща, без да се предпазва. „Диверсант?“ -- 
стресна се той и веднага след това се присмя на своя 
страх. Такава непредпазливост!... „Нещо друго ще е...“ -- 
реши той. Пръстът му обаче огъна мекия спусък. Шум 
идеше и отзад, откъм разположението на заставата. Да 
не би някой от офицерите да проверява?!... Но какво 

ще проверява тука... на самата граница... сега ли е време 
за това? И какво се е разшумял-- санким Кръстан е 
толкова страхлив, та ще му стреля слепешката!... Чудно! 
Но там отсреща стъпките бяха много по-отчетливи и груби. 
„Става интересно“ -- рече си Кръстан и надигна глава. 

От брега се търкулна камък и плесна с шум в мал- 
ката вада. Тъй както беше залегнал, Кръстан се изправи 
на лакът и погледна. Мярна му се някаква фигура. Да, 
да--ето!-- Един много едър и червенокос мъж, свит на 
две, се провира между храстите. Той се е открил почти 
цял откъм страната на Кръстан, явно не подозира този 
секретен пост. Цевта на пистолета му сочи към другия 
пост, Мирчовия. „Какъв гигант !-- се вряза една мисъл в 
главата на Кръстан.-- Дали Мирчо го вижда? Май че 
няма много добър обзор в тази посока. Ще трябва аз да 
се погрижа за тоя тип!“ -- реши ефрейторът и възви цевта 
на автомата си към него. 

Едрият диверсант спря за миг и като че ли се поко- 
леба дали да навлезе още по-навътре към Мирчовия пост. 

Кръстан го поглъщаше с очи. За кой ли път го взе- 
маше на мушката си? Дишаше затаено, тихо... Само 
сърцето си чуваше да бие издайнически в ушите. Няма 
ли още някой? 

Неочаквано зад него пробягаха стъпки и Кръстан за 
миг почувствува клопката. Още преди да се обърне, съзна 


с горчивина: „Късно!... Ех, късно...“ Нещо твърдо го 
хласна с все сила в главата. Ослепи го... Зашемети го... 
-- Аа!...-- простена Кръстан и тревите се сплетоха 


над лицето му. 


Мирчо не виждаше едрия диверсант, който се насочи 
към него. Той наблюдаваше поста на Кръстан, видя как 
го нападнаха и гневен спазъм стисна гърлото му. Как да 
се притече на помощ?... Да вика? -- Глупости! Да стре- 
ля? -- Само да не улучи другаря си... Затова ще пусне 
един ред ниско над поста, много ниско. Само да прив- 
лече вниманието на другарите. Да дойдат насам. Да по- 
могнат... Лошо издебнаха Кръстан. 

Стреля. И пак... Но в същия този миг от различни 
места отгатък границата се разнесоха изстрели. Първите 
съвпаднаха почти с неговата серия. Като по команда от 
неизвестен наблюдател. И настана такава пукотевица, че 

намерението на поста се осуети. По-добре да не беше 
стрелял. Така само се издаде. Диверсантът отсреща за- 
легна и с Кръстановия шпагин му отправи три дълги реда. 
Точен, убийствен огън!... Куршумите злобно засъскаха 
до него. Късаха тревата, риеха пръстта, парещи и застра- 
шителни. 

И още веднаж Мирчо сгреши. 

Да не беше се измествал толкова вдясно... Но искаше 
да потули главата си. Пак лошо -- откри дясната си страна 
за отсрещния бряг. А там беше врагът. Разнесе се един 
единствен изстрел -- тих, отсечен, като прекършване на 
сухо клонче. Изохка. Изтърва оръжието си. Премаля. 
В устата си почувствува соления вкус на кръвта. От бол- 
ката овлажняха очите му. А може би от мъката, че така 
рано... толкова лесно... евтино... Въздъхна. Натежа 
върху слегналата се край него трева. 

На пост Хо 32 стана тихо... 

По брега изтича човек. Ниска, дребна фигура. Тя по- 
гледна страхливо към убития граничар и избърза напред. 
Носеше пистолета си в лявата ръка. Приведе се доземи 
и се стрелна към дерето. Пред него на широки отскоци 
бягаше друг -- атлетически сложен, червенокос. Ниският 
подсвирна. Едрият го дочака и двамата се притаиха зад 
гъстите храсти. Човечето в черно размени няколко думи 
с едрия и след това бързо се плъзнаха надолу. Трескави 
и запъхтени, те на няколко пъти прегазваха водата. Стре- 
мяха се да забавят преследването, което без съмнение 
скоро щеше да започне. А водата заличаваше следите им. 

Водеше едрият. Изглежда, познаваше терена. Той не- 
търпеливо се извръщаше да види следва ли го мърша- 
вата сянка на втория. Недалече от мястото на престрел- 
ката водата миеше корените на храстите. Зад това място 
започваше гъста гора. А зад гората, зад близкия превал 
бе реката. Диверсантите се шмугнаха в зелената, гъста 
шума, Няколко клончета се разклатиха след тях и отново 
се сплетоха. Вече нищо не издаваше бегълците. Гората 
ги погълна. : 


Кръстан не остана дълго в безсъзнание. 

Опипа косата си-- сплъстена и мокра на тила. Вдигна 
длан пред очите си -- кръв! Изморен от толкова усилия, той 
отпусна ръка до себе си. „Какво е станало? Къде съм?...“ 

Силният удар на бандита бе изтрил паметта му. Сбра сили. 
Надигна се. Наоколо се водеше честа престрелка. 

Главата му бучеше. Тънки сирени виеха... Тревогата 
ли продължава ? Болката, остра като клин, се заби в тила 
му. „Кой ме е ударил? Черепа ми са разбили...“ 

Първата нишка на спомените се мярна в съзнанието 
му -- бледа, разкъсана и нечетлива. Нестройни мисли про- 
зираха едва-едва. „Някой ме удари... нещо плесна в де- 
рето... болката. Аз се обърнах... Не! Първо плесна, след 
това се обърнах и ме удариха... Или едновременно ?“ 

Обърка се. 

Трудно се мисли, когато черепът те боли! 

Една пчела звънна над него. Кацна на бялото диво 
цветче. Полюшна се и потъна сред венечните листенца. 
Кръстан видя високо в небето пухкав като къделка облак 
и задържа погледа си там. „Бях на пост. И Мирката 
беше...“ 

Изправи се, но залитна. Виеше му се свят. Строполи 
се на колене. Реши да пълзи. Пое си дъх, разтвори храс- 
тите и се повлече педя по педя. Към пост Хо 3... Там 
трябва да бъде Мирката. Ще види какво е станало, защо 
не се обажда? 

Измина само три метра и заби глава- колко тежък 
бил! Едва се тътри. Дишаше задавено. Под кожата му плъз- 
наха стотици мравки. „Къде съм тръгнал? Поста си на- 
пускам без разрешение... -- Повлече се обратно. Мъката го 
стискаше за гърлото. - Прощавай, брат -- на пост съм!...“ 
-- шепнеше на тревите той и обръщаше овлажнели очи 
към Мирчовия пост. Но какво можеше да види? Там от- 
давна нямаше жива душа. 

Когато се върна на мястото си, до главата му изпърха 
с крила пощенският гълъб и му напомни за себе си. Вяр- 
ната връзка със заставата! На този пост няма телефон. 
Бързо, бързо!... Отвори кафезчето. Гълъбът нетърпеливо 
плесна с крила, освободи се от шепата му, отърси се 
радостно, направи две-три ситни крачки и литна. Описа 
тесен кръг над главата му и подобно на слънчев отблясък 
се стрелна към заставата. 

Престрелката ту заглъхваше, ту затрещяваше от всички 
страни с различни оръжия, като че ли цяла рота се опит- 
ваше да премине границата на повече от десетина места. 

Само на тези два поста беше тихо. 


3. ЕДНА АВАРИЯ 


По гладкото шосе за град К. рано сутринта нямаше 
голямо движение. Слънцето още не беше огряло. Само 
едно сияние на изток подсказваше за настъпващото утро. 
От двете страни на паважа чинно се редеха сините сливи, 
с които беше богат този край, а далече зад шанците 
ръждавееха обширните блокове на стопанството. Първите 
комбайни плуваха вече из житното море. 

След сстрия завой от шосето се отделяше мек път 
за града -- по-пряк, ала малко по-стръмен. Минаваше през 
самите поли на планината. По този път със скърцане и 
тропот на копита се зададе конска каруца, натоварена 
догоре с едри цепеници. На капрата седеше селянин -- 
една почти квадратна фигура, потънала в дебел кожух, 
сякаш беше есен. Селянинът старателно криеше нос от 
сутрешния хлад, полюшваше се и начесто се прокашляше. 
Два дръгливи коня мързеливо опъваха шии пред натова- 
рената каруца и начесто се препъваха. От слепите им, 
гуреливи очи се стичаха мътни сълзи. Навели до земята 
глави, конете тъжно се поклащаха на всяка крачка. 

Каруцарят дремеше. Изглежда той стискаше поводите 
в ръце повече за да не падне, отколкото да управлява 
каруцата. Мършавите животни си знаеха пътя. Ето -- те 
възвиха и подковите нестройно зачаткаха по шосето. 
Сънливият човек така и не видя нищо. Не разбра, че ко- 
нете поеха обратно за града, само че сега се връщаха 
по шосето. Колко ли щеше да се учуди, когато се събу- 
деше и се намереше пак в къщи. 

Една едра цепеница, поставена най-отгоре на купа и 
опряла в гърба на селянина, се плъзна и издрънча на па- 
важа. Човекът се сепна, разшава се, погледна назад, но 
по всичко личеше, че го домързя да слезе или пък не 
видя цепеницата, та се обърна напред и още по-плътно 
се загърна с кожуха. Колата продължи да се движи по 
посоката, която конете избраха. Като че ли цялата работа 
беше да се направи тази налудничава разходка преди 
изгрев слънце и да се изтърси една цепеница. Колата не 
беше изминала и триста метра, когато на завоя изтрещя 
мотоциклет. Той описа изкусно къса дъга на шосето, 
помъчи се да избегне падналата цепеница, но колелото 

на коша я закачи. Моторът рязко зави, преобърна се от 
инерцията и затисна моториста отдолу. Трите колела про- 
дължаваха да се въртят с голяма скорост. 

Катастрофата вдигна шум. Дремливият каруцар се 
стресна. Размаха припряно камшик и конете ускориха 
крачката си, Това беше техният максимално бърз ход. 
Назад обаче той пак не се обърна -- мързелът и дрямката 
му излязоха по-силни от любопитството. Или не обичаше 
да се бърка в такива работи. 

Водачът на мотора полежа минута-две под тежестта, 
докато се съвземе, след което предпазливо се размърда. 
Беже възрастен мъж с прошарени на темето и слепо- 
очията коси и надвиснали вежди. Очите му изглеждаха 
като в сянка. Носеше черна гумирана мушама. Очилата 
му по чудо бяха останали здрави след падането. 

Измъкна се наполовина. Изкриви устни в болезнена 
гримаса и бавно, на почивки, изтегли краката си. Отпусна 
се изнурен на платното. Дишаше пресекнато. За да про- 
вери има ли нещо счупено, сви единия си крак, разпусна 
го, после другия... Всичко бе наред и човекът за първи 
път се усмихна. „Гова се казва късмет!“ Направи усилие 
да се вдигне. Придържайки се за обърнатия мотор, спо- 
лучи да се задържи. Така постоя три-четири минути -- 
болката постепенно отпускаше тялото му. Скоро можеше 
вече да ходи. Огледа се--сам... Никакви свидетели на 
произшествието. Добре че само с толкова се отърва, а то 
иначе -- кой ще ти помогне на това място и по това време? 
Хее, там -- напред една натоварена каруца е отминала и 
да викаш нима ще те чуе? 

Погледна часовника си. Колко ли се е забавил? Беше 
се разсъмнало. Но от вярната му „Победа“ бе останала 
само жълтата каишка и долният капак. Китката бе охлу- 
зена до кръв. 

Наведе се над мотора и го разклати. Бензинът се раз- 
плиска в резервоара. Как ще го изправи -- това е тежък 
„БМВ“ с кош и освен това всичките мускули го болят. 
А коляното кърви... 

Зад завоя изскокна колоездач, ахна изненадан и едва 
не връхлетя на мотора. Затегна контрата. Гумите се по- 
тътразиха с тънко свистене. 

-- Авария, ар-- рече съчувствено той и слезе от сед- 
лото. -- Лошо ли се ударихте? 

-- А, понатъртих се...--засмя се виновно майор 
Врански и свали мушамата от гърба си. - Ако не бър- 
зате -- да вдигнем мотора, че тежи... 

Младият колоездач остави велосипеда си в шанеца: 

-- Може... О-хо! Германска стара марка. Яки мотори 
излязоха. Нищо му няма. Бас държа, че веднага ще запали! 

Майор Врански го погледна със симпатия: „Здравеняк, 
изпечен на слънцето... Да се напъне и сам ще го изправи.“ 

-- Вие накъде така? -- попита той. 

-- За към града. Работа ще търся... Ако може в бол- 
ницата. Работил съм като санитар... Ха, кой е изтърсил 
тук тази цепеница? Налетяли сте върху нея! 

-- Налетях --изпъшка майорът и двамата се напрег- 
наха. -- Ох!... 

Той неочаквано остави мотора и се улови за коляното. 
Моторът натежа на колелоездача, огъна го, но той прехапа 
устни, изгърби се от напрежение и бавно го изправи на 
колела. После се спусна към майора. 

-- Ама вие май... 

-- Няма нищо. Изглежда само е охлузено. 

-- Панталонът -- скъсан... Нямате ли бинт? 

Майор Врански посочи с поглед коша на мотора. Мла- 
дият му помагач изтича, порови малко и извади лека са- 
нитарна чантичка. В нея имаше памук, йод и бинтове. За 
няколко минути той превърза сръчно коляното и се из- 
прави доволен. 

-- Готово!... Още не съм стигнал до града и се оми- 
рисах на болница. Истински санитар ви дава първа по- 
мощ -- късметлия сте! 

Майор Врански го погледна с благодарност: 

-- Късметлия... Как се казвате? 

-- Горов. Младен Горов -- застаряващ ерген. 

-- Е, хайде -- на колко години сте? -- огледа го раз- 
веселен майорът -- нямате трийсет, нали ?: 

-- Двадесет и осем! -- ухили се Горов. 

-- Аз се ожених на трийсет и вече имам голям син... -- 
той се опита да направи крачка. Накуцваше силно. Помъчи 
се да сгъне коляното -- изкриви устни: --С този крак 
сега... 

Горов се почеса замислено зад ухото: 

-- Ако не ни срещне КАТ, мога да ви закарам до 
болницата. Колелото ще метнем в коша. Вие ще го кре- 
пите. 

-- Благодаря -- каза майор Врански и топло го по- 
гледна, -- добре че се случихте вие. Ако ни срещне КАТ, 
няма да спираме! 

Засмяха се. 

Горов го подхвана за ръката и грижливо го настани в 
коша. Колелото постави напреко. 

-- Малко неудобничко, но... Ще карам бавно. 

Метна крак и още с първото ритане запали. Обърна 
се към майора и като надвикваше равномерното пращене, 
рече: 

-- Запали! Язък, че не се хванах на бас! 

После включи на скорост и внимателно потегли. Личе- 
ше, че беше опитен моторист. Майор Врански се на- 
мести по-удобно и здраво хвана рамката на колелото. 


Спряха пред болницата. Старчето-портиер стана пър- 
гаво от стола да ги посрещне. 

- За хирургията! -- важно определи той и се залови 
нашироко да ги ориентира. Няколко любопитни надзър- 
наха в коша. 

Майорът нетърпеливо потупа Горов по крака: 

-- Карай, карай. Аз ще ти показвам. 

И оставиха байчото насред приказката. Той се намръ- 
щи от неуважението, заклати пръст по адрес на Горов и 
зацъка с език: 

-- Тц, тц... хала! Лудак! Някой ден ще ми го домък- 
нат на тарга! 

Затвори се в будката си и дръпна прозорчето. Намести 
очилата с телени рамки на върха на камбестия си нос и 
замънка над новия вестник за положението в Кипър. 

7. ДОГАДКИ 


-- Другарю майор, сведението!... 

В кабинета му бе влязъл незабелязано старшина Лум- 
паров -- висок кокалест дългун с малко тъжна физионо- 
мия и умни очи. 

-- Дайте! 

Старшината протегна дългата си ръка и остави един 
гъсто изписан бял лист на стъклената плоча пред него. 
После небрежно отдаде чест и излезе пак така тихо. 

Майор Врански се зачете. Разследванията по делото на 
диверсантите, които преминаха границата, още не бяха 
дали резултати. Усилията на оперативните работници не 
бяха възнаградени. Колкото и да му тежеше това, майо- 
рът трябваше да си признае -- дръзките елементи умело се 
възползваха от създадения пограничен инцидент като при- 
критие и се загнездиха в неговия район... Да, в неговия, 
но къде?... Сигурно е, че са били пресрещнати от свой 
човек, местен човек, който ги е превел по най-късия път 
до... Докъде? Пак същия въпрос. 

Какъв е бил пътят им, поне в първата си част, е из- 
вестно: Преминали границата в сектора между постове 
Хо Зи Ж 32, те обезвреждат граничарите и се спущат 
по дерето, пресичат гората по странична пътека и... край! 
Граничарските кучета пребродиха местността няколко пъти. 
Всеки път неизменно стигаха до реката, протегнала се на- 
близо, до гората -- дълбока и пенлива от многобройните 
прагове. Претърсиха и отвъдния бряг. До самите скали. 
Никаква диря... Не беше стъпвал вражи крак. 

„Тия типове съвсем не са новаци! -- недоволно си рече 
майорът и не преставаше да дърпа машинално от загас- 
налата лула. -- Ще си намерят майстора... Най-добре се 
смее тоя, който последен се смее!“ 

Чукна най-сетне лулата си в пепелника и стана. Раз- 
ходи се бавно из стаята и умислен се облегна на прозо- 
реца. „Значи остават неизследвани водата и... въздухът. 
Или са хвръкнали, или са потънали. Има само двама сви- 
детели на преминаването. Единият е убит, другият полу- 
чил сътресение на мозъка. Дава объркани, оскъдни све- 
дения! Преминали са двама. От тях един едър, добре сло- 
жен, висок. Ефрейторът го е видял малко преди удара...“ 

Той забарабани с пръсти по стъклото. „Граничар!... 
Да позволи да го изненадат на секретен пост! Къде е 
гледал? Какво е слушал? Спал ли е? Казва, че се ули- 
сал по съседния пост. Натам се отправил едрият дивер- 
сант. Той насочил дулото към него... Негов пръв прия- 
тел е бил на този пост. За него се побоял, а себе си 
оставил незащитен. И пропуснал врага. Урок! Горчив урок 
за всички граничари! Много усилия ще ни струва тази 
грешка, момчета!“ -- въздъхна той и забравил, че лулата 
му е празна, дръпна силно. 

Изведнаж нещо се досети, остави я на пепелника и 
вдигна телефонната слушалка. Избра номера на болницата: 

-- Доктор Григоров?... Здравейте!... Майор Врански 
на телефона. Как? А, коляното ли-- мина... А вие кога 
започвате опитите с кравата? Да, но ми се обадете пред- 
варително -- искам да дойда. Благодаря. А сега-- една 
молба. Нали се оплаквахте, че санитарката ви напуснала? 
Имам подходящ кандидат. Добро момче, яко... Ще върши 
хубава работа. Бил е санитар. Да, да, което ме докара с 
мотора. Е, добре, ще му съобщим да си подаде там до- 
кументите, както му е реда. Благодаря. Дочуване!... 

Усмивката още не беше слязла от лицето на майора, 
когато се почука и влезе капитан Обретенов с тънка папка 
под мишница. 

-- Разрешете да доложа, другарю майор! -- каза той. 

-- И тъй, какво сме пропуснали, драги Обретенов? -- 
попита внезапно майорът. Навик. Обретенов отлично знае- 
ше, че трябваше да отговори също така късо: 

-- Да изследваме течението на реката. 

Майорът се залюля на стола. От това капитан Обре- 
тенов заключи, че е доволен и заинтригуван. 

-- Докладвай! Седни обаче... Така. Ето ти листче и 
молив. Начертай ми скица на местопроизшествието, окол- 
ността, гората, реката... Ти си отличен по топография. 

Капитанът се почувствува поласкан и с желание се зае 
да рисува подробната скица. Постепенно на листа се по- 
явиха граничната линия, дерето, гористото насаждение, 
реката... и няколко стрелки, показващи посоката на дви- 
жение. - 

-- Последната стрелка -- реката! -- подхвърли майорът. 

-- Да, тя е дълбока на това място. Дори плавателна. 
С лодка, естествено. С гумена лодка може да се плува и 
срещу течението. А ето тука, на километър-километър и 

двеста метра нагоре започват пещери и малки дупки. От- 
ворите на някои пещери излизат на самата река. 

-- Кои пещери излизат на реката? 

-- Известни ми са две, от входовете на които бликат 
водни течения. Те се вливат в реката. Човек може спо- 
койно да тръгне по тях и да изчезне из лабиринтите на 
тези наводнени тунели. 

Майорът кимна: 

-- Затова кучетата не намират повече следата. 

-- Аз предлагам да се изследват тези две пещери 
„Черната порта“ и „Срутената“. „Черната порта“ е най- 
близката. На около километър от мястото на последните 
следи, както казах. Тя обаче е по-разклонена и дълбока. 
Ще ни отнеме почти една седмица. 

-- Една седмица?... Много! 

-- Лабиринтът е опасен. Това са редица преплетени 
коридори, някои от тях дълги по километър... Освен това 
не отиваме на екскурзия. Ще се дебнем, ще се крием. 
Ако ги срещнем -- ще има и престрелка. 

-- Възможно. Другата? я 

-- На километър по-горе. Към местността Гърми 
дол . Тя е малка. И входът откъм реката е срутен. 

-- Откога са данните ти? 

-- Аз съм стар алпинист и туризмът е моята посто- 
янна слабост, другарю майор! -- се засмя Обретенов. -- Мога 
да ви представя куп снимки на пещерите, подробна карта... 

-- Да, покажи ми ги после! Колко е часът? Днес ще 
се проведе опитът на доктор Григоров. Отивам в краве- 
фермата. 

-- Ние като че ли позабравихме откритието му. А не- 
говата работа може и на нас да отвори малко работа. 

Майорът се усмихваше, а прошарените му вежди треп- 
тяха високо над очите. - 

И аз така мисля, Обретенов! Навярно твърде скоро 
ще се наложи да я поразгледаме. На първо време ще на- 
малим свободния достъп до кравефермата. Но ти върви, 
върви!... Какво има още? 

-- Сержант Васев ме моли да ви докладвам, че иска 
пет дена отпуск. 

-- Причини? 

- Не казва определено. Мънка. Много е таен. Страх 
ме е да не се ожени. Пет дена са напълно достатъчни да 
събере кураж. 

-- Видиш ли, Обретенов? Вземай пример от него! 

-- О, да-- аз му изказах вече съболезнованията си. 

- А той? 

-- Смее се, но нищо не обяснява. Нито отрича, нито 
признава. Загадъчен.. Има нещо. 

Капитан Обретенов се канеше да вметне още някоя 
шега по този повод, но майорът рязко премина на слу- 
жебен тон: 

-- Остави Васев! Да докладва в книгата! Ти кога 
тръгваш ? 

-- Утре. 

- В неделя? --Не!... Малко по-късно. Утре ще си 
починете, ще се подготвите. Подбери си хората! Знаеш 
какво може да ви очаква там... Проведи инструктаж с 
всеки поотделно! 

-- Ясно - помръдна нетърпеливо рамене капитанът. 
Тогава понеделник. 

Майор Врански се засмя: 

Добре -- понеделник. Нов ден -- нов късмет. Вземи 
всичко необходимо, да не се лутате. Впрочем ти си спе- 
циалист -- знаеш какво ще трябва. И без волности! Преди 
три години там се заблуди едно селянче екскурзиантче, 
нали знаеш? 

-- Стар планинар съм, другарю майор... 

Стар, стар... Те такива най-много се губят. Другите 
не смеят да навлязат. Само това момченце, кой знае как... 

- Всичко е предвидено, съгласно моя план. 

Ще го прегледам, преди да тръгнете. Освобождавай 
Васев да се жени и отивай да събереш хората си! И да 
не се увличате! Прибързаност и момчещина не ща! 

Капитанът припряно изхвръкна от кабинета. 

Като остана сам, майор Врански се порови разсеяно из 
папката, затвори яи отиде до прозореца. Погледна навън. 
Градът лежеше като макет пред очите му. Той разходи 
погледа си по улиците му -- познати до последното ъгълче. 
Тесни и криви като на всяко провинциално градче, тук-там 
те отстъпваха пред широките ленти на новите павирани 
артерии и кичестия, весело зелен булевард край болницата. 
Ниските старомодни къщички сега се гушеха в сянката на 
високи до пет етажа масивни блокови постройки. Малко 
по малко новото навлизаше и разведряваше панорамата. 

Градът се благоустроява. Събудиха се хората. Едно 
топло чувство се разля в жилите на майор Врански. Колко 

дълги нощи, колко сили е дал от своя живот за мирния 
ден на тези хора! Затова сега настръхваше от напрежение. 
Всичко в него викаше към действие. Към борба. „Споме- 
ни!“ -- въздъхна майор Врански и пъхна ръце в дже- 
бовете си. 

Ето в онази тясна и стръмна уличка стана престрелката 
с диверсанта от Турция. Той попипа лявото си рамо. Усети 
твърдата бучка. Турският куршум!... Като талисман го 
носи вече пета година под кожата си. Като че ли скоро 
ще излезе над повърхността. Откога се кани да отиде 
при доктор Григоров -- едно малко порязване, едно „ох!...“ 
и-- край! Но трудно се наканва за такива работи. Пък и 
да си признае - изпитваше страх, затова не бе се решил 
досега. Да -- страх, защо не! Може и смешно да звучи, 
но наистина майор Врански се боеше от тази нищо и ни- 
каква операцийка... Противни му бяха разните там инжек- 
ции. Имунизациите гледаше да отклони под някакъв пред- 
лог. Не!... Няма да го изрязва още. Може и спонтанно 
да излезе. Не го боли... Да стои там -- да напомня, гнева 
му да буди! 

Малко по-надолу се е наклонила настрани двуетажна, 
дървена постройка. Полусрутена вече. С високи зидове от 
груб, недялан камък. В тази къща бяха заловени двамата 
фалшификатори на лотарийни билети. 

На срещуположния край на града бе разкрито свърта- 
лището на банда крадци и хулигани - „бродягите“ -- една 
паплач, която отнесе две смъртни присъди. 

В далечината блестеше реката, която опасваше горния 
край на града и се врязваше в скалите. Дотука бяха стиг- 
нали следите на диверсантите. Огтук, срещу течението на 
тази река, ще тръгне и капитан Обретенов с групата си 
да търси прекъснатата диря и ключа на тази история. 
Трудно, рисковано преследване. И то в пещера!... Стъпка 
по стъпка в неизвестност. В мрак... Не са изключени 
жертви. 

Тръпка премина по тялото му... Жертвите! Най-скъ- 
пата монета, с която се заплащаше мирът и социалисти- 
ческият ред в страната. 


И майор Врански с нежелание отлепи чело от хладното: 
стъкло. 

8. ГИГАНТСКАТА КРАВА 


В скотовъдната ферма на Държавното земеделско сто- 
панство цареше оживление. Тук имаше много хора, които 
крачеха на групички из широкия двор, разговаряха, ръко- 
махаха горещо и все по-нетърпеливо поглеждаха към кан- 
целарията на управата. Там се провеждаше кратко съве- 
щание преди началото на опита с кравата. Бяха дошли 
доктор Григоров, поканеният майор Врански, един предста- 
вител на ГК на Партията, един местен журналист от вестник 
„Време напред“. Присъствуваха и Анто -- председателят на 
стопанството, дядо Петко -- най-добрият кравегледач, а 
докторът беше довел със себе си и Лилия като необходим 
партньор и дясна ръка при снемането на предварителните 
проби. Тук беше и новият санитар Горов -- извикан, за да 
помага при подготовката. 

-- Днес -- заключи представителят на Партията -- сто- 
панството е предоставило на нашия уважаван млад изсле- 
довател и научен работник, доктор Григоров, най-добрата 
си крава Вихра за генералния експеримент. Да му по- 
желаем, другари, успех в смелото начинание | 

Всички станаха прави и ръкопляскаха, поздравяваха, 
възклицаваха възбудени. Докторът, смутен от толксва 
внимание, благодареше тихо и все току отмяташе назад 
падналия кичур коса. 

Новият санитар се наведе над лаборантката: 

-- Ние ще погледаме ли? Растежът веднага ли ще 
започне? 

-- Отначало нищо не се забелязва -- каза тя, --а после 
почва бурно наедряване. Ако останем, ще гледаме. 

-- Като приказка. Не ми се вярва, а ми се иска да стане. 

-- И ще стане, Горов! Приказката ще се сбъдне -- пог- 
ледна тя младия човек, който беше се позамечтал, усмихна 
му се мило и излезе на двора. 

Той я настигна. В очите му, както в очите на всички 
присъствуващи, имаше любопитство и очакване. 

Кравегледачът изтича до помещението, в което беше 
кравата. Широко разтвори вратата. Докторът се приближи, 
следван по петите от лаборантката. Последен идеше Горов, 
понесъл голяма лекарска чанта с принадлежности. Док- 
торът хвърли бегъл поглед към новия санитар, видя учу- 

дената гримаса на лицето му и го досмеша: „И представа 
си няма в какво време идва при нас!..“ 

-- Горов! Чантата!... 

Санитарят остави чантата на една груба, дървена маса, 
застлана с белоснежна покривка и се облегна на ръце. 
Лилия извади инструментите, стъклениците, микроскопа и 
бележниците. Кордонът от любопитни около тях все по- 
плътно ги затваряше в средата си. Пристигнаха още двама 
закъснели журналисти. Един учител по биология беше 
довел десетина ученици от своя кръжок. 

Никога този двор не беше побирал толкова хора. Два- 
мата експериментатори облякоха белите си манти бавно, с 
някаква тържественост, сякаш започваха свещенодействие. 
Множеството затаи дъх, за да не пропусне и най-малката 
подробност. Разнесоха се плахи гласове. Някой изпъшка. 
Горов попита: 

-- А защо не почнем наведнаж с всички крави и овце, 
с всевъзможните там говеда?... 

Докторът го погледна весело: 

-- И това ще бъде. След контролните два месеца. 

-- А ако нещо се случи? 

-- Нищо няма да се случи, драги Горов, бъди спо- 
коен!-- и като постави ръка на рамото му, съучастни- 
чески смигна. 

Анто се облегна на масата: 

-- Да започваме ли? 

Докторът кимна. 

-- Ще кажете ли няколко думи? 

- Не, какво ще приказваме сега... 

-- Все пак... как тъй направо? -- Анто се почеса оза- 
дачен и се обърна към множеството :-- Тишина, другари! 
Днес нашият доктор Григоров ще приложи своите... сво- 
ето откритие върху самата наша крава Вихра. Любимката 
ни, рекордьорката, най-млечната крава на нашата ферма... 
че дори ив околността... ще стане експеримент! 

Всички изръкопляскаха. Доктор Григоров се подсмих- 
ваше на импровизираната реч на Анто. 

-- Ако всичко сполучи, значи, а то се знае, че ще спо- 
лучи, защото ние не се съмняваме, Вихра ще почне да дава 
над 20 000 литра мляко годишно вместо 7000. Тя пък -- са- 
мата наша крава -- ще нарасне около два и повече пъти на 
тегло и височина. 

Хората зашумяха. Горов слушаше усмихнат и кимаше 
с глава на всяка цифра, сякаш за да убеди неверниците, 
а сам той се питаше: „Наистина ли това може да стане?“ 
Лилия го погледна и едва не прихна: „Какъв забавен чудак!“ 

-- Има думата доктор Григоров! Докторе... 

-- Е, аз няма да държа реч, другари. Какво да ви 
кажа. Това моето малко на фокус прилича. Мнозина не 
вярваха отначало, колегите ми се смееха, но минаха ня- 
колко години и неверниците млъкнаха. Сега ме поздравя- 
ват. А не беше нещо особено най-напред... Само от- 
гледах бълха на големина колкото мишка. 

Множеството се засмя. 

-- Сега, разбира се, не се касае за бълхи. Днес при- 
стъпваме към пренасяне опитите върху домашни животни. 
Вашият председател каза истината -- Вихра ще започне 
да расте много бързо. Още тази нощ ще увеличи разме- 
рите си. След няколко дена ще я видим като гигант, който 
няма равен на себе си. И ако до два месеца не се раз- 
более или умре, ние ще се поздравим с победата. Ще 
подарим на народното стопанство тези чудесни хормони, 
а вие можете вече да си представите какво богатство 
означава това. 

Последните думи потънаха във виковете на възбуде- 
ните зрители. Кордонът още повече се стесни. Докторът 
взе една колбичка с високо, тънко гърло и я издигна над 
главата си. В стъкленицата се плискаше светлорозова 
течност. 

Дядо Петко и Горов изведоха кравата. Едра, напращяла 
от здраве и сила породиста крава с червен косъм. По- 
люшваше се царствено и властно, като че ли съзнаваше 
каква роля й се бе паднало да играе. Свързаха я здраво. 
Горов сплете рогата й за предния кол с дебело въже. 
Насапуниса и избръсна кожата на левия хълбок бързо и 
чисто, без да я пореже. Лилия взе кръв за изследване. 
извади от малкото полирано сандъче микроскопа, наведе 
прилежно главата си и притихна. 

В ръцете на доктора блесна на слънцето тънка сприн- 
цовка с розова течност. Той пристъпи крачка и поспря 
нерешително. Кравата въртеше очи и трепереше. „Да не 
счупи иглата...“ -- помисли докторът и допря ръка до 
хълбока й. Изтри със спирт обръснатата повърхност и 
натисна иглата. В същия миг кравата пощуря. Грабнакът 
й се изви като обтегнат лък и въжетата изпращяха. Метна 

се настрани. Отблъсна доктора и спринцовката падна от 
ръката му. А 

Навалицата ахна, залюля се, зашепна, забуча. Анто, Горов 
и още неколцина се втурнаха към разбеснялото се добиче. 

-- Вихра!... Вихра!... Сто-ой!-- викаха те, но кра- 
вата буйствуваше. 

Беше се омотала в преплетените въжета и мучеше 
изплашена до лудост от допира на толкова ръце и вико- 
вете на множеството. Опъваше до скъсване въжетата, с 
които се мъчеха да я свържат, катурна масата с бялата 
покривка и всички стъкленици, спринцовките и микроско- 
път паднаха на земята. Колбата с дългата шийка се бе 
пръснала на ситни парченца. Пръста влажнееше, попила 
скъпоценната течност. Кравата диво се мяташе на всички 
посоки, блещеше очи и заканително навеждаше рога. 

Неочаквано Горов разбута селяните, които се блъскаха 
един друг объркани, сграбчи гневно рогата и разтърси 
главата на животното наляво-надясно. После налегна с 
цялата си сила муцуната му в пръста. Вихра измуча жал- 
но, подчини се на тези силни ръце и се закова на място. 
Тялото й продължаваше да трепери. От кратката борба 
земята наоколо бе изровена. Дядо Петко и селяните 
с труд я вкараха в краварника. 

Лилия прехласната гледаше снажния санитар и могъ- 
щите му ръце: „Какъв Херкулес бил тоя чудак!“ 

Горов се отпусна на един сандък, запъхтян от бор- 
бата. По лицето му бе избила обилна пот. Поемаше дъл- 
боко въздух и бавно го изпущаше през зъби. 

Хората още не бързаха да си вървят. Чакаха. Не им се 
вярваше, че всичко така бързо се е провалило. Докторът 
се обърна към тях: 

-- Другари... 

Какво можеше да им каже? Как да оправдае злопо- 
лучното си невнимание? Хората се смълчаха. Горов пре- 
стана да изтрива потното си лице. Лаборантката, приклек- 
нала до земята, събираше частите на микроскопа и мис- 
лено изчисляваше ще стигне ли неголямата й заплата за 
поправката. По пребледнелите й страни се стичаха сълзи. 
Тя чувствуваше в какво неудобно положение бе изпаднал 
докторът и от това й ставаше още по-тежко. 

-- Какво сега, другарю лекар? -- питаше дядо Петко, 
който беше затворил вече кравата и подпрял вратата. 

--Сега?...-- докторът приглади косата си. --Сега ще 
си отиваме. А утре по същото време, на същото място 
ще направим това, което днес провалихме по наша вина. 

-- Утре ли? -- зачуди се дядо Петко. 

-- Утре! -- твърдо повтори докторът и хората зопоч- 
наха да се разотиват. -- Хайде, Траянова, микроскопа ще 
поправим!... 

„ После мина край седналия Горов и му се усмихна: 

-- Да вървим! 

Стопанският двор опустя. Последен си тръгна майор 
Врански. 

Новият ден дойде още по-светъл и по-топъл. 

Докторът мина визитация в отделението. Тежко болни 
нямаше. Той нареди да се изпишат някои, на други смени 
лечението, на трети разреши да стават от постелята. За- 
бави се около час в гипсовачната стая, докато свали ня- 
колко гипса. Привидно всичко си вървеше все така спо- 
койно и планомерно, както до сега. Само по-наблюдател- 
ните болни бяха доловили леката нервност, овладяла днес 
техния лечител. Вестта за вчерашния инцидент бе стиг- 
нала тук. Болните коментираха, вълнуваха се, съчув- 
ствуваха. 

Днес нямаше операции. След визитацията докторът 
отиде при управителя на болницата и тук се разви един 
сравнително кратък разговор, от който той изхвръкна въз- 
буден и гневен. Нетактичният управител заплаши, че ще 
иска от Траянова, която бе извикал преди това, да за- 
плати поправката на микроскопа и стойността на счупе- 
ните стъкленици. Траянова заплака. Доктор Григоров тропна 
по бюрото под самия нос на управителя: 

-- Вие чувате ли се какво говорите?... Оставете Тра- 
янова на мира! Вината е моя и ако трябва да се заплаща 
нещо -- моля, удръжте ми цялата заплата и две, и три, 
ако щете! 

-- Аз не казвам, че ще удържам заплати... Но лабо- 
рантката да си отваря очите друг път! Нали така? Това 
да й послужи за урок! Затова ще плати. 

--Няма да плати нито лев! Ще платя аз, а сега разре- 
шете да идем до кравефермата! Ще повторя опита си да 
инжектирам кравата. 

- Нали се убеди вчера, че нищо не излиза? 
-- Ще излезе!... 
-- А отделението ? -- надигна пръст управителят. 

-- Защо поставяте все така въпроса? Визитация минах, 
операции нямам, назначения съм дал, тежко болни нямам... 
И после аз не съм сам. Имам опитни ординатори. За два 
часа ви се моля вече един час! 

Управителят примирително каза: 

-- Добре, добре... аз какво -- нещо имаш ли против 
това? Само се безпокоя за болните. Нима ще се обявя 
против откритието ? -- той се мъчеше да заглади впечатле- 
нието, което остави, но докторът хлопна вратата зад себе 
си. Лилия тихо го последва, попивайки с кърпичка влагата 
по страните си. 

В кравефермата те пристигнаха точно на обед. Вече ги 
очакваха. Наистина сега нямаше такава публика, но док- 
торът сметна това за по-добре. Този път вкараха кравата 
в станок. Покривката -- изпрана и оправена грижливо -- 
тежко се спущаше от всички страни и смекчаваше очерта- 
нията на грубо скованата маса. 

Лилия не носеше микроскоп. Щеше да вземе материал 
и веднага да се върне в лабораторията. Ръцете на док- 
тора внимателно крепеха малко шишенце, кафяво на цвят, 
с широко гърло. В него бяха последните извлечени аукси- 
ни. Ако и този път се случеше нещо с тях, трябваше 
да се загуби много ценно време, докато се приготвят нови. 

Когато приближи иглата, кравата пак бе неспокойна, 
пак въртеше ужасена очите си и се мъчеше да види левия 
си хълбок, но станокът не и позволяваше. Тя се стресна, 
изопна се, измуча, но иглата вече бе потънала под дебе- 
лата й кожа. 

Анто се извърна: 
Не мога да понасям инжекции и туй то!... Една 
мека Мара съм... 

-- А там --в гората? -- засмя се Лилия. 

-- Е, в гората... Там беше друго. Там са другарите, 
целият отряд. То е враг насреща ти. Омразата като за- 
кипи в жилите... А тука --Вихра. Кротко, безсловесно 
животно. Та тя ми е като роднина, момиче. Боли ме. Я 
каква игла е! 

-- Роднина! 

Смехът на Лилия като кристален звън дойде от глъ- 
“бините на искрената й душа и тихо се разля наоколо. 
Хората се усмихнаха. Докторът се изправи. Погледна я 
радостен: 

-- Свърших, Траянова | 

-- Най-после! Колко кубика? 

-- Два. Може би е много, но... нали опитваме? 

-- А ако дозата... 

- Изключено! Токсичната доза е далече - прекъсна 
я той. 

Приближи се Анто. 

-- Това ли е всичко? 

-- Да. Сега хората могат да си вървят. Кравата извед- 
нъж няма да порасне. Аз ще остана при нея. Траянова, подай 
ми дневника и побързай, моля те, с контролните изслед- 
вания! 

Лаборантката събра нещата си. Анто понечи да тръгне 
след нея, но се досети: 

-- За още нещо да се погрижа, докторе 2... Човек или 
друго там... 

- Не. Само кравегледачът да не ходи никъде вече. 

Дядо Петко ли? Тук ще е той -- къде ще се дява. 
Анто направи пак две крачки и се обърна колебливо:-- 
Вие ще прощавате, ама... Ядохте ли на обед? 

-- Да съм обядвал -- не... Защо? 

-- Нищо. Питам само...  смънка Анто и излезе под 
учудения поглед на лекаря. 

Останаха сами с кравата. Дядо Петко се суетеше около 
нея и не смееше да заговори учения мъж, който обла- 
кътен над масата, нанасяше първите записки в дневника. 
Докторът усети мълчанието на стареца, който обичаше да 
си мърмори друг път, и го погледна въпросително: 

-- Какво, дядо Петко ? 

-- А, нищо, ами... кравата... 

-- Отвържи я, прибери я в помещението и да яде 
сега ! 

- А?... 

-- фураж, казвам, много храна трябва... -- викна по- 
високо докторът -- сега ще видиш какво се казва добър 
апетит. 

Дядо Петко се почеса зад тила: 

-- Че аз сега я храних... 

-- Още! Още! 

- Още ли!-- дивеше се старият кооператор. -- Че 
колко, примерно, ще й съответствува ? 

-- Примерно, примерно -- като за три крави! -- под- 
смихна се докторът. Усмивката дълго не напуска устните 
му. Старият кравегледач го забавляваше. 


Дядо Петко повдигна рамене в недоумение, измърмори 
нещо, но като го видя колко сериозно се занимава, влезе 
и напълни яслите догоре. Внесе две ведра прясна вода и 
ги остави до вратата. Взе два чисти капака от стаичката 
си и ги покри. Тръгна да прибира кравата. 

-- Я чакай, дядо Петко! -- каза докторът и стана. 
Изправи се пред Вихра и надникна в очите й. Зениците 
й бяха пределно разширени. -- Чудесно! -- възкликна -той 
и изтича до масата да запише наблюдението си. Какво 
ли бе видял? 

Дядо Петко я въведе, завърза я с двоен възел за 
яслите и крадешком надникна в очите й, както видя да 
прави ученият. Дали откри същото или не, но пръкна 
презрително на земята и измърмори; 

-- Очи като очи!... Кравешка хубост. Какво им е 
чудесното?! 

А кравата вече лакомо предъвкваше. 

Доктор Григоров бе записал със своя едър почерк: 
„13.00 часа -- половин час от инжекцията с ауксини. Зе- 
ниците се разшириха -- налице е добре известният симп- 
том „внимание !“ Той говори, че първата доза ауксини 
е постъпила в кръвта и влияе на централната нервна си- 
стема. Признакът посочва началото "на гигантския ре сгеж. 
Апетитът е много добър и показва тенденция към посте- 
пенно нарастване. (За ускореното делене на клетките е 
нужен енергетичен материал !)“ 

Дядо Петко надникна през рамото -- колко много е 
прочел този младок в едрите очи на Вихра!... Е, той те- 
първа има да се учи на медицина. 


Горов с нетърпение очакваше да го повикат. Наближа- 
ваше обед. Време бе да се ходи до кравефермата. Защо 
не са го потърсили? Инжектирането бе отложено за днес. 
Той мина за трети път край кабинета на доктор Григоров 
и като си науми някакъв предлог, почука на вратата. Го- 
реше от любопитство, но не му отговори никой. Почука 
пак и натисна дръжката. 

Кабинетът беше празен. Лекарската манта висеше на 
закачалката. Да е облякъл друга?... Затвори. Реши да 
провери из отделението. Обиколи навред, дори в малката 
стаичка за тежко болните надзърна -- нямаше го, Болните 
му казаха, че докторът след визитацията не е идвал да 

ги посещава. Не посмя да попита ординаторите -- все пак 
отскоро е-- стеснява се... Изведнъж се досети -- да, той 
е в лабораторията! При хубавата лаборантка. Как не? 
Може да е от няколко дни само, но вече е забелязал с 
какви жадни очи докторът я поглежда понякога. А и тя 
все край него, все мили очички му прави... 

Но в лабораторията не го откри. Липсваше и лаборант- 
ката. Сега за него не бе трудно да разбере --те са горе, 
в кравефермата! Без да му се обадят! Без да го викат! 
Не им трябва той... Започнали са. 

Изоставен и разстроен, момъкът потътри крака из ко- 
ридора. Лицето му бе изкривено от обидата. Да не би 
да е заради вчера... Той ли е виновен? Че слабо е за- 
вързал кравата? Или са решили сами този път... Заиз- 
качва бавно стъпалата, а едрото му тяло изопваше до 
скъсване връзките на синята санитарна манта. 

-- Горов! Лимонче ли дъвчиш?-- мина край > него 
сестра Морова. 

Той скри досадата си и весело й намигна: 

-- Либето ми се оженило! Друго си търся... 

Мургавата миловидна сестра се засмя кокетно, перна 
го с ръка и хлътна в съседната стая. Той грабна кофата 
с вода и парцала, оставени до банята и влезе да измие 
прозорците. Радиото засвири маршова музика. Дванадесет 
часа. Санитарят търкаше замислено и злопаметно си мис- 
леше: „Докторът вчера ме потупа по рамото, но едва 
ли му е станало много приятно, че неговата лаборантка 
ме изпиваше с очи след инцидента с кравата. Може би 
не трябваше така да се перча вчера. И без моите хватки 
щеше да мине...“ 

Не можеше да си прости, че остана тук. Така му се 
искаше да бъде там -- горе, да наблюдава със собстве- 
ните си очи. После ще му разкажат, но друго си е... Сега 
кравата ще почне да едрее, ако изчисленията се сбъднат. 
Дали наистина са толкова мощни тия чудни хормони? 
Ама как му се искаше да хвърли парцала и да хукне по 
стръмнината! За половин час е там... 

Извикаха го. Пренесе един спешно болен от вътрешно 
отделение при тях и пак се залови за стъклата. Радиото 
предаваше новините. Докъде ли са стигнали? Дали този 
път Вихра... 

Захвърли раздърпания парцал в кофата. По панталона 
му плисна вода. Чорапите му нагизнаха. Той тропна ядо- 

сан да изтърси мокротата. Не! Сега хич не е до стъкла! 
През недоизмития прозорец, от височината на третия етаж, 
се откриваше болничният портал, пътят, извеждащ от града, 
и онази малка пътечка, по която се стига за половин час 
до фермата. 

-- А, това е тя! -- трепна санитарят и избърса с длан 
пред себе си. Опря чело до стъклото. 

По пътеката, бърза и лека, ситнеше Траянова. 

Той се спусна, прескачайки по две и три стъпала. 

Бързаше да я посрещне? На двора запали цигара и 
всмукна дълбоко. 

Тя влезе през портала и размаха за поздрав ръка на 
стария портиер. Горов стисна недопушената си цигара, 
угаси я и се дръпна в преддверието. За да не излезе, че 
нарочно е спрял да я чака, наведе се и събу едната си 
обувка. 

Лаборантката блъсна вратата. 

-- Горов!... Какво правиш? 

Абе, обувката... Песъчинка. Ти къде си била? 

-- Доктор Григоров инжектира Вихра! 

Възбудата я разхубавяваше още повече. 

-- Много хубаво! Благодаря на доктора -- не ме пови- 
ка! И на тебе благодаря! Щом има хамалска работа -- ела, 
Горов, ела, Боримечка, хвани бика за рогата!... А сега?... 
Няма що--ние сме прости санитари-- ще си траем! 

Лилия нетърпеливо го пресече: 

-- Хайде, без мелодрами! Не е голяма работа. Друг 
път нали ще я видиш? Просто забравихме да те викаме. 
Днес там изобщо нямаше хора. Кравата се плаши. 

-- Забравихте ме...-- клатеше огорчено глава той и 
сякаш не чуваше думите й,- а пак можех да помогна, 
да понаправя нещо... Той кога ще си дойде? Аз и на 
него ще кажа. 

-- Няма да си идва. И през нощта ще остане. Трябва 
да наблюдава растежа на кравата. 

-- Значи почна? -- светнаха радостно очите му. 

-- Може и да е почнала -- усмихна се тя и си влезе 
в лабораторията. 

Горов направи няколко крачки и едва тогава се досети, 
че е бос. Обу се и се върна до бялата врата. Ослуша се. 
Шум на течаща вода, звън на стъкленици. Лилия вече 
миеше една епруветка на чешмата. Той я повика с пръст. 
Учудена от тайнственото му държане, тя се доближи. 

-- Искаш ли след работа да идем? 

-- Къде? 

-- Горе. 

Тя го разбра. Примамливо предложение! Тя и сама 
изгаряше от желание да припне към кравефермата веднага 
щом свали бялата престилка, но се стесняваше да не про- 
личи любопитството й. А така, все пак двама... Само че 
не е ли много зает с наблюденията си? Ще иска ли да 
му отнемат времето? 

-- Той да си наблюдава, ние ще видим колко е по- 
раснала Вихра и-- обратно... А?-- отговори на колеба- 
нията и Горов. 

-- Днес трябва да остана малко повече в лаборато- 
рията. Ще изследвам материалите, които взех сутринта. 

-- Точно така! Ще ги изследваш и ние ще занесем 
резултатите -- възкликна той. 

Лилия се оживи. Беше намерила повода за едно посе- 
щение в кравефермата. 

-- Да... Ела тогава към шест часа, може би ще съм 
вече готова! 

Горов се прибра в отделението поуспокоен. Другите 
две лаборантки, които работеха в същата лаборатория, 
бяха чули подозрителното шушукане и сега се спогледаха 
заговорнически: 

-- Червенокосият да не постъпва при нас? 

При Лилия ще постъпва той. 

-- Хубав мъжага, само професията му, пусто, не важи! 

-- За любовта няма прегради! 

: И се изкикотиха. Лилия мълчаливо отмина закачките 

им. Приведе усърдно над микроскопа глава, извъртя ми- 
кровинта напред-назад и червените кръвни клетки изпъл- 
ниха квадратчетата на Бюркеровата камера. 


Дядо Петко пренесе масата в просторното? помещение 
на Вихра и докторът се разположи зад нея с лице към 
кравата. Беше чисто и светло, широко и електрифицирано -- 
спокойно можеше да продължи издирванията си през нощта. 

Малко по-настрани от него преви крак и дядо Петко, 
но с безпокойство държеше под око любимката си. 

-- Другарю лекар, няма ли да й стане нещо сега? 

-- Какво нещо? Много неща има да й станат. Днес, 
утре, в други ден... 

-- Амче виж -- трепери като листо. Да не я тресе, ре- 
кох. Аз веднаж се бях убол на ръждив пирон и докто- 
рите ми удариха такава инжекция, че цяла нощ ковах 
клинци. Черги, де що имаше, отгоре си ги хвърлих и пак... 

-- То е било друго. 

-- Знам ли... Може и друго да е било. 

Вратата се открехна, блъсната с крак отвън. Дядо 
Петко изтича като младо момче и отвори. Влезе Анто: 

-- Докторе, ще прощаваш, че те прекъсвам, ама... 

В ръцете си държеше шарена селска кърпа с нещо 
повито в нея и малко, калайдисано бакърче. Дойде до 
масата, внимателно остави бакърчето, а кърпата заразвива, 
като се червеше и не смееше да вдигне поглед. 

Докторът се слиса: 

-- Какво е това? 

Дядо Петко бръкна ръце в дълбоките си джебове и 
се ухили хрисимо: 

-- Хе, хе... знае Анто, знае... 

-- Нали не си обядвал, та... каквото се намери при 
нас. Няма много да придирваш! 

-- Ама нямаше нужда!... Не съм толкова гладен. 
Защо бе, човек? 

-- Вземи, вземи-- прясно масълце, сиренце... То не 
е като от магазина --по-сладко е. Съвсем прясно. Пък 
тука в бакърчето -- мляко. От Вихра надоено. Преди обед 
Твоята крава ти го дава, значи. И една бяла содена питка 
Топла е още. Сега печена. 

Докторът усети спазми на умиление да стягат гърлото 
му. Да откаже, но като не идеха думи на езика му. Този 
простичък човек се бе сетил за него. 

Анто беше застлал шарената кърпа и наредил обеда. 
Докато преодолее смущението си докторът, той се повъртя 
около кравата, размени две реплики с дядо Петко, който му 
съобщи под секрет, че тая работа не му харесва. Старе- 
цът се мръщеше и непрестанно сочеше добичето, което 
дъвчеше и пръскаше слюнки наоколо. 

-- Не бой се, не бой се... Виж как яде, а? 

Докторът се сепна и хапката заседна на гърлото му. 
Той наистина беше огладнял здравата и взе за себе си 
последните думи, но като видя лакомо хрущящата Вихра, 
разбра, че има и от него по-гладни. 

-- Трепери -- каза Анто, -- дали да я покрием с някое 
парче? Я, дядо Петко, потърси... 

-- Няма нужда. Причината е друга -- стана от масата 
докторът. 

Анто привлече един сандък до стената и се отпусна 
на него. Докторът се зае да обяснява с увлечение. 

-- Измина един час от инжектирането. Порция от теч- 
ността е проникнала в организма и посредством кръвта 
е разнесена до най-отдалечената клетка на тъканите. И за- 
почва кризата. Нервната система първа е атакувана. Остра 
възбуда се разлива по цялото тяло. Процесите на горене 
се усилват, отделя се неизчерпаем поток от енергия, която 
подтиква всеки мускул да се съкращава и разпуща. Но 
и това не е в състояние да я намали. Енергията напира, 
увеличава се непрекъснато, кондензира се в мускулните 
влакна, клетките се делят ускорено и скоро ние ще ста- 
нем свидетели на един велик закон в природата -- пре- 
растването на енергията в материя. Кравата ще започне 
да наедрява. Пред очите ни ще расте с часове. 

Дядо Петко слушаше със зинала уста и де разбрал, де 
не, клатеше глава и се почесваше по небръснатата четина. 
-- И какво примерно ще последва? -- попита той. 

-- Ясно -- количеството в качество |-- поясни Анто. 

-- Ха сега де-- простодушно възкликна старецът. 
Стана, приближи се до Вихра и гальовно я замилва по 
челото. Синджирът, на който я бе вързал, ритмично и 
тънко звънтеше. Стана му мъчно. Може пък да го боли 
хайванчето. 

А Вихра само току местеше краката си и дъвчеше, 
дъвчеше... 

Анто хвана бравата на вратата: 

-- Аз да прескоча до свинарника за пет минути. Дядо 
Петко, ти почисти! 

-- Ща, ща аз... 

Кравегледачът се облегна на масата и какъвто си беше 
сухичък и попрегърбен, съвсем заприлича на питанка: 

-- Другарю лекар, ами то, такованка... Време е за 
доене. Ти какво ще ми заповядаш ? 

-- Няма да ти заповядам, дядо Петко, ти си знаеш 
работата. Само че иди вземи още съдове! 

- Че тоя малък ли е? Колко литра, мислиш, събира ? 

-- Иди! Иди потърси! -- настоя докторът и дядо Петко 
излезе. 

Вървеше по двора, клатеше глава и все си бъбреше 
под нос: „Тая бяла кратуна има още чудеса да види!...“ 

Горов си нае квартира до болницата. Стаичката беше 
скромно мебелирана -- старо войнишко легло, дървена маса 
с олющена блажна боя и ниска ламаринена печка, която 
лесно пламва и бързо изстива. Впрочем тя още не беше 
палена в тази стая и нямаше никакви изгледи да влезе 
някога дърво в нея. Н- бе далече есента, но Горов леко- 
мислено отлагаше да се снабди с гориво. Или се канеше 
да изкара зимата на бекярски начала, за да поспести някой 
лев от малката си заплата, или смяташе да чака първия 
сняг. Пък и дрехите... Неговият хазаин -- старият пен- 
сионер бай Стилиян Пеев, самотен вдовец без деца, не- 
веднаж го закачаше за изтъркания костюм, но Горов мъл- 
чеше. Най-после не изтрая и един ден му се сопна. Ста- 
рият вече не посмя да фамилиарничи с него. Паднал му 
се бе необщителен и саможив квартирант. Но затова пък 
младият човек беше тих, нямаше приятели, никой не го 
търсеше в къщи, не водеше жени в квартирата си, не 
пиеше, не вдигаше скандали и се съгласи на първата цена, 
която Пеев му предложи. А това, както е известно, пред- 
ставлява идеалният образ на квартиранта според мерилото 
на хазаина. 

Само едно нещо дразнеше пенсионера -- семките! Да, 
тиквените семки, към които Горов имаше слабост. Той ги 
дъвчеше непрекъснато и плюеше навред-- по двора, по 
стълбите, до чешмата, в клозета дори -- където само не“ 
е бил, там нямаше люспи от тези проклети печени семки. 
А на всичко отгоре някакъв турчин, продавач на фъстъци, 
леблебии и семки, разположи сергията си току под про- 
зорците и редовно поддържаше неговите запаси. Щом се 
върнеше от работа, Горов прескачаше до количката му, 
напълваше си джебовете или пък отваряше прозорците си 
и се провикваше с цяло гърло: 

Ей, Султане, донеси малко витамин „це“ -- да не 
идвам! Чабук! 

Тогава турчинът скачаше и любезно поднасяше сто- 
ката си под прозореца. 

Старият хазаин Пеев си имаше и стар гастрит -- може 
да се каже дори, че беше по-стар от самия него. Като по 
чудо не беше още преминал в язва, но щом само дочуеше 
турчина да вика от сергията си: „Семи, стъргале, фастъ- 
цеее...“, усещаше как стомахът му се сгърчва болезнено 
и бързаше да затвори прозореца. Какво друго да направи. 
На няколко пъти беше ходил да се разправя с търговеца 

на семки, тропаше с бастунчето си по количката, изтъня- 
ваше глас, протестираше, заплашваше, молеше, ала тур- 
чинът носеше дебела глава на раменете си и упорито от- 
казваше да се премести и на педя от избраното място. 
„Тука ми е на мене алъш-вериша. Аз данък плащам, 
а-а!...“ Пеев обръщаше упреците си и към Горов, младо 
е-- да привикне към пестиливост, може ли чак толкова 
да се охарчва за едни глупави семки. Горов винаги от- 
връщаше по един начин: „Това удоволствие най-евтино се 
плаща!“ и му обръщаше безцеремонно гръб. „Просто- 
тия... -- кипеше в себе си Пеев. -- Виж какво му било 
удоволствието !“ 

И днес както обикновено Горов си дойде направо от 
работа. Реши да се обръсне. Седна на разклатения стол 
до масата и майсторски закрепи счупеното огледало на 
ръба на водната чаша. Обръсна се, съблече се гол до 
кръста и изхвръкна на двора. Силната струя от чешмата 
обля широките му рамене и тънки, къдрави вадички плъз- 
наха по гърба и гърдите, проправяйки пътечки из черве- 
никавите косми. 

Старият Пеев, скрит зад прозорчето си като ханъмка, 
дебнеше квартиранта си с възхищение и спотаена завист. 
Неволно опипваше своите атрофични бицепси, опитваше се 
да прибере коремчето си и уморено въздъхваше : „Годинки, 
ех... много ми дойдохте вече!“ 

Горов тичешком се прибра. Избърса се, облече нова 
риза. Не носеше връзки. Най-горното копче оставяше ви- 
наги разкопчано и червеникави косми се подаваха из дъл- 
бокото деколте. 

Дръпна прозореца. Турчинът си беше там -- на ъгъла. 
Едно дете чакаше да му насипе в джебчето слънчогле- 
дови семки. Горов машинално драскаше по празния лист 
пред себе си някакви сметки, навярно правеше поредния 
баланс на скромния си доход и тъй като остана доволен, 
приискаха му се печени семки. Извади шепа стотинки и 
за да не се разпилеят, сгъна ги в листчето и се подаде 
навън. Турчинът отгатна намерението му. Скочи пъргаво, 
заряза детето до количката и тичешком прекоси улицата. 

Горов високо поръча: 

-- Я, Султане, претегли там за двадесет стотинки от 
твоята скъпоценна стока!... Чабук! 

-- Готово, другаре, готово!... --заклати глава про- 
давачът и улови във въздуха книжното топче със сто- 

тинките в него. Беше нисък, но много развит в раменете, 
с триъгълен врат и груби, слинести длани, които подсказ- 
ваха, че тази професия не му е отдавна. Той дотърча с 
голяма фунийка семки, подаде ги мълчаливо и пак така 
тичешком се върна. Детето търпеливо чакаше. Турчинът 
щедро напълни джебовете му и заприбира нещата си. 

Горов затвори прозореца, без да снема очи от него. 
Беше му интересно това суетене. Разсипа семките на ма- 
сата. Будилникът, изпросен с много настоявания от ха- 
заина, показваше пет часа. Един час до уречената среща 
с лаборантката. Облакъти се на масата и отпусна глава 
на длани като съборен от тиха дрямка. Не заспа. Само 
външно приличаше на спящ. 

Навън затрополяха колела, дръннаха разтропани стъкла, 
чу се кашлица. Той надигна глава. Я гледай!... Прибрал 
стоката си, турчинът вече тикаше паянтовата си количка 
и възвиваше към съседната улица. Толкова рано? Нима 
се е отказал днес от търговията си? Или бе решил да 
опита на друго място късмета си. Тук наистина не мина- 
ват много хора. Пък и по това време... 

Часовникът лениво тактуваше. Много бавно се изнизва 
времето. По-добре да беше полегнал. 

По едно време откъм двора се зачуха гласове. Някой 
спомена името му. Горов долови ситни стъпки по кори- 
дорчето. Почука се. Той се подвоуми миг-два и твърдо 
произнесе: 

-- Влез! 

На лицето му се изписа безкрайно удивление. Влезе 
Лилия -- мила, възбудена от бързането, жива. Наоколо 
стана светло, сякаш бе влязъл весел лъч. Бекярската го- 
лота, изписана като лозунг по стените, избледня. Възду- 
хът се изпълни с аромата на свежи теменужки. Горов се 
засуети: 

Каква приятна изненада! Заповядай, Лилия! Малко 
мръсничко е... 

-- Нищо, нищо -- ергенски дворец... -- правеше уси- 
лия да се овладее тя. 

Той й предложи единствения стол, а сам седна на ръба 
на леглото. Погледна я дръзко и задържа погледа си- 
меката бяла блузка беше плътно прилепена към тялото й, 
а и светлото отиваше на черните й коси. 

-- Привърших малко по-рано и не ми се чакаше -- 


оправдаваше се тя, а страните и горяха. 

- Но откъде знаеш квартирата ми? 
-- Портиерът знае всички къде живеят. А кравата 
може да е нараснала вече, да се е превърнала в исполин... 
О, това е една такава гледка, която не искам да пропусна. 


Готов ли си?... 
-- Да вървим. Обичаш ли семки? Ще си чоплим по 


пътя. 

Минаха през тясното дървено вестибюлче и стъпалата 
на прогнилото стълбище застенаха под краката им. Горов -- 
занимателен домакин и кавалер, крепеше за лакът моми- 
чето и отваряше със замах вратите пред нея, а тя -- при- 
теснена от близостта на младия мъж --благодареше и 
бързаше час по-скоро да излезе на двора. Дълбоко в себе 
си тя се чудеше откъде Горов е научил тези коректни 
обноски и самоуверено държане с жените. В този момент 
никак не можеше да допусне, че той има незавършено 
образование. 

Бай Стилиян Пеев ревниво надничаше през тесния про- 
цеп на открехнатата врата. За първи път жена посеща- 
ваше неговия примерен квартирант и той още не знаеше 
как да реагира. Пък и какво момиче беше--сълза!... 
Разлудува се старото му самотно сърце. Приседнал на 
канапето с отмалели крака, той се облегна на демоди- 
раното ковьорче с лебедите, останало от майка му, и се 
отдаде на спомените -- тези незаменими утешители на еди- 
наците. 

Малко по-късно Лилия и Горов весело изкачваха стръм- 
ната пътека. От двете им страни се протягаха ниски шу- 
браци и глогини, размахваха вейки и закачаха с коравите 
си нокътчета ту светлата пола на момичето, ту евтината 
шарена риза на нейния кавалер. В такива мигове Лилия 
напразно цупеше устни и плахо оправяше гънките на по- 
лата, а той престорено изръмжаваше. После и двамата се 
смееха високо. Забавляваха се. Чистият планински въздух 
ги правеше лекомислени. Младото момиче бе изкарало ця- 
лата седмица в душната лаборатория, оставаше през ден 
до късно заради ауксините и затова тази непредвидена 
разходка я обвяваше с ведрина. Страните й руменееха, 
вълнуваше се заоблената гръд. Тя дишаше учестено, полу- 
открила равни зъби, с една усмивка, трепкаща на устните 
й през целия път. На помургавелите от слънцето крака 
плътно прилепваха кокетни сини сандалки от найлон. 

Тромав и тежък, Горов я следваше отблизо. Протя- 
гаше начесто ръцете си вляво и вдясно, предпазваше я от 
закачливите храсти. Понякога откършваше с пукот клонче 
и я замерваше, а тя се смееше и тогава погледът му 
жадно се впиваше в леката като бяло облаче фигурка, 
плъзгаше се по меките линии на заобления крак, по не- 
спокойната гъвкава снага, по трепкащата, примамлива 
блузка. Дивото пламъче, което лъщеше в очите му, бър- 
заше да угасне, щом само тя се извърнеше към него. 
Тогава той можеше да посрещне спокойно усмивката й. 
Лицето му ставаше любезно и дружелюбно, но непрони- 
цаемо и запазваше своя първичен, равнодушно-каменен из- 
раз, зад който умело се скриваше. 

Лилия изпитваше дълбоко в себе си онази малка, неясна 
моминска тревога, с която девойката става жена. Тревога 
на желание и страх. На очакване и самоограничаване. 
Бяха съвсем сами в този гъст, зелен листак, но тя вече 
не се плашеше--Горов се носеше напълно коректно и 
безупречно с нея. Помагаше й да прехвърли стръмните 
места, подаваше й ръката си, без да задържи нейната 
повече, отколкото трябва, без да я стисне в шепата си. 
Смутеното момиче се удивляваше на гамообладанието му, 
на това спокойствие, което тя подозираше, че е престорено, 
но което все пак й вдъхваше доверие. И защо той така 
разпалено твърдеше, че няма никакво образование? Тези 
обноски, това поведение бяха ли съвместими с твърде- 
нието му? Къде ли е ходил, та толкова много е видял и 
научил от хората? 

Едно дере, обрасло с глог и шипка, пресече пътеката. 
Преди два дни бе паднал дъжд. Водата се разливаше на 
около два метра пред тях. Лилия се стъписа озадачена, 
огледа се наоколо за брод и като не намери, метна към 
него безпомощен поглед. После се наведе и засъбува си- 
ните сандалки. Трябваше да прегази това мочурливо място. 

Горов притича: 

-- Не, Лилия, защо? Не се събувай! Ще те пренеса 
за минутка, ако нямаш нищо против... 

-- Да ме пренесеш? -- изненада се тя и несъзнателно се 
отдръпна. Не знаеше какво да предприеме. 

Той се засмя: 

-- Защо се побоя? 

-- Ах, не-- но мога да прецапам и така... Не е дълбоко. 

-- Моля ти се. Не се стеснявай от мен. 

-- Не, не трябва... аз сама...--все по-неуверено от- 
казваше Лилия, изгаряща в огъня на своя девичи свян, 
докато той се приближаваше към нея. 

За да прекъсне колебанията й, Горов се наведе бързо 
и внимателно я хвана през кръста. Вдигна я с лекота до 
гърдите си. Замаяна от дързостта му, стоплена от бли- 
зостта му, тя дочуваше дълбокото и равно дишане на 
силния мъж почти до ухото си. Изтръпнала от необясним 
страх, обви с ръце неговия врат. Не се опитваше дори 
да го погледне. Виеше й се свят. Все по-гъста ставаше 
руменината по страните й. „Боже мой -- мислеше тя, -- 
ако направи опит да ме целуне, така ще го плесна!...“ 
И от това решение, и от тази боязън една сладка умора 
пъплеше в жилите й. Искаше да извика, да се освободи, 
да скочи направо във водата, но не помръдна, не смееше 
да си поеме дъх. Неочаквано и за себе си бе открила 
колко много самотната й душа, цялото й същество коп- 
нее за ласка, за приятелска топлина, за човешка нежност. 

Горов не я целуна. Подозираше ли тревожния смут на 
потръпващата в ръцете му девойка? 

Отдръпна се крачка назад и прошушна: „Хвани ме 
по-добре!“ После рипна оттатък потока. 

-- Това е! 

Без да го погледне, тя едва чуто благодари и смутено 
заоправя блузата си. 

А ти се канеше със сандалките... 

- Колко си силен само!... Какво си спортувал? 

Той се засмя самодоволно. Не отговори на въпроса й: 

-- Забавихме се. Да вървим! 

И тръгнаха както преди -- Лилия напред, той след 
нея. Ала девойката не припкаше вече, не се смееше, не 
подхвърляше шеги. Малкото приключение до потока обърка 
доскоро безгрижния бяг на нейните мисли. 


В същата минута майор Врански, спортно облечен, с 
тежък туристически бастун в ръка и голф, се изкачваше 
по една друга пътека, малко по-вдясно от тяхната. Него- 
вата беше по-стръмна и почвата под краката му се ро- 
неше застрашително, но учудващата издръжливост на този 
човек, отдавна прехвърлил четири десетте, нямаше граница. 
Близо до дерето той беше доловил гласовете на Лилияи 
Горов и затова успя да се промъкне на по-близка ди- 


73 


станция, без да го открият. Видя цялата сцена. „Гледай 
го ти кавалера!“ Стана му чудно кога е успял да се. 
сближи с лаборантката. Толкова ли е наивна и тя? Към 
кравефермата отиват. 

Избърза след тях. Беше ги загубил от погледа си. Ко- 
гато се изкачи на билото и се видяха постройките, два- 
мата вече влизаха в двора. На вратата се подпираше па- 
зач с пушка, но това, изглежда, не беше препятствие за 
посетителите. Те дори не си показаха документите. Майо- 
рът поклати ядосано глава и увеличи крачката си. Стигна 
до вратата и пазачът се обърна към него недружелюбно: 

-- Кого дириш? Тука не е хижа. 

-- Диря! -- троснато отвърна майорът. - - Председателя 
ви диря! 

Избута го настрани и още не направил две крачки, 
пазачът го сграбчи за палтото: 

-- Чакай бе, приятелю! Тя така не става. Аз тука да 
не съм на гроб камък! Къде през просото? Пита ли ме 
дали те пускам? Това е ферма, ей-- не е турски гробища! 

Майор Врански едва не го плесна през устата: 

-- Май на гробища прилича! Един влиза направо, 
друг... Кого пусна преди малко? Защо не им поиска 
документите? Как ти е наредено да пазиш? 

-- Ти какъв си да ми опяваш бе? -- изръмжа паза- 
чът. -- Или защото не те пуснах? Айде да си обираш 
крушите, да не те арестувам! Нямаш работа тука! 

Смъкна пушката от рамото си и майорът позеленя. 
Бръкна отсечено във вътрешния джеб на винтягата си. 
Пазачът се дръпна подозрително и навири пушката: 

-- Не бъркай!... Не бъркай! Ще гръмна! Горе ръ- 
цете! 

-- Свали пушката, глупако! Можеш ли да четеш? 
Ето ми документите! 

Пазачът протегна врат и надзърна с недоверие. Пуш- 
ката си още държеше готова за стрелба. После изведнаж 
се смути силно, отпусна я „при нозе“ и се изопна мирно: 

-- Виноват!... Не знаех... Пък вие се обаждайте! 

-- Даваш ли две думи да ти рече човек? Сети ли се 
да поискаш документите ? Ами онези двамата преди малко ? 
Тях защо ги пусна? 

- Те... Аз ги познавам, щото... 

Майор Врански го измери с насмешлие поглед: 

-- Как се казват? 

-- Ами как може да се казват... -- заусуква пазачът. - 
То... аз имената им съм забравил, ама иначе ги зная -- 
те бяха и вчера тука. А момето и днеска преди обед, с 
доктора опити правят на Вихра. Наши хора са, де... 

Майорът махна ръка и тръгна. 

Пазачът стоя все така мирно и не шавна, докато стро- 
гият майор не се закри зад канцеларията на председателя. 


Доктор Григоров записваше в книгата с четлив, ра- 
вен почерк: 

„18.00 часа -- пет часа и половина от инжектирането. 
Вихра се държи отлично. Яде непрекъснато. През поло- 
вин час изпива по едно ведро вода. За последните три- 
десет минути е увеличила ръста си с нови три санти- 
метра. Височина -- два метра и пет сантиметра. Леко е 
възбудена и се люлее напред-назад неудържимо. Има 
обилно слюноотделяне. Кравегледачът я издои за пети 
път, с което вече надхвърли дневната си норма. Масле- 
ност на млякото и относително тегло -в границите на 
нормата.“ 

Дядо Петко се надвеси: 

-- За млякото ли писа? 

-- Да, за него -- протегна се докторът и ставите на 
раменете му изпукаха като прекършени. 

Дядо Петко наплюнчи пръста си. 

-- Пиши -- млякото й е станало по-сладко от вчера 
Пиши -- не е крава, ами крава и половина. Пиши -- дядо 
Петко се умори да я дои и че ако продължава ката ден 
това, примерно някоя заран ще го намерят умрял под 
вимето й... Пиши де! 

Доктор Григоров се заливаше от смях и усещаше, че 
обиква това работливо и забавно старче. 

-- Почивка няма ли да й дадем? Все дъвче, дъвче... 

-- Ще видим -- отвърна доктор Григоров, -- затова сме 
тука, да гледаме. 

-- Тъй де, тъй... то се знае -- повтори на себе си кра- 
вегледачът, недоволен, че разговорът секна. 

Взе лопатата да почисти, но се закова на място и се 
ослуша. Някой идеше. Стъпки --едните леки и бързи 
като на радостно дете, другите -- тежки, спокойни. На 
вратата се тропна и малко след това надникна усмихната 
женска главица. 

В стаичката влезе Лилия, поруменяла от чистия въз- 
дух, широко отворила едрите си очи. Лицето на младия 
лекар се разведри. Той пое дъх и бавно, нечуто въздъж- 
на-- от нея идеше аромат на теменужки, нежен и упои- 
телен. 

-- Траянова, ти си готова ? 

Преди още тя да кимне с глава, вратата се отвори 
съвсем и в стаяга притъмня. На прага бе застанал Горов 
и плещите му изпълваха очертанията на вратата. 

Докторът погледна над главата на Лилия и като из- 
раз на разочарование една тънка бръчка се вряза между 
веждите му. „Какво търси санитарят с нея? Едва ли е 
само големият интерес към опитите, от които нищо не 
разбира. Тогава?“ Честичко взе да го намира около ла- 
борантката. Той се улови, че Горов му става противен. 
Присъствието му днес на това място го дразнеше. Може би 
защото влезе заедно Лилия. Значи, по целия път са били 
заедно. А вчера му беше симпатичен. Ревност? Хм! Гле- 
дай ти... вече ревност? Смешно. 

-- А, Горов!-- вяло го посрещна той. -- Влез! 

Лилия се изчерви. Беше й неловко заради него. 

- Аз-- рече Горов -- се извинявам... Неканен гост не 
е драг. Но любопитството ми надделя. Искам да видя... 
а, това ли е кравата? 

Той облещи очите си, стреснат от вида на животното, 
свряло гладна муцуна в яслите. Лицето на доктора се 
отпусна -- изненадата на санитаря му допадна и позаглади 
неудоволствието му. Лилия изпляска с ръце. По детински 
уплашена и очарована в същия миг, тя обсипа младия 
откривател с въпросите си. 

-- А не ели опасна? Каква е страшна!... Още ли 
има да расте? И защо се люлее непрестанно? Божичко, 
какво кравище! Не съм очаквала. 

Този бръз словесен поток обля доктора, разсея доса- 
дата му. Момичето така заразително поднесе радостта си, 
с толкова съучастие, че той усети прилив на благодарност. 

-- Лилия, това е новата Вихра -- каза той и пристъпи 
до нея. 

Горов застана от другата й страна, без да снема очи 
от кравата. Беше погълнат от зрелището. 

Доктор Григоров обясняваше на Лилия какво е напра- 
вено, как се е изменяла кравата през тия няколко часа, 
какви наблюдения е записал в дневника си... Говореше 

леко наклонил глава към нея, говореше само на нея, 
а тя слушаше жадно и разглеждаше одухотвореното му 
-лице. 

-- Трябва да е станала много силна -- рече Горов. 

-- Разбира се -- хладно отвърна докторът и замълча. 

Лилия пресилено се засмя, опитвайки се да раздвижи 
разговора. 

-- Хайде де-- рече тя на санитаря, - нали си много 
силен, излез насреща й! 

-- Глупости! -- каза доктор Григоров, засегнат от за- 
качливите нотки в гласа й. „Една кратка разходка през 
горичката, по стръмното, е една степен по-добро прия- 
тейство «+ 

А Горов реши да се поперчи пред момичето. Беше ли 
подразбрал колко влияе на въображението й ефектният 
жест, демонстрацията на сила и дързост? 

-- Искаш ли да я хвана пак за рогата? пристъпи 
предизвикателно той. 

-- Детинщини не ща!-- строго отсече докторът. -- 
Това не е бикоборство, а научен експеримент! 

Той смръщи чело и седна зад масата. Запрелиства 
дневника. Не виждат ли, че има толкова работа, какво 
го разсейват? И повика Лилия със служебна деловитост: 

-- Траянова! Резултатите?... 

-- Ето -- подаде му тя листче с еднакви, ситни бук- 
вички. Като оризови зрънца. Остави го до ръката му. 
Той се зае да ги преписва акуратно в дневника. 

През това време дядо Петко гледаше в очите Горов 
и се радваше като хлапак на удивлението му. 

-- Лапа, а? -- потупа я санитарят по широката задница. 

-- Лапа. Ушите ми ще излапа! -- размаха ръце, като 
да се бранеше кравегледачът. 

-- Цяла нощ ли ще останеш при нея? 

-- Тъй, амче как? 

-- И докторът ли? 

-- Тоже също! -- охотно отговаряше дядо Петко и 
поглеждаше назад към масата. Много му се щеше отново 
да сполучи с шеговита реч, да види доктора да се 
засмее. 

-- При кравата ли ще спите? -- прихна Горов. 

Старчето се докачи и на лицето му се изопнаха две 
мускулчета: 

-- Ти какво... да не мислиш, че у вас е по-чисто? 

Санитарят го потупа примирително по гърба: 

-- Не ми се карай -- шегувам се... -- Все така ли се 
клати ? 

-- Кажи-речи... От един час примерно. Има голяма 
инерция от инжекцията, та затуй! -- мъдро заключи дядо 
Петко. 

-- Сила! -- промълви на себе си Горов. 

Кравегледачът се ухили: 

-- Вчера й надви, ама я сега да те видя! 

Якият санитар неочаквано се приближи до кравата, 
обхвана я с две ръце за шията и се помъчи да я за- 
държи. Лицето му се наля с кръв. 

-- А де, а де, хе-хе...а де!-- смееше се дядо Петко. 

Кравата се дръпна, направи крачка напред, пак се вър- 
на и пак пристъпи -- просто си играеше с него, все така 
спокойна и лакомо ровеща в яслите си. Въпреки усилията 
си Горов не можа да я отклони нито за миг, да наруши 
правилния ритъм на тези движения. Дядо Петко, отворил 
уста, доволен-предоволен, се смееше безгласно. 

-- Горов! Остави кравата на мира! Отдръпни се, чу- 
ваш ли? -- изправи се доктор Григоров, пламнал от гняв. -- 
Дядо Петко!.. 

В този момент влезе третият човек, който се интере- 
суваше днес от Вихра. Докторът го посрещна мълчаливо 
и му протегна ръка. Майорът я стисна здраво и присвил 
очи, огледа всички: 

-- Тук, изглежда, само аз липсвам? 

Горов прие тази реплика за много духовита, но смехът 
му не намери отглас. Лилия поднесе стол. Майор Вран- 
ски запротестира: 

-- Благодаря! Аз, както виждате, съм отличен турист. 
Докторе, докладвайте! 

Доближи се до кравата и с нескриван интерес почна 
да я обикаля. 

-- Докладът е налице -- каза докторът и дойде при 
него. 

Кравата,” като пляскаше с опашка, дъвчеше сухите 
смески. Дядо Петко бе почистил наоколо и сега се гот- 
веше да я издои. Шестото гюмче чакаше под краката й. 
Чувствително наедрялата крава обтягаше синджира. Майор 
Врански забеляза: 

-- Ще го скъса. Не е за нея това синджирче. 

-- Ами! Здрав си е той... 

Дядо Петко не обичаше да му се бъркат в работите. 
Запретна ръкавите си, изми се със сапун и белите млечни 
струйки звънко плиснаха в гюма. Разнесе се мирис на 
топло, сурово мляко. Изведнъж синджирът звекна и се 
скъса. Дядо Петко отскочи. Стори му се, че вижда пред 
себе си големите рога на Вихра и замаха ръце. Лилия 
изпищя. Горов и докторът се хвърлиха към кравата. Тя 
се бе извила, стресната от толкова шум, и разклати глава. 
Най-близо беше дядо Петко. Вихра се люшна към него и 
единият й рог разпра вехтото му палто. Той усети сту- 
дения допир до голата си гръд. Кожата му бе охлузена. 

-- Пази се! -- извика майорът и издърпа към себе си 
слисания човечец. Горов подхвана парчето синджир, увис- 
на на оглавника и се помъчи да удържи опасните рога. 
Но кравата леко подръпна главата си и като на шега го 
повдигна. Оглавникът изпращя и санитарят се изтърси с 
цялата си тежест. 

-- Не се е скъсал. Не може да се скъса. Я се е огъ- 
нало езичето, я нещо такова, примерно... -- объркано го- 
вореше дядо Петко и се мъчеше да събере разпраните 
парчета на ризата си. 

-- Да вържем кравата с по-здрав синджир -- каза 
майорът. 

-- Не, не! -- протегна ръка да го спре доктор Григо- 
ров. Една мисъл бе завладяла вниманието му. -- Я се от- 
дръпнете! Оставете я! 

-- Докторе!... - предупредително се обади майорът. 

-- Тя е истински звяр! -- рече Горов. 

-- Елате, елате насам! -- каза докторът. 

Майор Врански отстъпи крачка назад, без да изпуща 
от погледа си кравата, готов на изненади. Но Вихра се 
наведе над яслите, като че ли нищо не е било, и захрупа 
сладко както преди. Опашката й пляскаше силно по 
хълбоците. ; 

-- Я виж ти, успокои се! -- прошепна дядо Петко. 

-- Страшна е...-- тихо промълви Лилия и неволно се 
облегна на гърдите на Горов. Той усети тдплинката на 
рамото й и се усмихна. 

-- Охо, вие си познавате характерите !-- обърна се ве- 
село майор Врански към доктора. -- Да спя спокоен... 
А сега имам един малък разговор с вас. Другарите да ме 
извинят. 

-- Те са свободни вече -- безцеремонно се обърна към 
тях докторът. -- Траянова, благодаря за труда! 

-- Моля!... 

-- Довиждане, доктор Григоров! -- почтително каза 
санитарят и докосна Лилия. -- Хайде. 

Когато излязоха, майорът седна на единствения стол, 
разлисти разсеяно тетрадката-дневник на масата, погледна 
за миг към Вихра и рече: 

-- Първо да ви поздравя за този голям успех. Лично 
аз съм изумен ! Необикновено постижение, да... И второ-- 
трябва да ви се скарам! 

Докторът го погледна въпросително. 

-- Аз казах -- постигнатото е неоспоримо. Но това е 
едната страна на нещата. Или тъкмо заради това не бива 
да забравяме другата. 

-- Вие ме заинтригувахте вече. Говорете направо ! 

-- Изслушайте ме търпеливо! Откритието ви нашумя- 
ва. Популяризира се. В това няма още нищо лошо, но то 
предполага, че не само доброжелатели са научили за него. 
Откритието има огромен икономически ефект, апетитно е 
и навярно вече са скроени планове как да бъде присвое- 
но... Не зная дали съм достатъчно ясен? : 

-- Ето какво значи да робуваш на професията си! -- 
помъчи се да иронизира докторът. -- Виждате враг нався- 
къде. Навик. 

Майор Врански недоволно поклати глава: 

-- Нека за нашата професия да не говорим! Не се 
отнасяйте лековерно към предупрежденията, те не се пра- 
вят само от служебно задължение. 

-- Мислите ли, че ще се опитат?... 

Майорът замислено притисна с пръсти слепоочията си. 
След катастрофата с мотора му бе останало едно непре- 
станно главоболие, а все нямаше време да се прегледа. 
Ето и сега --главата му бучи, лекарят е пред него, а той 
мисли за съвсем друго. 

-- Ако не са се опитали вече... - изпъшка той.-- 
Имаме основание да подозираме, че на наша територия са 
преминали лица с неизвестна цел... т. е. известна -- да 
саботират, рушат, убиват, да смущават мирния ден на хо- 
рата. Възможно е да направят опит... Вие правите изслед- 
вания, имате ръкописи, ценни ръкописи, мостри с ауксини... 
Ако щете и вие самият сте обект! 


6 Гясантът 81 


-- Е, това вече... 

-- Усмихвате се? О, те не са нито глупави, нито 
страхливи, нито толкова изостанали, колкото ни се иска. 

-- Стига, стига! Убедихте ме!--засмя се докторът, 
който проявяваше вече нетърпение. Трябваше да продължи 
наблюденията си над Вихра. -- И какво да правя аз? Пи- 
столет ли ще ми дадете да се пазя? 

-- Да проверявате -- ето що! -- натърти майорът.-- 
Малко повече политичност, извинете ме за бележката! 

-- Хората, с които работя, са проверени отдавна. Ние 
сме стар колектив, с изключение на санитаря Горов. 

Вратата скръцна. Двамата се извърнаха. Влезе Анто, 
наметнат с неизбежната си полушубка от избелял брезент. 

-- А, тъкмо ти ми трябваше! -- каза майорът.-- Ти, 
драги, както сме се разбрали, отговаряш за реда и си- 
гурността в този район. А пазача ще уволниш още днес! 
Аз ще ти изпратя пазач. 

-- Ама как тъй изведнаж... 

Майор Врански го хвана под ръка и тръгна към 
вратата: 

-- Ела, ще ти кажа как! 

Докторът отпусна глава над своя дневник, въздъхна 
и затвори очи. Веждите му се сключиха и пръснаха дъл- 
боки бръчки по широкото чело. 


Изминаха десетина дни. 

Кравата достигаше с глава най-високото прозорче на 
помещението. Надвишаваше три метра. Най-сетне, в не- 
деля призори, тя престана да расте видимо. Намаля и 
апетитът й. Дядо Петко малко си поотдъхна. Яслите, от 
които се хранеше кравата, останаха ниско под муцуната 
й, та трябваше да се привежда, да прикляква и изпъва 
шия, за да пощипне някое и друго стръкче трева. 

Хвана си беля дядо Петко с „тая скоклеста млекоцен- 
трала“, както я наричаше. Вимето й висеше току над са- 
мата му глава. Той домъкна отнякъде два сандъка, пре- 
пречи дъска под корема й, прикова я на сандъците и 
сядаше отгоре, когато трябваше да я дои, да я чисти, да 
я стърже с чесалото. Обслужваше я и все поглеждаше 
към рогата. През последните дни бяха пораснали с една 
педя. „С мойта кравичка шега не бива!“ --често я по- 
тупваше по хълбоците дядо Петко не толкова да успо- 

кои нея, колкото себе си. Изпитваше страхопочитание 
към нея от деня, в който едва не му разпра корема. 

А Вихра се поклащаше монотонно и тежките й ко- 
пита бяха издълбали четири трапчета в пода. 

Този ден доктор Григоров дойде един час по-рано. 
Дядо Петко приседна на едно ниско столче и вдигна 
глава към него: 

-- Уф, изтрепах се днеска, другарю доктор! Докато 
донесеш храна -- станало за чистене, докато почистиш -- 
дошло време за доене. Капнах, другарю лекар, капнах... 

Доктор Григоров му се усмихна с очи. Старецът го 
загледа угрижено: 

-- Какво ми се видиш умислен, другарю лекар, твоята 
поне е лесна! Ей на -- Вихрата -- цял слон!... Магьосник 
си ти, магьосник! Аз да съм там горе, примерно, най-голя- 
мата премия ще ти дам. Ами! 

-- Остави премиите, дядо Петко, нима за пари работя? 
И какъв магьосник съм. Това е наука. Много учени са 
се занимавали преди мене с този въпрос. И всеки е до- 
принесъл. На всички се дължи. Моята заслуга е малка. 
Ако не аз, друг щеше да бъде. 

-- Абе, то твоето си е налице, не ми разправяй! 
Я каква стана една нищо и никаква кравичка... тоест, не 
съвсем никаква -- важна си беше тя, рекордьорка, ама 
къде беше по-рано, къде сега!... Уплаши ми окото! 

Докторът пристъпи към кравата. Дядо Петко го след- 
ваше неотлъчно, бъбреше, клатеше глава, жестикулираше. 
Беше се намълчал тази сутрин сам. 

-- Да си забелязал някаква промяна в характера й? -- 
попита докторът. 

Кравегледачът, недоумяващ, погледна първо него, 
после кравата: 

-- Че какво, примерно... Характер като характер -- 
кравешки! 

-- Такава ли беше преди -- тиха, спокойна, послушна? 

-- Ага, ти за това... къде ти послушна -- много ди- 
вичка беше дори. Кой ще се развърже-- Вихра. Кой ще 
събори гюма с мляко -- Вихра. Кой ще мушне някое 
теле -- пак тя. Сега не е същата ки! По-културна, поо... 
Абе, джанъм, не е старата крава! Ако не е това по- 
стоянно кандилкане, бас ще хване човек, че е заспала. 
Не е, не е оная Вихра! Тази сега е по-учтива с мене... 

Спуснала клепачи, кравата биеше крака о земята и не 
се отместваше ни на педя от първоначалното си място, 
вече десет дни. Копитата й бяха прашни. Главата -- увис- 
нала под тежестта на дълбока дрямка. Имаше мигове, 
когато ноздрите й силно изпръхтяваха и пръскаха наоко- 
ло ситна пяна. Тогава и очите се отваряха-- бяха изпъ- 
стрени с кървави жилчици. Но това бе за кратко и жи- 
вотното пак потъваше в сънния си унес. Не лягаше вече. 
Ден и нощ. Безкрайна дрямка бе заменила съня Й. 

-- Не си ли я извеждал през тези дни? 

-- Че къде да я разкарвам? -- Дядо Петко поизви 
глава и примижа: -- Ба, то няма да е лошо. Може. Да я 
изведем да се поразтъпче, само да не драсне да бяга, че 
иди я спирай после. 

В главата на доктора се раждаше интересна догадка. 
Той мислеше за тази осезателна промяна в поведението 
на Вихра. Не е ли шокиращо, че е така бързо охладняла 
към околната среда, че е загубила досегашния свой ин- 
терес. Безразличие. Апатия към всичко, освен към хра- 
ната. Нито веднаж не измуча, не изрази някаква потреб- 
ност. Как можаха да угаснат рефлексите, от които бе 
изтъкан целият й досегашен опит? Нито веднаж не се 
обърна да види кой е край нея, да махне приятелски с 
опашка, когато я погалят. Забравила своята животинска 
привързаност, тя обаче отлично чуваше и най-тихите за- 
поведи на дядо Петко и с поразяваща готовност и по- 
слушание ги изпълняваше. Бързо и точно. Като автомат. 
И все пак това бяха все старите команди: „Хайде!“ 
„Стой!“ „Дай крак!“ „Стъпи!“ „Яж!“... Той беше се заел 
още от първите дни да изработва у нея нови условни ре- 
флекси, но животното упорито отказваше да ги закрепи. 

Отвързана, Вихра не изрази нито желание да излезе, 
нито потърси топлата длан на гледача. „Още един угас- 
ващ рефлекс“ -- помисли докторът. Старецът я дръпна 
мълчешком за оглавника, но тя не помръдна, Нищо ли 
не бе усетила? Очите й си оставаха затворени, дремливи. 

-- Дее, тръгвай де -- ненаспала се!...-- ядосано опъ- 
ваше повода дядо Петко. -- Излизай! Марш! 

Кравата отвори клепачи. Огромната, близо тритонна 
маса се понесе на здравите крака-стълбове, закачи гюма, 
който дядо Петко беше забравил да измести, и го тър- 
кулна. Млякото забълбука на бели струи по пода. 

-- Стой! Стой!... Стой де!...-- викаше подир Вихра 
старецът и с цялото си тяло опъваше повода, но тя го 
влачеше без усилие и не се подчини, докато не излезе от 
вратата на обора. Не спря, не свърна, не се побоя от 
своя гледач. Но щом се озова веднаж вън, тя прибави 
крак до крак и затъпка на едно място в нерешителност. 

Доктор Григоров забеляза това и се хвана за брадич- 
ката: първата команда на кравегледача изпълни, а на 
„Стой!“ -- нула внимание. Непоследователност ? Упорство ? 
Леност? Или някаква нова черта в поведението й, поро- 
дена от ауксините ? Повлияване на „характеровата сфера“, 
на „интелекта“ на Вихра?... 

Дядо Петко ругаеше на провала, загубил всяко тър- 
пение, и изправяше гюма с останалото в него мляко. „Оти- 
де! Всичкото отиде! Да е останало кило-две... Пак ще 
ме соли Анто. Не те бива старо-харо, дай път на мла- 
дите!“ Той поглеждаше изпод вежди масивната задница 
на Вихра и му се щеше да я изпердаши с лопатата. За- 
почваше да се гневи на своя мъчител. 


Завръщането на Лилия и Горов от кравефермата съв- 
сем не приличаше на отиването. От закачливата игривост 
на момичето нямаше и следа. Някак странно бе смълчан и 
санитарят. Те крачеха редом -- всеки загледан в краката си. 
Покякога той се опитваше да подхвърли шега, ала тя не 
се отзоваваше и думата му увисваше във " въздуха. На- 
стъпваше дълго мълчание. Резкият тон на доктор Григо- 
ров и безцеремонното им отпращане ги бяха разстроили. 

Неусетно започваше да се стъмнява. Сенките се удъл- 
жаваха, изчезваха резките им контури, сливаха се в здра- 
ча. Из дола повяваше хладина. 

Момичето беше смутено. Усещаше със страх и тре- 
вога, че нещо неуловимо и бавно се променя в живота й, 
взема неясна посока. Тя мислено съпоставлше двамата 
мъже, които харесваше по различен начин -- доктор Гри- 
горов и Горов. Обземаше я мъчително раздвоение. Еди- 
ният ознасава спокойно и комфортно бъдеще. И среда... 

“И не малка част от славата, която го очаква. Учен мъж. 
Откривател... Другият -- един работник. Може да е мно- 
го хубав, мъжествен, силен, може да е всичко, но си 
остава само санитар и нищо повече. За съжаление. И ни- 
що повече ли?... Но неговото държане, реч, постъпки... 


85 


Той има такива маниери! Понякога у него се долавя фин 
жест, остроумие, артистичност. Салонна превзетост ли е 
това, копирана от неизвестен прототип, или той е предре- 
шеният Харун-Ал-Рашид от приказките, надникнал през 
нейното прозорче, за да я изпита? Горов я вълнуваше, 
признава го -- един тип на мъж, който възбужда любо- 
питство, тревожи... Но само едно харесване още не значи 
любов. И все пак, защо когато мисли за доктора, никога 
не се изчервява?... 

Отметна глава и буйните й коси се разбягаха по ра- 
менете като накъдрени змийки. „Какво, увлякох ли се?“ -- 
трепна Лилия и наведе глава. По лицето й изби ален свян. 

Спряха до потока. Тя вдигна очи към него в очак- 
ване... Той рипна от място, озова се на другия край и 
се плесна по челото: 

-- Колко съм разсеян! Прощавай, Лилия... 

-- О, нищо, аз тъкмо... сега... 

Но не се наведе да събуе сандалките си. Дочака го 
да се върне и да я вземе на ръце, както първия път. Не 
каза нито дума. Събра смелостта си й го прегърна. 

Горов я пренесе. Спря на брега и бавно изви глава 
към нея. Лидето й беше близко, много близко. Почти до 
самите му устни. Здрачът около тях се сгъсти. Тя по- 
чувствува горещия му дъх и се извърна неспокойно. То- 
гава влажните му устни се впиха в нежната гънка под 
ухото. Ръцете му трескаво притиснаха гъвкавата снага. 
Тя затрепера. 

с -- Не, Горов, не!... 

Той стисна челюсти. 

Овладя се. 

Пое дълбоко въздух и като го издишваше бавно, 
отпусна внимателно Лилия на тревата. Все още уне- 
сена, тя политна и руменецът на лицето и избеля. 
Оправи полата си. Тръгна с наведена глава пред него, 
а в ушите й предателски шушнеше припреният пулс на 
сърцето. 

Тръгна и той, размахал дългите си като весла ръце. 
Тялото му се клатушкаше лениво, сякаш преди минута 
само не кипеше от страст. Мълчаха през целия път до 
града. На раздяла, едва поглеждайки през ресници, тя про- 
мълви: „Довиждане !“, но той не отвърна. Скри се в тъм- 
нината. Обиден ли е? Може би е кимнал или махнал с 
ръка за поздрав, но в мрака тя не е видяла. Не се ли по- 

каза глупава и дива преди малко?... „Ще помисли, че се 
преструвам на скромна...“ 

Тя почака, докато неговите стъпки заглъхнат, и обър- 
кана, заситни към квартирата си. 


9. КЪМ ПЕЩЕРАТА 


В понеделник рано сутринта капитан Обретенов и гру- 
пата му, с планинарска екипировка, поеха към пещерата. 
Като се изключи тънката, жилеста фигура на Обретенов, 
останалите трима бяха все еднакво развиги, мускулести 
млади мъже. Крачките им бяха разчетени и сигурни. 

Лейтенант Гечев, рус, широкогръд, със светли почти не- 
видими мустачки и розово лице, вървеше след Обретенов. 
Сините му очи вечно се смееха и три ситни бръчици ве- 
трилообразно се измъкваха от външните им ъгли. Малък 
белег от посичане деформираше устата му и правеше гор- 
чива усмивката му. Но Гечев никога не е имал за какво 
да скърби. „Той е портрет на самата жизнерадост!“ -- 
обичаше да казва за него капитан Обретенов. 

Гечев и сега си подсвиркваше весело. В него личеше на 
пръв поглед нещо юношеско, но тези, които го познаваха, 
помнеха редица подвизи от кратката му биография. Беше 
известен от състезанията по борба и самбо през последните 
общоармейски спартакиади. 

Малко вляво и назад стъпваше старшина Лумпаров -- 
мургав тридесетгодишен мъж, с кисела физиономия и 
досада, която ти се струва, че прозира от всички ъгълчета 
на грубото му, възловато тяло. Пълна противоположност на 
Гечев, той вървеше мълчалив и краката му едва, едва 
се отлепваха от земята. Гледан отстрани, приличаше на 
човек, който всеки миг може да се разглоби. 

Лумпаров внимателно оглеждаше околността. Често се 
обръщаше, сякаш бе намислил да се отцепи от групата и 
да забегне назад. Всъщност това бе стар негов навик. 
В тази група нямаше друг, който така добре да се ориен- 

тира в непозната обстановка. За ст 
легенди: веднаж се хванал на бас. 
сред полето, да му вържат очите и 
километра отдалечение. Речено-сторе 
щия маршрут, почти без отклонен 
слела на мотора. 


"? малката кол : 
в Края на олона се движеше сержант Казаков. 


с7"яп -- провизиите натъпи 
осеше най-ценния а ит натъпкани в една 


Ана раница. Бедце наймла- “ “ службата И Всичко 

ик аЗтрася бе“ крайно интересно. . аницата се клатеше 

та „гърба Дита самар, без да наруши бодрия му ход. 

зтЗордилиди пирваше и подканяше нетърпеливо изоставащия 
СТО" са Лумпаров. 

Групата стигна до реката. Тогава Лумпаров избърза 
преди всички, пръв стигна до брега и като се наведе, хвърли 
няколко камъка. Назбиколиха го. Реката едва се къдреше 
от лекия утринен повей. Концентричните окръжности от 
хвърлените камъни се стопиха без следа. 

-- Дълбочко, а?--запита Обретенов. 

-- Дълбоко! -- плю с досада Лумпаров. 

-- По-нагоре има плитчина, другарю капитан! -- живо 
се намеси Казаков. 

-- По-нагоре ли! -- рязко се обърна към него Лумпа- 
ров. -- Къде? 

-- Ами на пет-шестотин метра срещу течението. 

-- Няма! -- отсече пренебрежително старшината и му 
даде гръб. 

-- Има! Какво ще ми разправя, има! -- упорито дър- 
жеше на своето Казаков. Местеше очи от един на друг 
и опъваше презрамките на раницата 53 плитчина там, 
до онази срутена скала. хеее... там-- виждате расте 
едно полегнало, криво дръвче. 

Лумпаров го изгледа саркастично: 

-- Тази плитчина, Казаче, май че е в главата ти. 

- Другарю старшина Лумпаров!...-- започна Казаков, 

-- Престанете !-- не се стърпя Обретенов. - Ще трябва 
с лодка... Тази плитчина, за която говори Казаков, е не 
нагоре, а надолу по течението -- на двеста метра оттук. 
Точно зад завоя. 

Лумпаров и Гечев се засмяха. Казаков смутено се ус- 
михна и смъкна раницата от раменете. 

-- Какво? -- попита го Обретенов. 

-- Нали ще се плува? 


аршината разказваха 
да го изведат с мотор 
да го пуснат от пет 
но. Върнал се по съ- 
ие, по криволичещата 


-- 

- Ти не чу ли? Дайте гумената лодка! ” 

Извадиха я от раницата на старшината. Гечев и Лум- 
паров я надуха. Пуснаха я в дълбоката вода и нахвърляха 
багажа в нея. Обретенов, Казаков и Гечев се качиха. Лум- 
паров се бавеше нещо на брега. Лодката почти потъна. 

-- Казаков, събличай се! Ще плуваш зад лодката -- 
всички не можем да се съберем! Дрехите остави при нас! 

Казаков силно се изчерви. Лумпаров го изгледа прони- 
щателно и като свали такето, което носеше, бързо се 
разкопча. ; 

-- Нека аз да плувам, другарю капитан! Казаков да 
се качи на моето място. Поемете ми дрехите! Много се 
сгорещих по пътя... 

Сержантът благодарно му се усмихна. Гледай ти душа! 
И се преструва на сърдит, а такава услуга му прави... 

- Не можеш ли никак да плуваш? -- тихо го попита 
Обретенов. 

-- Като палешник | -- изсмя се Гечев. 

-- Не, защо... мога... Само че обърквам дишането... 
И после срещу течението е трудно! 

Сядай ла гребеш тогава! И до края на това лято 
да се научиш, че е срамота! Вчерашни деца преплуваха 
Дунава, а ти... 

И лодката бавно пое срещу течението, тласказа от две 
весла и дългите крака на Лумпаров, Гечев и Казаков съсое- 
доточено гребяха и се оглеждаха да не заседнат в край- 
брежвите коренаци. Приклекнал най-отпред, капитан Обре- 
тенов се взираше в двата бряга. Потулена в сянката на 
буйната крайбрежна растителност, групата с мъка напред- 
ваше. Слънцето се издигна в зенит и въздухът се нажежи 
до бяло, затрептя над реката. Единствено крайбрежните 
храсталаци мятаха сенки над главите им. 

Появиха се куп скали, струпани край десния бряг на 
реката като от ръката на приказен великан-каменоделец. 

„Черната порта!“... Камъните формираха сводест вход, 
облепен с мъхове и плесен, към който реката изпращаше 
един тесен, но дълбок ръкав. Лодката успешно се провря 
под свода, охлузвайки бордовете си по скалните издатини. 

Обвея ги хладен полумрак. Мокрите ризи залепнаха 
като компреси по гърбовете им. От тъмните лабиринти 
идеше студено водно течение и Лумпаров зад лодката 
изпръхтя: 

-- Бррр... да вкочаняса човек! 

ь -- Гечев, приготви се да го смениш! 

-- Няма нужда, другарю капитан -- каза Лумпаров, -- 
ние сме вече в пещерата. 

Обретенов светна ниско с фенерчето си. През тъмно- 
зеления филтър се процеди оскъдна светлина, невидима 
отдалече, но достатъчна, за да освети едно пространство 
от три-четири метра в диаметър. 

Пещерният поток бе широк около три метра. Левият 
му бряг -- измита от вековете скала, отдясно -- половин- 
метрова пътечка, като изсечена в камъка. По нея можеше 
да се движи човек, макар и приведен на някои места, като 
внимава да не се препъне в откъртените тук-таме влажни, 
ръбати блокове от варовик. 

-- Лумпаров, изкачи се на пътечката! Казаков да вземе 
една бутилка спирт и хавлията и да слезе при старшината! 

-- Спиртна фрикция, да, да! -- Казаков с желание скочи 
пръв на пътечката. 

Старшината излезе от водата, едва сдържайки трака- 
нето на зъбите си. От вътрешността на каменния тунел 
идеше студен въздух. Докато Казаков старателно го тър- 
каше, слезе и капитанът. Гечев остана сам да се бори със 
силното водно течение. Водата изблъскваше лодката, а той 
я тласкаше с ожесточение към брега. 

„Няма ли да може по пътечката? -- мислеше капи- 
танът. -- Да оставим тук лодката, привързана към камък, 
а ние -- пеш. И по-бързо, и по-безшумно...“ 

Лумпаров сръбна три дълбочки глътки от манерката с 
коняк, която му подадоха, и очичките му светнаха блажено. 

-- Елате сега! -- каза капитанът. -- Планът е следният. 
Лодката ще закрепим здраво към тази скална издатина. 
Извадете от нея кръстеца с намотаното копринено въже! 
Дайте го! Така... Всеки ще носи оръжието си и суха 
храна за през нощта. Тръгване след десет минути. Ще се 
движим в колона. Аз и Лумпаров --в началото на коло- 
ната. И никакво отбиване встрани, никакво разсейване, 
никакво спиране без заповед! При нужда сведенията и 
всички разпореждания ще предавам по морза посредством 
въжето. Продължително опъване - тире, рязко подръп- 
ване -- точка. 

Те закимаха в съгласие. Всичко им беше ясно. 

-- Да се внимава!... Ще имаме места, трудни за пре- 
одоляване. Теснини, през които едва ще се проврем. Писто- 
летите и автоматите -- на предпазител! Ще срещнем ями. 

Дупки ще срещнем. Сталактити. Ще ни секат пътя може 
би и водни препятствия. Затова ще се поддържа връз- 
ката!... И пълна тишина! Имайте предвид, че звуковете 
тук се предават на големи разстояния. Някои от сталаг- 
митните образувания при. почукване с твърд предмет кънтят 
като камбана. Поради това ги наричат „пеещи“. Ако бъдем 
изненадани, да се стреля само по мои указания. Впрочем, 
не бива да бъдем изненадвани -- не можем да си позволим 
това! В краен случай може и сами да откриете огън. Да 
не се убива! Леки рани нанасяйте. Колкото да ги обезвре- 
дите. Трябват ни живи, помнете това!... И се пазете, 
другари! 

Последните думи добави тихо и се прокашля. После 
замислено продължи. 

-- Докато Гечев привърже лодката, да ви разкажа 
малката легенда за „Черната порта“. Научих я скоро от 
един стар овчар. 

... През турско време по тези места върлувал алчен 
бей. Имал несметни богатства. От раята ограбени. Но ру- 
сите минали Дунава и една вечер той натоварил златото 
и скъпоценностите си на девет катъра. Преминал реката, на- 
влязъл в пещерата и ги скрил. Три дни селяните нищо не 
чували за него. И последният турчин напуснал този край. 
Всички забягнали в Андола. Само от бея ни вест, ни кост. 
На четвъртия ден го открили от другата страна на моги- 
лата -- окъсан, брадясал, онемял от ужас, а на мястото на 
очите му зеели кървави рани. Останало имането в пеще- 
рата. Къде - никой не знаел. Умрял този бей и на никого 
не открил страшната тайна на „Черната порта“, нито къде 
е скрил богатството си. 

-- Ех, ако вместо диверсанти хванем това имане !-- 
въздъхна Казаков и всички избухнаха в смях. Капитан 
Обретенов сложи пръст на устните си. 

-- Който го намери, ще черпи по една сливовица -- про- 
шепна Лумпаров. 

-- Богатството е тук на всяка крачка! -- каза Обре- 
тенов. -- Не ще мине много време и тези пещери ще бъ- 
дат благоустроени, укрепени и осветени с разнобагрени 
лампади. Ще се превърнат в малки старовековни под- 
земни дворци от кристал. И няма да идваме на лов за 
бандити с пистолети в ръце, а на весели групи, с тури- 
стически раници на гръб, с песни и шум... 

Тримата разузнавачи се бяха смълчали. Гечев, широко 
разкрил уста, попиваше с очи Обретенов, Казаков едва 
помръдваше ъгълчетата на устните си, загледан в тъм- 
ното гърло на пещерата, унесен в бученето на подзем- 
ната река, сякаш си представяше съвсем ясно всичко, 
което разказваше капитанът. А Лумпаров се усмихна само 
веднаж и бързо угаси усмивката си. Той не смееше за- 
дълго да се откъсне от грубата реалност, пред която 
бяха изправени днес. Струваше му се, че точно сега тези 
приказки не са уместни. Ако беше тук майор Врански, 
сигурно щеше да ги сепне с краткото си: „Край!... Да 
вървим !“ 

-- Да вървим, момчета! -- изпъна се капитанът. --Ге- 
чев -- последен! Лумпаров -- след мене! Казаков остава с 
лодката и багажа да осигурява тила ни! 

Усмивките угаснаха на устните. Свърши приказката. 
Идеше тежката задача да срещнат смъртта и да я за- 
ставят да се предаде. Лицата се изопнаха. Побледняха. 

Казаков, недоволен, че остава да пази входа, промър- 
мори: „Разбрано!“ и седна на близкия камък с автомат 
на колене. Капитанът му се усмихна и вдигна ръка. Тръгна. 
Недалеч зад него пристъпваше старшината, последен -- 
лейтенант Гечев. Невидим и спотаен, мракът се повлече 
след тях, за да ги скрие от очите на сержанта. 

Напредваха бавно. Предпазливо. Стъпка по стъпка. 
Краката им внимателно опипваха твърдта и тогава пре- 
местваха тялото. Особено трудно бе за капитан Обрете- 
нов начело на колоната. Понякога неговото стъпало не 
намираше опора. Обувката му хлътваше в някоя от мно- 
гобройните дупки и падини и той залиташе. Повличаше 
и Лумпаров след себе си, но старшината напрягаше мус- 
кули и като обтягаше коприненото въже на струна, 
задържаше невярната му стъпка. Случваше се да удари 
и в стена -- все едно, че тук свършваше мрачният тунел. 
Но ръцете вещо опипваха студения камък и намираха 
посоката. 

Хлътнаха в едно разширение на пещерата. 

Десетина крачки по-нататък Обретенов почувствува, че 
се хлъзга и опъна предупредително въжето... Бяха стъ- 
пили на лепкава глинена настилка. Тука беше стръмно. 
Падането по невнимание можеше да струва скъпо --от- 
ляво бълбукаха водите на подземната река. Кой знае каква 
е дълбочината на това място? 

Макар и да избягваше досега изкушението да си по- 
служи с електрическото фенерче, Обретенов този път си 
позволи. Приклекна. Прикри го в шепата си и светна. 
Предупреди за това, Гечев и Лумпаров залегнаха с готови 
пистолети. Студени, зелени лъчи свидливо се процеждаха 
през пръстите на капитана. А наоколо влажните камъни 
оживяха, оцветени в тъмнозелено. Сталактити виснаха за- 
канително над главите им. От пода се надигнаха сталаг- 
митите. 

Това място приличаше на огромна, зъбата, варовикова 
паст, застинала от векове. Много от тези каменни обра- 
зувания наподобяваха странните очертания на непознати 
фигури и декорации от фантастичен филм. Гъсти и не- 
прозрачни -- водите на реката се бяха умирили. Над гла- 
вите на тримата зееше широка пукнатина, около която 
залетяха малки, тъмни, много повратливи петна. 

-- Прилепи! -- прошепна Обретенов и издигна зеления 
лъч към тях. Само миг след това те изчезнаха неизвестно 
къде -- без шум, без писък. Пукнатината ги погълна. 

Избраха си посока на движение и преди да тръгнат, 
капитанът угаси батерията. Глината лепнеше по обущата 
им. Дърпаше ги назад. Едва след като изминаха още 
двадесетина крачки, хлъзгавата пътека бе отрязана от 
реката и Обретенов трябваше да светне за втори път. На 
това място водите се разливаха нашироко. Бяха плитки 
и прозирни. Из тях плуваха малки черни рибки, които 
нито се плашеха от светлината, нито от движещите се 
хора. 

Отсрещният бряг бе изцяло от синтър. Този вторично 
образуван калциев карбонат беше изваял висока „цимен- 
тирана“ тераса, по която можеше да се стъпва вече си- 
гурно. От принудителната наведена поза, в която се дви- 
жеха дотука, всички чувствуваха болки в кръста, затова 
облекчено въздъхнаха. Десетки сълзящи сталактити се 
стремяха да докоснат с върховете си терасата. Вървяха 
и краката им се препъваха в ръбовете на десетина идеално 
полирани синтрови вани, наредени старателно една до 
друга, като мидени черупки. Над всяка от тях висеше 
тънък, каменен меч. В първите вани имаше вода. Другите 
бяха сухи. 

-- Красиво !-- прошепна лейтенант Гечев. 

Лумпаров поклати глава: „Красиво?... Не знаеш от 
коя дупка ще изскочи бандит. Не знаеш зад кой камък 

“ ще писне куршум. Не знаеш в коя вана можеш да лег- 
неш и да не станеш вече... Красиво! Няма що!“ 

Няколко крачки по-нататък от свода престана да капе. 
Върху главите им от височината на готическия купол за- 
плашваха да се сгромолясат богато надиплените драперии 
от сталактити. 

Капитан Обретенов се спъна. В краката му се заплете 
необикновен предмет. Той се струполи над него с цялата 
си тежест. Чу се изхрущяване като от сухи съчки. Про- 
тегна ръка, заопипва трескаво. „Някакъв плат... груба 
дреха...“ Тръпки като игли се впиха в кожата му. Скочи 
нервно. Освети краката си. Дръпна се изпотен. Лумпаров 
се долепи до него и дългото му тяло се изкриви като 
въпросителна. 

Скелет!... Полуоблечен в тъмни, шаечени панталони и 
изтъркана куртка. Костите на ръката стискаха кърпичка 
с навързани по ъглите възли -- една саморъчно направена 
шапчица против яркото слънце, смъкната навярно, за да 
избърше мокрото лице на това около четиринадесет- 
годишно момче. Или сълзите? 

Приближи се и Гечев. 

-- Предполагам, че това е изчезналото екскурзиантче --- 
каза Обретенов. -- Спомням си описанието на дрехите му. 
Заблудено из лабиринтите, то е умряло тук от глад и 
изтощение. 

-- Легнало си във ваната...-- промълви Гечев. 

Капитан Обретенов прокара пръсти по брадичката си 
разстроен. Какво нещастие! Това дете се е лутало от 
коридор в коридор, викало е до пресипване другарчетата 
си, учителя си, тичало от стена до стена, препъвало се е 
в каменните отломки, заградено от всички страни с мрак, 
глухота и безразличие... 

Тръсна глава. Пропъди от себе си гнетящата картина. 
Разбърза се: 

-- Приберете документите и вещите. Като се върнем, 
ще ги предадем на техните... Тръгваме! Виждате -- не е 
шега! Тези подземия са така оплетени от природата, че и 
опитни спелеодози могат да оставят костите си тук. 

Кордата, която ги свързваше, се обтегна. Вървяха мъл- 
чаливи, напрегнати. Потънали в дълбок размисъл. „Ние 
имаме след себе си тази пътеводна нишка. По нея можем 
да се върнем. Ала достатъчно е някой да я пререже... 
И все пак ние сме трима, а то е било само...“ 

Въздушното течение стана по-студено. От тавана, 
който на това място беше по-висок, закапаха тежки капки. 
Всички каменни блокове наоколо бяха подгизнали от вла- 
гата. Мокри бяха вече и те. Изгърбени, устремени напред 
и тихи като привидения, трите фигури крачеха една след 
друга, опънали дългото въже. То се размотаваше все по- 
бавно. Все по-трудно се извършваше движението на на- 
вързаните. Тежаха стотиците метра въже --осукано по 
многобройните серпентини на пътя, затегнато около ста- 
лагмитите, запънато в пукнатините. Да не би Казаков да 
се е зазяпал нанякъде и забравил да отпуща въжето? 

Дотук никакъв враг не срещнаха. Никой не даваше и 
най-малък признак за съществувание. Пусти коридори. 
Оглушителна тишина. Неведнаж по веригата бе предаван 
сигналът „Залегни!“. Неведнаж се вдигаха предпазите- 
лите. Неведнаж всеки се превръщаше на очи -- заслепени 
от вечната нощ, и уши -- запълнени с далечното боботене 
на реката. Изнурителен поход. Мокри. Изкаляни. С обтег- 
нати нерви. С опънат спусък. Да се движиш в неизвестна 
посока, из непозната област, по невидимите следи на не- 
знаен враг -- това не се случваше всеки път!... Затова 
те влагаха цялото си хладнокръвие, предпазливост и мъ- 
жествено изкуство на войни. 

След разширението на тунела неочаквано изникнаха 
три разнопосочни ръкава. Обретенов спря. Дочака другите 
двама. Лумпаров доближи устни до ухото му и попита: 

-- Сега накъде? 

-- Нека Гечев да дойде по-наблизо | -- каза шепнешком 
Обретенов и се отпусна уморено на стената. 

Шумът от бученето бе намалял. Като протягаше ръце 
и опипваше стената, Гечев докосна капитана и се облегна 
до него. Лумпаров остана прав. 

-- Тук има три хода, Гечев. Това усложнява нашата 
задача. Да обсъдим! 

-- Въжето не може да се влачи -- загрижено каза 
Гечев.. 

-- Да, проточи се на голяма дължина. 

Лумпаров се размърда: 

-- Предлагам, другарю капитан, да свържем в едно 
копринените шнурове, които всеки има в раницата си, 
после -- на тримата по един ход, па докъдето ни доведе! 

-- Не! -- възрази Гечев. -- Разпръснем ли се -- край! 
Кой знае кога ще се съберем... 

-- Защо ?-- попита бързо Лумпаров. -- Ами кордоните ? 

-- Няма да стигнат до края. Освен това -- как ще се 
свързваме? Всеки ще остане сам срещу тях, откъснат, 
изолиран от своите... 

-- Тогава? 

-- Най-добре е-- каза капитан Обретенов -- да съе- 
диним шнуровете и последователно да обходим и трите 
направления. Стигнем ли края на първия ръкав, връщаме 
се и тръгваме по втория, после по третия и... може да 
не се наложи да обикаляме и трите. 

Отново на път. Там, гдето беше краят на въжето, за- 
биха клин и свързаха началото на копринения кордон. 
Голямата макара започна да се развива. Невидима нишка 
се проточи след тях. Вървяха пак по същия ред -- Обре- 
тенов, Лумпаров, Гечев, разделени един от друг с чети- 
риметрови парчета шнур. Лейтенантът носеше на гръб 
развиващата се макара и едва се полюляваше. 

Бяха стаили дъх. 

Чуваха ударите на сърцата си. 

Обретенов опъна силно кордона. 


Спряха. 

-- Какво има? -- Лумпаров бръкна в джеба си за фе- 
нерчето. 

-- Нищо, нищо... Не пали! Главата си чукнах. Този 


клон свършва дотука. 

Тримата се засмяха. Напрежението, макар и за миг, 
намери отдушник. Тук можеха и по-свободно да си го- 
ворят. Първият ръкав -- тесен и неравен -- завърши сляпо. 
Първият ръкав се оказа необитаем и излизаше от смет- 
ката. Оставаха още два. Обретенов вдигна ръка и потегли 
кордона: ! 

-- Обратно! Сега по обратен ред... Гечев -- първи 
Да навива макарата! Лумпаров ще помага при намота- 
ването. Ще потрябва. Този ход се оказа къс, но знаем ли 
другите? 

Умората почна да препъва крачките. Наложи се да 
спрат за десетина минути, да си поемат дъх, да поза- 
кусят и сберат сили, преди да навлязат във втория ръ- 
кав. Приседнаха там, където стърчеше клинът, забит в 
тесния процеп между два скални къса. Мълчаливо и ла- 
комо дъвчеха. Нито необикновената обстановка, нито не- 
престанната натегнатост, нито умората бяха притъпили 
апетита им. Опитните мъже умееха да се владеят. Гечев 

дори се прозя шумно. „Да можем пет минутки да си 
дремнем...“ 

-- Ще ме глътнеш в тъмното! -- блъсна го в ребрата 
закачливо капитанът. 

Не минаха обаче две минути и той сам почувствува 
непреодолимото желание да се прозее, да подложи рани- 
цата за възглавка и да се опъне. Дали да подремнат... 
Макар и на смени. Очите им се затварят... Само да се 
търкулне и ще заспи... Едик крепък, ободрителен сън... 

Но Лумпаров се размърда неспокойно и скочи като 
боднат : 

-- Другарю капитан! Разрешете да драсна клечка ки- 
брит! -- гласът му хриптеше неестествено. 

Обретенов „отвори падащите си клепачи: 

- Ха! Откъде го измисли? Не може... как така... 
ще палиш?... 

-- Не може да палиш... добре е така... в тъмно- 
то... -- мъркаше едва чуто Гечев. Той се беше облегнал 
удобно на близкия сталагмит и склопваше очи, скрил се 
в яката си. 

-- Никакво пушене! - каза по-високо Обретенов и 
отпусна глава. -- Какво се е развикал Лумпаров? Да ляга 
там и... 

-- Не, аз не за това! Ще прикрия с палтото си, дру- 
гарю капитан! И моля веднага да се изправите! Станете, 
другарю капитан! Станете!... Бързо! Другарю капитан! 

Обретенов се надигна обезпокоен. Сънят не искаше 
лесно да слезе от клепките му. : 

-- Какво ти е хрумнало, старшина?... Чакай... Да 
не би?... Гечев, стани! Гечев, лейтенант Гечев, станете, 
заповядвам ви! Пали, Лумпаров! 

Гечев недоволно запротестира, без да отваря очите си: 

- Еее... като не ви се спи на вас... пазете тишина 
поне ! 

-- Ставай, ставай! Как не се сетих-- ще изпукаме 
като кучета! Гечев, нали чуваш, стани! Пали, Лумпа- 
ров!... Гечев, ще те плесна! 

Раздруса го енергично. Кибритената клечка пламна. 
Сталагмитните сенки се съживиха за миг, трепнаха и се 
разбягаха насам-натам. Ръката на Лумпаров започна да 
се спуска с горящата клечка към земята. Ниско, още по- 
ниско. Още. Разсъненият Гечев и Обретенов, заслонили 
светлинката с палтата си, приклякаха постепенно и не 

изпускаха от очи мигащото пламъче. Когато клечката 
стигна на половин метър от земята, пламъчето трепна, 
припламна за последен път и... угасна. Сенките се стопиха. 

-- Ааа...-- разнесе се гласът на изненаданите мъже. 

-- Газ! -- каза Гечев. 

-- Въглероден двуокис! -- поясни загриженият Обре- 
тенов. -- Как можах да забравя. Това не е рядко явление 
по такива места. Подземните пещери, подземните води -- 
та това е царството на карбонатите! Въгледвуокисът се 
напластява ниско по повърхността, по-тежък е от въздуха. 

-- Половин метър дебелина! 

-- Както бяхме легнали да си починем...-- замислено 
каза Гечев. 

Лумпаров довърши: 

-- Щяхме да починем... скоропостижно! 

-- Да тръгваме! Ето че обстановката се усложнява. 
При евентуална среща трябва да се бием прави или по- 
луприведени. Да не се заляга. От друга страна, и те не 
ще бъдат в по-благоприятно положение. 

-- Не може ли за къси прибежки и припълзявания... 
От една позиция до друга например? -- попита Гечев. 

-- Да, но съвсем краткотрайни! Ще се използват из- 
датините на стените. Притискайте се плътно към сталаг- 
митите!... 

Тръгнаха по втория коридор. Гечев, който беше лежал 
най-дълго, се чувствуваше подтиснат и много отпаднал. 
Лумпаров, наопаки, се бе превърнал целия в нерв -- въз- 
буден, решителен, деен. 

Капитан Обретенов пристъпваше още по-тихо и беше 
непрекъснато нащрек. Начесто потегляше кордата на Лум- 
паров да бъде по-внимателен. Уверен беше, че сега ще 
попаднат на диря. Очакваше и схватката да стане тук. 
Само откъде се появи този въгледвуокис! Ще трябва да 
се бият по новому -- пещерен бой. Хм, пещерен бой, пе- 
щерни хора... звучи първобитно. Отблъскващо. 

„Стой! <<. 

Стори му се, че долови далечен стон. Повторен от 
ехото. „Най-сетне!“ Това дебнене бе почнало да омръзва. 
Сигнализира: „Внимание!“ Напрегна слуха си... Нищо. 
Само шум от падащите капки. Като след дъжд, когато 
скалите се оцеждат. Реален ли беше този глас или плод 
на умората? Слухова халюцинация. Може би глътнатият 


въгледвуокис е причина... 

Обтегна кордона: „Напред!“ И пак закрачиха. Стъпка 
по стъпка завоюваха терена. Безмълвни и невидими. По- 
добно на сенките на иманяри, нахълтали в земните ка- 
верни, за да дирят нещо отдавна скрито. 

На десетата крачка трябваше отново да се смръзнат 
на място. Сега и тримата почти едновременно подадоха 
сигнал. Стенанието долетя приглушено и обезформено от 
ековете. Не можеше да се определи лесно посоката. Идеше 
от мрака. Идеше от всяка пукнатина. Стенеха сталагмити 
и сталактити. 

Обретенов измъкна своя „Гокарьов“. Чу се предпаз- 

ливото зареждане и на другите. Загасиха оскъдната, зе- 
лена светулка на фенерчето и удавени в непроницаемата 
тъмнина, едновременно защитени и ослепени от нея, про- 
дължиха напред. Плъзгаха се по влажната синтърна пъ- 
тека. Скъсяваха разстоянието до стенещия обект. „О6- 
хваща ме като че ли нервност...-- мислеше Обретенов. -- 
Може би и другите.“ Такова приключение за първи път 
им се случва. Такова преследване в тунел много прилича 
на гоненица с превръзка на очи и при това с чувството, 
че и тебе дебнат по същия начин. Ти очакваш зад всеки 
по-едър сталагтон, от всяка скална кухина да изтрещи 
барутното пламъче... 
“Спряха и се ослушаха. Сега вече може да се чува по- 
ясно. Някой говореше тихо, прекъслечно, задъхано... 
С кого? И защо никой не му отговаря? Сам на себе си 
ли приказва? Гледай ти! Непредпазлив. Не ги ли е чул, 
когато се приближиха? Това е добре. Но къде се е при- 
крил? Жалко --не могат да светнат! Как ще завърши 
тази среща? Трябва да се предприеме нещо... Бездей- 
ствието е поражение! 

Обретенов се заслони до един камък и повика Лум- 
паров. 

-- Другарю капитан, там, където се движех аз, има 
малка скална стълбица. По нея може да се изкачи човек. 
На два-три метра височина. Ще ида оттам да светна! 

-- Ще те разстрелят! По светлината ще се целят... 

-- Няма. Там е по-прикрито. Само ръката ми остава 
уязвима. 

-- Чакай! Ето... 

Същото протяжно изохкване. Не лежеше ли там 60- 
лен? Не умираше ли пред очите им? На двадесетина 
крачки ? Може би очаква помощ, а те са насочили дула?... 

-- Много прилича на уловка, другарю капитан |-- от- 
говори на мислите му старшината. 

-- Да. Може и уловка да е... 

-- Ще светна, другарю капитан! -- умолително шеп- 
неше Лумпаров.-- Няма да ме улучи!... 

-- Какво искаш? -- пошепна Гечев. 

-- Искам да осветя мястото, но другарят капитан се 
бои, че ще им стана мишена. Няма, другарю капитан! 
Аз имам план!... Ще закрепя прожектора си и като го 
включа бързо, ще се свлека надолу. Те нека да гърмят 
по него. Докато го разбият, ние... 

Обретенов хареса този смел план и бутна Лумпаров 
по рамото: 

-- Върви! И-- безшумно!... Ние сме готови. 

Изминаха няколко дълги минути. Те чуваха само ти- 
хото скриптене на ситните камъчета под обущата на 
старшината. После изведнаж блесна ослепителен лъч. Като 
нажежен меч разсече мрака. Втурна се по дългия кори- 
дор. По стените се замятаха сенки. Едновременно с това 
се разнесе вик на ужас и два изстрела раздраха тиши- 
ната. Ехото ги пое. Заблъска ги от стена в стена. Къс- 
чета разбит варовик се сипнаха над главите им. 

Капитан Обретенов, заслепен от рязкага светлина, при- 
мижа и се наведе напред. Видя върху синтърната пътека 
залегнала тъмна човешка фигура. Освен нея други не се 
забелязваха. 

Един нов, трети изстрел пръсна стъклото на прожек- 
тора. Тъмнината бликна из пукнатините и обля всичко 
наоколо. 

-- Предайте се! -- извика Обретенов и ехото размножи 
заповедта му. 

Вместо отговор три куршума пропищяха последовател- 
но, рекуширайки над главата му. Този неизвестен пещерен 
жител умееше да си служи отлично с пистолета. Блесна- 
лите огънчета показваха къде е дулото. А там, зад него... 

-- Никой да не стреля! -- предупреди капитанът. -- 
Жив го искам! Изглежда, че е сам. Засегнат ли е някой? 

-- Не сме! 

Какво да предприеме? Да го хванеш жив -- много ху- 
баво. Сам е. Но стреля отлично... А всяко изчакване е 
вредно. Другите могат да се притекат на изстрелите. Не 
бива да се чака... Но какъв е този шум откъм стра- 
ната на Лумпаров? 

--- Лумпаров! 

Не се обади. 

Подръпна кордата, изтегли я цялата. „Отвързал се 
е... Или е прерязана от някого!“ 

-- Лумпаров! -- викна по-високо той. Картите са вече 
разкрити, няма защо да се шепне. 

- Какво има? -- попита Гечев. 

-- Къде изчезна старшината? Отвързал се е... 

-- Да не е ударен?... Лумпаров! | 

Нов гърмеж. Куршумът разкъса десния ръкав на ка- 
питана. За щастие, не го засегна. Той се дръпна като пар- 
нат и замълча. „Този тип е опасен стрелец! Само по гла- 
совете се прицелва... Може би е диверсантът -- убиецът 
на граничаря. Той бе стрелял с лявата ръка. Не е ли по- 
умно да се опитаме да го раним? Да го обезвредим и 
тогава... Но как при тия условия? Как?... Да беше тук 
онзи калпазанин Васев. С неговата дяволски точна ръка. 
Васев може по пламъчетата на цевта му да се премери. 
Сега хукна да се жени и той!...-- изруга наум Обре- 
тенов и се прилепи още по-плътно до сталагмита. -- Трябва 
да минем и без него! - И започна да пресмята: -- Ако 
неизвестният стреля с лявата ръка, значи, аз трябва да се 
целя не точно зад огънчетата на изстрелите му, а малко 
по-наляво от тях и непременно по-назад. Иначе може да 
попадна в главата му... Трудна задача! 

- Ррррах!... 

Стрелецът не се преместваше от своята позиция, която 
на светлината преди малко изглеждаше открита и избрана 
произволно. През цялото време той беше залегнал. А въгле- 
двуокисът ? Как може още да не му е подействувал ? Вече 
петнадесет минути трае срещата им. Или понякога се на- 
дига? Не може да не знае за газа... Толкова време оби- 
тава тази дупка. 

Фосфоресциращите стрелки показваха четири часа след- 
обед. Колко ли е светло навън? И навярно е страшна 
жега. А тук е студено -- около осем градуса над нулата. 
Дали ще излязат скоро от зловещия тунел? И къде се 
скри Лумпаров ? 

Изстрел... 

Време е да опита! 

Обретенов протегна пистолета си и прати един куршум 
вляво и назад от блесналото взривче. Ако онзи е стрелял 
с лявата ръка, ще попадне в тялото му... Не, не удари... 

Затова пък ответният куршум не закъсня и пет секунди. 
Проби манерката на хълбока и по бедрото му се спусна 
топла влага. Ранен ли е? 

-- Тфуу... конякът отиде! 

-- Лумпаров!... А, другарю капитан! -- викна Гечев 
от мястото, където се скри старшината. 

-- Не викай, Гечев! Онзи стреля по гласовете. 

-- Лумпаров го няма. Опипвам стъпалата, за които той 
говореше... Дали не е попаднал на обиколен коридор? 

-- Възможно е да се опитва в тил... Да обходи. 
Юнак! Я чуй! 

Тежки стъпки... Вик на изненада. Гневен вик. Й стра- 
шен шум от боричкащи се тела... 

-- Светлина! Другарю капитан, свет... светлина! -- 
викаше на пресечки задавен глас. 

-- Гечев, прожектора! 

Прегракнал и неясен, това, което чуха, бе гласът на 
старшина Лумпаров. Вкопчен с диверсанта... Гечев изнесе 
ръка настрани от себе си и ниско зад скалпия ръб. Свет- 
на. Пред очите на двамата се обрисува странна гледка. 
Дългият Лумпаров бе легнал върху неизвестния си про- 
тивник и се силеше да го обезоръжи. Бе хванал в ключ 
китката му и бавно я извиваше. Това трая късо време. 

-- Готово, другарю капитан! 

Те изтичаха. 

-- Ах, светнете по-добре!... 

От устата на старшината се изтръгна възклицание на 
учудване и радостна изненада. Бликнали от двете фенер- 
чета едновременно, електрическите лъчи обилно осветиха 
лежащия на земята човек. Смутен и ослепен, той мигаше 
насреща им със зачервените си очи. 

-- Та това си ти, Васев! 

-- Васев!?.:. 

Човекът се надигна на колене, разтърсен от гласовете 
им. Вгледа се последователно в техните лица. Беше измъ- 
чен, отслабнал, брадясал. Искаше да ги познае. Да се уве- 
ри, че сетивата му не са изневерили. Поиска да се на- 
дигне прав. От гърдите му се откъсна неопределен звук. 
Дълбока облекчителна въздишка... 

И се строполи подкосен в краката им. 

10. ВЪЛНЕНИЯ 


Тази неделя доктор Григоров нямаше дежурство. Към 
шест часа той се бе измил, акуратно подредил леглото си 
и закусил и се канеше вече да поработи над ръкописите 
си. Ранното ставане при него бе златно правило. Не оби- 
чаше да се излежава в леглото. В почивен ден най-малко 
се наспиваше, скъпеше и минутките си. Струваше му се 
недостойно да се излегне неподвижно под чаршафите и 
доброволно да зачеркне няколко часа от живота си. Ча- 
сове, които могат да бъдат запълнени с толкова труд, 
дирене и полезни занимания. Да спи, когато работата го 
чака!... 

Разтворил синята папка, той разсеяно ровеше из куп- 
чината листове, погледът му се плъзгаше по латинските 
изрази, безразлично отминаваше схемите, пръстите му по- 
глаждаха машинално гланцовите правоъгълници и педан- 
тично ги подреждаха, но мисълта му я нямаше тук. Ми- 
сълта напоследък все по-често се стрелваше натам -- към 
лабораторията, при веселата лаборантка. Той не се упрек- 
ваше за този свой грях. „Може ли човек да не я харес- 
ва...“ Когато чуваше напевния й глас, когато леката й 
дреха го докосваше, той се успокояваше, ставаше спосо- 
бен да работи до късно, без да почувствува досада или 
умора. Стига тя да е край него. Времето така бързо се 
изнизваше. И на другата сутрин... „Добър ден, доктор 
Григоров!...“ И денят не можеше да не бъде добър за 
него. Тя умееше без усилия да създаде около себе си 
онзи комфорт, който винаги е донасял за него най-верните 
решения на безброй творчески догадки. „И как се досе- 
тихте, доктор Григоров ?“ -- по детински възкликваше Лилия, 
а на него, заразен от ведрата и усмивка, му се искаше 
да й признае колко много тя му е помогнала, без да по- 
дозира. Но кой знае защо за това винаги се досещаше 
късно. Когато останеше сам. Скъп ли беше на похвалите? 
Или недосетлив за някои неща? Или може би затворен в 
себе си, затворен... „Защо нямате настроение? Нали 
всичко върви на добре, доктор Григоров?“ Всичко ли? 
Работата с ауксините-- да! Но има и друго, а то... 
Е, разбира се, то не е най-главното. 

Младият лекар търсеше облекчение в това „главно“ -- 
в грижите около опитите си, в систематизирането на из- 
обилните бележки, в извличането на нови порции ауксини. 
„Довиждане, доктор Григоров!“ -- тръгваше си тя и той 
оставаше с чувството, че някой го е ограбил. А когато се 
прибереше в полунощ, спохождаше го едно спотаено же- 
лание, той отпъждаше задръжките си, снемаше веригите 
на своята праволинейност и се замечтаваше като юноша. 
После идеше нереалният свят на сънищата, изпълнен с 
толкова естественост и първичност, освободен от неговата 
уморителна хамлетовска размисъл. 

Доктор Григоров не се залъгваше с илюзии. Знаеше -- 
в един прекрасен ден ще се яви един прекрасен мъж пред 
Лилия и всичко ще се нареди за нея също тъй прекрасно... 

Той пропъди краткия си унес и се изправи. Стаята му 
се видя и тясна, и душна, Отвори широко прозорците. 
Едното крило чукна в огнеупорната каса, внесена още ми- 
налата седмица. „Нямам толкова пари за такава каса“ -- 
пошегува се доктор Григоров. „Нямам време за такива 
шеги!“ -- строго отвърна майорът и тикна секретния 
ключ в ръката му. Другия запази за себе си. 

И сега, зад железните стени на това сандъче, той 
трябва всяка сутрин, преди да излезе, да скрива изподрас- 
каните си ръкописи. И когато се върне, да проверява... 
Врагът! Какво може да спечели от неговите свитъ- 
ци?... Какво ли? -- Много! Ключ за развитието на суро- 
винната база. За гигантско животновъдство! Това има 
дори политически ефект. Предимствата на едната поли- 
тическа система над другата. О, ауксините струват повече 
от риска на група диверсанти!... 

Мисълта, че сам може да се окаже в центъра на вра- 
жеските домогвания, му вдъхваше енергия и борбеност. 

Протегна се. Имаше атлетическо тяло, доскоро системно 
тренирано с гимнастика и бокс. Напоследък се позанемари, 
но мускулите му още можеха да набъбват от гореща 
кръв, когато потрябва. Надигна се на пръсти. Подрусна 
се. Чашата за вода издрънча на чинийката си. Изпитваше 
мъжественото желание на силния да премери мощта си с 
един също така силен, достоен противник. 

Но засега на ринга беше само той. Не му оставаше 
нищо друго освен да се захване отново за работата си. 

Издърпа тежката врата на касата. В дъното, на гор- 
ната преградка, бяха наредени стативите с последната се- 

рия ауксини - в малки, тънкостенни ампули, запоени на 
пламък. Розовата течност хвърляше мек, зеленеещ на свет- 
лината отблясък. Долу лежаха грижливо свързаните с ро- 
зова панделка папки с ръкописи, изчисления, реакции, по- 
становки на опити, микроскопски препарати, неговият до- 
клад пред Академията на науките. 

Извади една папка. Надписана с красив женски почерк. 

Почерка на Лилия!... 

Върна я на мястото и бавно затвори касата. Прелисти 
дневника на експериментите, най-големият дял в който бе 
заделен за Вихра. 

Зачете се. Веждите му се повдигнаха и останаха 
дълго така. Челото -- слабо набърчено. 

„-.. У Вихра се появи инертност и постепенно регре- 
сивно развитие на нервната дейност. Повечето от старите 
условни рефлекси угасват. Остават безусловните...“ 

Премрежи ресници и се помъчи да си я представи. 
Ето -- сред двора е. Привела доземи главата си. Захлас- 
ната. Нерешителна. Тъпче на едно място. Или, дочула по- 
каната на дядо Петко да се прибере, стига до затворе- 
ната врата и без да забележи това, и без да чуе виковете 
на ядосания старец, блъска с рогата си, откачва вратата 
от пантите. Анархистична, необуздана сила... Стихийност. 

Ставаше съвсем вероятно, че ауксините енергично за- 
държат функциите на нервно-рефлекторната сфера. Не беше 
ли това вредно явление? Каква опасност може да крие 
тор, 

Притвори дневника. Навън е хубав юлски ден! Топъл, 
слънчев... Наближава седем часа... Днес е неделя. Под 
прозореца минават мъж, жена и две деца с раници на 
гърба. Планината е на две крачки... 

Дали да покани Лилия на един малък излет? Такива 
живописни места знае. Преди по-често ходеше на екскурзии. 
Ще отидат на малката поляна под „Глухата пещера“. Или 
край „Езерна“... 

Увлечен от дръзката си идея, той изхвръкна навън. 
Знаеше къде живее Лилия. Дали не е рано? Много ще 
се сконфузи, ако се окаже, че момичето спи, а той се е 
разхлопал на портите му. 

Хората му се усмихваха приятелски. Поздравяваха го. 
Той отвръщаше разсеяно и дълго още след като се раз- 
минеше с тях, забравяше да снеме усмивката от устните 
си. Крачеше нетърпеливо. Не изглеждаше ли смешно от- 

страни това бързане? Ами ако тя му откаже под някакъв 
благовиден предлог?... Ах, в какво положение само би 
изпаднал доктор Григоров, ученият, откривателят на аукси- 
ните... Крачките му се забавяха неусетно. „Влюбен гим- 
назист, а се преструва на сериозен...“ 

Ето я къщата. Вратата. Звънеца. Натисна копчето с 
остатъка от своята решителност и бързо свали ръката си. 
Звънецът изруча късо и дрезгаво. Не смееше да се огледа, 
но му се стори, че от съседните прозорци занадничаха 
безброй любопитни глави. Укорително се заклатиха: „Ах, 
ах, доктор Григоров! Кой е очаквал това от вас!“ 

Открехна се малкото прозорче на кухнята. Подаде се 
рошава, женска главица, навита с книжни фитилчета. 

-- Добро утро!... 

-- А, доктор Григоров !- Много мило от ваша страна! 
Заповядайте в къщи!... 

Това беше съквартирантката на Лилия -- Нина, дреб- 
ната мургава мома, вече поувехнала и погрозняла. 

-- Не, благодаря. Исках... Траянова може ли да се 
обади? 

„Трябва да си вървя. Нещо друго да измисля... За 
работата, за утре... Как да и кажа: Дойдох да те водя 
в планината!...“ 

-- О, Лилито излезе! Много рано. На екскурзия оти- 


доха. Вие не знаете ли? Не ви ли поканиха!... Но защо 
не влезете, доктор Григоров ? 
-- Излезе ли? На екскурзия... -- машинално произне- 


соха устните му. 

-- Да. Горов и мене канеше, но аз отказах. Зъб ме 
боли. 

-- Горов! 

-- Още в тъмно почука. Няма ли? За минутка само... 
Кажете ми нещо за зъб... 

-- Зъболекар!...-- помъчи се да отвърне с шега той, 
вдигна ръка за поздрав и си тръгна. Шумното множество, 
изпълнило улицата, го блъскаше и увеличаваше чувството 
на обида и срам. Весели, празнично облечени хора, шумни 
двойки, пионерски групи. И смях, смях. И детски глъч. 
Градът дишаше мир и спокойствие. Само той... 

Някой се изпречи пред него. Блъснаха се. 

-- Ши прущаваш, дохторе!... 

-- Пардон! 

-- Не, чакай! Ти нали дохтор?... Ши прущаваш, мойто 
малкият болна. Да идваш да виждаш ? Каквото масрафа -- 
ши плаща! Кажи, дохторе, а? 

Слаб, мършавичък циганин го гледаше уплашено в 
очите да не би да откаже и бъркаше из джебовете си. 
Извади нова-новеничка банкнота от два лева, кой знае как 
запазила се неизмачкана. 

-- На -- ако не вярва на мойто... Таман ли? 

-- Добре, добре... Къде живееш? -- отблъсна с отег- 
чение парите му той и тръгнаха. 

Циганинът радостно обясняваше нещо с ръце, с ми- 
мики и току подтичваше пред него. Какво ли чуваше от 
приказките му докторът ? Черните вежди тежаха над очите 
все още сключени. 

Закриха се зад ъгъла. < 

Никой не забеляза шишкавия, нисък турчин, който ги 
беше следил двайсетина крачки, заслушан с интерес в 
разговора им. 


А Горов наистина бе организирал екскурзия тази 
сутрин. По негово внушение болничният аптекар и една 
от лаборантките се заеха да обиколят по-младите от сред- 
ния медицински персонал. От лекарите трябваше да по- 
канят доктор Григоров. Когато го потърсиха, той беше в 
стопанството и не посмяха повече да го безпокоят. По- 
каниха и Лилия. След дълго колебание тя отказа. 

И Горов реши сам да отиде при нея. 

След онази разходка младата девойка не спа цяла нощ. 
Никога леглото й не е бивало толкова твърдо и непри- 
ветливо. Тя си припомняше трепетната случка и се стре- 
меше да възстанови всички подробности: горичката, по- 
тока, силните горещи ръце на Горов, целувката... Лениво 
се изтягаше в постелята, криеше лице в бродираната въз- 
главница. 

Заспа едва след полунощ. 

На сутринта я стресна бръждивият глас на звънеца. 
Нейната съквартирантка рипна пъргаво. Отвори прозореца, 
отдръпна се и свенливо загърна с пеньоара плоската си гръд. 

-- Горов! 

Лилия не видя как отхвърли завивката от себе си. 
Огледа се безпомощно. 

-- Ох, Нина, кажи му, че у нас всичко е наопаки и 
не можем да го приемем!... Къдее блузата ми?... Дай 
ми, моля те, гребена си! 

Нина се показа на стълбите и поведе дълъг разговор, 
за да спечели време. Лилия се наплиска надве-натри с 
вода, среса непослушните къдрици и понеже не намери 
блузата си, облече една бяла рокля, която прилепна на 
тялото й. Нина влезе. 

-- Тебе чака, Лили - въздъхна тя и седна на неопра- 
веното легло. 

Лилия напипа с крак под леглото спретнати червени 
пантофки, обу ги и се изправи объркана пред нея. 

-- Мене? 

-- Нали нашите отиват на екскурзия? Пратили го да 
ни вика. Само че аз... 

-- Пратили го?...-- повтори Лилия, като не знаеше 
какво да предприеме. 

-- Ами -- пратили! За тебе е пристигнал хубавецът |! -- 
прихна Нина. В нейния глас звънна завистлива нотка. Бо- 
лезнена гримаса помрачи лицето й. 

-- Нинче! -- притича Лилия и нежно я прегърна. 

-- Остави ме... зъбът! Цяла нощ не съм спала. Само 
да стисна челюсти и... ох! Така ме щрака! 

-- Пак ли? 

-- Пак... Ще го извадя вече! 

-- Ти все се каниш. 

-- Не, този път е решено... Не се търпи! Остави ме 
де, момчето чака, излизай! 

Най-сетне Лилия се показа на прозореца: 

-- Горов, аз не мислех да ходя на екскурзия. 

Санитарят вдигна усмихнат главата си: 

-- Абе, то и аз... Както ми се спеше. Другарите да 
не се сърдят, рекох. Ти готова ли си? 

-- Да, да... нали ще ме почакаш? 

Колко лесно се съгласи! А мислеше да му откаже. Да 
не ходи никъде. Така се е объркала от вчера! 

Върна се в стаичката с радостно блеснали очи. 

-- Отиваш, значи... -- промълви Нина. -А!... 

-- Какво пак? 

-- Ти си луда! С бялата рокля?... Ами зелената трева ? 

-- Няма да сядам. 

Нина не можа да се сдържи: 

-- Малко ще се търкаляте... 

-- Нина!-- тропна с крак Лилия. 

-- Добре де, добре... 

-- Какво да облека тогава ? -- умолително я погледна тя. 

-- Сивото костюмче ти е чудесно. 

-- Извехтяло...“ 

-- Тъкмо за екскурзия. Ех, на тебе всичко ти отива. 
Облечи го -- свободно да се чувствуваш! Не отиваш на 
бал. И побързай, не е любезно от твоя страна! 

Лилия се преоблече. Сви косата си на опашка и бя- 
лата й шия меко се открои. Подпряла с ръка отеклата си 
буза, Нина -- още невчесана и сънлива -- я гледаше за- 
хласнато. 

-- Колко си хубава, Лили, колко си хубава! Блазе ти! 

Лилия се засмя самодоволно и надзърна в огледалото 
през рамо. 

-- Ти какво ще правиш? 

-- Ох, тя моята... 

-- Довиждане! 

Нина тъжно кимна, приближи се до прозоречната рамка 
и се облегна. Весело разговаряйки, Лилия и Горов се от- 
далечаваха по улицата. 

-- Каква двойка! -- въздъхна замечтана тя. 

После се върна и застана пред кръглото тоалетно 
огледало. 


Екскурзиантите бяха шестима. 

Освен Лилия и Горов дойдоха още две млади двойки -- 
аптекарят с една руса, миловидна сестра от вътрешното 
отделение и операционната сестра Морова с един лабо- 
рант -- колега на Лилия. Другите се бяха отказали все в 
последния момент и малката групичка тръгна без тях. 
Това за някои бе добре дошло -- чувствуваха се по-сво- 
бодни. Неловкостта, която придружава началото на всяка 
такава среща, много по-бързо се преодолява, когато кръ- 
гът на слушателите се стесни. Тогава и приказките стават 
по-интересни и закачките по-смели... 

Решиха да отидат до пещерата „Езерна“. 

-- Пътят минава през малкото деренце, което пресича 
пътеката за кравефермата -- съобщи маршрута Стоилко 
аптекарят. Той познаваше на пръсти планината и едино- 
душно бе избран за водач. 

-- Няма ли друг път? -- недоволно набърчи носле 
Лилия. Представи си как доктор Григоров е дошел рано 
тази сутрин при Вихра, как поглежда навън и вижда през 
прозорчето безгрижната група, вижда нея и клати с укор 
глава... Их,чееитя! Защо се смущава от това? Съвестта 
й не е гузна... Да не е задължена с нещо? Не го ли 
поканиха като всички? Отказал. Студено отказал и на- 
вярно се е засмял високомерно. Лишен е от чувство за 
свобода, за развлечения... Човек без недостатъци, но и 
без увлечения, без човешки слабости, без топлинка... Сякаш 
се е родил старец! Праволинеен, строг... Тя не мисли да 
живее манастирски живот!... 

Мислите и колебанията й предизвикваха сериозен про- 
тест срещу този равнодушен млад човек, който нарочно 
не иска да забележи жадната й за живот хубост. И все 
пак... не може ли да не се минава край кравефермата? 
Ще му стане неприятно да види веселата компания, ко- 
гато се е затворил сам с едно безсловесно животно и 
един старец... 

-- Кравефермата остава встрани от пътя -- поясни 
Стоилко. -- Ще минем през Гърми дол и ще се озовем 
право пред „Езерна“! 

-- Аз съм ходила там...--плесна с ръце мургавич- 
ката операционна сестра. -- Чудесна е!... Ах, как хубаво 
ще прекараме! Много обичам природата! 

-- Под природа тя разбира мене -- важно поясни лабо- 
рантът. 

-- Тебе?!... Мъртва природа си ти за мене. Натюр- 
морт!-- блъсна го Морова престорено.-- А знаете ли, 
там горе има един кръгъл камък -- прилича на масичка 
от варовик? А пред нея-- дълбокото пещерно езеро. 
И бистро, бистро... 

-- А водата му-- ледена като Моровчето!-- вметна 
лаборантът, за да си върне. Той носеше най-обемистата 
раница. -- Ще изстудим доматите, краставиците... 

-- Светената вода...-- размаха една бутилка Горов. 
Лилия се засмя и закачливо го перна през ръката. Той 
изтърва шишето, трепна и малко преди да се удари о 
земята, ловко го хвана. Наградиха го с ръкопляскания и 
той се закланя като на сцена. После вдигна високо бу- 
тилката и изкомандува: 

-- Пещерни човечета, напред! 

Подеха нестройно песента: 

Навън пак е пролет, цъфтят пветята, 
пак е синьо небето! 

Приятели млади, със нас елате- 
дружно да вървим! 


Навлязоха в буковата горичка. Песента секна. Групата 
се разкъса. Пътеката беше тясна и на места се губеше, 
обрасла в трева. Крачеха в партизанска колона. Момиче- 
тата припкаха леки и ефирни в пъстрите си летни рокли, 
с голи рамене и ръце, кършеха стройни тела около бод- 
ливите храсталаци и със смях блъскаха тежко натоваре- 
ните мъже. 

Горов и Лилия изостанаха. Той носеше къси кафяви 
панталони от кадифе и раирана, моряшка фанелка, която 
още повече подчертаваше триъгълната му гръд. Яки и за- 
кръглени, мускулите му играеха, а от обичайната мудна 
походка не можеше да се открие и следа. Да се диви, 
който го наблюдава, как тази груба, тази изсечена от 
червен камък фигура може да стъпва безшумно. „Като 
пантера!“ -- определи възхитената Лилия и го измери с 
погледа си, когато я задмина. Беше се отбила встрани от 
пътеката да откъсне едно синьо горско цветче. Забоде 
го в косите си и тичешком настигна Горов. 

- Тежи ли, тежи ли?--задърпа тя един ремък от 
раницата. -- Нека! Да си изкупиш греховете!... 

И се заливаше от смях. 

Горов спря и запуши пътеката. Лилия се блъсна в 
него и залитна. Подпря се на рамото му. Той нежно я 
прегърна, загледа я от упор и гласът му--тих и топъл, 
приятно погали слуха й. 

-- Отпусни се на ръкага ми! Ти се умори... 

Неусетно тръгнаха редом. Тя се облегна доверчиво и 
той я прихвана властно през тънката, стегната талия. Ли- 
стата шумоляха отгоре, отпред, отстрани, обгръщаха ги 
със своя заговорнически шепот. Подухваше. 

Пътеката се стесни, изтъня, съвсем се изгуби. Тряб- 
ваше да се разделят. Лилия се изтръгна от прегръдката 
му и изтича напред. Очите на младия мъж хвърлиха 
хищни огънчета след нея. Прехапа до побеляване долната 
си устна. Ускори крачката си-- Лилия се бе закрила зад 
завоя. Само роклята й се мяркаше иззад къдравата дан- 
тела на гората. Лицето на Горов сега, когато никой не го 
наблюдаваше, бе станало неузнаваемо. Нямаше онази 

престорено-нежна тъга в очите, нямаше го кроткия, влю- 
бен израз на предан приятел. Това бе ново лице -- некра- 
сиво, чувствено лице на артист, който лесно се превъ- 
плъщава. Доловил увлечението на Лилия, той бе оплел 
в примка тази лековерна мушица и предвкусваше близката 
си победа. Дотук всичко вървеше добре. Комедията, в 
която той играеше лесната партия на влюбен, глупав до- 
бряк, приближаваше > развръзката. Малко остава. Тази 
пъстра птичка е в ръцете му. Обедът, алкохолът, тъм- 
ният хлад на пещерата и... 

Коланите на раницата му се бяха врязали дълбоко в 
раменете. Той ги обтегна с палците си и се спъна в един 
корен. Залитна по нанадолнището. Изруга. 

Пред потока се бяха събрали всички. Съвещаваха се 
дали да се събуят или да нахвърлят големи камъни и да 
образуват брод. Горов безцеремонно разреши въпроса: 

-- Ние с Лилия знаем как! -- И съучастнически смигна 
на момичето. Докато тя, изненадана от неговата нетактич- 
ност, протестира -- той я грабна и тичешком прецапа 
водата. 

Избухна смях. Лилия се смути. Щеше да се разсърди, 
ако другите, на които това много допадна, вече не 
газеха из водата, шумни и кресливи като деца. 

Веселият поход продължи. 

Отляво започваше стръмнина. Зад нея, в ниското, се 
протягаше Гърми дол, а на отсрещния скат -- „Езерна“. 
Те бяха изморени. Гладът човъркаше стомасите, слънцето 
печеше разжарено над главите им, раниците с всяка крачка 
натежаваха и скоро веселата гълчава замря. Останаха 
жегата и жаждата. Мълчаливото пъхтене, откъслечните 
вяли шеги и нетърпението. : 

Гърми дол!... Спуснаха се. Дълбоко сенчесто усое 
с надвиснали, полуразядени от ерозията скали-- да ги 
побутнеш с пръст и ще се сгромолясат. Човек се про- 
мъква по пътеката с очи към тях, а страхът върви до 
него. Неволно се ослушваш няма ли да започне сухото 
скриптене на сриващата се скала. До преди миг вятърът 
не се усещаше, а сега като из тръба хлуеше по тесния 
дол и шумеше в листака. 

Най-после премалели от глад и с подкосени от стръм- 
нината крака, екскурзиантите стигнаха пещерата. Входът 
на „Езерна“се заемаше от езерце, бистро като око. Само 
полуметрова, долепена до стената пътечка оставаше да 

води към вътрешността. Пред езерцето имаше единични 
каменни отломъци, шлифовани от времето и стихиите. 
Един от тях приличаше на кръгла маса, ниско до земята, 
като селска паралия. Насядаха около него. 

-- Никое магаре не е пащало този зор!-- тръшна се 
като убит на мъха тънконогият лаборант. 

Момичетата се смееха и постилаха грижливо под 
себе си полите. Прави останаха само Стоилко и Горов. 
-- Каква е дълбочината мур-- попита санитарят. 

-- Под камъка до краката ти достига четири метра. 

-- Четири -- вятър! -- говореше на жените с кисела 
гримаса лаборантът. -- Кой пък е седнал да измерва 
точно тук? 

Горов се върна и затършува из раницата си. С неподо- 
зирана енергия лаборантът се надигна и изтича. 

-- Ураа... Цар Алкохол пристига! 

-- Браво бе, ти се съживи! -- иронично се изсмя 
Горов. -- Вземи бирата и ликьора. Ще ги пуснеш в езе- 
рото да се изстудят. 

-- А как ще ги извадим после? -- тънко изписка ру- 
сата сестра. 

-- Как? Който иска да пие -- молим, разрешава му се 
да си извади от дъното. 

-- Да ги вържем с канапче!-- предложи Лилия. 

-- Абе, дайте ги тука, дето изтича реката -- на плитко 

Горов беше непреклонен: 

-- Не, Стоилко, там -- на дъното! А на плиткото ще 
напускаме доматите. 

-- Ами краставиците? -- викна Морова. 

-- Краставиците ще натопят краставиците | -- намигна 
лаборантът и неприятно се ухили. Морова почервеня и 
изтича да го цапне през устата. Той се дръпна рязко, но 
изтърва ликьора. Бутилката падна върху обувката му, 
отскочи и се търколи по мекия мъх, без да се счупи. 

-- Бутилката |! -- извикаха всички, но преди някой да 
я стигне, тя цопна в езерото и потъна в студената дъл- 
бочина. 

-- Плеснат в устата, ав ръцете вързан! -- ядоса се 
Стоилко и издърпа от него другите шишета. 

-- Изплъзна се дяволската...-- смотолеви лаборантът. 

-- Искаме си ликьорчето |! -- развикаха се жените. -- 
Да слезе под водата. Да го търси там!... 

-- Хайде, нищо-- рече примирително Лилия, -- ще 
пием бира. Да не е искало момчето. 

Той я погледна с признателност: 

-- Така де... за едно шише... В града ще ви го купя. 
Обещавам! Пак ние ще си го изпием. 

- Не искаме в града! Защо ни е там? Защо ни е 
тогава ? 

-- Слизай под водата, ако не те е страх! 

Момчето изпадна в неловко положение. То въртеше 
очи наоколо за съчувствие, но Горов и Стоилко мълчаха, 
решили негласно да дадат воля на женските упреци и да 
се позабавляват с него. Но когато Горов видя на лицето на 
Лилия изписано съжаление, усмихна й се, смъкна панта- 
лоните и моряшката фанела и остана по плувки. Всички 
се обърнаха към него -- едър, мускулест Аполон, покрит 
с къси, къдравомедни косми. Само Лилия отклони сра- 
межливо очи. 

-- Къде бе?-- учуди се Стоилко. 

-- За бутилката! -- късо отряза Горов и тръгна към 
езерото. 

Момичетата запищяха престорено. Всъщност зрелището 
им се нравеше. Една демонстрация на мъжественост и 
дързост, на сила и порив, винаги се радва на женското 
благосклонно око. 

Лилия побледня. Направи опит да го спре, но се сдържа 
разтреперана. Ласкаеше я възхищението на останалите. 
„Ами ако стане нещо с него...“ --все пак потръпваше тя. 

-- Водата е ледена-- ще му се схванат мускулите! -- 
разбъбри се пак лаборантът. -- Ако не беше това и аз 
можех... 

-- Остави бе, Горов!-- тупна го приятелски по ръ- 
ката Стоилко. Искаше да го отклони от намерението 
му. -- Долу е тъмно. Сянка от скалата. Дълбоко е. И 
студ... де ще я търсиш? Карай без ликьора! 

-- Какво ще пият дамите? --с приповдигнат тон рече 
Горов, който не можеше да не потеатралничи. Сега той 
беше център на вниманието. -- Не бойте се--аз не съм 
лаборант и трудно се давя! Пък и какво от това-- един 
прост санитар... Няма кой да плаче за него! Хайде, ако 
не се върна, почвайте без мене! 

Лилия онемя от страх, облегна се на варовиковата 
масичка. Лаборантът се доближи до нея и подхвърли: 

-- Мелодрама!-- Другите го изгледаха накриво и той 
се смълча. Заради него ставаше всичко това. 

Горов стигна до камъка. Наведе се и зашепи от сту- 
дената вода. Плесна я върху гърдите си. Лилия се сви 
зиморничаво, сякаш водните капки пръснаха по нея. По- 
беляла от лошо предчувствие, тя наблюдаваше как той 
си пое въздух, грабна един голям камък в ръцете си, 
обърна се към нея и приятелски кимна с глава. 

После се приведе и скочи. Камъкът го повлече към 
дъното. Тъмната вода кипна над него и се затвори. Кон- 
центричните кръгове един по един лениво се стопиха 
пред очите им. Всички изтичаха до брега и се надвесиха 
мълчаливи. Лилия остана на мястото си. Нямаше сили да 
помръдне. 

И Стоилко се бе умислил. Той още се смяташе за 
отговорник на групата и приемаше, че вината за всичко, 
което можеше да се случи, неизбежно ще легне върху него. 

Минаха тридесет секунди. Четиридесет... Минута! 

Те се гледаха мъртвобледи и неми. В очите -- все един 
и същи въпрос. „Ами ако...“ Стойлко бръкна ръце в 
джебовете си, после ги извади, прокара пръсти през ко- 
сата си и погледна кой знае защо часовника си. Изведнаж 
започна трескаво да се съблича. Лилия тихо заплака. Ру- 
сата сестра се разпищя и увисна на шията му. 

-- Стоилко, не--и ти ще потънеш! Не те пускам! 

Развикаха се и другите да не рискува. 

-- Махнете се!... Да го оставя ли искате! -- викаше 
вън от себе си той и грубо се освобождаваше от прегръд- 
ките на момичето. 

Осемдесет секунди... Той изтича до камъка. По- 
бави се. 

Деветдесет. Деветдесет и пет... Все още не смееше 
да скочи. Надяваше ли се на нещо? Или черната, гъста 
вода го отблъскваше ? 

-- Аах!... 

В този миг на паника и суетене като водно чудовище 
из тъмната бездна изскочи с пухтене и пръскайки вода 
Горов, чорлав, задъхан, зачервен -- като излят от медна 
сплав. В ръката си държеше бутилката ликьор. 

-- Бравооо |! --- заплескаха с ръце момичетата. Лилия 
изтича и първа пое мократа му длан. Лаборантът грабна. 
бутилката. 

Стоилко си отдъхна. През тези сто секунди, които 
всички броеха на глас, челото му бе лъснало от едра пот. 

-- Ето ви... живата вода... -- на пресекулки изговори 
Горов, като скачаше и триеше вкочанените си гърди, оцеж- 
даше водата от себе си и плюеше в езерото. Жените го 
гледаха прехласнати и тайно завиждаха на Лилия. Нейният 
санитар ги беше пленил окончателно. 

-- Къде я намери пущината?-- присламчи се лабо- 
рантът. 

-- Ами там -- където я беше оставил! 

- Че много се бави бе! 
- Чаках... да се изстуди добре. 

Бликнаха смехове. Радостни, искрени смехове на 06- 
лекчение. На хора, освободили се от угнетяващото чувство 
на опасност. Те се блъснаха в тъмнага зев на „Езерна“ и 
тя ги погълна. 

Лакомо замляскаха. Лаборантът разказваше своите 
попресолени вицове и се смееше повече от всички. Пиеха 
направо от шишетата. Когато и последното доматче из- 
чезна в ненаситните им гърла, когато не остана и глътка 
от парливата течност, компанията единодушно реши да 
разгледа пещерата. 

-- Божичко! Пияна съм! -- смешно залитна Морова и 
разпери ръце. Тръгна към пещерата, сподирена от лабо- 
ранта, който беше станал от изпитата бира мълчалив като 
риба и мрачен като пещерата, в която влизаше. 

- И аз не съм на себе си...-- смееше се русата 
сестра и въртеше живи очички. -- Но колко е хубаво та- 
ка... Като в приказка. 

Стоилко я взе на ръце, понесе я към входа. Но пъ- 
течката бе тясна. Волю-неволю той трябваше да пусне 
момичето. Запали джебното си фенерче и влезе. Русата 
сестра го последва, тананикайки игрива модна песничка. 

Горов изчака да се отдалечат всички и също стана. 
Лилия послушно тръгна пред него. Ръцете му хванаха за- 
облените й рамене. Те я крепеха. Повелително я направ- 
ляваха. Тя усещаше, че главата й шуми, че една несигур- 
ност се разлива по тялото й, пълзи по вените й... 

-- Много пих... - тихо каза тя. -- Защо ми наливаше 
толкова ? 

Ти все не си допиваше чашката. 

-- Искаше да ме напиеш ли? 

-- Да. 

Да ме покориш по-лесно... 


-- Да. 

Тя се усмихна на късите му отговори и се почувствува 
още по-слаба, още по-лека и неустойчива от преди. Ми- 
наха няколко крачки. Попаднаха на малко разширение. 
От него водеха началото си два прохода. Избраха левия. 

-- Горов... 

-- Кажи? 

-- Къде отиваме?... Изостанахме от другите. 

-- Върви, върви! Нали си с мене? 

-- С тебе съм... 

Говореше бавно. Уморено. Движеше се само по запо- 
ведта на тези две пдътно обхванали раменете й ръце -- 
горещи и силни, надвили съпротивата й... 

-- Искаш да останем сами ли? 

-- Да. 

В тишината се чува само прекъслечното, шумно дишане 
на Горов. Тя стъпва неуверено и ако не е той... Клепките 
и тежат. „Много пих... Много!“ 


-- Горов! 
-- Не съм Горов. 
-- Младене!... Аз те обичам, знаеш ли... Ти нищо не 


знаеш! Нищо!... 

Тогава двете ръце на раменете й потреперват, спускат 
се по-ниско и нетърпеливо я сграбчват. Тя вече нищо не 
казва, нищо не мисли, нищо не пита. Оставя се безво- 
лева на двете силни ръце и се стапя, стапя се в лас- 
ките им. 

Мрачната „Езерна“ ги потули в каменната си пазва... 


П. КОЙ Е ГОРОВ? 


Доктор Григоров бе седнал зад полираната маса в ка- 
бинета си и с нежелание ровеше из здравните листове. 
На челото му розовееше малка лентичка левкопласт. 

Спомен от вчера. Тази несретна неделя, в която разбра, 
че е закъснял, че са го изпреварили. Той поскита отегчен 
из града. Повикаха го да прегледа бодно дете в циган- 

ския квартал. После се прибра уморен и подтиснат и до 
вечерта не излезе. За първи път лежеше бездеен в леглото 
си и преповтаряше това глупаво положение, в което по- 
падна. Не можеше да си прости лекомислието. 

Стъмни се. Летни облаци попиха лунната светлина. 
Докторът се бе унесъл в дрямка, когато на вратата му 
се потропа грубо. Разбуди се. От всичко на света най- 
много мразеше тези внезапни почуквания, резките прекъс- 
вания на съня, когато тялото се е отпуснало до послед- 
ната своя фибра, когато заспива даже душата. Сърцето му 
нервно заигра, но той подтисна неприятното чувство, което 
правеше крайниците му безволеви, и стана -- намръщен 
като самата нощ. 

Отвън един нисък, възрастен мъж го чакаше притулен 
край дървото, стъпил направо в цветната леха. Лицето 
му не се виждаше ясно. 

-- Болен, докторе... Да прескочиш до къщи ?... 

-- Кой е болен? Какво му е... Разказвай де, няма да 
си играем на гатанки! -- нервничеше доктор Григоров. „Как 
не ми се излиза... Професия... Няма да те оставят да се 
наспиш като хората!“ 

-- Жената яла някакви консерви там... Зле е. Не може 
да стои права. Залита. Повръща... 

Какво се сърди на човечеца -- жена му се е натровила 
по всяка вероятност и трябва да побърза. Хората си имат 
свои грижи и мъки -- кой ще го пита има ли настроение 
да ги слуша или няма. 

-- Да чакам ли, докторе? 

„Какъв неприятен глас им този - дрезгав и нисък -- 
глас на алкохолизиран тип. Сигурно и сега е пил. И как 
просташки е нахълтал в градинката...“ 

-- Я излез оттам! Цветята тъпчеш! Сега ще се 
приготвя! 

Влезе в стаята си. Човекът се измъкна до вратата и 
лампата освети лицето му -- Кара Смаил, продавачът на 
семки и фъстъци. Той оглеждаше с интерес къщата, двора 
и току надигаше яката на старото си палто, макар че 
нощта беше топла и тиха. 

-- Наблизо е, докторе. Оттука -- надясно! 

-- Хайде, върви напред, няма аз да те водя!-- гру- 
бичко измърмори доктор Григоров и закрачиха мълча- 
ливи. Минаха по калдъръма на стара улица, крива и тясна, 
съвсем тясна. Осветена от една кой знае как оцеляла от 

прашките на малчуганите крушка. По-нататък пътят им се 
спущаше стръмно покрай плетени огради и полусъборени, 
"дъсчени стобори. Това беше най-старият квартал на прав: 
Покрайнините. 

-- Далече живееш! 

-- Какво да правиш... Квартири - йок! Ама ние вече 
пристигнахме. Ей там -- на ъгъла. Имаше ламба, ама ла- 
петиите... 

„Не е българин. Акцентът... И лицето му. Азиат- 
ски тип.“ 

-- Тука, докторе -- дръпна го леко Кара Смаил. От- 
крехна ниската врата и даде път на доктора. 

Горният свод беше нисък и той се наведе да не чукне 
челото си... 

В този миг дойде ударът! 

Нанесе го Кара Смаил-- прикрит зад открехнатата 
врата, изостанал на крачка встрани и назад от него. Удари 
го с нещо много тежко и тъпо. Главата на доктора из- 
кънтя, размъти се, той отвори учудено очи, залитна и се 
строполи на стъпалата. При падането си още веднаж удари 
глава в острия ръб на прага и остана в безсъзнание. Тур- 
чинът се наведе, придръпна го в ъгъла на шумнатото 
дворче и ловко, спокойно го пребърка. Намери връзка 
ключове. Сне отпечатъците им на парче восък и ги върна 
в джеба, от който ги взе. Къщичката, в чийто двор стана 
произшествието, тънеше в мрак и сън. Като че ли никой 
не живееше тук. Тихо бе и у съседите. Един отличен шанс 
за Кара Смаил. Шефът ще кимне одобрително. Може 
и по рамото да го потупа. Малко е скъп на похвалите, но 
парата си е пара. Това е поне сигурно. Турчинът притвори 
вратичката на двора и на пръсти изтича по тясната улица. 

Изминаха десетина минути. 

Нощният хлад плисна в лицето на зашеметения човек. 
Той отвори очи и се помъчи да стане. Подпря се на огра- 
дата. Когато поиска да се отдели от нея -- залитна. Един 
лист се плъзна по лицето му. Вдигна ръка, опипа главата 
си -- нищо. Нито рана, нито кръв. Само над лявото око 
имаше драскотина. Подутина колкото орех показваше мя- 
стото на първия удар. Болеше го и темето... Нищо не 
можеше да си обясни. Трезвата мисъл бе отстъпила място 
на световъртежа. В стомаха му се надигаше гадно чувство 
на тежест. Потърси в тъмното дворче чешма. Наплиска 
се, пи глътка вода и мислите му се подредиха. 

Кой го удари? 

Какво искаха от него? Къде избягаха? Защо беше 
тази груба инсценировка?... Въпроси без отговор. Бръкна 
в джебовете си-- всичко си беше на мястото. Значи не 
е за кражба. Нито стотинка не е задигната. Кой тогава? 
И защо, дявол да го вземе? Не знаеше да има неприя- 
тели, но все пак има хора злобни. Завистливи. 

И едва сега си спомни за предупрежденията на майор 
Врански. Това е тяхна работа, без съмнение. Трябва да 
отиде при майора и да му разкаже. Но какво са целели? 
Да го убият ?... „Голкова примитивни методи!“ -- изкриви 
устни той. Защо по кожата му не остана рана? Навярно 
са го халосали с обвит в гума предмет. Дали не е постра- 
дал мозъкът му? „Да имаш дебела глава е все пак пре- 
 димство“ -- пошегува се мислено той, доволен, че се е 
отървал леко. А защо онзи тип е бързал толкова? Защо 
не е удрял, докато... 

Не разбираше. Не можеше и съсредоточено да разсъж- 
дава. 7 

... Да си върви по-скоро. Един студен компрес, луми- 
нал и да поспи. Здравият сън ще го вдигне утре на крака. 
Но преди всичко -- да позвъни на майор Врански. 

Като бъркаше и вадеше всичко от джебовете си, до- 
като намери бележника с телефонния номер на майора, 
той измъкна една четвъртита бяла хартийка, на която с 
разкривени печатни букви бе написано: 

„Това да ти е армаган, докторе, дето умори детето на 
циганина. Или мислиш, че нищо не знаем? Ама няма само 
с това да ти се размине! Мисли му...“ 

Значи, ето какво било. Анонимно писмо. Хулиганско на- 
падение. Щеше напразно да безпокои майор Врански. А за 
какво дете става въпрос? Да не е онзи случай, днеш- 
ният?!... Но то съвсем не е умирало! Не може да се 
влоши така изведнаж. И после... той изпълни своя ле- 
карски дълг. Не, не е за него. А друго не помни да е 
лекувал скоро... Или е някаква фалшификация ? 

В къщи той изпи сънотворната таблетка и заспа дъл- 
бок, укрепителен сън. На сутринта отиде с левкопласт на 
челото на работа и всички го заоглеждаха с интерес и 
весело недоумение. Никой не се решаваше да го попита. 
Лицето на младия лекар през всичкото време беше хладно 
и отблъскватцо. 

Последното пакетче със семки, което Горов получи, 
тежеше повече от обикновено. Кара Смаил се озърташе 
на всички посоки неспокоен. Едва не разсипа семките на 
земята, когато се отвори един съседен прозорец. Привидно 
безгрижният Горов изведнаж му метна мълниеносен поглед 
и просъска: 

-- Внимавай, Султане! 

Дръпна се в стаята и затвори прозореца. Кара Смаил 
се успокои. Зае сергията си и се провикна с пълен глас: 

-- Семе, старгале, фастъцеее... 

Горов изсипа семките на масата и от дъното на книж- 
ната фунийка изпадаха ключове. Двата секретни, тре- 
тият -- обикновен. По всяка вероятност за квартирата на 
доктора. Тоя всъщност едва ли ще послужи. Санитарят 
със странните интереси напъха ключовете в малкото 
странично джебче на жилетката си и се отпусна на ле- 
глото. Притвори клепачи. Пред него като на кинематогра- 
фична лента прелетя вчерашният ден, студеното дълбоко 
езеро, пещерата, Лилия... 

Протегна се сладостно. Красивата лаборантка!... Той 
вече може да се поздрави с победата -- доверената по- 
мощница на доктор Григоров е негова. Обича го... Глас- 
чето и още звъни в ушите му! Хм! Любов!... Тази дума, 
която разпалваше толкова трепети в нейното сърце, във 
всички млади сърца, която ги правеше безкрайно добри 
и безкрайно чисти, предизвиква у него присмехулна ус- 
мивка. Той си припомни най-пикантните мигове и се на- 
дигна на лакет. Леглото изскърца под него. 

Дотук всичко вървеше точно така, както го искаше 
неговият план. От помощница на доктора Лилия трябва 
да стане негова съучастница. Той ще я подготви после- 
дователно и незабележимо за онази минута, когато ще му 
свърши неоценимата услуга. Съучастница, разбира се, но 
без да знае всичко. Само колкото е нужно. Жалко наис- 
тина, момичето ще пропадне... Но работата си е работа 
и той не е свикнал на сантименталности. 

Една тайна връзка държеше Горов в подчинение. На- 
правляваше живота му, диктуваше на волята му. Тя изда- 
ваше непрекословни заповеди и наказваше безапелационно. 
Така както само Шефът можеше да наказва... Ше- 
фът! Главата на тяхната група. Доларите, които даваше 
той, не идеха даром. Това Горов знаеше не от вчера и 
днес и се стараеше да не забравя никога. Впрочем да 

се подчинява и да изпълнява без условия и възражения -- 
това бяха най-ценните „добродетели“ на този агент на 
чуждото разузнаване. Той отдавна участвуваше в една 
игра, която никой не подозираше, но от това тя не ста- 
ваше по-малко опасна... : 

Когато прехвърли границата на своята родина в наве- 
черието на Девети септември, Горов беше десетгодишен.. 
Баща му -- стар търговец, бижутер и лихвар-- пренесе 
значителна част от скъпоценните си бижута и злато. Не 
бяха свикнали на пестене и оскъдица. Вещ по вещ про- 
дадоха всичко: пръстени със скъпоценни камъни, златни 
тежки гривни, старинни златни монети, изящни брошки и 
огърлици... Едничкият наследник на бижутера растеше 
и живееше като малък Крез, докато бащата умря. От него: 
той наследи останалия капитал и голямата омраза към 
хората, които прокудиха баща му. Но пръстите на младия 
бохем бяха широко разтворени и златото изтече през тях.. 
Остана омразата. 

Скоро след това се нае на един презокеански кораб, 
където предложи едрите си мускули. Така успя да се 
добере до Америка. За три години пръсна и последния 
си долар. И когато се увери лично, че в богатата Аме- 
рика има и беднота, когато откри, че в богатата Америка 
може лесно да се умира от глад, когато се научи да спи 
под мостовете и по скамейките, т. е. там, където го за- 
стигаше нощта, той научи и езика на мизерията. Започна 
да взема уроци от американските гангстери и тъкмо то- 
гава бе открит от Шефа. 

Върнаха го в Турция и започна „истинският живот“, 
както се изразяваше той, Приключения, диверсии, прехвър- 
ляне през границата, шпионаж и щедро заплащани пре- 
стъпления. И в кратките периоди на отдих след акциите 
той отново живееше като малък Крез. Българският език, 
който владееше, го правеше ценен за диверсии в България. 

Досега всичко вървеше по мед и масло. Шефът се 
оказа прав, като го лансира пред другите. Горов беше 
актьор. Ловко играеше всякаква нова роля. Защото се 
готвеше дълго и старателно обмисляше всеки ход. Сега 
му оставаше да надникне веднаж в касата на доктора, 
да разтвори и фотографира ръкописите, да открадне по- 
следната стъкленица с ауксините и- фюйт!... Да се из- 
мъкне! В пещерите! 

Шефът сдържано ще поздрави своя Бил. Да... Бил 
Петерсон, колко отдавна не си чувал американизираното 
си име! Звучи мелодично. Като кабаретна музика... Хайде, 
-стига! Размекнал се е като стара бар-дама! Няма още Бил 
Петерсон. Има Младен Горов. А Горов сега трябва да 
поспи час-два и привечер да бъде бодър и остроумен с 
Лилия. Ще отидат пак на театър. Той пожела да се по- 
каже с нея в обществото. Това обвързва жената и съще- 
временно създава илюзията за сериозност и трайност на 
връзката. : 

Впрочем Горов и без Лилия би отишъл на театър 
тази вечер. Както ходи миналата седмица на „Живия 
труп“. Както мислеше да вземе билети и за утре -- ще 
дават „Госпожа министершата“. Гостува Пловдивският 
народен театър... Примамва го актьорската игра, сце- 
ната, светлините зад рампата. Слабост! В залата винаги 
го облъхва една тържествена атмосфера, която неусетно 
го принуждава да се забрави за няколко часа, да се 
прехласне в играта, да тръпне от нещо, скривано дълбоко 
в него, от повехналите остатъци доброта и пориви. Сам 
актьор в професията си, той изпитваше непреодолима 
симпатия към сцената. 

Тази негова слабост не бе тайна за Шефа, който 
познаваше душата му като изповедник. Затова отрано: му 
бе забранил да се мярка из фоайетата на театъра. Защо 
да навлича на себе си излишното внимание на някого. 
Шефът -- малко старомоден в познанията си за тази 
страна, все още смяташе, че един санитар не може да си 
позволи лукса да гледа театър, без да прави впечатление 
на околните. 

Горов снизходително клатеше глава. Ако можеше този 
капризен ексцентрик да надникне в салона на местния 
театър само веднаж -- едва ли щеше да познае под га- 
бардинените костюми и найлонови ризи, под капроновите 
блузки и модерни тоалети работници и работнички от 
тютюневата фабрика, селски момичета от близките коопе- 
ративни стопанства, дошли на колективно посещение на- 
чело със своя бригадир -- разперил своята ефирна, бело- 
снежна фустичка, облъхнат от сладки парфюми... „Про- 
паганда!-- ще викне Шефът. - Комунистически блъфо- 
ве...“ Какво знае той!... 

Колко пъти Горов ги е наблюдавал с недоверие, с 
удивление! Но нека да си признае сега, в представите 

му оставиха следи, смутиха неговата самоувереност и ня- 
кои страшни за възприемане постъпки. Те го принудиха 
да преразгледа истините си. Засегнаха го. Той не се чув- 
ствуваше вече така сигурен в досегашната си предубе- 
деност. Разклати се здравата му логика. 

И реши да бъде дързък -- запази за себе си това 
свое малко удоволствие. Направи го своя тайна. Забранена 
от Шефа! Затова маскираше всяко излизане, всяко дви- 
жение към театъра, всяко посещение. Криеше се едно- 
временно и от разузнавачите на майор Врански и от Кара 
Смайл. Рискът беше двоен. И насладата беше двойна. 
Това възбужда и създава настроение. А в театралния са- 
лон той пак не шуми. Не се показва. Не се запомня нито 
с жест, нито с дума. Остава си тих и незабелязан на 
стола. 

Преди да мине границата, му внушиха, че трябва да 
бъде нащрек с местното население; и никакви волности 
с жените, които тук имали „обратни понятия за морал и 
чест“. Тогава той се смееше в себе си. Сега се убеди в 
„обратните понятия“. Почувствува психологията им. За- 
живя с нея като със своя. Например щеше ли да завла- 
дее така лесно Лилия, ако не изигра с виртуозност мъч- 
ната роля на честен и скромен мъж, галантен в отноше- 
нията си със слабия пол? 

И все пак едно натрапливо безпокойство го люлееше, 
подриваше твърдината под нозете му. Как тия хора се 
отдават изцяло на професията си. Как не жалят своя труд! 
Как щедро и безвъзмездно хвърлят всичкото си време, 
пръскат силите си за общата работа. Безплатно лечение 
в болницата! По-евтино е да тръгнеш от Америка, за да 
си направиш в България операция от язва и да се вър- 
неш, отколкото да легнеш в Ню Иорк. Операции, стру- 
ващи цяло състояние, се извършват само заради едно бла- 
годарствено писмо в пресата, а много често дори и без 
това. Доктор Григоров можеше да бъде милионер, а жи- 
вее без особени отличия. Дори не е член на партията 
им!... „Какво ще кажеш, Шефе?...“ 

„Трябва да се бърза!... - въздъхна Горов. -- Майорът 
много често се навърта в болницата. И опитът с кравата 
върви отлично...“ 

Веднаж да се измъкне оттука. Ще се оттегли от тази 
мръсна работица. Не че се славеше със съвест. Не от 
скрупули. Обичаше той да се зарича така в трудните ми- 

нути на колебание и униние. Само да приключи всичко 
«благополучно и ще се отстрани. Не малко долари ще се 
прибавят към сметката му, а тя и без това е набъбнала 
вече Ще открие магазин или по-добре някое модерно ка- 
-баре в Бродуей и полека-лека ще се нареди като другите. 
В Америка е лесно, когато имаш долари в банката. Долари 
дава Шефът само срешу тази службичка. А на него -- 
резидентът. Службичка... Мръсна играчка със смъртта. 
Не е лесно да се откажеш от нея. Доскоро я смяташе 
за особен вид спорт и както се видеше от биографията 
му, досега спортуваше великолепно. Но и то омръзва 
вече! х: 

Часовникът, нагласен да звъни в шест часа следобед, 
прекъсна гъмжилото от мисли. С един внезапен скок той 
-се изправи. Разкърши тяло. Нанесе няколко страшни боксо- 
ви удара в пространството и след като порази въобра- 
жаемия си противник и разигра кръвта по жилите си, за- 
почна бързо да се облича. Театърът започваше в седем. 


19. МАЙОР ВРАНСКИ ТЪРСИ 


Старият разузнавач тази сутрин твърде рано бе решил 
да направи посещение на доктор Григоров. Беше се отпус- 
нал в мекия фотьойл, когато дойде младият учен. 

-- Добро утро! -- усмихна се докторът. -- Тази сутрин 
ме изпреварихте. Какъв срам за мене! Никога не съм се 
успивал така. 

-- Каква е тази лепенка? -- направо попита майорът. 

-- А, нищо...-- попипа с нежелание челото си док- 
торът. 

„ -- Кога? 

-- Вчера. Късно през нощта. По време на една моя 
визита. Един хулиган... Дълга и прескучна история! 

-- Вие ми я разкажете, а аз ще поскучая с удовол- 
ствие -- каза майорът и удобно се разположи. -- Превръ- 
щам се на слух! 

-- Щом настоявате... 

Доктор Григоров разказа случката през нощта на тази 
проклета неделя. Майор Врански слушаше, без да мръдне, 
полупритворил очи, сякаш си представяше цялата картина. 
Ако не се обаждаше от време на време с по някоя уточ- 
няваща дума, човек би помислил, че спи. 

-- Запазихте ли бележката? 

-- Хвърлих я. Каква гадост! Навярно е в къщи, в 
кошчето за смет. 

На вратата се почука. Преди докторът да отговори, в 
кабинета надникна Горов. Докторът го изгледа с не- 
приязън: 

-- Никой не ви е разрешил -- защо влизате? 

-- Аз почуках... 

-- Щом не чакате да ви отвърнат с „да“, защо поне 
чукате ? -- викна раздразнено докторът. -- Излезте сега! 
Зает съм... 

-- Един момент |-- майор Врански се надигна живо. - 
Горов, знаеш ли къде живее докторът ? 

Горов не трепна, не издаде с нищо изненадата си. 

-- Зная, другарю майор. 

-- Тогава отскочи да донесеш бележката! 

-- Каква бележка? -- бързо попита Горов и неволно 
прехапа устни. 

Майорът го изгледа проницателно и се усмихна: 

-- Една много важна бележка... 

-- Няма нужда да ходи той-- каза студено докто- 
рът. -- Аз сам мога. 

-- Добре. Заедно ще отидем. Вие сте свободен, Го- 
ров !-- стана майорът. 

Санитарят беше забравил, че се канеше да пита нещо. 
Щом го освободиха, изхвръкна през вратата. Вън се 
поспря дано дочуе какво ще се каже след него, но в 
кабинета се раздвижиха, заскърцаха столовете и той тряб- 
ваше да се отдалечи по коридора. 

За петнадесет минути докторът и майор Врански стиг- 
наха до квартирата. Преди да прекосят дворчето, майо- 
ръс се спря. 

-- Не успяхте си да разгледате лицето му на светло? 

-- Той стоеше в сянката на това дръвце. Пък и аз 
бях разсеян. Ядосан бях... 

Майор Врански го изгледа любопитно. Докторът се 
смути и отмести погледа си. Дали не се досеща майорът ? 

-- Тъй--в сянката, значи?... А после тръгнахте. 

-- Вървях пред него известно време, затова не го 
разгледах и по пътя. А когато той ме поведе, бяхме до 
покрайнините. Там, знаете, електрическото осветление не 
е вред... Може би съм слабо наблюдателен, но и той 
добре се криеше, сега разбирам! Като стигнахме до къ- 
щичката, спря и ми отвори вратата, а сам остана зад нея... 

-- Ясно. Не сте очаквали нищо, на визита отивате, за 
болния сте мислили... 

-- Ето бележката, другарю майор! 

-- Ех, че сте я измачкали! Зацапали сте отпечагъците 
от пръстите му... За какво дете става дума? 

Докторът вдигна рамене: 

-- През деня ме беше спрял на главната улица един 
циганин. Детето му било болно. Прегледах го в къщи, 
предписах му лекарства. Но то е живо и здраво. Снощната 
история страшно много ме разстрои. Мислех, че нямам 
врагове. 

Майорът не каза нищо. Скри внимателно хартийката 
в бележника си и тръгна. 

-- Да отидем на онова същото място | -- предложи той. 

Доктор Григоров се обади по телефона до болницата 
да минат визитация без него. 

-- Той, разбира се, не живее там, нито някъде на- 
близо, нито вие познавате стопанина на къщата, нито ви 
е видял някой... 

Докторът гледаше учуден майор Врански и кимаше. 
Изкачиха стръмнината, покрита със стари, каменни плоч- 
ки. Спуснаха се в окрайнините и отново пред доктора се 
изпречиха полегналите стобори. Те се бяха врязали тол- 
кова дълбоко в паметта му през онази нощ. 

- Тук! -- каза той. 

Майорът се наведе и мина под ниския свод на пор- 
тата. В градинката, половината заета с цветни лехи, по- 
ловината със зеленчуци, се щураше стара-престаряла ба- 
бичка. Тя нито чу отварянето на вратата, нито видя 
влизането на хората. Стресна се, когаго майор Врански я 
побутна по рамото: 

-- Добър ден, бабо.. 

-- Ох, брее.. Изкара. ми акъла! Що рече? 

-- Добър дееен! „..-- викна той почти в ухото й. 

- А, дал ти бог добро, сине! Мене ли търсите? 

-- Самичка ли си? -- викаше все така силно майор 
Врански. 

-- Самичка като кукувичка, сине. Ей ме на--ровя се 
из бурена по цял ден... А вие по каква работа? 

-- Де ти е стопанинът ? -- попита майорът, като про- 
пускаше нейните въпроси покрай себе си. 

- Нямам си стопанин, сине. Още през фашистко ми 
го затриха. 

Старата жена приседна на малко столче до стената. 

-- Остави ми дядото пенсийка. С нея поминуваме. Не 
ме забрави държавата. И съседите сегиз-тогиз ме наби- 
калят. Добри хора мно-ого. 

Тя се привдигна с пъшкане и се затюхка: 

-- Уф, старо-харо... Забравих да ви поканя. Столчета 
да ви изнеса, сине! Поседнете ми!... 

-- Бързаме, бабо, благодарим ти! Работа ни чака. 
Инженери сме, та...-- топло възрази майор Врански и 
сложи ръце на костеливите, старчески рамене. 

Отправиха се към изхода. Доктор Григоров напрегна 
паметта си да възстанови приблизително картината на 
нападението. Ала всичко, което разказа, беше толкова 
оскъдно, че малко можеше да ползва майора. Те вече си 
тръгваха, когато докторът се досети: 

-- Една подробност се е втълпила в главата ми... 

-- Говорете, говорете! 

-- Не зная защо при спомена за този човек долавям 
и една характерна, особена миризма, която се излъчваше 
от него -- докато ми говореше, докато вървеше пред 
мене... 

-- Миризма? На какво? + 

-- Страх ме е, че ще се засмеете. Може да ви се 
видя премного мнителен и смешен, но затова вие сте ви- 
новен. Вие и вашите уроци по бдителност... 

-- Каква миризма? -- нетърпеливо го пресече майорът. 

-- На семки... На печени тиквени семки. Особено 
остро ме дъхна, когато паднах. В късата пауза, преди да 
изпадна в несвяст. Той се бе надвесил върху мене... 

-- Хм!-- възкликна разузнавачът. -- Излиза, че тъкмо 
тази ваша незначителна новина е достатъчна да ме въз- 
награди за всичкия труд досега...--и весело добави: -- 
Ха елате сега да ви почерпя и аз тиквени семки. Много 
ги обичам! 

Спряха пред една сергия. Продавачът викаше дрезгаво: 

-- Семе, стъргале, фастъцеее... 

-- Дай ни за двадесет стотинки от твоята частна соб- 
ственост |-- хвърли една монета майорът. 

-- Сега, другаре, сега! -- сподави глас, засуети се 
продавачът. От бързина и престараване изръси полови- 
ната семки в краката им. 

Когато клиентите му си тръгнаха, той нададе ухо 
след тях. Единият каза нещо на другия... Това го обез- 
покои изглежда, защото бързо закри сергията, сви чадъ- 
ра и подкара количката към отсрещния отворен прозорец. 
Там за миг се спря. Наведе се над едното колело и ог- 
леда улицата, без да се обръща. Не видя никой. Под- 
хвърли ловко пакетче семки през прозореца. Свърна по 
напречната улица и много скоро се изгуби. 

А докторът, щом обърнаха гръб на продавача, каза тихо: 

-- Чудно -- някак си ми е познат този глас! Нисък 
тембър. Дрезгав. Характерен... 

-- Турчин. Шокира ви ориенталският му акцент. 

-- Частник. Преди Девети един такъв си издигна 
къща от нищо и никакви семки. 

-- Ба Може да не е било само от семки -- каза 
майорът. 

-- Може! --и двамата се засмяха. 

Бяха отминали две улици и приближаваха портала на 
болницата. Докторът каза: 

-- Онзи тип имаше ориенталски акцент... 

Сякаш само. тия думи чакал, майор Врански се закова 
на място и подаде ръката си: 

-- Довиждане! Пак ще ви се обадя... 

Забърза по същия път. Внезапно съмнение го п одгон 
назад, той трябваше да провери, докато не е станало късно. 


Васев, злополучният сержант от пещерата, стоеше из- 
пънат в кабинета на майор Врански и едва забележимо 
се олюляваше. Още не беше дошел напълно в силите си 
от онова невероятно приключение в каменните подземия 
на „Черната порта“, където насмалко не остави костите 
си. Имаше да го чакат да се върне от „женитбения“ си 
отпуск. 

Майорът слушаше доклада на капитан Обретенов и 
немилостиво пронизваше изпод вежди смутения и побе- 
лял за три дни сержант. 

-- Какво си ми го довел? -- запита със строг глас 
майорът. - Не видиш ли, че докато завършиш, ще 
падне? 

Обретенов за миг се обърка: 

-- Да, наистина... Васев, зле ли ти е? Разрешете да 
напусне тогава! После ще ви докладва... 

-- Другарю сержант, незабавно идете до поликли- 
никата |! 

-- Нищо ми няма, другарю майор! -- преглътна Васев. 

Другарю сержант... 

-- Васев, изпълнявай!-- тихо каза капитан Обретенов. 

Сержантът отдаде чест и се помъчи да направи кръ- 
гом, но залитна. Капитан Обретенов бързо се спусна. Пре- 
гърна го през кръста, преди да е паднал. Прежълтял, из- 
мъчен, Васев се освободи от ръцете на офицера и излезе. 

-- Вие продължавайте | -- каза майор Врански. 

-- Ако старшина Лумпаров не се бе досетил да заоби- 
коли по страничния ход, издълбан в стената, и да се 
спусне точно зад гърба му, Васев можеше да стори го- 
ляма поразия. Вие знаете как работи той с пистолета... 
“Старшината го обезвреди. Когато приближихме, той ни 
позна на светлината на електрическите фенерчета и при- 
падна. Свестихме го. Беше капнал от глад и безсъние. 
Три дни се лутал из лабиринтите, загубил всяка на- 
дежда да се измъкне. Страхувал се да затвори очи, да 
не го изненада враг, но през цялото време не доловил 
човешка реч. Тази пещера изглежда е необитавана. Васев 
твърди, че... 

-< Какво твърди Васев, ще науча от него. Вие с лей- 
тенант Гечев какво твърдите? 

-- Ние си оставаме привърженици на старото схва- 
щане -- те са в пещерите. 

-- Няма ли да се коригираш сега? 

-- Да, коригирам се: изключвам пещерата „Черната 
порта“. 

-- Но остават още много „порти“, Обретенов! Боя се, 
че няма да ми стигне търпението, докато ги изследваш 
една по една. Природата е била разточителна в нашия 
край... И ако във всяка има по един Васев... 

-- Не, другарю майор! -- прекъсна го разпалено Обре- 
тенов. -- По течението на реката, свързана с нашия слу- 
чай, има само две пещери. „Черната порта“ отхвърлихме. 
Значи остава „Срутената пещера“. На два километра по- 

нагоре. Ще ви стигне търпението, другарю майор -- отвърна 
в същия стил капитанът. 

Лицето на майор Врански светна. Той погледна с лю- 
бов помощника си и изведнаж си припомни, че днес не 
беше палил луличката си. Натъпкана с тютюн преди по- 
ловин час, тя бе подпряна на пепелника-ракета. Захапа я, 
драсна кибрит и примижа, като предчувствуваше сла- 
достта от първата глътка дим. 

-- Бързаш да си го върнеш?... Да не си злопаме- 
тен? И самоувереност не ти липсва. Какво пък-- ще ви- 
дим. Засега си починете добре. Аз ще изслушам Васев и 
след като се поокопити, ще му приготвиш записка за 
десет дена арест. Разработете новия маршрут! 

Влезе млад милиционер: 

-- Потънал е вдън земя, другарю майор! Къде ли 
не го дирихме! Укрил се е. Количката с вехториите и 
разпиляната стока е захвърлена в сляпата уличка --пре- 
сечка на „Старовековна“. Други следи не е оставил. Или 
по-точно следите му отведоха разискното куче до реката 
и... край. И оттатък реката не се намериха следи. И на- 
горе. И по-надолу. Претърсихме по на два километра в 
двете посоки и по двата бряга. Да не би да се е заблу- 
дило кучето? 

-- Отново реката -- промълви майорът и чукна лулич- 
ката си. 

Капитан Обретенов попита: 

-- За кого е това? 

-- Един мним амбулантен търговец, продавач на семки 
и фъстъци, живо се интересува от доктор Григоров, на- 
пада го, опитва се да му счупи черепа и подхвърля фик- 
тивни анонимни писма със заплашителни текстове. Укрил 
се е Изглежда ключът на цялата загадка беше в него. 
Много труд ни създаде тази операция. Удвоете усилията ! 
Докладвайте ми по всяко време! -- каза той на милицио- 
нера и се обърна към Обретенов: -- Ти си изморен, но 
такава е съдбата на нашего брата -- докато почива да 
пренесе камъните. 

Обретенов се усмихна: 

-- Какво ще наредите? 

Прескочи до кравефермата! Виж как е там с „охра- 
ната! Докторът щеше да ходи днес... Попитай го, къде 
държи ръкописите си, че той е малко разсеян. Напомни 
му по-строго ! 

-- Разбрано. Разрешете да напусна! 


И стъпките на капитан Обретенов отривисто проечаха 
по коридора. 


13. ПРОИЗШЕСТВИЕ В ЛАБОРАТОРИЯТА 


Горов изтича на дворчето да се наплиска на чешмата. 
Задушно беше. Една непреодолима нужда да се развелри, 
да подложи глава под студената водна струя го подгони 
навън. Непосредствено след излизането на двамата - 
майор Врански и доктор Григоров, той беше помолил за- 
местника да му разреши два часа отпуск. Преди да из- 
лезе, се отби в лабораторията. Лилия щеше да работи до 
късно тази вечер. Каза му, че ако той иска, би могъл да 
дойде към десет часа да я вземе. 

Как не! Любовната среща може да се състои и утре. 
Лилия му отнемаше вече доста време, а напоследък вре- 
мето стана двойно по-скъпо за него. По нейно настояване 
и с одобрението на майор Врански той се записа във ве- 
черна гимназия. Още една жертва в името на успешната 
акция. 

Той разтърка за последен път мокрите си, рунтави 
гърди, изкачи с няколко скока скърцащите стъпала и се 
прибра в стаята. Докато се жулеше ожесточено с кър- 
пата, все мислеше върху днешната продължителна среща 
на лекаря и майора от разузнаването, върху думите, които 
последният му подхвърли за бележката на Кара Смаил 
и, неприязнения поглед на младия учен. Прекара език по 
засъхналите си устни. Облаците се сгъстяват. А Кара 
Смайл какво прави?... 

Приближи до прозореца. Нито турчинът, нито стоката 
му бяха на познатото място. „Къде ли се е запилял?...-- 
Захвърлена насред масата и разпиляла съдържанието си, 
кесийка семки привлече вниманието му. -- Трябва да е 
бил на тясно, За да забрави най-елементарните правила 
на безопасността. Защо е подхвърлил така пакетчето? 

Наистииа то е шифровано, но и българите разбират шиф- 
рите!“. 

Ръцете му вече разгъваха листчето. Семките се раз- 
пръснаха по масата. Смесиха се с другите. „Докторът ме 
е познал. Ускорявай нещата! Аз се прибирам!“ -- съобща- 
ваха разшифрованите сметки, които Кара Смаил беше на- 

несъл по листа. 

: „Много рано!... Много рано!“ -- скърцаше със зъби 
Горов и мачкаше книжното топче. Да го оставят сам! 
Съвсем сам сред враговете, в навечерието на акцията му. 
Некадърник е Кара Смаил! Страхливец! Плъх!... На- 
пуска кораба, преди да е потънал. 

Поднесе запалена клечка към писмото. После се от- 
пусна в леглото. Ръцете му, стиснати в едри юмруци, 
едва доловимо трепкаха. Шареше с очи, неспокойни като 
на дивеч, дочул ловджийските рогове да ечат от всички 
страни. „Да-а... -- изпъшка Горов -- нещата трябва да се 
ускоряват |!“ 

Рипна и трескаво се заоблича. През отворената яка на 
ризата му се подаваше червено снопче къдрави косми. 
Той не носеше връзка. „Връзката ни подсеща за бесило- 
то!“ -- обичаше да подмята Шефът и неговият отврати- 
телен афоризъм се бе натрапил в съзнанието на Горов. 

Трябва да излезе още сега. Ще изведе тази вечер по- 
рано Лилия. Ще я поразпита още около лабораторията, 
опитите, екстракцията на хормоните... „Грябва да се 
бяга вече! Трябва!...“ Във всяка подобна работица има 
един момент, в който трябва да се захвърли всичко и 
да се мисли само за обратния път. Този момент бе до- 
шел. Само да успее да се добере до лабораторията, за 
която има свои ключове, да фотографира ръкописите, да 
ги унищожи, ако може, и с една от пробните стъкленици 
ауксини да се прибере при другите. 

Сега Лилия е в лабораторията и той ще отиде при 
нея. Тя не може да му откаже. Едва ли ще стане нужда 
и от предлог. Просто ще спре при портиера за минута, ще 
му остави на прозорчето шепа семки както всеки път и 
ще съобщи „под секрет“, че отива при нея. Портиерът 
ще намигне съучастнически и пак така без колебание ще 
го пропусне, както го е пущал редовно през последните две 
седмици. И персоналът на болницата посвикна на интим- 
ната връзка между лаборантката и санитаря. А отначало 
духовете бяха раздвижени. Злите езици я одумваха. Прия- 

телите охладняха. Жените оглеждаха с любопитство чо- 
века, спечелил красивата лаборантка, и свиваха устни -- 
иди, че повярвай! Не подозираха колко трудна беше тази 
победа. Загуби и последния шанс да предразположи към 
себе си доктор Григоров... 

Горов обу едни по-здрави, подковани обуща, облече 
големия си вълнен пуловер -- подарък от Лилия (вече- 
рите в това градче и през лятото са прохладни). Сакото 
си-- овехтяло и отесняло -- бе захвърлил на леглото. От- 
давна го използваше само за завивка, когато се изопваше 
понякога следобед да подремне Възширок и удобен, 
пуловерът даваше голяма свобода на движенията, а тази 
нощ обещаваше да бъде една истинска „нощ на движе- 
нията“ ! Порови из дрехите си и пъхна нещо тежко в 
задния джеб на панталона. Смъкна пуловера ниско и на 
пръв поглед човек би помислил, че това е един възде- 
беличък портфейл. 

Пребърка всички чекмеджета, долапчета, джебове и 
ъгли, за да унищожи на пламък онова, което можеше да 
роди съмнение, и се отпусна на кревата. Трябва да пре- 
разгледа за последен път плана си. Предстоеше да се 
предвидят много варианти. Тази нощ всичко трябва да 
приключи. И най-малките детайли са от значение. Не 
знаеш кое може да се окаже фаталното. 

Девет и половина. Време е да тръгва. Навън е нощ и 
тишината се е притаила из уличките на провинциалния 
градец. Захладило се е. 

Девет и половина вечерта... 

Той поглади с пръст стъклото на часовника си, дъхна 
върху него и нежно го тръкна с ръкава си. Хубав часов- 
ник!... Кара Смайл му го предаде неотдавна. От Шефа? 
Да! Подарък? Не, разбира се. Такива сантименталности 
не отиват на този мрачен като езуит и сух като чироз 
тип. Оттатък ценяха Шефа заради извънредно живата му 
и изобретателна мисъл. Часовникът --и той бе дело на 
неговата фантазия. По негова поръка изработен. Ръчен 
часовник, а като се превърти и задната му страка стане 
предна, появява се око на микрофотоапарат с изключи- 
телна светлочувствителност на фотолентата. И манипула- 
цията е опростена -- превъртането на филма имитира на- 
виването на часовникова пружина. Изработен от дубле -- 
с луксозна външност. Цяла мъка бе за Горов, докато 
убеди Лилия и другите, че негов приятел футболист му 

го е донесъл от чужбина. За по-голяма убедителност той 
помоли Лилия да му заеме една сума. 

Протегна се. Усещаше тялото си налято със сила, 
готово за схватки. Една ставичка кратко изпука. Старото, 
подтискано вече доста време чувство на авантюризъм 
се разбуди, завладя го. Той настръхна. Не от боязън -- от 
фанатичната вяра, че е неуязвим. Не от колебание -- от 
чувство, че е дарен с тънкия нюх да открива най-верния 
ход на всяка игра, че умее като никой друг да се явява 
точно навреме на сцената и да я напуска ни по-рано, ни 
по-късно, само миг преди края на действието. 

Само това досадно предчувствие, което го преследваше 
днес, се силеше да овладее съзнанието му. 

Но планът му е чудесен! Първо и главно обстоятел- 
ство -- Лилия е влюбена. Влюбените са глупави и довер- 
чиви. Но влюбените изненадват понякога. Ако тя подозре, 
ако вдигне шум... Е, има и други методи на действие! 
Въпреки красивите й очички... 

Замисли се. На устните му потрепна усмивка. Тя е 
красива и наистина ще бъде жалко, ако... Хм!... Угри- 
зение на съвестта? Откога е станал толкова мекосър- 
дечен, та съчувствува на избраната си жертва? 

Колебания... Двата месеца, прекарани с колектива на 
малката болница, не минаха току-тъй. Волю-неволю той се 
явяваше свидетел на труда им, изучаваше техния начин на 
мислене, дивеше се на взаимоотношенията между хо- 
рата. Отначало бе много по-лесно -- скептик, предубеден, 
Ззломислещ, но неусетно се появи удивлението. А когато 
откри, че някои неща му харесват, той се стъписа и взе 
да съставя на ум злобни монолози, проклятия и ругател- 
ства -- убеден, че ще му послужат за противоядие. Бе 
посетил много от техните всевъзможни събрания, бе по- 
сочван като един от най-добрите в акциите за доброволен 
труд по разкрасяването и почистването на болницата, из- 
дигаха го за пример, обявяваха му благодарност, канеха 
го с усмивка на честите колективни забавления. Имаше, 
имаше какво да види, с какво да обогати опита си... 
И всеки път се убеждаваше колко -- уви -- неподправени 
са думите им. Напразно търсеше лицемерно празнословие. 
И помислите им бяха „опасно леви“, както се изразяваше 
Шефът. И всички тези „заблудени овчици“ притежавахг 
непоклатимо верую, своя цел -- реална и привлекателна. 

„Колко лесно можеш да се излъжеш в очакванията 
си!“ -- мислеше Горов. Той нарочно бе подхващал на раз- 
говор толкова хора. Чувал ги бе да се вълнуват, да ру- 
гаят, дори с юмрук върху масата да бият --- трудовото еже- 
дневие ги изнервяше -- на някои им докривяваше. И тъкмо 
когато съставяше прогнози как протестът ще прерасне в 
бунт, същите мърморещи и критикуващи хора съкращаваха 
нормите си или преизпълняваха плановете, после пиеха исе 
веселеха с наднорменото, а той търсеше какво не е дооценил, 
къде е сбъркал в своите психоанализи. Тези българи имаха 
свой път, в който умееха да крачат по своему. Да смяташ, 
че можеш добре да имитираш стъпките им, значеше да 
оставаш винаги встрани от тях. Между него и тях бе издиг- 
ната стена. А бяха негови братя по кръв и родна пръст. 
Кой знае защо това сега го дразнеше. Угризения?... 
Хайде де! Угризени!... Но все едно -- той не можеше 
вече да бъде спокоен, Себе си не осъждаше за нищо, 
понякога обаче изпадаше в смут. Така се бе вживявал 
през тези два месеца, че на моменти се увличаше. Ула- 
вяше се да мисли с техните мисли, без това да го отврати. 
„Разколебаването е моята гибел! Не налага ли това час 
по-скоро да ликвидирам всичко и да се скрия зад кули- 
сите преди аплодисментите?...“ 

Горов блъсна с юмрук по масата. Чашата с вода под- 
скочи, килна се и прекъсна мислите му. Минаваше девет 
и половина. | 

На улицата му стана по-леко. Сви по тесния, тъмен 
плочник. Над главата му прошумоля широката листозина 
на декоративните насаждения. Подрипна, протегна ръка и 
откъсна едно младо клонче, а краката му отсечено тракнаха 
с подкованите обуща по плочите. Предметът, който изду- 
ваше задния му джеб, натежа, напомняйки недвусмислено 
на каква разходка бе тръгнал в тази хубава, лятна вечер. 


Спиртната лампа буйно гореше. Нажеженият пламък 
обхвана от всички страни голямата реторта на станока. 
Течността -- тъмнокафеникава на цвят -- клокочеше и по 
стъклените спирали на дестилационния апарат бавно и 
свидливо се оцеждаха капка по капка същински розови 
сълзици. Чудодейните ауксини! 

Малка кристална колба събираше тази роса, по-скъпа 
и от розово масло. 

Напрегната и съсредоточена, Лилия Траянова следеше 
бавната дестилация. Доктор Григоров я бе оставил да 
приключи сама този важен момент от извличането им, за 
да направи поредното си посещение на Вихра. 

Лаборантката съкрати малко пламъка и разклати кри- 
сталната колба. Като безброй тънки стъклени нишки, 
искрици се пръснаха по стените на стъкленицата. Капките 
все по-бавно и по-бавно се оцеждаха. Дестилацията набли- 
жаваше своя край. Може би вече трябва да угаси лампата ? 

Малко по-навътре, до прозореца, покрити с марлени 
снежнобели завески, бяха плитките съдове, в които имаше 
семена от царевица и ориз. Из техните свежи кълнове с 
помощта на специална среда от агар-агар се извличаха 
тези невероятни по силното си въздействие растителни 
стимулатори. Сега те изявяваха правата си и върху жи- 
вотинския мир. 

На Лилия не оставаше нищо друго, освен да прелее 
течността в четири тънкостенни ампули, след което да 
запои в пламъка на спиртната лампа отворите им. Ето -- 


едната е вече готова... Запоена е и втората, а връхчето 
се източва като игла... 
- А!...-- извика Лилия и изтърва ампулата. Тя се 


пръсна със звън върху фаянсовите плочки на масата. 

Кой беше влязъл в заключената лаборатория и сега 
се криеше зад нея, затулил шеговито с длани очите й. 

-- Ти... ти... Изплаши ме!-- нежно се освободи тя 
и се гушна в него. -- Беше заключено, .. Как влезе? 

-- Не-е, отворено беше...-- смееше се Горов. 

-- Нима съм забравила ? Докторът все ми напомня... Ах, 
напоследък е станал един чудат! Смята, че наоколо гъмжи 
от диверсанти и всеки иска да се вмъкне в нашата лабо- 
ратория, за да му задигне откритието. Колко смешно и 
глупаво... Но защо не седнеш? 

-- Докторът е прав да се бои за откритието си. То е 
от национално значение. 

Горов дръпна един стол и седна близо до дестила- 
ционните прибори. Ръката му небрежно навиваше пружи- 
ната на часовника. 

-- Не отричам -- каза Лилия, --но аз не виждам край 
себе си никакви врагове. Откъде ще се вземат? Толковг 
години след Девети!... Как ще се осмелят -- болницата е 
насред града, а лабораторията - в центъра на болницата. 

-- Слаба бдителност!-- престорено строго каза той и 
размаха пръста си пред нея. 

Тя игриво се завъртя. 

-- Хе!... Колко е важен! „Слаба бдителност!...“ 
Колко ти е часът ? 

Горов трепна и престана да навива: 

-- Точно десет. Докторът няма ли да идва тази нощ? 

- Не. Той е при Вихра. Защо питаш? 

Ръката на Горов все още лежеше върху часовника. 
Той обиколи фаянсовата маса. 

-- Това ли е цялата апаратура за извличане на хор- 
мони? 

Тя се облегна срещу него и с увлечение заразказва: 

-- Да. Ето тук семената кълнят. Те са навлажнени 
Виж -- още нямат коренчета. Но щом кълновете се из- 
дигнат високо, ще започнат да зеленеят. От този момент 
ауксините от връхчетата се разрушават. И тогава се по- 
явяват корените. Те говорят, че ауксините са почти на- 
пълно разрушени вече... Този момент трябва да се из- 
дебне от нас при самото извличане. Разбираш ли ме? 

-- О, да--ти си добър разказвач! 

-- Полека!-- извика Лилия и го дръпна. -- Щеше да 
закачиш дестилационния апарат! Без него сме като без 
ръце. Но какво му е на този твой часовник? Пружината 
му няма край! ; 

Горов се изсмя с най-изкусния смях: 

-- Пружини и нерви!... Часовникът ми не е нави- 
ван... Лилия, дай да прочета нещо за тези вълшебства! 
Няма ли да ми покажеш ръкописите на доктора? Така -- 
за обща култура. Нали си решила да ме облагородяваш ? 

Лилия се стъписа, плаха и нерешителна. 

-- Но те са в огнеупорната каса! Нямам ключ за нея. 

-- Да опитаме с моя. 

Тя се усмихна недоверчиво: 

-- То ако може с всеки... 

Не беше издумала още и секретната ключалка глухо 
щракна. Тежката врата мудно се открехна пред слисаната 
лаборантка. 

- О1...--тя бе обхваната от внезапен, необясним 
страх. - Не! Моля ти се, недей!... Забранено е! Те са 
вече държавна тайна! 

-- От какво се боиш?-- прегърна я той. -- Ние сме 
сами. Кой ще види? Може би се опасяваш, че ще ги за- 

паметя и после ще ги публикувам от мое име. Да открадна 
патента на доктора, а? 

-- Не, но той може да се върне неочаквано... 

-- Бъди спокойна, Вихра ще го забави. Само тук-таме 
ще прочета... Нали сама казваш колко безсмислена е тази 
игра на криеница? 

-- Забранено е... 

-- Зная, но аз приличам ли на враг? -- направи сър- 
дита физиономия Горов и тя се прилепи до него. 

-- Младене, моля те... 

-- Е, добре, ще затворя касата. Аз вече ги разгледах 
Ти си продължавай дестилацията, да не се бавим после. 

Той придърпа към себе си папката, която бе отделена 
настрана. Надвеси се и нервно запрехвърля гъсто изписа- 
ните листове. Дал гръб на Лилия той бързаше да фото- 
графира всичко и малкият винт на часовникът му нечуто 
стържеше. Лилия бе отишла до вратата и се ослушваше. 
Беше й се сторило, че дочува шум, но освен тласъците 
на кръвта, с които сърцето й такгуваше припряно, тя нищо 
друго не долови. 

-- Та ти не четеш! С такава бързина отгръщаш...-- 
приближи се тя до него. 

-- Какво е това?... Тук няма нито помен от аукси- 
ните! Някакви тумори, радиева терапия и прочее... 

Лилия надникна и с облекчение се разсмя. 

-- О, това не са те... Това е за рака. 

Досада и яд за напразно загубеното време набраздиха 
челото му. „Колко лента изхабих над тия раци!...“-- 
кипеше в себе си той. 

-- Къде може да бъдат? 

-- Той винаги нещо допълня, изменя... Взел ги е у 
себе си. 

-- Ех, ти... Само ме разиграваш! Защо не ми каза 
това по-рано? -- гласът му прозвуча с такава студенина, 
че тя пребледня и го докосна боязливо. 

-- Аз... не знаех, но ти... Колко се разстрои само!... 

Горов пъхна ръце в джебовете си и втренчи поглед в 
нея. По бързи от спиците на колело в главата му се гонеха 
мисли. Не е ли време вече да прекрати комедията?... 
Завеса на това проклето действие, завеса! Но преди всичко 
да се добере до ръкописите. Не трябва ли да разкрие 
вече картите си? 

-- Младене, какво ти е?... Ти си бледен. 

Телефонът иззвъня. Тя протегна механически ръка, но 
Горов я изпревари. Пресегна се и я стисна силно над ла- 
кътя. Лилия изохка. 

-- За мене нито дума!... -- изсъска той. 

-- Е да, да...-- объркана повтори тя и вдигна слу- 
шалката. Ръката й потреперваше. 

-- Кой е?-- надвеси се над нея Горов, наострил слух. 

-- Доктор Григоров -- пошушна тя и с усилие про- 
дължи разговора. -- Да -- почти завърших. Колбата се из- 
пълни. Запоявам вече... Как е Вихра? Много се радвам! 
От къщи ли се обаждате?... Дочуване. 

Пръстите й останаха безволеви върху ебонитовата слу- 
шалка. През това време Горов незабелязано бе пъхнал 
запоената ампула в джеба на панталона си и свъсил веж- 
ди, мрачен и зъл, нещо кроеше. 

-- Сега му позвъни отново! -- каза той. Гласът му не 
търпеше възражение. 

Тя се отдръпна от телефона: 

-- Не! 

-- Да!...-- натърти той. -- Ще го повикаш по някакъв 
повод в лабораторията! -- показалецът на дясната му ръка 
властно почукваше по масата, внушаваше сляпо подчине- 
ние. -- Имаш да му кажеш нещо много важно! 

-- Нямам какво да му кажа... 


-- Имаш, Лилия!...-- повиши тон Горов. 
-- Младене, какво си намислил? Ти криеш нещо от мен ? 
Никога не си бил такъв... -- извика Лилия с горчивина. 


Той трепна. Ако иска да успее трябва да посмекчи 
гласа си. 

-- Не се плаши, имам един великолепен план...-- 
привлече я той към себе си. 

-- Какъв план? И как да му позвъня -- неудобно е! 

-- Позвъни, позвъни! После ще ти кажа. Няма нищо 
опасно. Дори напротив -- доктор Григоров ще остане много 
доволен. Да знаеш само колко е интересно! И весело. 
Сюрпривз... не ми ли вярваш? Хайде, позвъни му! 

Лилия страхливо се приближи до телефона и извър- 
нала се към Горов, очакваше всеки миг той да я спре, 
да й каже, че това е само шега, да я притисне и двамата 
да се насмеят хубаво на страховете Й. 

-- Доктор Григоров не обича шегите -- каза тя. 

Той й смигна: 

-- Тази ще му хареса! Както никога... 

-- Но ти не бива да оставаш в лабораторията. 

-- То се знае. В коридора ще чакам. 

Тя набра номера на младия учен: 

-- Доктор Григоров, ще можете ли ла прескочите за 
малко? Не, сега не мога да ви обясня... Не, не -- когато 
дойдете. Благодаря ви. 

Горов я щипна по бузата. Тя се досети нещо: 

-- Младене, не си ли пил? Не се ли готвиш да ми устро- 
иш някаква ревнива сцена? Ти не обичаш много доктора... 

-- Глупости! -- освободи се той рязко от ръката Й. 
Прекоси стаята, затвори тежката врата на лабораторията 
и превъртя ключа отвън. 

- А!...-- Лилия изтича към вратата - Защо?... Не 
разбирам. 

-- Нали докторът трябва да намери заключена врата- 
та? --засмя се той. 

-- Но ти взе ключа!... -- извика разтрепераното момиче. 

Никой не отговори. 

Горов се беше отдалечил. Тя не чу стъпките му, но 
разбра, че си е отишъл и от заключената лаборатория се 
понесе плач. Заудря с ръце по вратата, завика. Дланите 
й се зачервиха. Отдръпна се. Облегна гръб и закри лицето 
си с шепи. Той иска да се срещне с доктора. Защо?... 
Така я оскърби? Каква глупава ревност!... 

И обхваната от безсилна мъка, тя отново даде воля на 
малките си юмручета, макар да знаеше, че по това време ни- 
кой няма да я чуе. Върна се до работната маса и огледа с 
равнодушие всичко. А прозорците бяха високо, високо... 

И изведнаж отмаля. Почувствува нужда да приседне 
за минутка. Да си поеме дъх от изненадата. Ампулата!... 
Ампулата с ауксини, готовата, запоената ампула не е на 
мястото си! Да се е счупила?... На пода няма и следа 
от нея. Захлупи се върху масата и раменете й се затре- 
соха. Изминаха две тягостни минути. Обзета от решител- 
ност, Лилия рязко се изправи. „Нима може да се окаже 
такъв подлец?“ -- прошепна на себе си тя и вдигна слу- 
шалката.-- „Ще позвъня! Нека да го заловят!... Не ми 
е жал! Нека!...“ 

Но ръката й се отпусна... Да го заловят! Тя ли тряб- 
ва да го предаде? А ако греши? Ако все пак това се 
окаже шега? Груба, досадна шега... 

„Каква ти грешка, боже мой, каква ти шега! -- Уж беше 
възпитан и любезен, а ето -- почна да бърника из всички 

книжа, има ключ за секретната каса... И колко стара- 
телно търсеше ръкописа! Ами ампулата, която открадна ?“ 

Когато мисълта й изреди всички улики, тя сама се 
уплаши от своето откритие. Значи той е извършил посе- 
щението си с предумисъл? 

Вдигна за втори път слушалката и я притисна до ухо- 
го си, В мембраната не се чу познатият сигнал -- телефо- 
нът бе прекъснат! 

Младене... какво направи ти, Младене!-с ужас 
прошепна тя. 

Утре новината ще прелети от уста на уста. После -- 
съчувствия, упреци, любопитни погледи, следствие, раз- 
пити... „Кажете ми какви бяха връзките ви с това лице ? 
Отговорете от кога го познавате? Нима не се досещахте 
кой е всъщност той? Не скрихте ли нещо от нас? Каже- 
те! Признайте! Подпишете се под вашите думи!...“ 

Как ще се преживее това, как?... 

Лилия зарови студените, тръпнещи пръсти в косата си, 
сплете ги и стегна главата си в тях. Сега накъде?... Какво 
й остава още на този свят, когато загуби и чест, и име... 
Съучастница! О, да-- тя още може да избира! И ще из- 
бере... По-доброто. Още сега!... 

Отчаяното момиче залута поглед по статива с реакти- 
вите, огледа колбите върху масата. Пред очите му се 
люшкаше неразличим и разноцветен хаос от шишета, 
епруветки, химикали... Протегна нерешително ръката си 
и напипа най-близката колба. Отпи глътка и стисна устни. 
„Смъртта има много приятен вкус!... Това ли е утешител- 
ната ми печалба ?“ Остави внимателно стъкленицата. Учуди 
я това, че пръстите й дори не трепереха вече. „Какво ли 
съм взела?... Смешно. Не е ли все едно? Тук почти всеки 
химикал отравя...“ 

После се надигна с мъка и като залиташе и се спъ- 
ваше в предметите, прилепи се до стената, изви се гърбом 
и обезсилена се плъзна. Съзнанието й гаснеше. Обвяваше 
я тих, леден покой, но нещо в нея все още се съпротив- 
ляваше, тласкаше я към протест, към движения... Извърна 
се към заключената врата. Заудря вяло. И пак... Вече ня- 
маше болка, макар, че сълзеше кръв от разбитите юмруци. 
Нямаше сила. Нямаше светлина пред очите й. И глас ня- 
маше, въпреки че цялото й изтерзано същество викаше: 

-- Младене!... Младене!... 

Нямаше дори ехо да й отговори... 

НАСА ВТОРА 


БИ ЛОГО РАК Е РБЕ 


Адът 


1. В „СРУТЕНАТА ПЕЩЕРА“ 


По-рано тя се наричаше „Възелът“. Подземните й коридо- 
ри, кладенци и комини от варовик представляваха истински 
вкаменен възел. Реката, която от незапомнено време блика- 
ше изпод земята, миеше търпеливо входа на „Срутената пе- 
щера“. Преди десетина години частично смъкване на скална 
маса затрупа този вход. Така пещерата стана недостъпна 
за екскурзианти. Оттогава я наричаха просто „Срутената“. 

Водата образуваше дълбок вир пред нея, подмиваше 
зеленясалите скални късове, покриваше ги с лигави во- 
дорасли. 

Тук, в тази пещера се бе укрил Шефът. До преди ня- 
колко дни той беше сам. Но неочаквано се завърна и Кара 
Смаил, срещнат с неприязън и недоволство за ранното му 
разкриване. Шефът беше една крайно хилава на вид и 
ниска на ръст фигура, скована и изпъчена, сякаш носеше 
на кръста си металически корсет, спокойна и властна. Никой 
не беше го виждал да се усмихва. Да избухва -- напро- 
тив -- не бе рядкост за него. Въпреки дрезгавата светлина 
от крушката, захранвана от полуизтощени батерии, можеше 
да се забележи старанието, с което поддържа безупречна 
своята външност. Това създаваше впечатление, че се кани 
всеки момент да напусне мрачното подземие, за да се смеси 
с хорския поток, без да предизвика съмнения. Ръцете му, 
грижливо гледани, с подрязани нокти, бели и ловки, не- 
прекъснато работеха нещо. Или редяха пасианси с картите 
за игра, или светкавично ги размесваха, или също така с 
учудваща точност подхвърляха във въздуха и ловяха бле- 
стящата тънка камичка. 

В „Свободния свят“ той отначало се подвизаваше като 
похватен цирков артист, еквилибрист, хвърляше ножове, 
стреляше пред огледало и угасяваше пламъка на свещ от 
десет крачки. После бе завербуван. Чуждото разузнаване 
го менеше особено много и имаше към него по-различно 
отношение, отколкото към малко първичния Кара Смаил 
или дори към находчивия Бил, 

„Срутената пещкра“ по размерите си бе огромна. За- 
почваше с един хоризонтален и почти гладък коридор, 
проточил се далече на изток. Сталактитите и сталагмитите 
бяха поломени и напомняха корените на гигантски каменни 

зъби. На около петстотин метра този коридор свършваше, 
за да се спусне в отвесен кладенец с диаметър около 
четири метра. Ако в тази мрачна яма блесне прожектор, 
неговият лъч ще легне върху малка площадка, на десе- 
тина метра дълбочина. Но това още не представлява дъното. 
От площадката надолу кладенецът продължава да се спуща, 
но тъмнината не позволява да се измери цялата дълбочина. 
Над отвора на кладенеца се извисява куполовидна вдлъбна- 
тина в тавана, наречена от местното население „Храмът“. 

В пещерата цареше влага, хлад и мрак. Прилепите не 
можеха да намерят по-удобно свърталище от това. Реката, 
която провираше водите си изпод срутините и даваше на- 
чалото на един от ръкавите на „Стара река“, запълваше 
тишината със своето глухо шуртене, огласяше подземните 
зали с тайнствения си шепот и придаваше нереалност на 
този суров, окаменял свят. 

-- Шефът иде!...-- изпухтя Кара Смайл и тежко се 
вдигна от походното легло, на което се беше изопнал. По- 
бърза да скрие в един от ъглите бутилката, с която се 
тешеше. Направи две крачки до края на площадката и по- 
гледна нагоре. 

„Храмът“ светеше. 

Мътна, жълтеникава виделина струеше точно върху 
въжената стълбица, спусната до площадката, и оскъдно я 
осветяваше. Предпазливо и безмълвно по стълбата се спу- 
щаше дребна фигура. Шефът се връщаше от явката с 
агент „013“ -- връзката им с отвъдния свят. „013“ мина- 
ваше за отлично законспириран агент и отговаряше за ре- 
довната радиовръзка между групата и резидента от центъра. 
Никой освен Шефът не можеше да се свързва с този 
агент, да получава инструкции и провизии, да предава пе- 
риодични сведения. 

Кара Смаил се приближи. Малките му очички се стрел- 
каха живо под веждите, студени и подозрителни към 
всекиго. Ниската, набита фигура издаваше една постоянна 
тревожност. Шефът влезе при него, без да поздрави. На 
подчинените не винаги се полага поздрав. Особено когато 
страхливо бягат, преди да са изпълнили задачата. Той 
бръкна ръце в джебовете си и затърси табакерата. Кара 
Смаил изпревари и му поднесе своята кутия. 

-- Какво ново около Бил? 

Шефът дръпна цигарата от ръцете му и го измери с 
гневен поглед: 

-- Няма ново!... Нали ме остави без връзка с него? 

Турчинът неспокойно се размърда. Беше гузен. Знаеше, 
че Шефът няма скоро да му прости ранното оттегляне от 
акцията за ауксините. „Не е то рано... тъкмо навре- 
ме!...“-- дълбоко в себе си възразяваше той. Сви се в 
шубата си зиморничаво. Боеше се да не избухне и днес 
вчерашната свада. Шефът беше винаги готов за конфликт. 

-- Знаеш само да смучеш спирт и да си криеш главата 
в миша дупка -- изсумтя дребното човече. -- Никаква полза 
от тебе вече... никаква. 

Изглежда тънкият му мирис бе доловил лъха на алко- 
хола. Кара Смаил никога нее обичал своите робото датели, 
но особено пък тоя важен червей!... Да можеше да му 
падне някой ден в лапите... „Няма чалъм сега...“ -- въз- 
дъхна той скрито и плю в краката си. Сега Шефът дава 
парите. А Кара Смаил подчинява своята сила и съвестта 
си на такива хора. Той е преди всичко практичен и никога 
не би си позволил лукса да удуши един шеф, от когото 
все още може да получава долари. 

-- Аз тогава писах на Бил да ускори работата -- обади 
се той, Искаше му се да понамали някак вината си. Все 
пак добра работа бе свършил, докато беше там. Но Шефът 
не го погледна. 

-- Оттатък искат вече резултати...-- на себе си про- 
мълви той. -- На Бил трябва да му се помогне. Сам няма 
да може... С тия българи не бива да се постъпва любител- 
ски. Някой трябва да слезе. Кой? 

-- Аз съм вече белязан! -- уплашено се обади Кара 
Смаил. 

Шефът го изгледа с презрение: 

-- Кой те праща тебе? Ти си за мене мъртва единица | 
Паразит!... 

-- Шефе!... Някой иде! -- викна стреснато Кара Смаил 
и измъкна тежък „Колт“ от джеба си. 

Ослушаха се напрегнато. Шефът погледна нагоре -- 
„Храмът“ светеше! Това означаваше, че по хоризонталния 
коридор се движи човек. 

-- Наближава изхода на „Кладенеца“ | -- прошепна Кара 
Смаил. 

-- Ш-шт!... Никакви разговори вече! Ако се спусне 
някой, вземи брадвичката!... 

Четири камъка с трескотня прелетяха край площадката, 
блъскайки се по стените, докато изчезнат в глухата дъл- 
бина. Четири камъка! Условният сигнал... 

-- Бил! -- каза Шефът. 

-- Машалла, иде си!...-- изтича до площадката Кара 
Смаил и погледна нагоре :-- Бил, ай, ай--да не е ранен? 

Стълбата се люлееше под тежестта на един едър си- 
лует, който слизаше тромаво. Това беше Бил -- човекът, 
за когото всички се безпокоеха, който трябваше да донесе 
онова, заради което се бяха погребали в този гроб. Неговото 
идване означаваше край на акция „Гигант“. Край на съще- 
ствуването на Горов и начало на Бил Петерсън. Смелият 
и хитър Бил. 

Доближили главите си, двамата с нетърпение и растяща 
възбуда следеха премятащата се над главите им фигура. 
Стъпките на Бил бяха несигурни, трудно улучваха въже- 
ните стъпала. 

„ -- Какво му е? -- мълвеше Шефът озадачен, а Кара 
Смаил вдигаше ргмене. 

-- Да не го гони някой? -- изхриптя той. 

-- Приготви се за отбрана !-- заповяда Шефът. -- Ра- 
нен е. Може и да е оставил следи. И ако са тръгнали... 
Каква непредвидливост! И той мисли само за кожата си. 
Като тебе!... Зареди! 

В този миг Бил опасно се люшна и кракът му се из- 
плъзна от стълбата. Едрото тяло се спусна към зейналата 
паст на кладенеца. Той направи неимоверни усилия да се 
задържи. Ръцете му търсеха да сграбчат някое стъпало, 
да се вкопчат за него, да спрат това страшно падане. 
Метър... два... три... и това му се удаде. Стълбата се 
изопна, изскърца, едно, две въжени стъпала се скъсаха и 
по > главите им се посипаха ситни отломки от скалната 
стена. Краката му се блъскаха по нея, търсеха грапавина, 
да се закрепят. Падането спря. 

Те си отдъхнаха. Бил се отпусна най-после на площад- 
ката -- тежък, изнемощял. Дишаше учестено. Ноздрите му 
широко се отваряха. Приклекнаха до него. Шефът го опипа 
трескаво. Не беше ранен. 

-- Има ли някой по следите ти? 

-- По дяволите!... -- изруга гръмогласно Бил и с пъш- 
кане се изправи. Бледата светлина близна зачервеното му, 
охлузено от стълбата лице. По ръцете му висяха парчета 
ожулена кожа, дълбоки драскотини, кръв. Тръгна мълчалив 
към вътрешността. Те го последваха. 

Насядаха -- Шефът, на един висок, варовиков пие- 
дестал в средага, Кара Смаил до него, а Бил се тръш- 

на до тях и с треперещи кървави пръсти разбърка ко- 
сата си. : 

-- Дай да те превържа! -- побутна го тихо Кара Смаил. 

-- Остави! После... 

Шефът не бързаше да разпитва. Запали цигара и я по- 
даде на Бил, който жадно засмука. Едва тогава Шефът се 
намести по-удобно на камъка, подпря глава на лакът и го 
загледа втренчен. 

- Е, Бил... Разкажи за другаря Горов! 

Бил повдигна рамене. В малките присвити очи на Шефа 
лумнаха зли искри. 

-- С празни ръце ли се връщаш? 

-- Дайте нещо да хапна! Не ми се говори от глад... 

-- Дай му да яде, Кара! -- скочи прав Шефът и нетър- 
пеливо се заразхожда, като пукаше ставите на пръстите си. 

Турчинът се измъкна лениво и донесе от ъгъла, където 
бяха провизиите им, хляб -- вкоравил се като сухар, и 
шунка. Понечи да вземе и бутилката, която бе потулил 
там някъде, но Шефът го изгледа накриво и той трябваше 
да я остави, псувайки тихо. 

Бил ядеше така, както никога не бяха го виждали да 
яде. Твърдите корички се трошеха с хрусък под здравите 
му зъби. Храната го възбуждаше. Очите му алчно гледаха 
парчето шунка, което бързо се топеше. 

Шефът помръдна вежди, изви-се към него очаквателно 
и седна на камъка: 

-- Е, хайде, разказвай |! Взе ли ръкописите или ги фото- 
графира? С кравата какво стана? Къде е пробата аук- 
сини, както беше специалното нареждане?... Говори де! 
Не съм те чакал толкова време, за да зяпам мляскащата 
ти мупуна! 

Като позасити глада си, Бил се облиза лакомо: 

-- Край на акция „Гигант“... Сега да бягаме, Шефе! 
Нито минутка да не се задържаме повече! Ония там не 
си поплюват. Какво ми беше два месеца, аз си знам... 

-- Почни от началото! 

-- От началото...--Бил потърка челото си. -- Отна- 
чало --- лаборантката. Тя ми беше послушна... 

-- Ама си я биваше... Аз я знам, барем! -- намигна 
Кара Смаил. < 

-- Ш-шт!...-- изсъска Шефът. 

Бил изтри потта по челото си. Яката на ризата му го 
стягаше. Беше я закопчал, когато се движеше по студе- 


151 


ния коридор. Разтвори я до долу. После протегна крака 
и засъбува тежките си обуща. Двамата го гледаха учудени 

-- Стискат проклетите!... Краката ми са се подули. 
И чорапите така са се впили... 

Той събу и тях и смаян заразглежда отеклите си крака. 
Дали не е болен? По цял ден мие и чисти тая болница, 
вре се из болните, пренася ги... 

-- Слушай, аз няма да мириша краката ти сега! До- 
кладвай както му е редът, че ще те перна! -- скокна нер- 
виран Шефът и се изпъна пред него, като джудже пред 
великан. Заканата му увисна във въздуха -- смешна и 
нелепа. 

-- Кротко, Шефе!... спокойно каза Бил и задъвка 
нов залък. -- По-нататък... а, да -- квартирата на доктора. 
Карата ме снабди с ключ. Хубав ключ... 

В знак на признателност, че най-после казват нещо ху- 
баво за него, турчинът донесе още храна. Бил я пое от 
ръцете му и с неохота продължи разказа си. Къде се бе 
изгубила неговата приказливост? Докладваше разбъркано, 
накратко, превърташе езика си лениво. Правеше дълги 
паузи и Шефът излизаше от кожата си. 

-- Той живее сам. Пред квартирата му -- радиоточка. 
Пищи, скрибуца разни маршове, пука... Да викаш, да 
стреляш... заглушава. 

-- Хе-хе-хе...-- смееше се доволен Кара Смаил и но- 
сеше хляб и шунка, и консерви, и пак хляб... 

-- Шанс -- каза Шефът. 

-- Да, шанс, но ако трябваше да се прекара там още 
една нощ, бих се провалил!... Нервите... 

-- Те са фанатично бдителни. Няма глупак, на когото 
да се облегнеш. 

-- Ама има гюзел ханъми!-- преглътна Кара Смаил. 

-- Ето филма! Извадете го, че ми треперят ръцете. 
Здравата ги ожулих. Дявол да го вземе, да не съм пип- 
нал някоя болест оттам... 

-- Къде е ампулата? -- изведнаж попита Шефът. 

-- Ето... 

Пъхна стремително ръката си в джеба на панталона 
и още по-бързо я извади. Охна. На единия от пръстите 
му се бяха впили няколко малки, стъклени парчета. Капна 
кръв. 

-- Строшена!...-- прошепна разтревожен Бил. 

-- Строшена!-- Как... си посмял! Ти... ти знаеш ли, 
разбираш ли колко струва тази ампула?... Нашите... 
оттатък... 

-- Разбирам, Шефе! -- насила отрони Бил и поднесе 
ръката си на Кара Смаил, който с нокъта си изчовърка 
стъкълцата. Оплете се. Какъв противен инцидент! След 
такава успешна акция... Малшанс! И как се е счупила? 
Вероятно при падането. Беше страшно уморен. Кракът му 
се изплъзна... полетя надолу. Как се удържа? Дрехите 
си изподра, дланите си израни до кръв... Тогава е било. 
Драгоценната ампула! И защо не я уви по-грижливо в 
кърпата си? 

Раздразнен до крайна степен, Шефът кръстосваше тяс- 
ната площадка и въртеше в ръката си миниатюрната ка- 
сетка с филмчето. Сегиз-тогиз рязко се поспираше и мя- 
таше мълниеносен поглед към Бил. После отново тръг- 
ваше от ъгъл в ъгъл. Турчинът се отпусна върху леглото. 
Дремеше му се. Цялата тази неприятна история всъщност 
не го засягаше ни най-малко. Пък и нека Шефът види, 
че без грешки не може... И хъркането му се понесе из 
дълбокия кладенец. 

А с Бил ставаше нещо странно. 

След като съблече едно след друго пуловера, ризата и 
потника, след като остана гол до кръста, той с удивление 
заразглежда китките на ръцете си-- ръкавите бяха оста- 
вили дълбоки прежилвания, които го сърбяха и той на- 
стървено ги разчесваше. Отпусна до крайна дупка колана 
си, но чувството на притискане не го изостави. Всичко 
му бе станало тясно, сякаш бе навлякъл дрехите на дреб- 
ничкия Шеф. Давеше го огромна тежест, легнала на пле- 
щите му, ограничаваше движенията му, сееше мъгла над 
мисълта му. Усети езика си надебелял. Не му се говореше. 
Не му се мислеше. Обвзе го апатия като в последната 
фаза на пиянството. Само едно чудновато потреперване 
принуждаваше тялото му да се тресе на равни, нескон- 
чаеми интервали. 

Бил ставаше пленник на две желания -- неутолимия 
глад и желанието да се затвори в себе си и да мълчи, 
да мълчи... Гладът му го плашеше. Вълчи глад. Мъчеше 
го и жажда, като у диабетик. Кара Смаил се събуди и 
скочил от леглото си, угоднически му отваряше консерва 
след консерва. Шефът, подпрял с юмрук брадата си, вече 
няколко минути го изучаваше с поглед, затаил злобната 
си усмивка. Най-накрая не се сдържа: 

-- Стига си пирувал!-- изкриви уста той и го цапна 
по ръката, която се протягаше към нова консерва. -- За 
това всички ви бива! Ядете като свини! Няма ли край 
плюскането ти? Кара, прибери храната! 

Кара Смаил поиска да отнеме парчето хляб почти от 
устата на Бил, но в този момент се случи нещо, което 
никой не предвиждаше. Бил изрева неистово и скочи. 
Панталоните му не удържаха напора на набъбналите мус- 
кули и изпращяха по шевовете. Бицепсите на ръцете му 
изпъкнаха като гири и върху брадата на прозяващия се 
турчин се стовари един тежък юмрук. Той не успя да 
се дръпне. Просна се шумно възнак и повече не мръдна. 
Като убит. 

Страшният удар дойде много бързо. Шефът не смогна 
да попречи нито с движение, нито с дума. Само отвори 
устата си удивен. Бил стоеше полуизгърбен и настръхнал 
за бой; очите му, налети с кръв, блуждаеха из орбитите 
си като очи на безумец. Наведе се над примрелия турчин 
и издърпа от ръцете му парчето хляб. Захапа го хищно. 
Задъвка успокоен. И мляскаше тъй апетитно, като че ли 
не бе виждал троха от три дни. 

Шефът прие това като предизвикателство. Позеленял, 
измъкна пистолета си и рязко замахна. Ударът попадна 
в слепоочието. Бил простена гърлено, задави се, залитна, 
но остана прав. Ръката му описа полукръг и зашлеви с 
обратната си, страна Шефа. Плесницата звучно изплющя. 
Дребната фигура се тръшна до Кара Смаил, после бояз- 
ливо изпълзя край един висок и тънък сталактит и там 
притихна. Винаги се бе прекланял пред грубата сила, но 
това, което видя, надвишаваше всичко познато по боксо- 
вите рингове и в школата - на тренировките. Такива 
удари!... Бил му се стори наедрял на бой и като че ли 
малко подивял. Да удари за нищо и никакво парче хляб 
своя колега, който толкова се стараеше да му угоди! Да 
вдигне ръка на него -- на Шефа си!... О, това бе нещо 
ново за Бил! 

След като изгълта хляба, Бил се успокои. На краката 
му се развяваха разпраните парчета панталони, а през тях 
прозираше могъща плът -- едрите и тежки като греди, 
мускулести крака. Той несъзнателно почесваше с нокти 
едно кърваво петно на дясното си бедро -- там пък кога 
се е наранил?... 


154 


гъда 


“аи чдр 7Ущет ълафра 


Е 
3 


/ 


И не говореше. Никой не продумваше слово. Пеще- 
рата бе затаила дъх. Чуваше се само шумното му ди- 
шане, наподобяващо сумтенето на разсърдено животно. 
Шефът го гледаше от упор и на лицето му бе изписана 
безкрайна изненада. Беше му се сторило, че е открил нещо 
нечувано рядко... 

-- Какво става...с... мене?...-- насила изговори Бил. 

Едва обръщаше езика си. Оглеждаше се с тревога и 
все по-ожесточено драскаше малката рана на бедрото 
си, която го измъчваше с непоносим сърбеж. 

Шефът се изправи, обиколи сталагмита и се доближи 
предпазливо. Бил не му обърна никакво внимание, а про- 
дължи да пристъпя на място и да трепери. Студ ли из- 
питваше? Дрехите му бяха изпокъсани. Разпокъсани и 
неуловими мисли се мяркаха в главата му, блесваха за 
кратко и угасваха преди да добият звучащ смисъл. Той 
фъфлеше все по задъхано и неразбрано: 


-- Не... не могг... га!... Не могг... га... Защо? 

-- Бил! -- повика го Шефът.--Не можеш ли да го- 
вориш ? 

- Ъ.. ъъъ... ъзъър..-- от усилието да говори ли- 


цето му се наля с кръв. В очите му се четеше ужас и 
вик за помощ. 

-- Расте!.. Да-а, расте. И става невменяем. Охо!-- 
на устните на Шефа се появи усмивка. Този човек се на- 
слаждаваше на зрелището и изпитваше особено удовол- 
ствие като гледаше как зъзне и мучи уплашен Бил. 

От малката рана на бедрото непрекъснато сълзеше 
кръв. Бил затискаше с цяла длан това място и въртеше 
глава, облещените му очи отскачаха от Шефа на Кара 
Смаил и влажнееха от болка. Шефът се беше прилепил 
до сталагмита и като хипнотизиран не отделяше очи от 
него. „Какво става с тоя тип?“ --се питаше той. „Пред 
погледа ми расте?“... 

Кара Смаил простена от мястото, където го беше прос- 
нала тежката ръка на Бил, загледан безсмислено в грапа- 
вините на каменния таван. 

„Тази раничка на бедрото... Строшената ампула беше 
в същия джеб. Може да се предполага, че при слизането 
му по въжената стълба е била надраскана кожата и хор- 
моните са се всмукали... Или по-рано? Това сега няма 
голямо значение. Дали да го превържа...?“ 

Бил мънкаше все по-неразбрано и в гърлото му хър- 
каха неясни, угасващи звуци -- ехо на неизказана реч. 

-- Бил!.. Бил Петерсън!...-- викна в ухото му Ше- 
фът като се надигаше на пръсти. 

Бил не каза нито сричка повече. 

-- Няма вече Бил Петерсън, -- каза Шефът на себе 
си. -- Край! Този глупак стана жертва на невниманието си. 
Като си помисля само каква ценна единица беше! Какъв 
стил! Артистичност!... Бил Петерсън е ликвидиран. Какво 
да го правя сега? Ауксините са навлезли през драскоти- 
ните в кръвта му. Едно експериментално животно. Докога 
ще расте, един бог знае. Може би ще нарасне дотолкова, 
че да остане завинаги под земята... 

-- Завинаги в тази дупка! -- провикна се от мястото 
си Кара Смаил, който се беше напълно съвзел и с удив- 
ление слушаше тихите размишления на Шефа. - Вай, вай, 
вай! -- заклати съжалително глава. 

-- Единствените свидетели на този експеримент сме 
ние !-- продължи монолога си Шефът. -- Какво не би дал 
докторът да може да го има при себе си!... Ще трябва 
незабавно да се доложи на „013“. Добре поне, че фил- 
мът е в ръцете ни. Лебедовата песен на Бил... А ти, 
Кара, ще го следиш неотлъчно, защото може да стане 
опасен и за нас! Кой знае дали не е по-добре веднага да 
го разстрелям... 

-- Да почакаме, Шефе! -- помоли Кара Смаил. 

През всичкото това време Бил фиксираше с безучастни 
очи една точка зад тях и монотонно преместваше тежестта 
на тялото си от стъпало на стъпало. Беше утихнал, кро- 
тък и безобиден. 

-- Онемя и оглуша. Мълчи и не ще да погледне ни- 
кого! -- каза Кара Смаил, а по гърба му пролазиха тръпки. 

-- Оглушал? Това може да се провери веднага... Бил, 
погледни ме! 

Без да чака втора покана, едрият мъж впи настойчив 
поглед в лицето на своя началник. Не мигаше. Нито вед- 
наж не трепнаха клепачите му. Шефът нарочно промени 
мястото си, но погледът на Бил, забит като стрела в ли- 
цето му, го следеше неотстъпно. Кара Смаил бе разтворил 
широко очи и не ги откъсваше от него. 

-- Бил, престани да се клатиш! - процеди Шефът. 

Люшкането спря. 

-- Седни! 

Бил послушно подгъна крака и седна на каменния под. 
Отвори устата си и млясна. Маската му -- студена и без- 
изразна -- не помръдна нито с едно мускулче. Не измени 
застиналото си безразличие. 

-- Тойе свършил вече, Шефе! Какво да го правим сега ? 

Шефът вдигна рамене: 

-- Донеси му храна! Гладен е. Ще се видим в чудо 
с хранителните запаси, ама дано не оставаме повече тука. 
Ушите ни ще изяде този кретен! 

-- Него ще го прехвърляме ли през границата?. 

Шефът не отвърна. Тази грижа занимаваше и него. 
Турчинът донесе още консерви, кашкавал, хляб и недопи- 
тата ракия. Това беше неговият последен дар за Бил. 
Остави ги пред него, но той не се и поклати. Не погледна 
храната. А Шефът беше готов да се сабрало ди, че е гла- 
ден като вълк. 

-- Да не е загубил и апетита си вече?... Хайде, яж де! 

Едва след поканата мълчаливият Бил посегна лакомо 
към храната. Скоро замляска отвратително, защрака с на- 
стървение челюсти. 

-- Само по покана яде! Много послушен е станал, не 
мяза на онзи Бил -- първия! -- ухили се Кара Смаил. 

Да видим и това-и Шефът посочи походното 
легло на Бил. -- Пренеси го на другата страна! Бързо! 

Беше сигурен, че ще скочи веднага, за да изпълни пак 
така усърдно заповедта. Бил обаче не се отзова. Големите 
залъци чезнеха един по един в отворената му уста. До 
слуха им достигаше доволно сумтене и шумно преглъщане. 
Отказа. Едно изпълнява, а друго -- не. Непоследовател- 
ност?... 

-- Да-а...-- провлече озадачено Шефът. 

Но Бил побърза да отговори на въпросите, който ги 
занимаваха. Като изгълта и последния залък, стана сам, 
без покана и изтича до леглото. Вдигна го без усилие. 
Три крачки наляво и го положи на новото място. Невъз- 
мутим и точен като робот. И се върна на мястото си. 
Заповедта бе изпълнена, макар и с известно закъснение. 
Необяснимо закъснение. Кара Смаил почесваше небръс- 
натата си брада. 

-- А за мене е ясно! -- каза Шефът и в гласа му се 
появиха радостни нотки. Беше разрешил сложния ребус. -- 
Това е инертност. Едва след като изпълни първия импе- 
ратив, може да му се постави втори. По-рано не! Ако не 

е решил първата задача, втората не може да му бъде 
дразнител. Той я запаметява и по-късно я изпълнява пак 
така точно. ; 

-- Ама и як е станал! Леглото като перце го мята! 

-- Робот. Жива машина, Само й заповядай нещо... 
У мене се заражда едно планче. М-даа... Не много лош 
план. Само да обмисля още малко. Ще те използувам аз 
тебе докрай, Биле, колкото и да си страшен, колкото и 
да си силен... 

Кара Смайл гледаше Шефа и се учудваше на зага- 
дъчните му думи. Измислил е нещо пак. Шепа човек, ама 
сече му пипето, сече!... Затова еи шеф!... 

Той отиде до Бил и се изпъна. Височината на онеме- 
лия се бе увеличила неусетно с още една длан. Бързо се 
източва!... Надмина и най-високия баскетболист в света. 
И още ще расте, изглежда... докога ли? 

Шефът бе впил очи в този атлет, внушителен като 
митически герой, изникнал в тъмната като пъкъл пещера. 
Гледаше го и кроеше своя нов план за използване на 
неговата стихийна сила. 


2. ДВУБОЯТ ГОРОВ -- ГРИГОРОВ 


Заинтригуван от телефонната покана на Лилия, доктор 
Григоров, който още не беше се разсъблякал, почисти 
обущата си от праха, подреди набързо разхвърляните по 
масата книги, превъртя два пъти ключа и излезе. Това 
внезапно повикване го безпокоеше. Да не е повреден де- 
стилационнияг апарат? Иначе какво друго ще е... 

Той не подозираше, че отговорът ще дойде много по- 
рано, отколкото предполагаше. Малко преди да кривне по 
напречната уличка, видя стремително забързана по от- 
срещния тротоар едра позната сянка. Фигурата на Горов ? 
За къде така се е завтекъл неговият неспокоен санитар? 
Притиска се до самата стена, в сянката и на ъглите неспо- 
койно се озърта. Докторът се увлече в това преследване. 

Той се стремеше да остане незабелязан, начесто хлътваше 
във входовете и притичваше на осветените места. „Не вяр- 
вам да се прибира в къщи. Той не живее нататък“ --си 
казваше доктор Григоров. И подтикнат от породилите се 
подозрения и странното поведение на санитаря си, реши 
да го проследи поне до пресечката. Наистина, защо изЗ- 
бягва светлината на уличните лампи, защо се оглежда на 
всяка крачка... Тук има нещо! 

Беше задушна, лятна нощ. Нагретият през деня паваж 
сега излъчваше топлината си на гъсти вълни. Откъм тъм- 
ните надвиснали над градчето скали повяваше тънък, 
освежителен ветрец и едва чуто шумолеше в широките 
листа на крайуличните дървета. Минувачи почти не се 
мяркаха. Градският парк и главната улица бяха в про- 
тивоположната част на града. 

Докторът гледаше да не изпусне из око санитаря. 
Убеден беше, че тази вечер е попаднал на интересна на- 
ходка. Сега ще открие къде отива този хубавец. Дали 
няма да попадне на някое ново похождение на Горов. 
Оказа се опитен ухажор. Не мами ли лекомислената ла- 
борантка ? 

Малката тъмна уличка излезе на широк павиран път, 
водещ за гарата. Докторът се прилепи до ъгъла и пред- 
пазливо погледна. Веждите му трепнаха учудено. На два- 
десетина крачки пред него Горов вече завиваше по улица 
„Елтепе“. Какво диреше по тяхната улица? Визита ли е 
решил да му прави по това време? С каква цел? Или ще 
отмине по-нататък?... Но не! Спира се пред квартирата му! 

Като хвърли поглед зад гърба си още веднаж и не 
видя човека, който го следеше, Горов се приближи. По- 
бутна вратата -- заключена. Побави се малко и пантите 
скръцнаха. 

„Я виж ти--и ключ си имаме!“ -- преглътна доктор 
Григоров и гневът го стисна за гърлото. Юмруците му се 
свиха инстинктивно. Какво търси санитарят в неговата 
квартира?... Той изтича на пръсти. Под прозореца на 
стаята си поспря и видя да блещука и гасне на кратки 
интервали бледожълта светлина. 

С един скок изкачи и трите стъпала до площадката, 
блъсна с трясък коридорната врата и ръката му с при- 
вичен жест попадна на електрическия ключ. Завъртя го. 
В същия миг върху челото му се сговари тежък удар. 
Залитна назад и пред очите му се мярна едрата фигура 

на Горов, издигнала високо някакъв предмет. Преди да 
го ударят втори път, докторът събра всичката си енергия 
и ярост и сам налетя на нападателя си. Тялото му младо, 
тренирано и жилаво като пружина, запрати Горов към еди- 
ния ъгъл, после го замая с два тежки уперкута, но сани- 
тарят не охна, не огъна коленете си, дори успя да се от- 
дръпне тъкмо когато докторът замахна за трети път, 
събрал всичката си сила. Като не срещна брадата на Го- 
ров, страхотният му десен прав удар попадна в стената и 
ставата изхрущя. От внезапната болка ръката му увисна 
като посечена, а по пода се посипаха парчета мазилка. 
Той стисна с другата ръка навехнатата си китка и из- 
криви устни. 

Горов се възползува от малката пауза, вдигна метали- 
ческия предмет, който държеше и го удари. Оглуши го. 
Ослепи го. Младият лекар присви коленете си и рухна 
скупчен на пода. 

Майорът малко закъсня, но това „малко“ беше от го- 
лямо значение за по-нататъшния развой на събитията. До- 
статъчно, за да изпусне следата на Горов, човекът който 
така умело го беше предразположил към себе си, спече- 
лил симпатиите му, завоювал доверието му... 

В дома на доктора той намери само безпорядък, окър- 
тена мазилка и него --проснат до стената, с окървавена 
ръка. Приклекна и заопипва пулса му. Сърцето бавно, но 
равномерно тактуваше и той се зае да преброи ударите. 
Плъзна поглед наоколо -- всички чекмеджета зееха отво- 
рени. Някои от тях -- захвърлени на пода. Съдържанието 
им -- разпиляно из стаята. Тук беше пипал човек, който е 
имал много ограничено време за спокойна работа. Действу- 
вал е грубо и непредпазливо, с единствената мисъл да 
спести секундите, час по-скоро да се махне. 

-- Здрава глава! -- пое си дъх майорът. 

Донесе шепа вода, напръска лицето му, шията и гър- 
дите му. Докторът простена, раздвижи се. Тогава разузна- 
вачът го остави и отвори огнеупорната каса да провери 
съдържанието й. Всички ръкописи бяха в папката, но това 
не го успокои. Фотолентата, на която са отпечатани лист 
по лист, по всяка вероятност е в ръцете на Горов. Трябва 
да се хване в много кратко време. Сега цялата борба се 
свежда до залавянето му, преди да е препратил пресните 
сведения за ауксините там -- зад границата. 

Майорът вдигна телефонната слушалка и само пет ми- 
нути след това под прозорците изтрещя мотоциклет. 
В стаята влетя капитан Обретенов, неговият неуморим по- 
мощник. 

Докторът се бе съвзел и триеше с едната ръка че- 
лото си. Другата висеше отекла в китката. 

-- Значи, действието е започнало, другарю майор? -- 
мрачно прошепна капитан Обретенов. 

-- Действието завърши, Обретенов! Първото действие 
е тяхно. Твърде безгрешно играеха те, твърде бавно на- 
влязохме в ролите си ние. Но има второ действие. И, струва 
ми се, то ще бъде фаталното. Как сте, доктор Григоров? 

Погледът на ранения мъж се бе прояснил, но чертите 
на лицето му останаха разкривени от острата болка. 

-- Ще ми се пръсне главата! 

-- Сега лежете... Има време да си поговорим. Седни, 
Обретенов, да изпушим по една лула тютюн! 

-- Да сядаме сега?!... Няма ли да го гоним? 

-- Кого, Обретенов, вятъра ли? Горов отдавна е вече. 
в скривалището си. Хм, тази запалка пак нещо... 

Обретенов енергично щракна своята „вдовичка“ и под- 
несе огън. Ръката му потреперваше от възбуда и майорът 
го погледна с ирония. Докторът, който лежеше изпънат 
в леглото си и разхлаждаше челото си с мокра кърпа, 
неочаквано се сепна и надигна глава. Кърпата падна. 

-- А!... Забравих Лилия! Да вървим, другарю майор! 
По-бързо |! 

-- Какво толкова ви разтревожи? -- вдигна вежди 
майорът. 

Докторът вече бе скочил от завивките и се мъчеше 
да натъпче ризата си в панталона: 

-- Лилия... Забравих да ви кажа! В лабораторията е, 
Телефонира ми спешно, а аз съвсем... да не би нещо 
този тип... Ох, главата ми!... 

-- Обретенов --с мотора! -- рипна майор Врански. 

Капитан Обретенов беше вече вън и моторът гневно 
изруча. Прозорците звъннаха. И уловил под ръка доктора, 
койго в никакъв случай не искаше да остане на легло, 
майор Врански го поведе към болницата. 

Свежата нощ поразхлади главата му. Като се поосвежи, 
докторът можа да разкаже по-свързано какво се бе слу- 
чило. Той изложи и опасенията си, че лаборантката може 
да е станала жертва на бандита. „Тя е наивна като дете...“ 

На портала цареше суматоха въпреки късния час 
и целият дежурен персонал бе на крак, Щураха се 
насам-натам, ръкомахаха и се отправяха към лабора- 
торията. 

- -- Да побързаме |! -- закрачи широко майорът и доктор 
Григоров трябваше да подтичва, за да го настигне. 

Пред вратата ги посрещна дежурният по болница лекар: 

-- Току-що ви търсих в къщи, доктор Григоров. 

-- Какво има! 

-- Траянова е в безсъзнание... 

Затичаха по коридора. 

Вратата на лабораторията беше отворена. Ключал- 
ката -- разбита. В коридора се сблъскаха с няколко лю- 
бопитни санитари и сестри. Майорът сърдито ги отстрани 
и влезе пръв. Докторът го следваше ням и бледен. 

На пода, до масата с реактивите, отметнала ръце ле- 
жеше Лилия. Около раменете й се пилееха в безреда 
къдравите коси, полата й-- запретната високо -- откри- 
ваше заоблените колена. Дишаше едва забелижимо. Сън... 
Дълбок, непробуден сън. 

Кепитан Обретенов прибра фотоапарата си в калъфа: 

-- Вратата намерих заключена. Разбих я, за да вляза. 
Лаборантката лежеше на същото място. Изпила е течност- 
та от тази стъкленица. Запушалката намерих на пода. 
Ето я... След изпиването на отровата лаборантката се е 
втурнала уплашена към вратата, за което говорят стъкле- 
ната запушалка, отхвръкнала тук и оттласнатият в същата 
посока стол. Бравата на вратата беше полегнала ниско, 
като след силен продължителен натиск. Телефонът --с 
прерязани проводници... 

- Мога ли вече да я пренеса на кушетката?-- пре- 
късна доклада му доктор Григоров. 

-- Да, да... Направи ли снимките, Обретенов? 

-- Още преди да дойдете. Ето и скицата. 

Доктор Григоров приклекна на коляно, обгърна Лилия 
и леко я понесе. Болката в главата му зачука по-силно. 
Той се взираше изпитателно в бледите, изострени черти, 
търсеше живот в смълчаното лице, пред което се чув- 
ствуваше виновен. Положи я на кушетката и притисна с 
пръсти китката й. До него се доближи майор Врански и 
тихо попита: 

-- Какво е имало в тази колбичка? 

Докторът бавно се изви. Погледът му беше разсеян. 
Една отвесна бръчица се врязваше между веждите му, 
като белег от стара рана. 

-- Пулс -- едва петдесет -- като на себе си каза той. -- 
Напомня ми луминалово отравяне. 

После пое машинално стъкленицата и няколко минути 
я въртя пред очите си. Изведнаж трепна и се наклони. 
На дъното на колбичката се бе събрала тясна ивица 
светлорозова течност, прозрачна и лекоподвижна. 

-- Малко е, но ще я изпратим на анализ -- каза майорът. 

Докторът кимна и се доближи до масата с реакти- 
вите. Разгледа един по един стъклените съдове: колби, ре- 
торти, тръбички, спирали, епруветки и банки. Повторно ги 
преброи. После още веднаж... Накрай вдигна учудено 
погледа си. 

-- Всичко ли е на мястото си? -- попита майорът. 

-- Всичко... Може би отровата е внесена от него. 

-- Течността е изпита доброволно -- възрази майорът. 

Доктор Григоров докосна с длан челото си: 

-- Да се реши на такава постъпка... 

Майорът предаде колбичката с останалата течност на 
капитан Обретенов. В лабораторията за химически анализ 
щяха да установят състава на отровната влага. 

-- Който знае отровата, знае и противоотровата -- зами- 
слено промълви доктор Григоров. Той се двоумеше какво 
да предприеме, за да прекъсне съня на Лилия. 

В това време майор Врански се зае с щателен оглед 
на стаята, секретната каса, книжата в нея... Той за ли- 
шен път се убеди, че има работа с опасен, хитър враг. 


3. ПЛАНЪТ НА ШЕФА 


Той не мигна две нощи. Зората на второто утро из- 
бистри всички подробности на възникналия в главата му 
план. За това време Бил се превърна в триметров гигант 

“ и Шефът се реши на риска да заложи на него, на фанта- 

стичната му физическа сила, на безграничната, сляпа изЗ- 
пълнителност, на кипналата в клетките му изобилна енер- 
гия. А фактът, че завинаги беше онемял само удвояваше 
цената му. Правеше го сигурен и верен. Дори да го пип- 
нат, гигантът не може нищо да издаде. В представите на 
Шефа Бил се явяваше като нереална за хората от град- 
чето сила, призрак, който ще сее ужас всред местното 
население, ще върши диверсии, ще разстройва работата 
на полските работници привечер, ще убива, ще пали и 
какво ли не още... И паниката ще расте със суеверието 
на по-старите. Може би ще му излезе име-легенда и ще 
струва повече от него самия. Хората ще се стряскат на- 
сън, старците ще плашат немирните деца. Хубав, полезен 
план -- оттатък ще останат доволни. Ще им дойде в 
повече. И без това акция „Гигант“ успешно приключи. 
„013“ вече предаде запитваща шифрограма за прибиране 
на групата. 

Само всичко трябва да се изпипа внимателно. Отвся- 
къде да се огледа. Действията на гиганта да се изучат, 
за да може да бъде управляван точно. Редица отделни 
набези, малки акции ще позволят да се определи доколко 
Бил още може да се използва. 

И първото решение на Шефа дойде: Бил ще убие!... 
Ще убие от засада. По предварително съставена подробна 
програма, тъй както в кибернетичната памет на автома- 
тите се влага информация, преди да подаде сигнал за 
действие. 

... Кара Смаил се спусна по стълбичката: 

-- Шефе, времето е екстра! 

-- Глупак, ти още ли не знаеш какво време очаквам аз ? 

-- О--ухили се турчинът, -- екстра -- значи буря, локви, 
дъжд, мрак, студ, гърми, трещи... Дърветата се гънат 
като тръстики. По-хубаво време от това-- йок! По тре- 
вата лазят облаци. Една студена мъгла -- боцка по очите, 
боцка... Притъмняло е като в нашата дупка. Зная едно 
кюшенце, зад скалеота, да залегнеш и сянката си можеш 
да причакаш. Таман за Бил!... 

-- Много дрънкаш. Колко е часът? 

-- Четири и половина. Дали ще мине овчарят ? 

-- Бурята ще го подгони. Гърми дол е на пътя 
му -- каза спокойно Шефът, а с ръката отупваше панта- 
лона си, като че ли можеше в тъмното да се забележи 
прашинка върху него. -- Дай му да хапне Виж как се 

мята -- неспокоен е. Не трябва да дъвчеш пред очите 
му -- дразни се! 

Кара Смаил донесе от ъгъла с хранителните припаси 
кутия сгъстено мляко, месна консерва и два-три сухара. 

-- Трябва да попълваме запасите! -- каза той. 

-- Доложил съм на „013“. Непредвидени разходи. 
Всеки миг може да ни повикат. Ако ти не плюскаш час 
по час, ще сгигне за още три-четири дни... Чакай! 

Откъм дъното на пещерната кухина, която Кара Смаил 
беше подбрал за тяхно леговище още преди идването им, 
там, където мракът беше най-гъст, където не достигаха 
мътните лъчи на електрическите крушки, се зачу гласът 
на Бил. Нечленоразделна, безсмислена реч, Произволни 
звуци. Примитивен начин да се изрази неподправената ра- 
дост от вида на храната. Този ъгъл бе определен за него. 
Изричната заповед на Шефа: „Не мърдай оттук!“ го 
прикова до стената по-здраво от окови. Прикова го си- 
лата на смутения му мозък. Очите само, двете очи с 
разширени зеници, святкаха като на когка. Приличаха на 
две зеленикави карфици, забодени върху кадифето на 
мрака. Неизразходвана енергия бликаше, натрупваше се, 
преливаше в жилите му, разгърсваше набъбналата плът 
в сигни тръпки и ритмично разклащаше снажния исполин. 
От крак на крак, напред-назад -- „тганцът на Бил“ -- така 
го нарече Шефът. Това бе непрекъснатото движение, на 
което го обрекоха чудновагиге хормони на доктор. Гри- 
горов. 

Кара Смайл плахо му подаваше храната. Широките 
длани на неговия доскорошен приятел я грабваха с на- 
стървение и бързаха да я отнесат към ненаситната уста. 

Шефът замислено поглади брадичката си: 

-- За Бил нашето оръжие е непригодно. Тия пръсти 
спусък не могат да натиснат. За такава лапа нож няма... 
Остава му най-сигурното оръжие -- ръкопашният бой. При 
него той ще бъде страшен бой. Убийствен. Грубото, пър- 
вобитното -- с пръсти, с длани, с юмруци. Ала юмруците 
на Бил са чукове, пръстите -- клещи, прегръдката -- пре- 
са! Какъв прекрасен удушвач! 

Кара Смаил го погледна възхитен от нарисуваната 
картина: 

-- Той и с една ръка може по-добре от тебе, Шефе! 

-- Аз не съм удушвач, идиот !-- докачи се Шефът и 
му обърна гръб. 

-- Удушвач или не-- все на един аллах се кланяме -- 
примирително рече турчинът. 

-- Стига! Овчарят е наблизо. На работа!... Бил! Ела 
тука! 

Гигантът се отдели от стената и с две широки крачки 
се изпъна до тях. Изправен високо над главите им, той 
беше поизкривил нагоре глава, заслушан в безгласния ше- 
пот на онемялата си мисъл. Чакаше търпеливо. Чакаше да 
приеме задачата -- онези няколко думи, казани така, че да 
отключат дремещите сили, енергия, действеност. Отстрани 
на тялото му висяха ръцете и конвулсивно се свиваха, гото- 
ви всеки миг да се стоварят върху посочената жертва. 
Гол, обрасъл в червеникаворъждиви косми, смръщен, по- 
стоянно сърдит на някого, той напомняше злия дух от 
шишето, измъкнал се от своя тесен затвор и смирено 
застанал в целия си ръст пред своя единствен повелител. 

-- Бил! -- започна Шефът, вдигнал брадичката си на- 
горе. В душата му беше пропълзяла страхлива мисъл: 
„Ако тази надвиснала над главата ми сянка изведнаж от- 
каже да изпълнява волята ми и се сгромоляса върху ме- 
не...“ Той отстъпи неволно крачка назад и продължи: -- 
Бил, слушай добре! Изпълнявай точно! 

Клатушкането спря. Неподвижен и безмълвен -- това 
символизираше пълната готовност на исполинския човек да 
попие всяка заповед незабавно и дословно. 

-- Излез от пещерата! Спусни се по стръмнината до 
Гърми дол! Застани в очакване! Скрий се зад скалата! 
Когато от там след половин час мине овчар, убий го!... 
И -- веднага тук! Хайде! 

Като тласнат от невидима ръка, Бил стремглаво се 
втурна към изхода, изблъска настрани Шефа и Кара Смаил, 
изкачи въжената стълба, която едва издържаше тежестта 
му и изчезна от погледа им. 

-- „Храмът“ светна! -- прошепна Кара Смаил. 

-- И угасна...-- добави Шефът. 

Бил беше напуснал бърлогата. 

... Навън вятърът пищеше на различни пискуни, греб- 
ваше с шепите си вода и яростно я разбиваше на дребни 
капки по гърба на скалите, върху мрачните, натежали от 
влага дървета, по полегналата трева. Големите боси стъ- 
пала на Бил оставяха дълбоки следи по разгизналата земя, 
а дъждът бързаше да ги напълни с вода. Тези локви 
трасираха неговия път. По тялото на гиганта на струи се 

стичаше вода, спускаше се на тънки криволици между 
космите. Главата му, потънала в раменете и наведена на- 
пред, като че ли се мъчеше да прозре през влажния су- 
мрак, през мокрите листи на дърветата. С отворена уста, 
с очи студено сини като стомана, сгърбен, с протегнати 
напред длани -- всичко това правеше от Бил един устремен 
към плячката си звяр. Преобразен от хормоните на доктора, 
той беше смъкнал човешкото от себе си и напомняше 
прословутия „Снежен човек“, спуснал се от недостъп- 
ните бели върхове, за да внушава страх и несигурност. 

Пороят беше набъбнал от бурята. Той с шум препречи 
пътя му, но с един скок, на който биха завидели най- 
добрите лекоатлети в света, Бил го прехвърли и тичеш- 
ком се спусна по посока на Гърми дол. Оттам се чу- 
ваше кучешки лай и звън на хлопки. 

След малко Бил се прилепи до една скала, надвиснала, 
готова всеки миг да рухне в дола. 

Стадото идваше към мястото на засадата. Гигантът 
настръхна. Местеше бързо огромното си туловище от 
място на място, кето състезател, който за последен път 
проверява пъргавината на своите тренирани мускули. Ку- 
чешкият лай се усили. Стана дрезгав, стръвен. Рунтавият 
овчарски пес го бе надушил и сега идеше, носеше се на- 
среща му с големи скокове. Бил ниско се наведе и про- 
тегна ръце в очакване на срещата. Кучето се метна към 
гърдите му и изшрака заплашително със зъби. Но-- по- 
бързи от звяра бяха двете ръце. Те се сключиха в тесен 
обръч около шията му, пръстите им потънаха в мократа 
ръждива козина -- лаят на кучето секна, тялото му се из- 
пружи и само мускулите потрепваха в замиращи тръпки. 

Тогава се появи овчарят. Напрегнат, доловил краткия 
шум на борбата, той напразно искаше да прониже с по- 
глед мрака. Бил замахна отдалече и запрати към него 
мъртвия пес. Кучето глухо се тръшна до краката на своя 
стопанин, неподвижно, укротено завинаги. Главата му бе 
неестествено, странно извита назад, като откъсната и не- 
брежно прилепена до тялото му. 

В този миг овчарят видя това, което никой не би му 
повярвал, ако останеше жив да го разкаже --иззад ска- 
лата се появи триметров гигант, сгърбен като озверена 
горила. Гигантът се хвърли върху него с рев. Овчарят 
едва успя да се наведе и да издърпа из навоите си 0в- 
чарския нож. 

Стоманата блесна само веднаж... 

4. МАЙОР ВРАНСКИ РАЗПЛИТА ЕДНА ИСТОРИЯ 


Папката с материали ставаше все по-внушителна и де- 
бела. Тук бяха сведенията за бандитите, преминали преди 
два месеца границата, копия от документите на Горов, 
описания на санитаря, на Кара Смаил, показанията на гра- 
ничаря Кръстан и още много протоколи, скици, хартийки. 
И от всичко това като от сурова руда трябваше да се 
извлече истината. Да се открие единственият път за за- 
лавянето и ликвидирането на тази изключително опасна 
група. 

Днес към тази папка трябва да се приложат най-новите 
материали по убийството на Стоил Пенев, овчарят на сто- 
панството. 

Майор Врански бе твърдо убеден, че и това злодей- 
ство е в тясна връзка с диверсионната група на Горов и 
Кара Смаил. Трудно беше да се докаже връзката. Каква 
цел гонеха с премахването на овчаря? Просто без ника- 
къв смисъл! Какви допирни точки може да има то с 0т- 
критието на доктора? Изолирано убийство, от която и 
страна да го погледнеш. Да се дължи на нещо друго, да 
е замесен някой друг... Съвсем страничен? !... Не е за 
пари, макар че са взети двеста четиридесет и пет лева. 
Ако е за обир, защо са оставени другите петдесет и пет 
лева, които е носел със себе си гози ден?... Или пък 
отмъщение, стара вражда, карез, затаяван през много го- 
дини, чакал сгодата... Не, не! И на това не прилича... 

Влезе старшина Лумпаров с няколко бележки в ръка. 

-- От дактилографията, другарю майор!... Отпечатъ- 
ците от овчаря са идентични с оставените по дръжката 
на овчарския нож. Ето! 

-- Това се очакваше. 

-- А това е микроскопският анализ на косми от убитото 
куче и кичурчето, което стискаше мъртвият овчар. 

- Я виж-- различават се! Какво пише лаборатория- 
та?... „Космите от кичура са много сходни с човешките, 
въпреки относително дебелия напречен размер...“ Хм, чо- 
вешки!... Друго? 

-- Данни от анализа на кръвта по ножа и кръвната 
група на убития... 

-- Различни, нали? -- пресече го майорът. 

мчрнечт 


-- Групите са различни, но и двете от човешка кръв... 

-- Е, много ясно. Ти да не мислиш, че животно е 
свършило всичко това?... А, протоколът! Да видим и 
него... „Прекъсване на гръбначния стълб в областта на 
шията; трахеята и хранопроводът - смазани; подкожни 
кръвоизливи като при удушване.“ 

Той се смълча, зачете наум с интерес, отдалечил 
листа от очите си и само от време на време продължа- 
ваше мисълта си гласно: 

-- М-даа... ръката, която е притискала, е ръка с из- 
ключителна сила! Прекъснала е не само венозната, но и 
артериалната кръв. В мозъка няма кръвоизливи... Про- 
токолът от аутопсията на кучето е великолепен! 

Той поясняваше на себе си, но Лумпаров сметна, че не 
е излишно да изрази и своето съгласие с едно кимване. 

-- И следи от натъртване по едната страна на тялото. 
Ясно -- от захвърлянето му на земята... По-нататък-- „... 
строшаване на напречните и бодлестите израстъци на тре- 
ти, четвърти, пети и шести шийни прешлени...“ А прото- 
колът на овчаря? р 

-- Неговата аутопсия продължава. 

-- Капитан Обретенов още ли е в химическата лабо- 
ратория ? 

-- Да. Анализът на отровата все не излиза. Измъчи- 
ха се. 

-- Чудна отрова... Какво е изпило това момиче? -- си 
рече тихичко майор Врански и погледна през прозореца -- 
навик, който подсказваше на Лумпаров, че не бива да из- 
лиза още -- майорът се е замислил върху нещо и сега, 
ей сега след кратката пауза, ще се обърне към него и ще 
каже... 

-- Лумпаров! Предай на капитан Обретенов да пре- 
къснат анализа и да дойде веднага при мене! Снимките 
готови ли са? 

-- Съхнеха... 

-- Да мине през фотолабораторията и да ги вземе. 
Колкото са изсъхнали -- толкова. 

Старшината излезе. Майор Врански се обърна пак към 
прозореца. Навън, до оградата, две деца само по гащета 
и боси, с изрусени от слънцето коси, теглеха дървено ка- 
мионче. До тях весело джавкаше бяло паленце с черно на 
носа и окото. Те се стараеха да го положат в камиончето, 
да го повозят, но то всеки път скачеше изплашено и вди- 

гаше весела врява, за тяхна най-голяма радост. В тази 
мила картинка се бе загледал майорът, но мислите му 
бяха все там-- сред нишките на заплетените престъпле- 
ния! Цели два месеца! Папката набъбваше, възел след 
възел се сплиташе и разплиташе, нови следи се явяваха, 
трупаха и не даваха мир и покой на главата му, която 
съвсем май побеля напоследък. Като снежна преспа. Запла- 
хата, реална и невидима, надвиснала над главичките на 
тези деца и безгрижната им игра, наливаше часовете му 
с решителност, гонеше умората, изостряше погледа му. 

Влезе капитан Обретенов със снимки в ръка. 

-- Нещо интересно? -- пое ги майорът. -- М-да... гла- 
вите! Извърнати назад. Съвсем извърнати. И при кучето, 
и при Стоил. 

Остави ги пред себе си, облегнати на пепелника и за- 
пали лулата си. Вдъхна дълбоко, без да откъсне поглед 
от тях. 

-- Счупване на шийните прешлени. Прекъсване на 
гръбначния стълб. Страшна ръка! Необикновена сила! 
Ръка или лапа?... 

Двамата постояха бемълвни, вторачени в грозните 
деформирани тела на гланцовата хартия, после майорът 
каза: 

-- Човек ли е, животно ли е?... Но ето, че кичурчето 
косми в ръката на овчаря е от животински произход. Ку- 
чето -- захвърлено от разстояние. Стоил беше борец, здра- 
веняк, не от ония, дето бързо се предават. 

-- Той е бил изненадан. 

-- Това е малко вероятно -- поклати глава майорът. 
Убийството на кучето преди това и предизвикателното 
му запращане в неговите крака са го предупредили. Имал 
е време да се наведе, да измъкне нож из навоите си, да 
замахне. По ножа има кръв -- ударил е на месо. Ударът 
е бил точен, но не смъртоносен. Въпреки че е потънал 
на десет сантиметра от върха. А десет сантиметра в жива 
плът -- това не е малка рана. И все пак за убиеца е не- 
значителна. Той леко я понася и успява да се укрие. 
Следи от кръв-- само на мястото. Другите следи са 
размити от проливния дъжд. За мен това е един нов, 
неизвестен член на същата банда... Да, ас отровата 
какво стана? 

Обретенов безпомощно вдигна ръце. Какво да отго- 
вори? Нищо не установиха химиците. Какви ли не ком- 

бинации опитаха. Отчаяха се. Такава течност не бяха 
срещали. 

-- Вносна отрова? -- иронично го погледна майорът. 

-- Вие се смеете, но аз и затова помислих. За един по- 
дарък от Горов... на любимата. 

Майорът дръпна от загасналата лула, протегна ръка и 
я почука в пепелника. Снимките се плъзнаха и легнаха 
една върху друга. 

В този момент старшина Лумпаров донесе резултата 
от аутопсията на овчаря и двамата разузнавачи се заче- 
тоха. Почти едновременно вдигнаха глави, спогледаха се: 

-- Същата находка. Виж ти, маниер на действие значи, 
стил. Удушвачи. 

-- Желязна хватка. Да е използвал някой предмет ? 
Въже или кърпа? 

-- Не. Това не е загърляне. Отпечатъците по шията 
са отпечатъци от пръсти. Силни и груби. Дълбоки охлуз- 
вания и кръвонасядания. Да-а... работица. Загадъчна. 

-- В такъв случай да вдигнем съмнението от Владо 
Керечев. 

-- Съмнението -- да. Не и наблюдението. Съберете ми 
сведения за този овчар. Не ми е още ясен. 

Телефонът звънна. Майорът вдигна слушалката и очите 
му трепнаха. 

-- Да.. да, благодаря! Докторе, вие ни правите 
ценна услуга. Бяхме затруднени. Спи ли още? Желая ви 
успех! 

Обретенов слушаше напрегнато недомлъвките на своя 
началник и си мислеше за отровата. Анализ ли е правил 
докторът ? 

-- Откъде ще я знае той? -- попита капитанът. 

-- Откъде ли?... Ами че тя е негово производство !-- 
в очите на майора блесна другарска закачка. Опасявайки 
се да не стане прицел ни неговите острички шеги, Обре- 
тенов замълча предпазливо. 

-- Не се ли сещаш?... Ауксини, Обретенов, ауксини! 

-- Лилия е пила ауксини!? 

-- Да. Същата вечер лаборантката е работила по екс- 
тракцията им. Тя е посегнала на колбата с ауксини. Защо? 
Знаела ли е нейното действие, взета през устата? -- Не. 
По-скоро случайно е попаднала. Стъкленицата е била пред 
нея. Поглъща я, после заспива дълбок сън. 

-- Продължителен сън. Прилича на мнима смърт. И 
спящите имат нужда от храна, макар обмяната на веще- 
ствата им да е съкратена до минимум. А тя не поема 
храна... Не са ли отровни ауксините, приети през устата ? 

-- Според доктор Григоров действието им не се отли- 
чава от това на приспивателните. Естествено, този дълбок 
сън може да премине направо в смърт, с потискане на 
центъра на дишането и сърдечната дейност, но докторът 
е успял да я събуди. 

-- Успял?-- Браво!... А как? 

-- Това не зная. Но стига по тоя въпрос! Какво ще 
кажеш за една нова експедиция до пещерите? 

-- Сега другата... Аз сам исках да ви предложа, дру- 
гарю майор! -- изведнаж се оживи Обретенов. -- До „Сру- 
тената“! Там са! Никъде другаде! 

-- „Срутената“!... Изглежда си прав, капитане. И 
именно, защото е срутена и необитаема... Състави план 
и действувай незабавно ! 


Когато се завърна, Бил бе посрещнат с нескрито въз- 
хищение. Шефът гореше от любопитство. Спусна се към 
него. Помисли да стисне и ръката му, но благоразумно се 
отказа. Внушителната сянка на мълчаливия титан не се 
спря пред него. Прибра се в своя ъгъл -- дъното на пло- 
щадката. Кръвта бе напоила обилно косматата му гръд и 
лявото бедро. Той притискаше с широката си длан раната 
и скимтеше. Другояче не можеше да изрази болката си. 

Шефът го освети с фенерчето си. 

-- Ранен! От нож. Кара, превържи го! 

-- Тоя чобан не е бил шубелия -- рече турчинът и се 
приближи с топка памук, две шишенца и бинтове в ръ- 
цете си. Грижливо проми раната на Бил. Ножът се бе 
плъзнал над ребрата и пробил само гръдния мускул на 
четири пръста под лявата ключица. Пациентът на Кара 
Смаил търпеливо позволи да го превържат, но щом го 
оставиха, разкъса превръзката и затисна с дланта си кър- 
вящата дупка. 

Решиха да оставяг раната открита. Малко след това 
кървенето съвсем престана. Гигантът приклекна успокоен, 
сви се на лявата си страна и като че ли задряма. 

-- Бабаджанка |! -- възхитено пробаси Кара Смаил. 

-- Още веднаж да го проверим -- каза Шефът. -- Ра- 
нен е, но за него това е драскотина. -- Той поглади със 
"задоволство брадичката си и добави: -- Сега има с какво 
да оправдая малкия риск пред „013“. Само че преди това 
Бил трябва да увеличи своя... м-м, актив. Какво да из- 
мислим ? 

Легна по очи на походното легло, зарови пръсти в 
косата си, умълча се. Спеше ли? Може би уморен от 
безсънните нощи повече не можеше да издържи? 

Не, не спеше Шефът. Кара Смаил дори на бас може- 
ше да се хване, че пак нещо хитро ще роди главата му. 


Минаваше десет часа вечерта. 

Гигантът чакаше скрит зад огромния скален къс, заоб- 
лен от ерозията на столетията, чакаше и слушаше диха- 
нието на заспалата земя. Пееха щурци. Облаци бяха за- 
тулили луната. Понякога, съвсем нарядко, те изтъняваха 
и плахото светило подаваше рог, разхвърляше набързо 
последните си искри и изчезваше. Ставаше още по-мрач- 
но. Далече на запад валеше дъжд. Проблясваха беззвучни 
мълнии. Небесният свод избухваше в синкавовиолетов 
пожар и пак тъй мигновено гаснеше. Преди залез слънце 
и по тия места падна дъжд, но бързопреходен. Само на- 
мокри земята. Затова сега въздухът бе толкова гъст и 
влажен, дъхтеше на озон и колендро. 


- Ъх.. хътък... Ъх... хъ-ъх!...-- шумно сумтеше 
Бил и напрегнато се взираше в тъмнината. 
-- У-ху-у... у-ху-у...-- откъм Гърми дол се обади 


нощна птица и пак-- тихо, тихо... 

И нощта се бе притаила да чуе не идва ли някой по 
стръмния път. 

Вече втори час измина. Бил търпеливо дебнеше. Беше 
полегнал на страната си и не помръдваше. Превърнал се 
бе на неделима част от скалата. 

Най-сетне зад завоя се разля дрезгаво и настойчиво 
гъгнене на мотор. Жълта светлина близна крайпътните 
скали, събуди нощните сенки и се втурна нагоре към 
Гърми дол. 

Бил се надигна. Цялото му тяло трепереше от възбу- 
да. Идеше неговият ред. Зад скалата се появиха две ос- 
лепителни кълба, привлякоха очите му и бавно запъплиха 
към мястото на засадата. Гигантът легна с цялата си 

маса върху заобления камък, наклонен застрашително над 
пътя и натисна. 

Натисна с цялата си гръд. И с ръце. Дори лицето си 
прилепи на грапавата, гранитна повърхност. Камъкът 
мръдна. Едва-едва се поддаде на неговия напор. Пръстта, 
споила основата му, обрасла с жилава трева, замрежена 
от коренища, се пропука. Разкъсваха се едно по едно 
коравите бримки на троскота. Освобождаваха скалния къс 
от многогодишната си прегръдка. 

Налегна още. фаровете бяха съвсем наблизо. Шумът 
на мотора -- по-припрян и по-виещ. Шофьорът, изглежда, 
бързаше да премине час по-скоро стръмнината и даваше 
пълен газ. Поради светлинната завеса, простряна от фа- 
ровете пред камиона, кабината му оставаше тъмна и не- 
проницаема за окото. 

И камъкът почна да се наклонява над пътя. Още... 
още... Суха съчка, попаднала под него, остро пропука 
като скършено ребро. Още... още... Месецът подаде 
любопитно долния си връх изпод облака. Приличаше на 
крив ханджар от злато, забоден в тъмнината. Над пътя 
се чертаеха едва доловимите силуети от един приказен 
свят на вкаменени хора, животни, старинни кули и бой- 
ници, сред които протягаха костеливи пръсти нискорас- 
лите разкривени дървета. Те сякаш носеха на короните 
си натежалия от стародавни времена мрак и вече изнемог- 
ваха, сгърбили черни клони. 

Всичко бе неподвижно, застинало, мъртво. Само един 
огромен, човекоподобен силует поклащаше напред-назад 
объл отломък от скалата, докато накрая го отдели от 
гранитната му подложка, изправи го на ръба й, задържа. 
го там секунда-две, после камъкът хлътна, търкулна се 
по стръмното на високи отскоци като ускоряваше своя 
бяг посред глухия ромон и скрипет на свлечената скална 
дробина. Стигнал долу в ниското той описа къса дъга и 
тежко се сгромоляса върху камиона. Трясъкът отекна от 
скала на скала. Долът го повтори. Угаснаха фаровете. 
Замириса остро на бензин. 

А горе, над пътя, върху по-светлия фон на небето, се 
бе изрязал едрият, човекоподобен силует, разперил ръце, 
полуприведен и затаен като хищен езически идол. 

Месецът -- този крив, златен ханджар--се заби в 
пухкавите облаци до дръжката си и от раната бликна 
още по-черен мрак. 


174 


-- Говори, Обретенов, слушам! -- каза майор Врански. 

-- Намерих го в съзнание. Раната в дясната му ръка 
е дълбока наистина, но няма счупено. Само дето е за- 
губил много кръв. Сега му преливат направо от дарител. 

-- Какво разказва момчето ? 

-- Забавило се в града. Момиче познато имало... 
Младежка работа. Тръгнал си по тъмно. Когато набли- 
жил Гърми дол, малко по-наизток от завчерашното про- 
изшествие, забелязал, че зад една крайпътна скала се 
мярнала сянка. Грамадна сянка. „Великан -- казва -- съ- 
щински великан...“ Но на страха очите са големи, После 
тази скала се размърдала и се срутила точно над камио- 
на. Той казва скала, но това е по-скоро къс от скала, 
заоблен камък. Твърде е голям, за да може да го тласне 
човешка ръка. След удара шофьорчето загубва съзнание. 

-- Стъпки нямаше ли? 

-- Намерих следи, но те бяха толкова необикновени, 
че без съмнение се касаеше за игра на природата. 

-- Игра на природата...-- иронично повтори майорът. 

-- Другарю майор, аз не вярвам в свръхестествени сили | 

-- Не се горещи, Обретенов! Аз мога да ти кажа 
колко широки са понякога границите на естественото. 
Неотдавна в списание „Наука и техника“ описваха испо- 
лин, висок два метра и осемдесет и три сантиметра. Как- 
во ще речеш? Някакъв турчин. А в съветската литера- 
тура се споменава и за човек с три метра и двадесет 
сантиметра ръст. Влиянието на хипофизните хормони. Как- 
во? Не ти се вярва? Но това са факти! Като си помис- 
лиш само-- три метра и двадесет сантиметра! А?... 

-- Изключения. Научни куриози... А освен това шо- 
фьорчето разказва, че когато се свестило над него бил 
надвесен. обикновен човек, с обикновен ръст. Човешка 
ръка го опипвала. Човешка ръка му бъркала в джебо- 
вете. Портфейла му задигнала. Часовника. Чул човешки 
стъпки. На това място имаше и нормални отпечатъци от 
ходило без ток... 

-- От цървули. Успял ли е да го види? 

-- Всичко това е станало между десет и единадесет 
часа. Тази нощ беше облачна. Момчето казва, че доло- 
вило от него един особен дъх на мандра. На прясно си- 
рене, казва, миришело. На тютюн и сирене. 

-- Това е добре. Да се извика онзи овчар, който ни 
съобщи за убийството! Пък и другите да се разпитат. 

Стопанството е най-близо до мястото на катастрофата. 
Но първо него. Керечев. Все ми се струва, че знае много, 
а казва малко. Да отиде Васев и лично да го доведе. 
Друго? : 

-- Друго -- две клечки кибрит. Едната счупена. Фос- 
форната й глава неизгоряла. Другата -- докрай догоряла. 
Шофьорчето казва, че неизвестният е палил кибрит да го 
разглежда. Ударил му е няколко слаби плесници да го 
разбуди, но то се престорило, че е в несвяст и той спо- 
койно го пребъркал. 

-- Добре. Свободен си, Обретенов. Може да вървиш. 
Овчарят ще разпитам аз сам. 

Когато излизаше, капитанът се сблъска на вратата със 
старшина Лумпаров, който носеше лист от бележник и 
беше много възбуден. Обичайната вялост на старшината 
бе се заменила с оживление. Той буквално връхлетя в 
стаята на майор Врански, без да козирува на капитана. 
Не направил и пет крачки, Обретенов чу да го викат и 
се върна. 

-- Ето ти още една нишка, Обретенов! Не можем да 
се оплачем днес -- весело му каза майорът. Обърна се 
към Лумпаров и го покани: -- Е, разказвай сега. Сбито и 
без да прескачаш важните подробности. 

-- Наши радисти са засекли неизвестна радиостанция 
с тънки, пронизителни и съвсем краткотрайни радиопище- 
ния, траещи до 15--20 секунди. Запеленгуването и разчита- 
нето -- изключително трудни. Трябвало както са записани 
на магнетофонна лента да ги прослушат на бавни 060- 
роти. Сержант Раевски се досетил. 

-- Остроумно!... Браво, Раевски!-- възкликна капи- 
тан Обретенов. 

-- Тогава пищенията са разложили на точки и тирета 
с по-нисък тембър. Нашите смятат, че е използван моде- 
рен радиопредавател за свръхбързо предаване на набра- 
ната шифрограма. Подобни радиопредавания са заловени 
и в четвъртък, но на друг вълнов диапазон. И двете са 
записани между три и три и пет минути сутринта. 

-- Значи, сутрин рано... Място на предаванията? 

-- Между „Срутената пещера“ и източно на около 
три километра. 

Майор Врански погледна към капитана: 

-- Пак твоята „Срутена пещера“. 

-- Аз ви казвам -- там ще е краят на тази предълга 
история! Три километра източно... там започва троевид- 
ната извивка на шосето. От нея нагоре са стари борови 
гори -- до самата пещера. 

-- Откъде съдят радистите, че това е една и съща ра- 
диостанция? Нали предава на различна дължина на въл- 
ната всеки път? 

-- Да, но са хванали постоянен позивен индекс на 
радиостанцията. 

-- Койе той? -- попитаха двамата офицери в един глас. 

- „Х. К. В-013“ -- каза Лумпаров. 

Майорът запресмята на глас: 

-- Днес е понеделник. Утре -- вторник. Сряда... та- 
ка, след два дни, изглежда, ще имаме ново предаване. 
Обретенов, иди в шифровъчния отдел и стой над главите 
им, докато не я разшифроват. До вечерта ми трябва це- 
лият текст. Знам, знам, че е трудно... Нашите шифро- 
вачи могат. През последните дни премного се застояхме, 
сега трябва да се върви с нарастващи темпове. Освен 
това в четвъртък, рано-рано сутринта отиваш на туризъм. 
Ще вземеш раница, голф, обуща с габъри, бастун, въже 
и... пистолет. 

-- Ха! Що за туризъм? С бастун и пистолет! -- ди- 
веше се Обретенов. -- Ами експедицията до пещерата? 

-- Нея после. Първо ще отидеш на три километра 
източно от нея. 

-- Аха--на лов за радиостанцията. Разбрано | 

-- Имам сведения за един турист, който напоследък 
често ходи на екскурзии в тази местност. Този любител 
на планината се връща от туризъм по времето, когато 
другите излизат. От сорта на нощните туристи. 

-- Ясно! Струва ми се, че сме пред самия възел! 

-- Стегнат възел!...-- изпъшка майорът. 

Когато Лумпаров и Обретенов излязоха, той весело 
забарабани по масата --за първи път от толкова дни му 
бе поолекнало. Рунтавите му вежди като две посивели 00- 
лачета литнаха над очите. Той мислеше, че краят му се 
вижда вече, но дълбоко в душата си оставаше загрижен. 

Наистина предстоеше още много да се случи. 

Доложиха по телефона, че Владо Керечев е доведен. 
След две минути, почернял и уплашен, овчарят стискаше 
мръсния си калпак от кафява вълна и раболепно клатеше 
глава. После се смръзна в напрегнато очакване. 

Лицето на майор Врански потъмня. 

-- Я се приближи малко! -- строго му каза той. 

Владо несмело потътри цървулите си. 

-- Още де, още... Какво те е страх? 

Той пристъпи нови две крачки и опря ръце на бю- 
рото. После ги прибра. Бръкна в джебовете си и пак ги 
извади. Не можеше да им намери място. Майорът усети 
дъх на кисела пот и нечистоплътност и се отдръпна. До- 
лови и онзи тънък, свойствен на овчарите мирис „на 
мандра“, както рече Обретенов, пропил в тях от непре- 
къснатия досег с млякото, доенето, овцете. 

-- Върни се! 

Онемял и изплашен, Владо се оттегли заднешком. Кле- 
пачите му трепкаха от смущение. Последвалият неочакван 
въпрос го накара да преглътне и да се опре на стената. 

-- Къде са часовниците? 

-А?... Какви часовници? 

-- Абе, ония там на шофьорчето и на Стоил...--с 
престорено небрежен тон каза майор Врански, впил сту- 
дения си поглед в овчаря. 

-- А че, аз... откъде да знам...-- смутолеви Владо 
и запристъпя на място. Ръката му несъзнателно посегна 
към пояса и бързо се сви. 

Майорът се облегна назад. В гърдите му се надигаше 
отвращение. Очевидно това е един неопитен и лесен пре- 
стъпник. Съвсем неук и неловък, от рода на дребните 
джебчии, некадърен дори за едно по-изтънчено престъп- 
ление. Намерил е Стоила мъртъв и го е пребъркал. Обрал 
го е. Другаря си. Своя мъртъв другар. Вместо да види 
не може ли с нещо да му помогне... Не е почувствувал 
нито капчица жал. А може би се е зарадвал мръсникът -- 
знаел е, че убитият е изтеглил днес пари. Оставил ня- 
колко банкноти, за да обърква глупаците... Измислил и 
той хитрост! Един мародер от най-низка класа... 

И без да се церемони много, той ускори разпита: 

-- Тъй, в пояса си ги носиш, значи! А парите? И 
тях ли там?... И защо носиш толкова пари на куп? Не 
те ли е страх, че може да те окраде някой? Както ти си 
обрал умрелите например... 

-- Кои умрели?... Не съм. Мои са си... 

-- Добре, твои да са. Това не е най-страшното. Най- 
страшното е другото!... 

-- Кое? --гласът на овчаря стана сипкав като от 
простуда. 

-- Уплаши се... Как няма да се уплашиш? Не е 
малка работа да те обвиняват в убийство. Двама души 
си убил, какво ме гледаш? Стоил овчаря от вашето сто- 
панство и Личко шофьорчето. Убил си ги. А после си ги 
ограбил. И за да ни заблудиш, бързаш пръв да съобщиш 
за убийството на първия. Защо не съобщи и за Личко? 
Куражът ли не ти стигна? 

Овчарят беше побелял като стената, на която бе 06- 
легнат. 

-- Не съм... да умра на място, не съм 431... Те си 
бяха вече... такова, те и двамата... ама да вдигна нож... 
Аз само дето... 
| -- Какво само? 

4 -- Не съм... ей на-- кръст! Не съм... 

е Тресеше се като листо. Зъзнеше. Посред лято зъзне- 
ше. Подвоуми се малко, посъбра смелост, тръгна с еди- 
ния крак, спря, тръгна с другия, пак спря и изведнаж се 

“реши. Бръкна в пояса си, изтича до масата и почна да 

вади парите, часовниците, увити в мръсна кърпа. Тук 

„беше и портфейлът на Личко. Пръстите му трепереха. 

“ Изпускаха парите. 

К -- Това е всичкото. Не съм харчил... Мислех да ги 

г. върна... Страх ме беше--от умрели пари са това, ама 

. рекох си, ще ме разпитват и може да ме вземат за... 

1 А ония си бяха умрели, когато... Викам си, и без това 

“са умрели, каквото с пари, такова и без пари. Че тъй де! 

про -- Онияси имат имена! -- патарии майорът. -- Не смееш 

и да ги кажеш! 

Беше отвратен. Колко години служеше, какво ли не бе му 
сервирала професията досега и пак не можеше да остане 
безразличен при такива сцени. Всеки път изгаряше от 

|. възмущение и дълго, след като си отидеше в къщи, му 

| горчеше от тази отрова. 

< Изпит и жълтолик като смъртник, Керечев преви дъл- 

“ гата си снага над бюрото на майора, сграби ръката му и 

| като дете я зацелува. Майорът я издърпа с погнуса. 

: -- Иди до стената и говори! И без преструвки! Всич- 

„ко, каквото си направил! 

-- Това е, другарю офицер... Ето часовниците. На- 
казвай ме, ако щеш за тях. И за парите ме наказвай, ама 
разбери -- не съм убивал никого и туйто! Шофьорчето 

не беше още умряло, ама щом ти викаш -- може. Само 
че аз случайно минавах оттам... Чух как тресна камио- 
нът, изтичах и... Кьорав човек не съм видял там. Казвам 
ти!... Само един голям камък, паднал отгоре. От стръм- 
ното... Може сам да е паднал... Живо си беше мом- 
чето... 

-- Живо! Щом не си помогнал, значи си убил! Дру- 
го какво видя? 

-- Какво да видя в тая тъмница? Аз кибрит щраках 
да видя дали момчето ме гледа... 

-- Друго? 

-- Ама нямаше друго бе, другарю офицер! Живо си 
беше то... 

Майорът натисна скрития звънец и в кабинета му 
надникна старшина Лумпаров. 

-- Изведи го! 

На вратата се почука. Влезе капитан Обретенов, засмян 
до уши, и поиска разрешение да остане. 

-- Шифрограмата? -- протегна се приятно изненадан 
майор Врански и лицето му се разведри. -- Толкова бързо 
не очаквах, да си призная! Нашите станаха много добри 
специалисти. Я да видим! 

Разчетеният текст гласеше: 

„Чакаме инструкции. Излетът завърши. Филмът -- чрез 
„013“. Включвам „Гигант“ в акции. Чакаме улица. 
Шефът.“ 

-- При съствувах на дешифрирането. Не беше толкова 
сложно. Б уквите бяха с разместена номерация. Ясно е, че 
са се надявали само на модерния си предавател. 

-- А този „Гигант“? Какъв е пък той? 

И аз се питам. Някой от групата им. 

-- Филмът -- това е заснетият ръкопис на доктора. Тряб- 
ва да го вземем, преди да е изчезнал. Затова --екскур- 
зията. Както решихме А „Гигант“ си остава загадка. 
Напомня ми разговора за свръхестественото. 

-- Аз оставам скептик, другарю майор. 

-- А кравата Вихра, капитане? Ако не беше я видял 
с очите си, как щеше да повярваш ? Веднаж попитах док- 
тора какво би се получило, ако инжектира човек с тия 
хормони. Той кипна, зачерви се, развика се, че е срамно 
иаз да задавам този нелеп въпрос. Като се успокои, аз 
пак му го повторих. Тогава той предположи, че и чове- 
кът не прави изключение за ауксините. 


180 


-- Как да разбирам вашия намек? „Гигантът“ --- рожба 
на ауксините ? 

-- От лабораторията, в нощта на произшествието, е 
изчезнала ампула с прясно извлечени ауксини. Имам осно- 
вание да вярвам, че Горов я е отнесъл със себе си. Една 
инжекция от тази течност и това стига, за да ни отвори 
работа за два месеца. 

-- Кой ще се съгласи на такава инжекция? -- поклати 
глава Обретенов. 

-- Не съм казал, че се е съгласил. Всъщност това са 
хипотези. Едно е важното --гигант или не-- все едно, той 
“трябва да бъде обезвреден, преди да са пристигнали ин- 
|. струкции. Затова в четвъртък сутринта... И вземи Гечев 

със себе си. Или Васев. 
| Капитанът се засмя самоуверено. 

Е -- Само ще ми пречат. 

: -- Ти остави това! Трябва да си нащрек! Виждаш -- 
“не се спират пред нищо. Вземи някого от нашите. Да се 
“движи след тебе. От очи да не те изпуска. 

-- Нима съм вчерашен, другарю майор? -- докачи се 
“капитанът. 

с -- Хайде, детинщини!-- разсърди се майор Врански. 
“ Тук няма място за перчене и самолюбие! Работа вършим, 
| не сме любители! Свободен си! 

т,, -- Слушам !-- неохотно отдаде чест капитанът и излезе. 
К: Майорът се скри в синкавия дим на лулата си замис- 
х лен. Една муха се виеше в тютюневия облак около гла- 
“вата му, досадно бръмчеше и го разсейваше. Той махна 

| нервиран с ръка и я отпъди. Ръката му перна слушал- 
|“ катаия откачи от вилката на телефона. Той понечи да я 
постави обратно, но се досети, че трябва да се обади на 
Анто, и избра номера на стопанството. 

-- Ало... Анто? Твоят е още при мене. Ще остане 
повечко. Не разчитай изобщо на него. Не!.,. Дядо Петко 
да не се отделя много-много от кравата!... Ако трябва, 
ти ще ходиш при него, не той при тебе! Нали?... До- 
чуване ! 

5. БИТКА МЕЖДУ ГИГАНТИ 


Здрачи се. Не бе огрял още месецът и дядо Петко 
нищо не виждаше в обора. Само Вихра се белееше смът- 
но до яслите. Той отиде до електрическия ключ и бавно 
го превъртя. Лампата обаче не светна. Изгоряла беше. 
И старецът взе да пустосва „и крушките и фасоните му...“ 

-- На крава -- ламба!... Не ще ли и радио да й ту- 
рим отгоре? -- замърмори той. -- Я да подиря газеника... 

Беше го донесъл от къщи така --за всеки случай. 
Ето ти сега и случая. 

Наближаваше полунощ. Изтънелият полумесец се из- 
виси над кравефермата. Смътно се очертаха построй- 
ките и близките дървета. 

Из стопанския двор не се мяркаше никой. Прозорецът 
на дядо Петковата стаичка жълтееше -- пушеше газе- 
никът. Над помещението, в което бе затворена Вихра, 
протягаше снагата си големият бряст и шумеше с листа, 
почукваше с клонки, поскърцваше... Откъм планината 
свирна луд вятър и захлопа по прозореца. 

Кравегледачът начесто се стряскаше. „Кой е?...“-- 
питаше и дълго чакаше за отговор. Надигнат на лакът, 
въртеше глава, ослушваше се с отворена уста. Все му се 
струваше, че чукат. 

И кравата не беше спокойна тази нощ. Непрекъснато 
дрънчеше тежкият синджир, по-силно биеха копитата. 

По едно време кравегледачът се поунесе и мислите 
му се разпиляха. Отмаля старата, изнемощяла плът, омекна 
от съня. Само нарядко мускулни снопчета трепкаха изпод 
съсухрената кожа на лицето му, помръдваше крак или 
ръка и всичко това издаваше голямата умора, попила 
дълбоко в мишците му. 

Изведнаж на вратата се драсна грубо. Две ръце се 
плъзгаха по дъските. Опипваха. Дръжката ли търсеха? 

Дядо Петко скочи, поприхвана си гащите и изтича бос. 

-- Анто? Ти ли си?... Другарю лекар?... Кой там? 
Я!... Кой чука бе?-- Той се прокашля. -- Отговаряй 
де, а-а... 

Не му отговориха. Лудият вятър яростно засвири в 
комина. Падна керемида. Забравена празна кофа издрънча. 
Счу му се тежко сумтене като на добиче, което души 

вратата. Той побърза да щракне резето и прекара шепа 
по стената. Търсеше ключа на лампата. Забравил беше, 
че е изгоряла. Бравата мръдна нагоре-надолу. Изпращя. 
Онзи отвън натискаше с все сила. Резето се огъна със 
скърцане. „Ще счупи вратата! Не вижда ли, че е за- 
пънато ?“ 

- Хей, какво натискаш бе, аа!... Кой си ти? Ще 
викам, ей! Ще викам!... Крадец!... Атанасе! Атанасе 
брее!... 

Няма да го чуе пазачът. Той подпря със сетни сили 
вратата. С гърба си усещаше напора на неканения гост. 
Прилоша му от страх. Пресъхна му устата. „Зян ще си 
ида... Зян-зибил!“ 

Силен трясък откачи вратата от пантите, стовари я 
върху слабите му рамене. 

-- Атанасеее!...-- простена старецът и се просна. 
Тежката дъбова врата го затисна. 

Безсилно трепкаше газеникът и на свидливата му ви- 
делина кравегледачът забеляза нещо, което го накара да 
се прекръсти. През рамката на вратата се провря висок 
почти до тавана човек, гол, космат като животно, задъхан. 
„Великан!...“ -- помисли си дядо Петко. -- „Нощно при- 
видение... сила нечиста... Да съм пил, да речеш, пък 
то -- пред очите ми...“ 

Великанът се огледа с тихо ръмжене и прескочи 
човека в краката си. Насочи се към Вихра. Тя обтегна 
синджир, замаха заканително рога. Но Бил не се отдръпна. 
Яхна с лекота широката гърбина, приведе се над шията, 
сграбчи големите рога и нададе нисък и гърлест вик. 

Зашеметен, дядо Петко дишаше с отворена уста. Как 
да излезе изпод вратата? Тя го притискаше, но затова 
пък бе отлично прикритие. Какви гиганти! Да не повяр- 
ваш на очите си. Така се вчепкаха!... 

Кравата, усетила > стоманената прегръдка на своя 
оскърбител, диво измуча и наведе глава, Разтърси гръб. 
Бил се свлече в краката й. Синджирът се скъса и звънът 
му сепна притаилия се кравегледач. Вихра се метна към 
своя нападател. Още миг-два и дългите кривовърхи рога 
ще се забият в гърдите му като две копия. Но гигантът 
отскочи пъргаво встрани и прегърбен, разперил широко 
ръце, дебнешком запристъпя към нея. Тя пръхтеше нервно, 
свела муцуната си до пода, и очите й диво се блещеха, 
отразявайки бледия пламък на газеничето. 

Кой щеше да надделее? Гигантската крава или чове- 
кът-гигант? Вихра беше по-силната, по тежката, въоръ- 
жена с яки рога и корави копита, но въпреки всичко си 
оставаше животно, а Бил -- колкото и да бе загубил чо- 
вешкото в себе си, все пак владееше по-изтънко своите 
инстинкти. Дали ловкият нюх на изкусен хищник щеше да 
реши изхода от този безмълвен двубой? Те се дебнеха 
настървени. Само гневното пръхтене на Вихра и сподаве- 
ното клокочене в гърлото на Бил озвучаваха сцената и боя. 

Неочаквано едрите лопатести ръце на Бил се залепиха за 
рогата. Бицепсите на ръцете му наедряха, той приклекна от 
напрежението и ето че огромната кравешка глава започна 
бавно да се извива. Шийните прешлени остро щракаха. 
Двете фигури бяха настръхнали от злост. Никой не от- 
стъпваше. Изглежда, силите им щяха да излязат равни. 
Абсолютно равни. Може би защото имаха за стимулатор 
един и същи виновник -- ауксините на доктор Григоров. 

Ала не -- сантиметър по сантиметър Бил отстъпваше. 
Силите му се изчерпваха под напора на Вихра. Шеше ли 
да рухне смазан от краката-стълбове на кравата, пробо- 
ден от роговете й?... Той вече с мъка удържаше ця- 
лата устремена към него маса от месо, кости и злоба. 
Стъпалата му се плъзгаха по пода. Скоро неговите плещи 
ще се долепят до стената и тогава няма накъде да се 
отстъпва повече. 

Той внезапно пусна рогата. Отскочи встрани. Кравата 
политна напред с огромната си тежест и заби глава в 
стената. Чу се хрущене. По пода се посипа мазилка. Този 
удар замая Вихра. Тя нерешително се закова няколко ми- 
нути, но те бяха достатъчни. Бил с отскок я приближи и 
удари веднаж, дваж... пет пъти с коравите си юмруци 
между рогата. Тя пречупи предните си крака и се срина. 
Рогата се измъкнаха от зида. Останаха да зеят две дъл- 
боки дупки, а по пода се посипа стрит на ситно хоросан 
и тухлен прах. 

Сега бе лесно да се извие главата с помощта на ро- 
гата като с два лоста. Екна страхотно мучене и замря 
в предсмъртно хъркане. После рязък звук на счупена 
кост и огромното тяло на кравата се смъкна. 

Дядо Петко затвори очи. Когато погледна пак, Бил се 
бе насочил към него и сякаш втренчените му очи про- 
низваха дебелите дъски, зад които се тулеше. Устните на 
стареца се напукаха... 

Бил вдигна тежкия си крак, прекрачи го небрежно и 
приведен се измъкна през разбитата врата. 

Вятърът продължаваше да звъни в стъклата. Жълтото 
езиче на газеника припламваше и стихваше, сякаш сигна- 
лизираше тревога. 


6. НА ЛОВ ЗА „013“ 


В четвъртък два часа българско време Обретенов пое 
към планината. Духаше северен вятър. Облечен по настав- 
ленията на майор Врански, никой не би подозрял, че този 
енергичен, грижливо стъкмен турист, който весело си под- 
свирква и размахва дебел бастун, е тръгнал толкова рано 
не за удоволствие, а на опасен лов за шпиони. 

В джеба на голфа си веселият турист носеше мало- 
калибрен пистолет, система „Валтер“, който отвън никак 
не се издаваше. Капитанът бе изпълнил всички разпореж- 
дания на майор Врански точка по точка, само едно про- 
пусна -- да вземе помощник със себе си. Самоувереност, 
която насмалко не му коства живота през този нощен 
излет. 

Градският часовник удари един и половина. 

Той прекоси малкия площад и пое по стръмната, кал- 
дъръмена уличка, която щеше да го изведе до подно- 
жието на планината. Хладният вятър го принуди да вдигне 
яката на спортното си сако. 

Една сянка предпазливо го следеше от разстояние, 
спираше, когато забави крачката си, и подтичваше на 
завоите. 


Шефът се бе отпуснал на гръб върху походното легло 
и размишляваше с една непривична за него леност. Исто- 
рията с това откритие, цялата акция с нейните тревоги 
и рискове, вече му омръзна. Страшно доскучава в тази 
дълбока каменна преизподня, студена като хладилниците 

на фирмата „Бигсби и син“ и тъмна като в атомните мо- 
дерни скривалища на мистер Хямптън. Време е, отдавна е 
време за прибиране. Нещо мълчат оттатък. Трудно им е 
да подготвят сигурна улица?... И все пак всичко е 
наред. Утре в други ден ще се измъкне. Ще изтегли сумите 
си от Анкарската банка. Неговата е най-тлъстоцифрена. 
Преди да тръгнат насам, те, двамата с Бил, кроиха пла- 
нове да съединят капиталите си и като се отстранят от 
шпионажа, да завъртят нещо по-едричко. Сега Бил нео- 
чаквано отпадна. Планът се изменяше. „Интересно -- мис- 
леше Шефът, -- как би могло да се изтеглят и неговите 
долари. Не са малко. Той и без това не може да тегли 
вече нито цент!... Защо да останат в полза на банката? 
Толкова пари!... Трябва да се допитам до моя адвокат...“ 

Шефът беше днес в отлично разположение на духа. 
Бил току-що се бе завърнал от нощната си акция -- трета 
поред. И трите бяха успешни. Кара Смаил, който играеше 
ролята на наблюдател, пристигна половин час по-късно и 
още неотдъхнал, Шефът го дръпна към себе си: 

-- Видя ли всичко ? 

-- Видях. 

-- Уби лия? 

- Ъ-хъ.. 

-- Някой забеляза ли? 

-- Само вардянинът. Дъртият. 

-- М-м...<+-прехапа устни Шефът и угрижено се за- 
разхожда из тясната бърлога. Две крачки напред, кръгом, 
две крачки обратно и пак отначало. Подхвърли през ра- 
мо:-- А ти? 

-- Аз?... Какво? Мене не ме видяха... 

-- Мръсник! -- извиси глас Шефът и се спря неочак- 
вано, като че пред него изникна стена, в която се беше 
блъснал. -- Ти винаги само едно знаеш... Питат те какво 
направи със стареца? За да мълчи!?... 

- А... той нищо...-- смънка Кара Смаил. -- Той още 
като видя Бил. и обърна очи. Дамла му падна. Какво да 
го затривам, не пречеше. 

-- Припадналите имат свойството да се свестяват !-- 
извика в лицето му нервираният Шеф и залепи на широ- 
когръдия турчин звучна плесница. 

Кара Смаил извика, отдръпна се, сведе чело и стиснал 
до побеляване юмруците си, го загледа изпод вежди. Ки- 
пеше от унижение и яд-- змия да ухапеше сега, би я 

отровил! Едва се възпря да не отвърне на удара с удар. 
Ръката на Шефа, същата ръка, която му нанесе плесни- 
цата, почиваше на дръжката на пистолета. Протестите 
оставаха безполезни. 

-- Говори! -- неистово викаше Шефът, сякаш виждаше 
вече контраразузнавачите, хукнали по дирите на Бил. Ми- 
сълта, че може само ден или два, преди да се прехвърли 
при своите, да бъде изложен на рискове, го вбеси. -- Аз 
на тебе долар повече няма да ти дам, страхливецо! Из- 
търка се и ти! Износи се! Овехтя!... Овехтя!... Тая 
празна кутия на раменете ти само ракия може да 
смърка!... 7 

Кара Смаил се отдалечи мълчалив и зъл. 

Когато след малко гневът на Шефа поизстина, той раз- 
мисли и сам отиде до мрачния турчин. Заразпитва го за 
подробностите. 

- Е, хубаво -- каза той накрая, -- сега старият краве- 
гледач ще разправя било и не било. Това дори е по-добре, 
отколкото очаквах. Страшната мълва, която ще се роди, 
ще легне с цялата си тежест върху лековерните. Такива 
историйки бързо се разнасят. Добре, добре, Смаил! Не 
се мръщи -- ще ти увелича възнаграждението! Плесницата 
струва долари!... А Бил повече не бива да остава при 
нас. Изведи го още днес от пещерата и му забрани вся- 
какво връщане! Все ми е едно къде ще се пръждоса. 
Предпочитам да мина без неговите услуги... Аз тръгвам. 
Наближава три часа -- време е за „013“. Ти изчакай да 
изляза и тогава... Да върви в някоя друга дупка да се 
скрие. Пещерата да очисти! Докато не се убедиш, че е 
вън, няма да си лягаш! И пази последната бутилка! Да 
не се спиртосаш, докато ме няма!... 

Кара Смаил бе обърнал лице към стената. Мълчеше. 

-- Спиш ли? 

-- Спя!-- сърдито отвърна той и се зави презглава. 

Шефът излезе. Тогава турчинът седна на леглото и 
изригна на воля най-солените ругатни и проклятия, които 
знаеше. „Шамарът си е шамар, колкото и скъпо да го 
заплащаш !-- ръмжеше той, клатеше заканително глава и 
бъркаше под леглото за последната бутилка ракия. -- На 
пеленаче ме превърна! От жажда ще ме умори! „Да не 
се спиртосаш!...“ Френец мършав! Че и замахва отго- 
ре!... Да беше някой друг, сто пъти да съм го удушил. 
Как не може да ми падне някой път, ей тъй-- насаме... 

ама да няма да ми дава нито долар... Тоя живот без 
ичкия може ли да се кара?... Ще ми забранява той! На 
мене... кръвта ми е от спирт! По жилите ми шурти ва- 
джишката... И да ми отнеме правото! А тая ръчичка ще 
я прекърша аз!... А-ах!“ 

Гласът му кънтеше в каменната зала, попиваше в много- 
летния варовик, потъваше в глухия кладенец... Петромак- 
совата лампа, заменила изтощените електрически батерии, 
вече догаряше. 

-- И газта свърши! -- викаше Кара Смаил. С няколко 
едри глътки беше презполовил шишето. -- Докога ще се 
врем бе?... Ще ни изловят като мишки тука!... Ония 
не спят! Не спят!... Какво чакаме! Френецът си прави 
кефа, Бил души наред, а аз седя и им гледам сеира!... 
И ще ми вдига ръка той на мене!... Ще я откърша от 
рамото аз тази лапичка!... 

Бил подпираше с гръб влажната стена в своя ъгъл, 
тъпчеше на място и дишаше шумно. Високият глас на 
турчина го дразнеше. Никога досега пред него не са го- 
ворили толкова високо. Шефът изрично бе забранил да 
се повишава тон, когато Бил е в пещерата. Гигантът се 
вслушваше в гласовете. Възбуждаше се. Острият му слух 
търсеше да открие във всяка фраза заповед, която да 
тласне към действие кипящото от сила тяло. 

-- Ръмжи, ръмжи!...-- обърна се към него Кара 
Смаил. -- Не ме е страх от тебе! И ти си едно говедо... 

Краткотрайното съчувствие, което Кара Смаил отна- 
чало изпитваше към Бил, отстъпи място на равнодушието, 
а след това на подигравките. Какво можеше да се спе- 
чели от него -- нищо. Той е безполезен, на какво да се 
надява. Приятелството на Кара Смаил се купува, а Бил 
няма ни пари, ни влияние, ни даже разум като другите. 

Турчинът вдигна шишето и го разклати на мъждее- 
щата светлина: да е останало сто и петдесет грама 
най-много. 

-- Последната бутилка!... Шеф-- вятър! До рамазан 
ме докара! Нито яденето му ядене, нито пиенето му пиене! 
„Да не се спиртосаш!...“ 

Да беше отишел и той с него на срещата. Може да 
я наредят между четири очи с „013“ и да го оставят сам. 
Да си блъска главата с Бил. Като него да подивее в 
пещерата. 

Гигантът млясна силно и изпусна въздишка и Кара 
"Смаил, на когото много му се щеше да се кара с някого, 
но нямаше кой да го слуша, запрати празното шише в 
краката му. Шишето тресна и се разби. Бил не се смути, 
не излезе от дълбоката си съсредоточеност, не спря до- 
садливия си ритъм. Тогава гневът на пияния турчин пре- 
расна в буря. 

-- Стига си се клатил, бе говедо!... Нервите ми скъ- 
са! -- крещеше той вън от себе си, Дойде му наум, че 
Шефът заповяда да го отпрати надалеч от леговището 
им. Той протегна ръка към изхода и се развика:-- Вън! 
Махай се от главата ми!... Излизай де! Ще ме кибри- 
тисаш, че главата ти с олово ще напълня, а! 

Бил потърка гърдите си и тръгна към изхода с бавни 
крачки, олюлян и несигурен, тласкан като насила. Въртеше 
главата си ту към него, ту към стълбата и протяжно ре- 
веше. Беше силно възбуден. Целият трепереше, а очите 
му хвърляха светкавици към турчина, който го дразнеше 
озлобен: 

-- Реви, реви, шейтан грозен! Реви!... Карата няма 
да уплашиш!... И къде да те засиля сега? -- почеса той 
обраслия си чер врат. -- Е-ех, Биле, Биле!... Иди да пи- 
таш Шефа! Той те докара до това дередже, той да те 
оправя! При него върви! Марш!... 

И се тръшна на леглото. 

Бил се поколеба коя посока да избере. Беше объркан 
от думите на пияния си повелител, но щом получи направ- 
ляващата заповед, стремително изкачи въжената стълба 
и изчезна. 

Пещерата скоро се огласи от дрезгавото хъркане на 
Кара Смаил. 


Лилия възстанови здравето си и се върна на своята 
табуретка в лабораторията. Беше малко поотслабнала в 
лицето. Очите й гледаха тъжно. Изчезна детинската, ве- 
селата искрица в тях. Побледняха страните й. Косите й 
станаха още по-лъскави и черни. И в снагата се поизЗ- 
точи -- моминските форми придобиха подчертано женска 
линия. На всички им се струваше, че Лилия не е вече 
същата. Дори колежките й, които не се уморяваха да 
шушукат скрито, бяха готови да се закълнат, че е ста- 
нала по-висока поне с десет сантиметра. „От ауксините 


190 


ФФ! 


ЯМ 


же ририр тчтукт 94 


щ” 


е!“ -- клатеха глави те убедено и не знаеха да завижс- 
дат ли, или да злорадствуват. 

Но -- всяко чудо за три дни --и нейната история лека- 
полека бе изместена от новината за тайнствения великан, 
който се появявал всяка по-бурна нощ и нападал закъс- 
нелите полски работници. Смъртта на бай Стоил овчаря 
и нападението над шофьорчето Личко -- две събития, които 
възбудиха духовете --бяха примесени с още кой знае 
колко, една от друга по-фантастични легенди. Те всичките 
имаха неизвестен източник, но това не намаляваше тях- 
ната „достоверност“ в устата на всеки, който ги прераз- 
казваше. 

Хората от градчето заживяха в несигурност, подтис- 
нати от неизвестната заплаха. Вечер момичетата не смееха 
да закъсняват из покрайнините и рано отпращаха люби- 
мите си, Полските работници излизаха само на групи и 
бързаха да се върнат по светло. Работата изоставаше. 

Обществените организации се мъчеха да парират тези 
зловредни слухове, обаче се чувствуваха затруднени да 
отговорят на въпроса: кой все пак беше този необикно- 
вен престъпник? Че е престъпник, говореха и убийството 
на овчаря, и катастрофата в Гърми дол. 

Към дванадесет часа през нощта съобщиха на майор 
Врански за неочакваната смърт на Вихра. Кравегледачът 
дядо Петко получил удар и бил откаран в болницата 
полупарализиран. 

Суръщен и угрижен от нерадостните новини, майорът 
се стегна набърже и придружен от Лумпаров и Васев, 
тръгна за кравефермата. Преди това позвъни на доктор 
Григоров и младият учен, разстроен, помоли да вземат и 
него. Майор Врански се съгласи. Не бяха се спуснали по 
тясната уличка, а докторът вече нетърпеливо сновеше пред 
външната врата на квартирата си. Духаше силен вятър и 
го заставяше да придържа с ръка меката си шапка. Щом 
ги видя, той се затича насреща им: 

-- Кога е станало това? 

-- Тази нощ. 

-- Съмнявате ли се в някого ? 

-- Горе ще ви отговоря! -- насила се засмя майорът 
и отклони любопитството му. 

Докторът замълча. Загърна се в палтото си и вдигна 
яката. Току-що беше напуснал леглото и сутрешният хлад 
го караше да трепери като трескав. Вихра е мъртва! Ком- 

прометира ли това предстоящите масови опити? Не!... 
Тази смърт си остава неестествена, насилствена смърт. 
Убита, а не умряла. Утре в други ден ауксините ще навля- 
зат в скотовъдството на страната, ще тласнат напред су- 
ровинната база. Месо в изобилие! Евтино мляко, масло и 
сирене! Едри като портокали яйца! Сланина две педи! 
Кожи... Фантастика! Какъв великолепен дар за комунизма 
са ауксините! Тази смърт не изменя нещата. Дори съ- 
кращава изпитателния период преди масовия експеримент. 
Но все пак кой е убил Вихра?... 

Последен, като размахваше дългите си ръце, тропаше 
с ботушите си старшина Лумпаров. Беше в новата си уни- 
форма и все му се струваше, че тя ограничава движе- 
нията му. За първи път я облече днес... не, вчера. Днес 
е вече нов ден. Трябваше майор Врански да го накаже с 
мъмрене за неугледния му външен вид и неопрятност, та 
да се реши да я облече. Така и щеше да си остане в 
гардероба, наръсена с нафталин. И за кога? За пенсионер- 
ските години? По стар навик старшината крачеше с наве- 
дена глава, гледаше пред себе си в мрака и слушаше 
настойчивия вой на вятъра. Беше се вглъбил в себе си. 

Сержант Васев изостана да го дочака, хвана го фами- 
лиарно под ръка и поверително му зашепна: 

-- Как мислиш, Лумпаре, дали има нещо общо между 
смъртта на кравата и тези последни произшествия ? 

-- Има, струва ми се...-- иронично каза старшината. 

-- Аз имам нюх! Усещам от разстояние нишката -- 
доверчиво зашушна Васев, сякаш откриваше велика тайна.-- 
А има ли според тебе пръст тука Владо Керечев? Овча- 
рят, а?... Има! 

-- Какъв пръст ще има, като е задържан ? -- отвърна 
с досада старшина Лумпаров. 

- А, да... Но все пак, макар и косвено, има!-- Не 
се предаваше Васев и като го изостави, хукна напред да 
настигне другите. Коремчето си притискаше с две ръце, 
за да не се подрусва. 

В кравефермата всички бяха на крак. Майорът и гру- 
пата му се отправиха към помещението на кравата. 

-- Вижте при нас какво става! -- разпери ръцете си 
Анто, който излезе да ги посрещне. Беше смутен, изчер- 
рен. Чувствуваше се виновен. 

-- Първо, не ща любопитни! -- пресече го майор Вран- 
ски. Протегна ръка и спря доктора да не влиза още в 

помещението на кравата: -- Не преди огледа! Любопитните 
да отидат да спят. И без тях ще се справим! Да остане 
само тоя, който знае нещо. 


Капитан Обретенов изкачваше смело планината по по- 
сока към „Срутената пещера“. Стройни борове извисяваха 
върхарите си. Вървеше, без да се прикрива и тананикаше 
игрива планинска мелодийка. Целта му бе да привлече 
вниманието на „013“ и да го примами към себе си. Имаше 
опасност, разбира се, като го чуе обектът да се прикрие. 
Тогава напразно щеше да отиде всяко дирене. Ето защо 
от време на време Обретенов прекъсваше песничката си, 
наостряше слух. Вятърът духаше в лицето му, огъваше 
боровете, пееше в иглестите им корони и давеше всеки 
звук с еднообразното си шумолене. 

Той наместваше каишките на раницата върху рамемете 
си и гродължаваше да крачи по стръмния път. Оскъдни: 
светлинки струеха от небето. Крачеше, а след него идеха 
още две дебнещи сенки -- едната следеше него, а втората 
следеше и двамата. Тримата играеха в мрачната планина 
зловеща, нощна криеница. 

„Трябва да седна и да го почакам тука--си каза ка- 
питан Обретенов. -- На това място най-често е била заси- 
чана радиостанцията. Ще направя малка почивка, а можеи 
да похапна... Чистият планински въздух усилва апетита.“ 

Ако продължи по пътя към пещерата, „013“ може да 
го изчака и щом се закрие, да предаде съобщението си 
до резидента. Пътеката на това място беше много тясна, 
не можеше да се заобиколи от другаде. Ако някой отива 
към „Срутената пещера“ освен край него, отникъде не 
може да мине. „013“ по всяка вероятност е наблизо. 
Дебне. Зад скалите, зад храстите, в тъмнината... Вече ще 
бъде принуден да се открие. Ще потърси начин да изтича 
по пътеката. Или да премахне капитан Обретенов от нея. 

„Интересно как?... Оръжие едва ли ще употреби...-- 
капитан Обретенов се усмихна на опасенията си, но ня- 
колко предателски тръпки го пронизаха. -- Да стреля е 
рисковано за него, но като се има предвид, че сега е 
нощ... че сме сред планината и жива-живина не се вижда, 
нито чува...“ 

Разузнавачът се облегна малко по-назад и напрегна по- 
глед. Пред него зееше Карадере, изпълнено догоре с 


13 Гигантът 1 93. 


гъст, лепкав туш, наляво едва прозираше пътечката, по 
която единствено може да се върви, отзад -- скалата, на 
която се е облегнал и само оттам -- отдясно само... Да-а... 

Обретенов сне раницата си и я остави до себе си. 
Протегна крак. Бавно засъбува едната си обувка. Мястото 
беше на завет, вятърът не свистеше в ушите му и той 
отлично долавяше нощните шумове. Светещите стрелки 
на часовника му подсказваха, че до предаването остава 
само половин час. 

„Време е да се явиш! Време е!...-- зовеше го мис- 
лено той и непрекъснато гледаше надясно. Един бухлат 
храст размахваше размазаната си сянка и заговорнически 
шушнеше. -- Закъсняваш, драги! Имаш само половин час. 
Кога ше минеш покрай мене, как ще ме отстраниш, кога 
ще се прикриеш, кога ще предаваш?... Не си за завиж- 
данеце- 7.3 

Неведнаж му се бе случвало да изпитва нервите си 
под прицела на своя враг. Като се откриваше така, той 
рискуваше много, но без риск неговата професия е неми- 
слима. Биографията на капитан Обретенов беше сборник 
от малки и големи рискове, както биографията на майор 
Врански, както впрочем всички разузнавачески биографии. 
А рискове като този -- грижливо пресметнати, с безброй 
предварително разиграни варианти, водят по-направо към 
целта. 

Като че подслушал нетърпеливите му мислени покани, 
неизвестният „013“ най-после се яви на пътечката. Въпреки 
че го очакваше, капитан Обретенов усети как трепна сър- 
цето му. Започва се!... Без да се издаде, че го е видял, 
той наведе още по-ниско главата си над туристическата 
обувка и я зачовърка с ножа. Изглеждаше погълнат от 
работата си. 

-- Още един запален турист! Ехо!...-- гласът на 
„013“ беше нисък, гръден и непринудено весел: 

- 01... Стреснахте ме!... Бях се заплеснал в тая.. 
От луната ли скочихте -- нищо не чух!-- надигна глава 
Обретенов. Лицето на събеседника му не се виждаше. Така 
му се искаше да блесне с лъча на прожекторчето си. Но 
трябваше да се въздържа и да спазва благоприличен тон. 

-- И вие ли сте по нощния туризъм?... Какво ви се 
е случило ? 

-- Набих си краката в тези... гвоздеи ли са, клечки 
ли са... Още ми са нови, та... 

-- А, изглежда, и вие сте нов. Сега сте започнали да 
изучавате туризма. Но защо направо от нощния?... Не е 
хубава тази система. При това сам... Нали сте сам? 

-- Сам съм. Но не съм млад турист -- кой казва това? 
Само обущата. Старите ми са за окайване... А вие откъде 
сте? Не съм ви срещал по нашите места. 

-- Възможно. На този балкан за първи път се изкач- 
вам. Научих, че тук изобилствуват пещерите. Рекох да ги 
разгледам. 

-- О, пещери има! Не са далече. Много рано сте тръг- 
нали и вие. Поседнете да отдъхнем, после заедно ще вър- 
вим нататък. 

-- А, не!-- оживи се „013“. -- Ще вървя! Ще вървя! 

-- Оставете, моля ви се, по-весело е с дружина в 
планината |! 

-- Това е така... разбира се... Но вие ще ме настиг- 
нете -- учтиво каза „О13“. 

-- Извинете, аа... как ви беше името? 

-- Моето? -- Ташев. 

-- Ташев, само да кръстосам връзките си и тръгвам. 
Аз пък съм Пеев. Пейчо Пеев. Ето че се запознахме! 

-- Добре, добре, Пеев, много ми беше приятно! -- 
тръгна нетърпеливо „013“. 

Обретенов скочи и се залепи нахално за него. „Лош 
вариант избра, Ташев, лош!“ -- мислеше доволно разузна- 
вачът и надяваше в движение ремъците на своята раница. 
Не оставаше ни на метър от шпионина. „013“ сумтеше 
нервно. Нахален самохвалко! Бъбривец! Лепка! 

-- Значи, из пещерите да се повреме днеска?... Аз 
много не ги обичам... Студено, тъмно... Едни дупки има -- 
миналата година си изкълчих крака... Какво казахте? 

-- Нищо, слушам ви!--с досада отвърна „013“ и 
ускори крачка. 

-- Ама ние като на състезание?... Не мога да ви 
догоня |! -- мърмореше непрестанно Обретенов. -- Та какво 
ви разправях?... А-- да, за пещерите. Много често съм 
ги обикалял. Сам. Или с приятели. Групичка де, туристи. 
По-весело е. И тази година съм влизал в някои. Тука на- 
горе, много наблизо има една. „Срутената“ й казваме... 

-- В нея сте влизали? -- прояви любопитство „013“ 
Дори се поспря. 

-- Е, да. И знаете ли... Ама колко интересно! Глав- 
ният вход е затрупан. Разбирате ли?... Вход, а пък сру- 

тен. Няма вход. Но Пейчо Пеев знае как да се промъкне. 
Много е трудно. 

-- Как, като е била срутена? 

Капитан Обретенов продължи по-смело: 

-- Ага, запалихте ли се?... Ако искате да ви заведа? 
Ще ви покажа как се влиза. Тогава само аз можех да се 
вмъкна... С плуване. Подводно. Осемдесет секунди без 
въздух!... Вир има там! Дълбок вир и-- през него... 
А? Е-хе, стар планинар съм аз! Баща ми, Ташев, е оил за- 
трупан от снежна лавина, когато прехвърлял планината 
една зима. Насам, насам елате! Оттука е по-направо. 

„013“ направи опит да се откъсне. 

-- Извинявайте, аз ще мина по тази пътека. Вие... 

-- О, аз ще дойда с вас -- не се безпокойте! От коя 
пътека искате? Днес ще ви бъда водач. Твърдо съм ре- 
шил!,.. Ще ви покажа такива места-- ще ахнете!... 

-- Моля, моля -- не съм ви молил...-- обърка се „013“. 

-- А, няма нужда! Аз мога да разбирам човека. Без 
думи, така да се рече!. 

-- И сам ще се оправя. Мога да се ориентирам и по 
компаса. 

-- Имате компас?... И все пак-- не, Ташев! Аз няма 
да позволя да се блъскате! За вас е непозната тази мест- 
ност. Така де... Баща ми някога казваше, че най-голя- 
мата подлост е да оставиш другаря си сам в планината. 

-- Я оставете! Не съм дете... Довиждане. Ще видим 
кой пръв ще стигне пещерата... Как се казваше? 

„Срутената“. „Възелът“ й викахме по-рано... 

-- Да Е, хайде -- довиждане, Пеев, че закъсняхме. 
Слънцето ще ни превари. Там ще си довършим приказката. 

Капитан Обретенов не отговори. Погледна часовника 

си -- три без десет минути. Той изведнаж реши да прекрати 

варианта. Ръката му незабелязано се вмъкна в джеба. 
Напипа пистолета. Палецът легна на предпазителят, на- 
тисна, отцепи го. Показалецът потърси спусъка. „013“ 
бързаше да се отдалечи в тъмнината. Обретенов изтича 
няколко крачки и го настигна: 

-- Момент, момент! Щях да забравя, Ташев!... : 

„013“ сепнато се извърна. Ръката от ремъка на рани- 
цата се стрелна надолу. 

Сух, дрезгав изстрел от малкия „Валтер“ на Обрете- 
нов го стресна и закова ръката му на място. 

-- Горе ръцете! -- мрачно изсъска капитанът и едва 
тогава извади пистолета си. Беше стрелял през джеба, за 
да превари шпионина. 

„013“ неохотно вдигна ръце. 

-- Иди повярвай, че в днешно време ще се намерят 
разбойници из планината. Толкова години народна власт 
и пак не се оправи този престъпен свят... 

-- Да, наистина -- иронично каза Обретенов. 

-- Какво искате от мене? Пари ли?... На! Ето порт- 
фейла ми, бандит! 

-- Ръцете горе!...-- втори изстрел съпроводи думите 
на капитана. Куршумът, майсторски насочен, свирна на 
половин метър от ухото на „О1З“. 

-- Не стреляй!... Недей...-- изплашен се дръпна 
шпионинът. -- Какво искате от мене? Кой сте вие?... 

-- Е, Ташев, часът е точно три. Какво трябваше да 
правите ? -- отвърна му с пряк въпрос Обретенов. 

-- Не разбирам... 

-- Бих ви обяснил, ако не беше излишно. Пък и време 
се губи. Да вървим! 

Капитан Обретенов отдавна беше мислил и премислил 
колко трудно ще стане конвоирането на заловения през 
нощта, по тесните планински пътеки, гористи склонове и 
крайпътни скали, когато в джеба му се намира зареден 
пистолет. А да го обискира сам смяташе за опасно. 

Светлината бе достатъчна за привикналите с нощта 
очи, но месецът скоро щеше да се скрие и тогава -- пълен 
мрак. 

Обретенов с усилие овладя тревогата си: 

-- Върви пред мен и не си прави илюзии, че можеш 
да избягаш! Стрелям отлично!...-- бавно процеди той. -- 
Бих могъл да докажа още веднаж това, но се боя, че от 
страх ще мръднеш и ще се подложиш на куршума. 

Много говореше капитан Обретенов. Той и сам, при 
други обстоятелства, би се изчервил от тази своя бъбри- 
вост, но сега... Сега е нужно с интонация и слово, жест 
и внушение да парализира всяка мисъл за съпротива, 
всеки порив за бягство, всеки риск. Двата неочаквани 
изстрела на „Валтера“ идеха да напомняг, че капитанът 
стреля без предупреждение. 

Тръгнаха обратно. Пътечката се виеше край стари 60- 
рови стволове, надвиснали тъмни скали, после по ръба на 
Карадере и стръмно се спущаше надолу. Крачка по 

крачка, мъчително бавни, несигурни. Всяка с една голяма 
въпросителна -- няма ли да се опита все пак... Под тех- 
ните стъпки пукаха сухи съчки, хрускаха шишарки, скрип- 
тяха камъни и чакъл, преплиташе се трева. Обретенов чу- 
ваше глухото задавено дишане на „013“ и тържествуваше 
в себе си, „Ще се пръсне от яд моят турист!“... Очите 
му напрегнато следяха неясния силует с вдигнати ръце, а 
пръстът му опираше на спусъка. На няколко пъти го 
овладиваше един гневен импулс, едно пристъпно желание 
да притегли металическото езиче още малко... Едва не 
предизвика изстрел. От напрежението го заболя глава. 

Дълъг, безкраен път... Не вървят, а по лакти пълзят | 
Няма свършване тази мрачна панорама -- тъмни скали, 
тъмни гори, тъмни долове, тъмно небе... Анемичен ме- 
сец -- изтощен от дългото си светене. Защо не взе със 
себе си помощник!... Прав беше майор Врански. 

Покрай дерето пътечката дотолкова изтъня, че дви- 
жението на двамата се забави. Капитан Обретенов се па- 
зеше да не доближава много „013“, за да избегне евен- 
туални опити за нападение. Този едър кокалест тип вла- 
дее, без съмнение, жиу-жицу! 

Изведнаж той трепна. 

Арестуваният турист гледаше към небето. Какво очак- 
ваше от него? Помощ ли?... И крачката си забави. Не 
е ли решил да се опита най-сетне... Пот изби по тялото 
на Обретенов. 

Месецът!... 

Той бързаше да се гмурне в свъсеното небе, да по- 
тъне в този безкрген океан от туш, който заплашваше 
да излее мрака си над главите им. Опасността надвисваше. 
Изплуваше надеждата на беглеца. 

-- По-живо стъпвай!-- грубо заповяда капитан Обре- 
тенов. 

„013“ дрезгаво се изсмя. Беше ли предугадил опасе- 
нията му, та ставаше вече дързък? 


Майор Врански се върна от кравефермата в един и 
половина през нощта. Направената аутопсия на кравата 
отново потвърди познатата причина за смъртта, с която се 
бяха сблъскали при случая с овчаря и неговото куче -- 
строшаване на гръбначния стълб в областта на шията. 
Прекъснат беше гръбначният мозък. Може би и тука бе 

пипала същата ръка, същите силни и груби пръсти? 
Свръхестественото?... И отпечатаните по разгизналата 
почва необикновено големи ходила. 

Фотолабораторията проми снимките, който Васев на- 
прави с голяма вещина и майорът ги разгледа. Обзорни 
снимки. От няколко точки. Близка снимка на трупа отляво. 
Близка снимка отдясно. Детайлни снимки в областта на 
шията, на изровения под, на изкъртената стена... „Ги- 
гантът -+ мислеше майорът - шега на природата... Игра 
на жлезите с вътрешна секреция... Или откраднатата 
ампула? Човек-исголин! Гигант-престъпник! Обучен и 
завербуван от вражеското разузнаване за диверсии. Но 
той не е сам. В никакъв случай! Има някой, който му 
помага, насочва го, преграмира диверсиите му. Къде е 
гнездото на змиите? Къде?... Умело се скриха. Нито 
една от нишките, които държим, не сочи адреса. Може 
би „Срутената пещера“ ?... Именно, защото в нея най- 
малко се съмняваме. Да-- днес е ден на екскурзии!“ 

Той въздъхна и натисна звънеца. Влезе старшина 
Лумпаров. : 

-- Лумпаров, незабавно приготви всичко необходимо 
за едно спущане в „Срутената пещера“! Капитан Обре- 
тенов го няма. Възлагам задачата на тебе. Ще можеш ли? 

-- Познавам тази пещера, другарю майор. Кого да 
взема още? 

-- Лейтенант Гечев в колко часа замина? 

-- В един през нощта. 

-- Аз ще тръгна с вас. После ще се отделя. Готов- 
ност след половин час! Вземи само най-необходимото. 
В три часа -- пред пещерата. 

Лумпаров отдаде чест, изпъна се и сякаш още повече 
се удължи, свали ръката си като отсечена и стремително 
изхвръкна от стаята. Когато вратата хлопна зад гърба му, 
майорът се засмя на глас: „Винаги е такъв! Надуши ли, 
че става опасно -- пламва!“ 


Над планината легнаха предчувствия. Капитан Обре- 
тенов стана крайно предпазлив. Отваряше до болка очи, 
но едва съзираше движещия се на две крачки пред него 
„013“. Направи по-широка крачка, за да се доближи, 
Опасно беше това сближаване! Опасно беше и откъсва- 
нето. Нощ... 

-- Какво хубаво време имаме, Пеев! -- подигравателно 

подхвърли шпионинът. - Аз много обичам тъмнината. 
Очите ми светят като на котка... Тъмнината крие доста 
изненади. Луната не мога да понасям. А хубаво се работи 
на тъмно, а?... 
-  -- Мълчи!-- звънна металическа нотка в гласа на ка- 
питан Обретенов. Той знаеше на какво се дължи тази 
словоохотливост на арестувания. „С приказки отвлича 
вниманието ми!... Не иска да пропусне такава сгода за 
бягство. Сега или никога!... Едва го следя в тъмното. 
Не мога и да му завържа ръцете... Трябваше да направя 
това още на светлото. Как?... Да го съборя с един 
удар в главата, да го обезоръжа и свържа... Грубо, но. 
сигурно. Пропуск! Тогава беше трудно, сега -- невъзможно 
Пропуск!... Късно е вече, късно!“ 

Неочакван шум от плъзгащи се крака, от свличане на 
пръст и камъни и един изплашен вик го блъснаха в 
лицето. 

-- Падаам!...-- „013“ се смъкваше по стръмния склон 
на дерето. А там беше пропастта!... 

Капитанът простря инстинктивно ръка да го хване и в 
същия миг съзна, че това не бе нещастен случай, а хитро 
скроено и ловко изпълнено бягство. 

Още с падането си, шпионинът бръкна за оръжието 
си. Затули се зад някакъв храст, залегна и прилепен до 
ската незабавно откри огън. 

-- Р-рах!--екна гърмеж от голямокалибрен пистолет. 
Куршумът рекушира наблизо. Обретенов се строполи зад 
един камък, освободи се от раницата и стреля в отговор. 
Тъмнината блесна с два нови изстрела. „013“ не беше 
далече. По огънчетата се виждаше. Може би само на пет 
крачки. Или малко повече. Трябваше да се стреля напо- 
соки. Светлината и звука от изстрелите останаха един- 
ствените ориентири в обстановката. 

Гърмеж! 

-- Четвърти! -- механично ги преброи Обретенов и в 
главата му се роди отчаяна дързост. -- Ще чакам да из- 
стреля и осмия си куршум. Тогава ще се хвърля отгоре 
му... Или той мене, или аз него. -- С празни ръце няма 
да се върна. Имам малко време, докато той сменя праз- 
ния с новия пълнител. Това време ще използвам!... 
Добре е, че аз съм отгоре. Ще се свлека мигновено над 
него. Ще го зашеметя... 

-- Р-рах!...-- петият изстрел драсва земята. Ноздрите 
на Обретенов потръпват от мириса на земя. „И смъртта 
има такъв дъх... На земя.“ 

При шестия той забелязва, че пламъчето на барутните 
газове се е преместило малко по-нагоре. „Изпълзял е... 
Приближава се съм мене. Търси подстъп. Тъмнината из- 
ползва... Е да го поканим...“ 

Натиска два пъти спусъка. Нещо тежко се свлече. 
В ушите му звънна надеждата, че може да го е улучил. 
И в същото време се смути: „Трябваше жиь. | Дано не 
съм съвсем... Да проговори трябва!“ 

Два ехтящи гърмежа от пропастта разсеяха съмне- 
нията му и въпреки че куршумите пропищяха край ушите 
му, Обретенов облекчено въздъхна. „Жив!... Смъкнал 
се е на старата си позиция... Сега!“ -- реши трескаво 
той, надигна се в цял ръст, стреля и скочи със стра- 
шен вик: 

-- Предай се, бандит!... 

-- А-а...-- задави се изненаданият глас на „013“ и 
телата им се намериха в мрака. Сплетоха се. 

Никой никого не виждаше. 

Само ръцете се опипваха, захващаха се здраво, разди- 
раха на парцали дрехите, размахваха се напосоки и отново 
се срещаха. Глухи ругатни, учестено дишане. Пукот на 
откършваните от шубрачките клонки, сухо триене на пясъка 
и тъпи удари о меко, нанасяни със Злост, с неудържимо 
желание да се смаже, да се съкруши, да се преодолее 
съпротивата на другия -- това бяха единствените звуци, 
които разкъсваха тишината. 

Не забелязаха кога е огрял месецът... Сякаш от страш- 
ното напрежение на очите мракът бе избледнял и широко 
отворените зеници най-после различиха контурите на близ- 
ките предмети. Те вече се виждаха. Лице в лице. Толкова 
близо едно до друго, че дъхът им се смесва. И очи, в 
блясъка на които можеш да се огледаш. 

Обретенов отмаляваше. Сърцето му биеше до пръсване. 
Лека-полека у него предателски се промъкваше съмне- 
нието, че „013“ е по-силният и ще надделее в ръкопаш- 
ната борба. Мускулната треска постепенно парализираше 
ръцете му. Пръстите отказваха вече да слушат командите 
на волята. Те търсеха. Търсеха наоколо нещо, за което 
да се заловят, да го изтръгнат от земята, да го запратят 
в лицето, чийто горещ дъх го дази с непоносимия си мирис 


201 


на немити от дълго време, разядени зъби... И-- ръката 
се изплъзна от хватката му! Дясната ръка на „013“ се 
освободи!... Той се приготви да засрещне удара, ала 
ръката се бавеше. „Защо не удря?...“ Напрегна сили, 
изви се на хълбок. Погледна-- нож!... 

Издигнат над главата му един студен, металически 
клин потреперва, блести. Ръката, зашепила ножа, едва се 
удържа да замахне и разсече нощта на две, за да скрие 
това сребристо острие в задъханите му гърди. Обретенов 
препречи свободната си ръка, но другата остана вкопчена 
с ръката на бандита. 

Зашо се бавни ударът ? Сили ли сбира ръката или ярост 
не й достига, за да извърши едно престъпление ? 

Капитан Обретенов не разбра какво се случи по-на- 
татък. Как така отслабна хватката, която сковаваше от- 
малялата му китка? Защо коравите пръсти я освободиха 
и се вдигнаха нагоре --с две ръце ли искаше да хване 
ножа и да удари?... За да е безкомпромисен ударът. 

Тялото, което тежеше на гърдите му се хвърли на- 
страни и шумно се замята. Той пое облекчено дъх и рипна 
на крака. В същият момент позна гласа на лейтенант Гечев: 

-- Аз съм, другарю капитан!.. Гечев. Светнете.. 

Не повярва! Как е попаднал русият офицер на това 
място ? Запали фенерчето си и видя как в ръцете на лей- 
тенанта безсилно се огъва „013“. Гечев го беше захванал 
в желязната си прегръдка и бавно извиваше дясната 
му ръка. 

-- Сега... Ножа да му отнема само... -- притече се 
на помощ Обретенов. 

-- Не, другарю капитан! Пазете се! Аз така съм го 
пипнал, че той сам ще го пусне, ако не иска да му из- 
хрущи ставата! 

Вик на болка съпроводи последните му думи. В кра- 
ката на Обретенов звънна стомана. Той се наведе и вдигна 
дългия нож -- беше с дръжка от еленов рог, а гърбът му 
назъбен. „Може би е намазан и с отрова!“ -- неволно по- 
трепера капитанът. 

-- Сега претърсвайте, другарю капитан, аз го държа... 

„013“ притихна и се отпусна на земята, съкрушен от 
изненадата. 

В джебовете му Обретенов намери няколко пълнитела 
и ги прибра. Пистолетът бе паднал някъде наблизо. Това 
беше малка площадка на стръмния скат на дерето, обрасла 

по края с нискостеблени костеливи шубраци. От нея почти 
отвесно се сриваше стената на около четиридесет метрова 
пропаст. Там, на ръба на тази тераса, на разкрач от тъм- 
ната бездна бяха провели кратката борба на живот и смърт, 
Обретенов и „013“. 

Свързаха ръцете му. Шпионинът още не можеше да 
успокои дишането си. На две крачки от него, доближили 
глави, двамата разузнавачи се съвещаваха. 

-- Дотук си ме следил? 

-- Тъй вярно! -- мръдна смутено рамене Гечев. -- По 
заповед на майор Врански. Аз още при стрелбата щях да 
се намеся, спуснах се по клоните на едно криво дърво и 
едва не тупнах, Нищо ли не чухте? Един клон се про- 
пука под мене... 

-- Къде ти...-- усмихна се капитанът. -- Природата 
не ме интересуваше в момента. После? 

-- После заобиколих и се явих в гръб, но вие вече се 
бяхте вчепкали и аз не можех, разбира се, да стрелям. 
Реших да се приближа още по-наблизо, крадешком, с из- 
ненада, значи... 

-- Ти и мене изненада. Пристигна като на филм -- 
точно когато беше най-нужен. В критичния момент! -- 
сложи признателно ръката си на рамото му капитанът. 
Гечев стеснително се усмихна. 

-- Аз бях улеснен. Вие и двамата бяхте оглушали и 
ослепели от ярост. 

-- Да. А сега обратно! -- стана Обретенов. 

-- Не, другарю капитан! Майорът нареди... 

И Гечев долепи устни до ухото на Обретенов. Дълго 
му шепна. Когато се отдръпна, на устните на капитана 
играеше весела усмивка. 

-- Славен чекист е старецът !-- промълви той. После 
се обърна към мнимия турист и сдържано попита: -- От- 
морихте ли се Ташев? 

-- Да--тихо отвърна шпионинът. Толкова тихо, че 
едва се чу. Изведнаж бе загубил охота за всичко. 

-- Сега можем да си поговорим, нали? ие 

-- Аз проиграх моя шанс!-- горчиво пророни „013“. 

-- Вие загубихте играта, още когато я започнахте! 

Гечев се приближи: 

-- Аз да потърся раницата му. Нали радиостанцията... 

Обретенов погледна часовника си. Наближаваше три и 
половина. Обърна се към „013“ и му подхвърли внезапно: 

- И тъй... какво трябваше да предаде тази нощ 
„ХКВ-013“? 

Като чу своя таен индекс, шпионинът се надигна на 
лакът и неспокойно раздвижи свързаните си китки. След 
това го обхвана безразличие, по-дълбоко от предишното 
и той се отпусна на гръб. 

-- Подозирах, че сте ме засекли... Това е грешка на 
Шефа. Той измисли срещите да стават точно тука. Няколко 
предавания се повториха от този пункт. Детинска грешка!... 

Отначало неохотно, той като че ли се канеше да го- 
вори вече без подкана. Беше ли приел за себе си, че мъл- 
чанието е безсмислено и само влошава положението му? 
Беше ли убеден, че те знаят всичко или почти всичко ? 
Нямаше ли да се стреми чрез издаването на няколко не- 
значителни сведения да прикрие основното, най-главното ? 

-- Каква радиограма трябваше да предадете?-- по- 
втори въпроса си Обретенов. 

-- „Четирикракият легна. Бил излишен.“ Да преведали? 

-- Няма нужда. 

„013“ удивено го изгледа. И това ли знаеха? 

-- Откъде научихте за смъртта на Вихра? 

--.,. Вихра?...-- недоумяващо отвори очите си мни- 
мият турист. Обретенов съобрази, че той вероятно не знае 
името на експерименталната крава и допълни: 

--... на кравата. 

-- Съобщено ми беше предварително, че Бил отива 
на акция. 

-- Откъде сте били сигурен, че кравата ще бъде убита 
на всяка цена? 

- О, на всяка цена!... Именно! Аз познавам Бил. 
В Бил винаги съм сигурен... 

-- Кой е Бил? 

-- А това, изглежда, не знаете още. Но аз ще ви кажа. 
Аз зная всичко за него. Ще ви го предам дословно. Нищо 
няма да премълча, нищичко!... Той е идея на Шефа. 
Гигант, човек с огромен ръст, страшно силен, изпълните- 
лен, ням, дисциплиниран като машина... Първокласен 
удушвач!... Извинете за израза... Бил... 0, Бил е истин- 
ско чудо! : 

Безразличието, с което започна шпионинът, се бе за 
менило с възбуждение. Той надигна глава и истински сло- 
весен поток рукна от устата му: 

-- Вие... аз всичко доброволно ви разказвам. Вие няма 
да забравите това, нали ? Аз апелирам към снизхождение!... 
Питайте още -- всичко ще ви кажа! До последната под- 
робност!... Сам. Доброволно... Но и вие ми обещайте... 

-- Всичко ли казахте? 

-- Не! Не всичко! Аз знам много!... Тази нощ ние 
трябва да се срещнем с Шефа... 

-- Кога! -- бързо попита Обретенов. 

-- След предаването. Сега... 

-- Час? 

-- Четири без четвърт. 

Обретенов запретна ръкава на лявата си ръка и светна 
с прожекторчето -- часовникът му показа, че остават още 
десетина минути. 

-- Място? 

-- В местността, където стреляхте по мене първия път! 

-- Цел на срещата?... Говорете, не чакайте с клещи 
да ви вадя думите! Смятам, че разбирате колко вредно 
е за вас да бавите отговорите си! 

- О, да, да... не съм глупав! Той, той трябваше да 
ми предаде един филм, за да го препратя... Много ценен 
филм! Нашите много държат на него! Той беше дело на 
Бил, преди да стане с него така... 

-- На кого трябваше да го предадете?... Впрочем... 
за това -- по-късно! Нямаме време! Достатъчно! Станете! 
Хайде, Гечев... 

-- Чакайте!... Недейте!... Аз още зная! Аз съм це- 
нен за вас. Вие обещахте... Аз съм ценен!...-- „013“ се 
бе изплашил до смърт. Помисли, че е настъпил краят му. 

-- Просто безценен, драги Ташев! -- язвително каза 
Обретенов. 

Измъкнаха се един по един горе, на пътечката. „013“ 
послушно вървеше пред тях и очите му с тревога се мъ- 
чеха да пронижат мрака и да отгатнат по движенията им 
какво са намислили да предприемат с него. Страхът за 
собствената безопасност не го напускаше ни за минута. 
Постоянно облизваше пресъхналите си устни. Беше готов 
да говори цялата нощ, да признае всичко каквото искат 
от него, дори това, което не е било, но да спаси живота 
си, Беше разбрал, че картата му е бита и бързаше като 
се оттегли пръв от играта да запази за себе си по-изгодни 
условия. 

-- Може би ще искате да ви отведа до скривалището 
на Шефа? -- попита той предпазливо. -- Но аз не го зная... 
бога ми, не го зная! Той никога не ми е откривал мястото. 
Определяше ми срещи... Все пак аз лично смятам, че е 
„Струтената пещера“. От тази посока идва винаги. Но кълна 
ви се, не зная със сигурност! 

-- Добре...-- спря се Обретенов. -- Слушай, гадино, 
ако още ти се диша този въздух... Ти можеш да ни 
потрябваш, но... 

„013“ се преобрази. Какво щастие! Той има шанс -- 
неговите услуги ще послужат все пак... 

-- Една роля трябва да изиграеш, но умната!.. И чисто! 

-- Роля?.. Дозре, добре! Всякаква роля мога да из- 
играя !-- обнадежди се шпионинът. Той беше съгласен да 
работи и за дявола, ако му се плати добра цена, а тук 
разменната монета е един живот -- неговият живот... 

-- Ще отидеш на срещата с Шефа! 

-А!?.. 

-- Да! Ще отидеш и ще се държиш като че ли нищо 
не е било. С нито един жест, дума, намек, интонация, знак 
няма да издаваш случилото се! Не се опитвай да правиш 
предупреждения за клопката, защото ако дори само 
твоето вълнение те издаде, издаде нас, знай -- няма да 
се церемоним !-- Неусетно Обретенов беше преминал на 
„ти“, но гласът му си остана ледено студен и строг. -- 
Ще те следим отблизо. През цялото време. Ти заеш как 
стрелям... 

-- О, зная, зная!.. Но аз работя чисто! Ще отида! 
Ще се убедите! Доволни ще останете от мене! 

-- Трябва да получиш от него филма. 

-- Но ръцете ми са вързани... 

-- Освободи го, Гечев! И раницата му дай! Внимавай, 
Ташев! За най-малката грешка ще съжаляваш само ти! -- 
процеди Обретенов и добави като на себе си:--... ако 
изобщо имаш време за това. 

Мрачният тон и особено последните му думи хвърлиха 
в огън шпионина. Чу се сухо изщракване на пистолет. 
Капитанът зареждаше. 

-- Аз се владея добре...-- каза той. -- Но вие ми обе- 
щайте, с офицерската си дума... ако изпълня всичко то- 
ва... Сами виждате -- не е лесно!.. 

-- Стига! 

-- Вие ще кажете, че съм изкупил вината... не-- част 
от вината си... Мога дори да постъпя на служба... имам 
опит!.. 

Обретенов го побутна с отвращение: 

-- Много бъбриш!.. Закъсняваме!.. 

И забързаха по пътеката, която водеше за „Срутената 
пещера“. 


На пръв поглед тя нямаше никакъв вход. Който не знае 
къде е бил входът на „Възела“, не би го открил сега кол- 
кото и да се старае. Срутването бе оформило широка 
цепнатина, но през нея не можеше да се влезе. Отломе- 
ните каменни блокове се миеха от водите на дълбок, студен 
вир, от който започваше пещерният ръкав на реката. Той 
се спускаше надолу към „Черната дупка“, прибираше и 
нейните води и се вливаше в реката северно от града. 
Гъсти, сплетени храсти и ниски широколистници ограж- 
даха вира от двете му страни. Трева и папрати бяха из- 
буяли нависоко, надвисваха над самата вода и оглеждаха 
зеленината си. 

Когато дойдоха майор Врански, Лумпаров и Васев, ме- 
сецът бавно потъваше на дъното на вира. Съвсем се смрачи. 

-- Васев -- посочи го майорът, -- вие ще се изкачите 
хе там, на скалата. Ще залегнете в голямата цепнатина. 
Да можете добре да виждате и да останете невидим. 

-- Не виждам цепнатина, другарю майор!... 

-- Пипнешком ще я намериш. Там е отлична пози- 
ция! -- каза Лумпаров. 

-- Ще се спотаите и-- нито гък!.. Пълна тишина! 
Автоматът зареден ли е? 

-- Тъй вярно! -- високо отговори Васев. 

-- Ш-шт!.. Не викайте! Лумпаров остава при мен! 

Сержант Васев се понесе безшумно на късите си крака 
към определеното място. Трудно щеше да бъде на тази 
валчеста фигура да се изкатери по скалата и още по-трудно 
оставаше да се вмъкне през каменната пукнатина, но все 
едно -- Васев никога не се е двоумил, когато трябва да 
отиде на най-трудното, на най-неудобното. В такива обстоя- 
телства най-добре си проличават личните качества на ч0- 
века. Д неговите кой знае защо все не искаха да ги 
забележат, нито майор Врански, нито капитанът. Като рекли 
Лумпаров, та Лумпаров!.. А какво е от само себе си, моля 

ви се? Един дангалак, който все си придава важност. А 
на него, на Васев, в тази история с пещерите положително 
че му вървеше !.. И за смях стана с онзи инцидент, и в 
ареста полежа, и производството му забавиха... Сега да 
е старшина и той. Поне на Лумпаров нямаше да козирува. 
Ех, не го разбира никой, не го оцениха и тогава... 

Докато Васев съчиняваше подобни монолози наум, 
които, между нас казано, имаха това положително зна- 
чение, че не му позволяваха да задреме, майор Врански 
и Лумпаров залегнаха на брега. Сред влажната расти- 
телност. С очи към срутения вход. Сега имаше думата 
търпението ! 

Около тях зазвъняха комари и настойчиво налитаха. 
Майорът вдигна яката на мушамата си, провери пистолета 
си и напъха двете си ръце в джебовете. Потъна в раз- 
мишления. Какво гласеше шифрограмата?... „Гигант про- 
веде сеансите. Филмът ев „013“. Чакам улица. Шефът...“ 
Предаването е днес -- пресмяташе майорът -- мястото на 
предаването е в близост до таья пещера. Преди или след 
радиовръзката. Шефът ще предаде филма? Ако е преди -- 
ще чакаме връщането му. Ако е след -- навярно скоро ще 
се появи. Откъде ли? Входът е под водата... Оттам ще 
изплува. Не може да им се отрече находчивостта... 

Шепотът на Лумпаров: 

-- Другарю майор!... Вижте водата! Някакво животно. 
Или човек?... 

-- Къде? 

-- Там --в отражението на месечината ! 

Да, нощното светило бе изплувало от дъното и сега 
бледият му полукръг ситно се къдреше. Една тъмна бляс- 
кава топка се надигаше над водната повърхност, после се 
размахаха две черни, лъскави пипала и водата шумно се 
разплиска. Водното същество се отправи към брега и из- 
лезе на пет крачки встрани от тях. 

Беше слаб, нисък човек, облечен в гумирана, леково- 
долазна материя. На гърба му се крепеше акваланг с две 
бутилки, от които черпеше кислород. Водолазът бързаше. 
Смъкна маската, капишона и се измъкна от костюма като 
змия, която съблича старата си кожа. Пристъпи до хра- 
стите наведе се и повдигна с пъшкане голяма, каменна 
плоча. Под нея, види се, имаше вдлъбнатина, понеже той 
натика там костюма и бутилките и ги затисна с плочата. 
Изправи се. Дълго се оглежда и ослушва, но освен на- 

певното църкане на щурците, натрапчивия звън на кема- 
рите и жабешкия хор до слуха му не идеше нищо друго. 
Успокоен, погледна часовника си и заситни към горичката. 
В лявата си ръка стискаше тънка, блестяща на месеца 
камичка. От засада ли се боеше или просто по навик?... 

Майор Врански стисна Лумпаров по рамото: 

-- Това е Шефът!... Ти оставаш за старши! Аз тръг- 
вам след него. При опасност ще действуваш според 06- 
становката. Следете да не се измъкне някой още и да се 
озове в гърба ми... Тук ще ме чакате. Хайде! 

Лумпаров козирува в тъмното и се намести по-удобно. 


Скрити зад шубраците, на няколко метра само от мя- 
стото на срещата, Обретенов и Гечев не отделяха очи от 
„013“, който, седнал на раницата си, с разкопчана винтяга 
и запретнати ръкави създаваше впечатлението, че турист 
е спрял на петминутна почивка. В ръката си държеше 
Хляб и луканка. Режеше с туристическия нож, който лей- 
тенант Гечев му върна, мляскаше апетитно и неспокойно 
се въртеше. Очакваше Шефа. Всеки път тази хитра ли- 
сица идваше все от различни посоки. Навярно и сега... 
изневиделица, .. 

На плещите му тегнеха погледите на двамата разузна- 
вачи и горещи вълни обливаха кожата му само при ми- 
сълта, че Шефът може да се усъмни в нещо и да пред- 
извика нежеланата престрелка, в която първият куршум 
и от двете страни ще бъде отреден за него. И така лошо, 
и иначе... Неочакваните изстрели на разузнавача, фанта- 
стичният му скок в бездната, ожесточената борба на ръба 
на пропастта и тази изненадваща поява на другия... -- Всич- 
ко това минаваше през главата му и го убеждаваше съвсем 
да се смири с положението си. 

Оставаше му само едно -- колкото може по-сполучливо 
и убедително да покаже старанието си, да пооблекчи не- 
завидното си положение. 

„Так!... Так!... Так!...“-- тихо почукване на дър- 
во о дърво. 

Той трепна. Изправи се. Хапката застана на гърлото 
му. Преглътна с усилие. 

Дака: - Так! са 

Сега! Сега ще отговори!... Започва се!... Шпионинът 
почука с ножа си по близкия дънер. Повтори. И още вед- 

наж... Тревата зашумя под нечии предпазливи стъпки. 
Клонче изпука. Търкулна се камък и... отново тишина. 

До ствола на близкия бор се бе изправила сянка. 

-- Вене! Венезиси?...-- долетя кратък призив. 

„Добре че е тъмно -- няма да забележи нито разкъса- 
ните ми дрехи, нито драскотините по лицето...“ -- мисле- 
ше „013“, докато приближаваше. 

-- Чисто ли е? -- засрещна го първият въпрос. 

-- Както винаги. 

-- Внимавай!... Малко остава. 

-- И на мене ми се живее. 

-- Нещо ново за мене? 

-- Засега нищо, 

Шефът се усмихна кисело: 

-- Нищо, все нищо... Ти съобщи ли им точно както 
ти казах -- работата е завършена, какво още... Напразно 
рискуваме. И Бил повече няма да работи. 

-- Всичко съм съобщил дословно, Шефе ! 

-- Аз трябва да се връщам! 

-- А Бил?... Няма ли да го вземеш да се лекува? 

-- Хе!... Ела ти да го преведеш през границата. Аз 
нямам два живота. От него нищо не става вече. Аз го 
прогоних където му видят очите. Да скита из балкана, 
докато го заловят или убият. Той е безвреден за нас. 
Ето филма! 

-- Дай го! --бързо протегна ръка „013“. Тази малка 
касетка съдържаше неговото спасение. Той ще я предаде 
невредима на ония там--в храстите, и ще иска с по- 
голямо основание снизхождение от съда. 

Нервното му движение усъмни Шефа, който отдръпна 
ръката си: 

-- Какво ти е? 

-- Нищо. Дай и по-скоро да се разпайаме: 

-- Страх? Нерви?.. 

-- Както искаш, го кажи! Дай касетката... 

Шефът замълча. Приближи се до него и „013“ усети 
едно тънко острие да боцка гърдите му. Камичката на 
Шефа! 

-- Ако ми играеш някакъв номер... 

-- Глупости! Махни този шиш! Какъв номер?... Ако 
искаш, задръж си филма. Така и ще предам в сряда... 
Впрочем, не! Ще предам лично. 


1 Елате! Елате тука! (фр.). 

-- Викат ли те? -- попита завистливо Шефът. 

-- Да! -- помъчи се да изрази сдържана > радост 
„О18“. -- Утре вечер. Ще дойде друг. Сигналите не са про- 
менени. Срещите остават по същото време на това място. 

-- Вземи филма! -- протегна ръка Шефът. -- И настоя- 
вай да побързат, дявол да ги вземе, и в пещерата не съм 
сигурен!... 

- Може би ще последват инструкции. Някоя нова ак- 
ция... 

Шефът избухна: 

Имам право на отдих!... И провизии няма. Бил 
всичко омете! Оставих много следи... А сега и връзката 
се прекъсва. Да ме заловят в последната минута ли 
искат?... 

„013“ взе скъпоценната касетка и нищо не отговори. 
Скри я в джеба си и си отдъхна скритом. Най-сетне! Сега 
срещата може да приключи. 

-- Тръгвам!... 

-- И през границата стана трудно вече! Едва ли ще 
минеш благополучно -- злорадо подхвърли Шефът. 

-- Кой знае?...-- въздъхна „013“. 

Шефът се отдръпна назад и неусетно потъна в сян- 
ката на нощта. В този момент край „03“ изтича ниско 
приведената фигура на Обретенов и полетя след Шефа. 
Преследването започна. Една ръка легна на рамото му, 
а друга изтегли ножа от ножницата. Това беше Гечев. 

-- Хайде! -- каза той. 

„013“ покорно закрачи. Бръкна в джеба си и подаде 
касетката на Гечев: 

-- Взех филмчето... -- угоднически прошепна той. 

-- Видях -- равнодушно посегна лейтенантът и два- 
мата мълчаливо се спуснаха към унесеното в предутринен 
сън градче. 

7. БИЛ НЕ РАЗБИРА ОТ ШЕГА 


Преследването на нисичката, повратлива сянка на Шефа 
струваше много усилия на Обретенов. На няколко пъти 
той губеше от очи своя обект, а веднаж дори едва не се 
издаде. 

Слизаха по една стръмника. Нощното светило клонеше 
вече на запад. Наближаваше утрото и предлагаше своите 
добри и лоши страни. Хубавата видимост се явяваше и 
помощ, и пречка. И на преследвача, и на преследвания. 
Неочаквано капитан Обретенов се подхлъзна и залитна 
по наклона. Обля го студена пот. „Издадох се!...“ Раз- 
пери инстинктивно ръце и се вкопчи за някаква диворасла 
фиданка. Дръвчето изпращя, пречупи се, но беше жилаво 
и го задържа. 

Шефът се прилепи тясно до близкото дърво и остана 
така неподвижен и безмълвен цели пет минути. Пет ми- 
нути лежа на земята и Обретенов. После Шефът тръгна -- 
още по-предпазлив и тревожен. Малката му сянка ловко 
се провираше из шубраците, леко подскачаше от крак на 
крак, бързо се отдалечаваше. 

Капитанът се затича по ронливата пътека, Бързаше да 
скъси дистанцията, за да не го изгуби. Наближаваха „Сру- 
тената пещера“. Ще го проследи до самия вход и там 
ще го арестува. И в този миг му се мярна втори силует! 
На десетина крачки отпред и встрани от него. Движеше 
се в същата посока. „Този пък кой е?“ -- озадачи се раз- 
узнавачът. Изглежда, че непознатият го бе открил, за- 
щото се спря и му махна свойски с ръка. Обретенов се 
сниши и протегна ръката си напред. Помисли, че му хвър- 
лят нещо, и едва не стреля. Но ръката на непознатия ма- 
хаше още по-настойчиво. Викаше го. Той изпълзя малко 
напред и залегна зад едно повалено дърво. Оттук фигу- 
рата на неизвестния му се стори позната. 

-- Обретенов! Насам!...-- дочу той да го викат. 

-- Кой там? -- полугласно попита капитанът. 

-- Врански... Ела де! 

Майор Врански?!... Капитанът скочи изненадан на 
крака и изтича. Гледай ти!... Кога е дошел и той? 


-- Другарю майор... 

-- После, после... Да вървим, че го изпускаме. Нямаше 
и да ти се обадя, но ме достраша... 

-- От него? 

-- От тебе. Да не ми пуснеш някое оловце в гърба. 

-- Малко оставаше... 

Двамата се засмяха беззвучно и като се разделиха на 
пет крачки един от друг, сподириха Шефа. 

Гористата част се разреди и откри пред погледа им 
голо, равно било. Шефът се озова на билото. Той под- 
тичваше, спираше, обръщаше се, размахваше в лявата си 
ръка пистолета и пак хукваше на малки отскоци като 
маймунка, отскубнала се от синджира на своя господар. 

Двамата решиха да преминат заедно това открито 
място. Капитанът предложи --с прибежки и пълзешком. 
Това щеше да ги забави много, но все пак трябваше да 
се съгласят -- не бива още да се издават. А няма друг път. 

Нощта лека-полека се разсейваше с раждането на 20- 
рата. Последните звезди една по една догаряха. Позлатата 
на месеца се изтри, избеля... Най-сетне тая дълга, пре- 
дълга нощ, в която се случиха толкова истории, умираше. 
Настъпваше ден --ведър и хладен. 

Шпионинът се отдалечаваше и те щяха да се втурнат 
подир него, ако едно странно видение не ги прикова по 
местата им. 

-- Ето ти, Обретенов, ключа на загадката!-- про- 
шепна майорът. 

-- Какво е това? -- стъписа се Обретенов. 

-- Май че се насочва към нашия Шеф... 

-- Що за тип?!... 

- Ш-шт... Те ще се срещнат. Хм, Шефът е изнена- 
дан не по-малко от нас. Изглежда, срещата им не е била 
предвидена. 

-- Вие знаете ли защо... Предполагате ли... 

-- Замълчи! : 

Алената зора на източния хоризонт позволяваше да се 
открои един внушителен силует. Един човешки силует, 
който се носи на огромни отскоци към ситно подтичва- 
щия Шеф. Полусведен, сгърбен, разкрил снажни плещи, 
протегнал дългите си ръце, сякаш сега, само след миг- 
два, и ше сграбчи целия свят в обятията си, за да го 
смачка. Целия свят?... Не, той искаше само едного! 
Искаше своя Шеф!... За него бе тръгнал на тази ранна, 
утринна разходка. 

Шефът се спря на място -- беше много озадачен. Из 
гърдите на гиганта се изтръгна рев, извиси се, скърши 
се внезапно и замря в радостно хъркане... Като побед- 
ния вик на хищник, подушил плячка. Шефът незабавно 
свърна надясно и се стрелна към най-близките храсталаци. 
Може би ще успее да се скрие от очите му. Кара Смаил 
е изпъдил Бил от пещерата и той случайно се е отправил 
насам. Ще почака, докато се разминат, и ще продължи... 
Но гигантът го следеше отдалеч и все простираше ръ- 
цете си, тласкан от мускулестите си крака, правеше скок 
подир скок и тържествуващо пъхтеше. 

-- Ще го хване! -- каза майор Врански. 

-- Не са ли от една и съща група? Какво е причи- 
нило този конфликт ? -- зашепна бързо Обретенов, но един 
изстрел пресече желанието му да си изяснява сложната 
картина. 

Шефът се отбраняваше. Изстрел. Изстрел. Изстрел... 
Куршумите потъваха в косматата снага на Бил. Разтърс- 
ваха го. Той задавено ревеше. Триеше разкървавените си 
гърди и се люлееше. После се втурваше пак така стрем- 
главо, за да се препъне при следващия гърмеж. Падаше, 
ставаше, а двете широкодланести ръце-лопати сочеха 
сгърчената от страх, стреляща фигурка. 

Притаили дъх, двамата не смееха да се намесят. Боят 
между престъпниците погълна цялото им внимание. Когато 
и последният куршум се заби в тялото на Бил, Шефът 
извика с разтреперан глас: 

-- Бил, назад!... Върни се, Бил!... Аааа... 

И запрати празния си, ненужен вече пистолет в озве- 
реното, изкривено от болки лице на гиганта. После се 
дръпна назад. 

Майор Врански се надигна. Обретенов се целеше в 
главата на Бил. Майорът хвана ръката му: 

-- Не! 

-- Ще го убие!... 

-- Тичай с мене! 

Втурнаха се. Какво беше намислил майорът ? Как смя- 
таше да обуздае този разлютен звяр, който бе прегърнал 
вече здраво своята жертва? Нали куршумите се оказаха 
безвластни над това огромно тяло? Забравил вече всяка 
предпазливост, Шефът стенеше и ругаеше в ръцете на 
Бил. Викаше. И бавно се огъваше... 

Те тичаха с всички сили. Майорът виждаше как из- 
чезва и последната нишка, която можеше да ги отведе 
към бърлогата им. Бързаше да я спаси, Но Бил забеляза 
тичащите срещу него разузнавачи. Нададе вик, проломоти 
нещо неразбираемо и стисна още по-силно. Чу се хрусък 
на строшени кости. Тялото на Шефа омекна и се свлече 
в краката му -- притихнало, потрепващо в конвулсии. 

Отчаян от неочаквания обрат на нещата, капитан Обре- 
тенов се спря и стреля в Бил. Майор Врански навреме 
блъсна ръката му: 

Какво правиш?... Сега него ако можем... Жив!... 

Стъпил победно върху трупа на своя доскорошен по- 
велител, Бил се сепна от изстрела, обърна гръб и затича 
с тромав, залитащ бяг. Двамата разузнавачи -- след него. 
Но щом навлезе в гората, Бил лесно се скри от хори- 
зонта. Все пак оставаха следите. Първите лъчи на слън- 
цето бяха осветили вече върха и по тревата заблестя като 
роса кръвта, очертала пътя на ранения гигант. 

- Ето го!-- рече най-сетне майор Врански. - Лежи 
до вира! 

Запъхтени, те пробягаха без почивка пространството до 
крайбрежния гъсталак, пред който по очи бе паднал Бил. 
Водата на синия вир миеше отпуснатите му ръце. От 
осемте рани на исполинското туловище още струеше 
кръвта -- алена, димяща в сутрешния хлад... 

-- Всъщност той ни доведе до входа на пещерата -- 
каза майорът. Не виждам само как е могъл да влиза. 
Костюмите за подводно плуване явно не са му по мярка. 

Капитан Обретенов го гледаше, без да разбира. 

-- Или за него не представлява проблем това... с този 
обемист гръден кош... Какъв екземпляр! Ни човек, ни 
горила... Я виж ти! 

Той се надвеси, обхванат от необичайно вълнение. 

-- Какво има? -- обезпокои се и капитанът. 

-- Това е Горов!... Готов съм да се обзаложа. Да, 
да, струва ми се, че всичко се изяснява на този бряг... 

-- Другарю майор, разрешете да доложа! От вашето 
заминаване досега произшествия не е имало, като се из- 
ключи явяването на това... същество! 

Старшина Лумпаров се беше изпънал и с вдигната до 
челото ръка долагаше с васок глас. Зад него -- Васев, за- 
станал мирно, доколкото беше способен на това. 

--... Ние заехме позиция, както бе указано -- про- 
дължаваше Лумпаров. -- Не след дълго водата се разбъл- 
ника и тогава... тогава се измъкна този... големият. Мо- 
жете да си представите нашето учудване. Васев искаше 
дори да го... 

-- Ами! -- пресече го недоволен сержантът. -- Само да 
го сплаша!... 

-- Не успяхме да се посъветваме какво решение да 
вземем и той се затича с такива огромни скокове!... Да 
го преследваме -- къде ти! Стига ли се това чудо!... От 
друга страна, страх ни беше да не ви настигне и да ви 
направи нещо. После си рекохме, ако има и други, трябва 
да ги причакаме. И останахме на същата позиция. Доста 
време чакахме. Друг никой ве изплува. И тогава се върна 
този... грамадният. Цял в кръв. Бяхме чули изстрелите. 
Мислехме, че вие стреляте. Едва пристъпяше. Олюляваше 
се и викаше, викаше -- тръпки да те побият! 

-- Накратко казано -- нетърпеливо пресече Васев, -- 
падна, пълзя, пълзя десетина крачки и като стигна до водата, 
там си остана. Това е. Както бях предвидил още тази 
сутрин. И на старшина Лумпаров казах: „Помни ми думата, 
Лумпаре, този тип пак ще се върне!“ Така ли беше, Лум- 
паре... тоест другарю старшина? -- Така беше. Върна ли 
се? -- Върна. Значи, работата е ясна като две и две -- 
четири. Това е... 

И проницателният сержант, когото нищо не можеше 
да учуди, подсмъркна и с достойнство замълча. 


... Малко по-късно към градеца слизаше една група 
която, макар да се спущаше от планината, съвсем не при- 
личаше на екскурзиантска. Майор Врански с наслаждение 
посмукваше луличката си. Само на половин крачка зад 
него идеше сгорещен и разгърден капитан Обретенов. 
Старшина Лумпаров, ъгловат и отпуснат, сякаш бе загубил 
всякакъв интерес вече и на лицето му бе изписана пак 
старата лумпаровска скука и затвореност. Сержант Васев, 
натоварен с автоматите на диверсантската група, конвоираше 
Кара Смаил, който, мокър до кости, се олюляваше пред 
него и от време на време потриваше изстиналите си рамене. 
Турчинът бе извлечен от водата без водолазен костюм. 
Едва не го удавиха. Капитан Обретенов и старшината се 
гмурнаха във вира, вмъкнаха се в пещерата, после по кори- 

дора, по въжената стълба -- намериха дълбокия кладенец -- 
скривалище. Каменната площадка вонеше на спирт. На по- 
ходното легло още хъркаше Кара Смаил. Лесно му свързаха 
ръцете, но докато го събудят, минаха петнадесет минути. 
Поеха по обратния път. 

Последният член от бандата на Шефа бе обезвреден. 

Акция „Гигант“ приключи. 

Над планинския градец отново се спусна мирна тишина. 
Реката все тъй спокойно и лениво миеше бреговете си. 

Само в черните коси на лаборантката Лилия Траянова 
се появи бяло кичурче, но доктор Григоров намираше, че 
то много й отива. 

